
TEXTE FUNDAMENTALE 


PRINCIPIILE UNEI ORDINI 
SOCIALE LIBERALE! 


1. Prin „liberalism” voi înţelege aici concepţia unei ordini politice 
dezirabile, care a fost dezvoltată în primă instanţă în Anglia, din vremea 
vechilor Whigs, în ultima parte a secolului al XVII-lea, pînă în vremea lui 
Gladstone, la sfîrşitul secolului al XIX-lea. David Hume, Adam Smith, 
Edmund Burke, T.B. Macaulay şi Lord Acton pot fi priviţi ca reprezentanţii 
săi tipici în Anglia. Concepţia libertăţii individuale sub domnia legii a fost 
cea care a inspirat mişcările liberale de pe continent şi care a devenit baza 
tradiţiei politice americane. Cîţiva dintre gînditorii politici de frunte ai 
perioadei - cum ar fi B. Constant şi A. de Tocqueville în Franţa, Immanuel 
Kant, Friederich von Schiller şi Wilhelm von Humboldt în Germania şi 
James Madison, John Marshall şi Daniel Webster în Statele Unite - aparţin 
în întregime concepţiei amintite. 

2. Acest liberalism trebuie în mod clar distins de o altă tradiţie, de 
sorginte continental europeană, de asemenea numită „liberalism”, din care 
descinde în mod direct ceea ce în Statele Unite revendică acum numele. 
Punctul de vedere menţionat aici, deşi a început cu o încercare de a imita 
cea dintii tradiţie, a interpretat-o în spiritul unui raţionalism constructivist, 
prevalent pe atunci în Franţa, făcînd astfel din ea ceva foarte diferit şi, în 
cele din urmă, în loc să pledeze pentru limitarea puterii guvernamentale, a 
sfîrşit cu idealul puterilor nelimitate ale majorităţii. Aceasta este tradiţia lui 
Voltaire, Rousseau, Condorcet şi a Revoluţiei franceze, care a devenit 
strămoşul socialismului modern. Utilitarismul englez a preluat mult din 
respectiva tradiţie continentală, iar partidul liberal britanic de la sfîrşitul 
secolului al XIX-lea, rezultat în urma fuziunii liberalilor Whigs şi a 
utilitarienilor radicali, a fost de asemenea un produs al acestui amestec. 

3. Liberalismul şi democraţia, deşi compatibile, nu constituie unul şi 
acelaşi lucru. Cel dintii este preocupat de întinderea puterii guvernamentale, 
cea de-a doua de cine deţine această putere. Diferenţa este cel mai bine sesizată 
dacă luăm în considerare opuşii lor: opusul liberalismului este totalitarismul, 


1. Lucrare prezentată la întîlnirea de la Tokio a Societăţii Mont-Pelerin, septembrie 
1966, şi publicată în /! Politico, decembrie 1966. 

în timp ce opusul democraţiei este autoritarismul. În consecinţă, este 
posibil, cel puţin în principiu, ca un guvern democratic să fie totalitar şi ca 
un guvern autoritar să acţioneze potrivit unor principii liberale. Cel de-al 
doilea tip de „liberalism”, menţionat anterior, a devenit, în fapt, mai 
degrabă democratism decît liberalism şi, revendicînd o putere nelimitată 
pentru majoritate, a devenit în mod esenţial antiliberal. 

4. Trebuie în mod special subliniat faptul că cele două filosofii politice 
care se autodescriu ca „liberalism” şi conduc în cîteva privinţe la concluzii 
similare se sprijină pe fundaţii filosofice cu totul diferite. Cea dintii se 
bazează pe o interpretare evoluționistă a tuturor fenomenelor culturale şi 
spirituale şi pe o sondare a limitelor puterilor raţiunii umane. Cea de-a 
doua se bazează pe ceea ce eu am numit raţionalism „constructivist”, o 
concepţie care conduce la tratarea tuturor fenomenelor culturale ca fiind 
produsul unei proiectări deliberate şi pe convingerea că este atît posibil, cit 
şi dezirabil să reconstruieşti toate instituţiile conform unui plan preconceput. 
Cel dintîi tip are, în consecinţă, respect faţă de tradiţie şi admite faptul că 
orice cunoaştere şi orice civilizaţie se bazează pe tradiţie, în vreme ce al 
doilea tip sfidează tradiţia, deoarece priveşte o rațiune existentă în mod 
independent ca fiind capabilă de a proiecta civilizaţia (conform afirmației 
lui Voltaire: „Dacă vrei legi bune, arde-le pe cele vechi şi fă-ţi singur 
unele noi”). Cel dintii este, de asemenea, în mod esenţial, un crez modest, 
bazîndu-se pe abstracţie ca pe unicul mijloc disponibil pentru a extinde 
puterile limitate ale raţiunii, în timp ce al doilea refuză recunoaşterea 
oricăror asemenea limite şi consideră că raţiunea singură poate proba 
dezirabilitatea unor aranjamente particulare concrete. (Un rezultat al acestei 
diferenţe este faptul că primul tip de liberalism nu este incompatibil cu 
credinţele religioase şi a fost adesea îmbrăţişat şi chiar dezvoltat de persoane 
cu puternice convingeri religioase, în timp ce tipul continental de liberalism 
a fost întotdeauna potrivnic tuturor credințelor religioase sau politice şi în 
conflict permanent cu religiile organizate.) 

$. Cel dintii tip de liberalism, singurul pe care îl vom avea în vedere de 
aici încolo, este el însuşi nu rezultat al unei construcţii teoretice, ci născut 
din dorinţa de a extinde şi generaliza efectele benefice ce au urmat pe 
neaşteptate limitărilor impuse asupra puterilor guvernamentale, ca urmare 
a unei totale neîncrederi în conducători. Numai după ce s-a realizat faptul 
că mai marea libertate personală de care s-au bucurat englezii în secolul 
al XVIII-lea a produs o prosperitate materială fără precedent, au avut loc 
încercări de dezvoltare a unei teorii sistematice a liberalismului. Încercări 
care, în Anglia, nu au fost niciodată duse foarte departe, în timp ce 
interpretările continentale au schimbat înţelesul tradiţiei engleze. 

6. Liberalismul îşi are, astfel, originea în descoperirea unei ordini 
spontane sau auto-generatoare în problemele sociale (aceeaşi descoperire 
care a condus la recunoaşterea existenţei unui obiect al ştiinţelor sociale 
teoretice), o ordine ce făcea posibilă utilizarea cunoştinţelor şi abilităţilor 
tuturor membrilor societăţii într-o mai mare măsură decît ar fi fost posibil în 
orice altă ordine creată prin direcţionare centrală, şi din dorinţa rezultată de 
a utiliza aceste puternice forţe spontan ordonatoare cît mai mult cu putinţă. 

7. Eforturile lor erau astfel îndreptate spre explicitarea principiilor unei 
ordini deja existente, dar numai într-o formă imperfectă, formă din care 
Adam Smith şi urmaşii săi au dezvoltat principiile de bază ale liberalismu- 
lui, pentru a demonstra dezirabilitatea aplicării lor generale. Făcînd aceasta, 
ei puteau presupune o familiaritate cu concepţia cutumiară asupra justiţiei 
(common-law) şi cu idealurile supremaţiei legii şi ale guvernării supuse 
legii, care erau puţin înţelese în afara lumii anglo-saxone ; drept urmare, 
nu numai că sensul ideilor lor nu erau pe deplin perceput în afara ţărilor de 
limba engleză, dar ei au încetat a mai fi pe deplin înţeleşi chiar şi în 
Anglia, atunci cînd Bentham şi urmaşii săi au înlocuit tradiţia britanică în 
privinţa legii cu un utilitarism constructivist, derivat mai mult din raţiona- 
lismul continental decît din concepţia evoluționistă a tradiţiei engleze. 

8. Conceptul central al liberalismului este acela că, în condiţiile impu- 
nerii regulilor universale de dreaptă conduită, care protejează un domeniu 
privat recognoscibil al indivizilor, se poate forma o ordine spontană a 
activităţilor umane, de o complexitate mult mai mare decît ar putea vreodată 
să fie produsă printr-un aranjament deliberat. În consecinţă, activităţile 
coercitive ale guvernului ar trebui limitate la impunerea de asemenea reguli, 
indiferent ce alte servicii ar presta guvernul în acelaşi timp prin admi- 
nistrarea resurselor particulare ce au fost puse la dispoziţia sa pentru 
respectivele scopuri. 

9. Distincția între o ordine spontană, bazată pe reguli abstracte, care 
lasă indivizilor libertatea de a-şi utiliza cunoştinţele pentru propriile scopuri, 
şi o organizare sau un aranjament bazate pe comenzi este de o importanţă 
centrală pentru înţelegerea principiilor unei societăţi libere şi trebuie 
explicată în detaliu în paragrafele următoare. În special avînd în vedere 
faptul că ordinea spontană a unei societăţi libere va conţine multe organizaţii 
(incluzînd cea mai mare dintre ele, statul), dar cele două principii ale 
ordinii nu pot fi amestecate în orice manieră am dori noi. 

10. Cea dintii particularitate a unei ordini spontane este aceea că, 
utilizînd forţele sale ordonatoare (regularitatea conduitei membrilor săi), 
putem obţine o ordine a unui set de fapte mult mai complex decît am putea 
vreodată obţine printr-un aranjament deliberat, dar că, în acelaşi timp, în 

care ne folosim de posibilitatea de a induce o ordine de o mult mai mare 
întindere decît am putea altminteri să o facem, ne limităm puterea asupra 
detaliilor ordinii respective. Vom spune că, atunci cînd utilizăm cel dintii 
principiu, vom avea putere numai asupra caracterului abstract, dar nu şi 
asupra detaliilor concrete ale acelei ordini. 

11. Nu mai puţin important este faptul că, spre deosebire de o organi- 
zaţie, o asemenea ordine spontană nu are drept scop (şi nici nevoie de) un 
acord asupra rezultatelor concrete pe care le va produce pentru a exista un 
acord asupra dezirabilităţii sale. Deoarece, independentă fiind de orice 
scop particular, ea poate fi utilizată pentru a ajuta în urmărirea a numeroase 
scopuri individuale diferite, divergente sau chiar conflictuale. Astfel, ordinea 
pieţei, în particular, se bazează nu pe scopuri comune, ci pe reciprocitate, 
adică pe reconcilierea diferitelor scopuri în avantajul reciproc al participanţilor. 

12. Concepţia bunăstării comune sau a binelui public al unei societăţi 
libere nu poate fi, de aceea, niciodată definită ca sumă a unor rezultate 
particulare cunoscute, de obţinut, ci numai ca o ordine abstractă care, ca 
întreg, nu este orientată către scopuri particulare concrete, ci oferă doar 
cea mai mare şansă pentru orice membru al ei, selectat la întîmplare, de 
a-şi utiliza cu succes cunoştinţele pentru propriile scopuri. Adoptînd un 
termen al profesorului Michael Oakeshott, putem numi o astfel de societate 
liberă o ordine socială nomocratică (guvernată de lege), spre deosebire de 
o ordine socială feleocratică (guvernată de scop), neliberă. 

13. Importanţa majoră a ordinii spontane sau nomocraţiei se bazează pe 
faptul că extinde posibilitatea coexistenţei paşnice a oamenilor, în avantajul 
tuturor, dincolo de grupurile de dimensiuni reduse ale căror membri au 
scopuri comune concrete sau sînt supuşii unui superior comun, făcînd, 
astfel, posibilă apariţia Marii Societăţi sau Societăţii Deschise. Această 
ordine, care s-a extins progresiv dincolo de organizaţiile familiei, ale 
hoardei, clanului şi tribului, principatelor şi chiar ale imperiilor sau statelor 
naţionale şi a produs cel puţin începutul unei societăţi mondiale, se bazează 
pe adoptarea - fără şi, adesea, împotriva dorinţei autorităţilor politice — de 
reguli ce au ajuns să prevaleze pentru că grupurile care le-au respectat au 
cunoscut un mai mare succes ; şi a existat şi crescut în întindere cu mult 
înainte ca oamenii să fie conştienţi de existenţa sa ori să-i înţeleagă modul 
de operare. i 

14. Ordinea spontană a pieței, bazată pe reciprocitate şi beneficii 
mutuale, este în mod comun descrisă ca o ordine economică ; şi, în sensul 
vulgar al termenului economic, Marea Societate este într-adevăr menţinută 
laolaltă prin ceea ce, în mod obişnuit, numim forţe economice. Dar este 
deosebit de înşelător - şi a devenit una dintre principalele surse de confuzie 

şi neînțelegere - a numi această ordine o economie, aşa cum facem cînd 
vorbim despre economia socială, naţională sau mondială. Aceasta este cel 
puţin una dintre principalele surse ale străduinţei majorităţii socialiştilor, 
aceea de a transforma ordinea spontană a pieţei într-o organizare deliberat 
condusă, servind un sistem agreat de scopuri comune. 

15. O economie, în sensul strict al cuvîntului, în care putem numi 
economie o gospodărie, o fermă sau o întreprindere ori chiar administrarea 
financiară a statului, este într-adevăr o organizare sau un aranjament 
deliberat al unui stoc dat de resurse aflat în serviciul unei ordini unitare de 
scopuri. Se bazează pe un sistem al deciziilor coerente, în care un singur 
punct de vedere referitor la importanţa relativă a diferitelor scopuri concu- 
rente determină utilizările care vor fi date diferitelor resurse. 

16. Ordinea spontană a pieţei, rezultată din interacţiunea multor aseme- 
nea economii, este ceva atît de diferit în esenţă de o economie propriu-zisă, 
încît trebuie privit ca o mare nenorocire faptul că a purtat vreodată acest 
nume. Am devenit convins că această practică induce oamenii atît de des în 
eroare, încît este necesară inventarea unui nou termen tehnic pentru ea. 
Am propus numirea ordinii spontane a pieţei cu termenul de caralaxie, în 
analogie cu termenul „catalactică”, adesea propus ca substitut pentru 
termenul „economie”. (Atît „catalaxie”, cît şi „catalactică” sînt derivate 
din verbul grecesc katallattein care, în mod semnificativ, înseamnă nu 
numai „a face schimb”, dar şi „a transforma un inamic într-un prieten”.) 

17. Punctul principal în privinţa catalaxiei, ca ordine spontană, este 
acela că ordonarea sa nu se bazează pe orientarea către o ierarhie unică a 
scopurilor şi că, prin urmare, nu va garanta faptul că, pentru ea, ca întreg, 
ceea ce este mai important va prevala în faţa a ceea ce este mai puţin 
Important. Aceasta este principala cauză a condamnării sale de către oponenți, 
şi se poate spune chiar că majoritatea cererilor socialiste se ridică la nimic 
mai puţin decît la transformarea catalaxiei într-o economie propriu-zisă 
(adică, ordinea spontană lipsită de scop într-o organizare orientată de un 
scop), pentru a garanta astfel că ceea ce este mai important trece întotdeauna 
Înaintea a ceea ce este mai puţin important. Apărarea societăţii libere 
trebuie, de aceea, să arate că, întrucît nu este impusă o scală unitară de 
scopuri concrete, nici nu se încearcă garantarea faptului că o anume viziune 
particulară cu privire la ceea este mai important şi mai puţin important 
guvernează societatea ca întreg, membrii unei asemenea societăţi libere au 
şanse de a-şi utiliza cu succes propriile cunoştinţe. 

18. Extinderea unei asemenea ordini a păcii, dincolo de organizarea 
de mici dimensiuni, extindere orientată către un scop, a devenit astfel 

posibilă prin extinderea regulilor de conduită corectă independente de scop 
(„formale”) la relaţiile cu oameni care nu urmăreau aceleaşi scopuri 
concrete şi aceleaşi valori, exceptind acele reguli abstracte - reguli ce nu 
impun obligaţii de a întreprinde anumite acţiuni (care întotdeauna au 
presupus un scop comun), ci constau numai în interzicerea încălcării 
domeniului protejat al fiecăruia pe care aceste reguli ne permit să-l determi- 
năm. Liberalismul este, de aceea, inseparabil de instituţia proprietăţii 
private, numele pe care adesea îl dăm părţii materiale a acestui domeniu 
individual protejat. 

* 19. Liberalismul presupune impunerea de reguli de conduită corectă şi 
aşteaptă ca o ordine spontană dezirabilă să se formeze numai în cazul în 
care anumite reguli de conduită corectă sînt în fapt respectate. În acelaşi 
timp însă, acesta doreşte, de asemenea, restringerea puterilor coercitive ale 
guvernului la impunerea unor asemenea reguli, incluzînd cel puţin una care 
să prescrie o datorie pozitivă, şi anume cerința adresată cetăţenilor de a 
contribui potrivit unor principii uniforme nu numai la costul impunerii 
respectivelor reguli, dar şi la costul serviciilor non-coercitive, care sînt 
funcţii ale guvernului şi pe care le vom examina în cele de faţă. Liberalismul 
este, de aceea, sinonim cu cerința supremaţiei legii, în sensul clasic al 
acestui termen, în care funcţiile coercitive ale guvernului sînt strict limitate 
la impunerea de reguli uniforme ale legii, şi anume de reguli uniforme de 
conduită faţă de semeni. („Supremaţia legii” corespunde aici cu ceea ce în 
germană este numit materieller Rechtsstaat spre deosebire de formelle 
Rechisstaat, care necesita numai ca fiecare act al guvernului să fie autorizat 
prin legislaţie, indiferent dacă o asemenea lege constă într-o regulă generală 
de conduită corectă sau nu.) 

20. Liberalismul recunoaşte că există anumite alte servicii pe care, din 
diverse motive, forţele spontane ale pieţei nu le pot produce sau nu le pot 
produce în mod adecvat. Prin urmare, este dezirabilă punerea la dispoziţia 
guvernului a unui stoc de resurse clar circumscris, cu care poate presta 
astfel de servicii către cetăţeni în general. Aceasta cere o distincţie clară 
între puterile coercitive ale guvernului, în care acţiunile sale sînt strict 
limitate la impunerea regulilor de conduită corectă şi în exerciţiul cărora 
orice atitudine discreţionară este exclusă. Astfel, furnizarea de servicii de 
către guvern, pentru care poate utiliza numai resursele puse la dispoziţia sa 
în acest scop, nu deţine nici o putere coercitivă sau de monopol, dar se 
poate bucura de cea mai largă libertate în utilizarea acestor resurse. 

21. Este semnificativ faptul că o asemenea concepţie a unei ordini 
liberale a apărut doar în ţări în care, nu mai puţin în Grecia şi Roma antică 
decît în Marea Britanie modernă, dreptatea era concepută drept ceva ce 

este de descoperit prin eforturile judecătorilor sau ale învăţaţilor, şi nu 
determinată de voința arbitrară a vreunei autorități; că întotdeauna a avut 
dificultăți în a prinde rădăcini în țări unde legea era concepută, în primul 
rînd, ca produsul legiferării deliberate şi că pretutindeni a cunoscut un declin 
sub influenţa combinată a pozitivismului legal şi a doctrinei democratice, 
ambele necunoscînd alt criteriu pentru justiţie decît voinţa legislatorului. 

22. Liberalismul a moştenit, într-adevăr, de la teoriile dreptului cutu- 
miar şi de la teoriile mai vechi (pre-raţionaliste) ale dreptului natural, o 
concepţie despre justiţie care ne permite să distingem între asemenea reguli 
de conduită corectă individuală care sînt implicate în concepţia „supremaţiei 
legii” şi sînt cerute pentru formarea unei ordini spontane, pe de o parte, şi 
toate comenzile particulare emise de către autoritate în scopul organizării, 
pe de altă parte. Această distincţie esenţială a fost făcută explicită în 
teoriile asupra legii emise de doi dintre cei mai mari filosofi ai timpurilor 
moderne, David Hume şi Immanuel Kant, dar nu a fost în mod adecvat 
restatuată de atunci şi este în întregime străină teoriilor asupra legii care 
domină în zilele noastre. 

23. Punctele esenţiale ale acestei concepţii asupra dreptăţii sînt: (a) 
dreptatea poate fi în mod semnificativ atribuită numai acţiunii umane, şi nu 
oricărei stări de lucruri ca atare, fără referire la întrebarea dacă a fost sau 
ar fi putut fi în mod deliberat determinată de cineva ; (b) regulile dreptăţii 
au în mod esenţial natură de prohibiţii sau, altfel spus, nedreptatea este 
Într-adevăr conceptul primar, iar țelul regulilor de conduită corectă este 
împiedicarea acţiunii injuste; (c) injustiţia care trebuie împiedicată este 
violarea domeniului protejat al semenului, un domeniu ce trebuie asigurat 
prin intermediul regulilor de dreptate ; (d) aceste reguli de conduită corectă, 
Care sînt în sine negative, pot fi dezvoltate prin aplicarea consecventă, pentru 
oricare astfel de regulă pe care societatea a moştenit-o, a testului, de 
asemenea negativ, al aplicabilităţii universale — un test ce nu reprezintă, în 
ultimă instanţă, nimic altceva decît auto-coerenţa acţiunilor pe care aceste 
reguli le permit dacă sînt aplicate circumstanțelor lumii reale. Aceste patru 
puncte cruciale trebuie dezvoltate mai pe larg în paragrafele următoare. 

24. La (a): Regulile de conduită corectă pot cere individului luarea în 
considerare în deciziile sale numai a acelor consecinţe ale acţiunilor pe 
care el însuşi le poate prevedea. Rezultatele concrete ale catalaxiei pentru 
anumiți oameni sînt, oricum, în mod esenţial, impredictibile ; şi, de vreme 
ce nu sînt efectul proiectului sau intenţiei cuiva, este fără sens descrierea 
manierei în care piaţa distribuie bunurile acestei lumi între anumiţi oameni 
ca dreaptă sau nedreaptă. Acesta este, în orice caz, lucrul la care aşa-numita 
justiţie „socială” sau „distributivă” ţinteşte, în numele căruia ordinea 

liberală a legii este în mod progresiv distrusă. Vom vedea mai tîrziu că nu 
a fost şi nu poate fi găsit nici un test sau criteriu pe baza căruia asemenea 
reguli de „justiţie socială” să poată fi evaluate, şi că, în consecinţă, şi în 
contrast cu regulile de conduită corectă, va trebui ca acestea să fie determi- 
nate de către voinţa arbitrară a deţinătorilor puterii. 

25. La (b): Nici o acţiune umană particulară nu este pe deplin determi- 
nată, fără un scop concret pe care aceasta intenţionează să îl atingă. 
Oamenii liberi, cărora le este permis să-şi utilizeze mijloacele şi cunoştin- 
tele pentru atingerea propriilor scopuri, nu trebuie, de aceea, să fie subiectul 
unor reguli care să le spună ce trebuie să facă, ci numai al unor reguli care 
să le spună ceea ce să nu facă; cu excepţia îndeplinirii obligaţiilor pe care 
un individ şi le-a asumat în mod voluntar, regulile de conduită corectă doar 
delimitează aria acţiunilor permisibile, dar nu determină acţiunile parti- 
culare pe care un om trebuie să le întreprindă la un anumit moment. 
(Există, cu siguranţă, rare excepţii, cum sînt acţiunile de salvare sau de 
protejare a vieţii, de împiedicare a catastrofelor şi altele asemenea, în care 
toate regulile dreptăţii cer în fapt - sau cel puţin ar fi acceptate în general 
ca reguli drepte dacă ar cere - o acţiune pozitivă. Discutarea în acest 
moment a poziţiei unor asemenea reguli în sistem ar duce foarte departe.) 
Caracterul general negativ al regulilor de conduită corectă şi primatul 
corespunzător al nedreptăţii care este prohibită au fost adesea observate, 
dar rareori au fost examinate pînă la ultimele lor consecinţe. 

26. La (c): Nedreptatea care este prohibită prin intermediul regulilor 
de conduită corectă se referă la orice intruziune în domeniul protejat al 
altor indivizi, iar regulile trebuie, din acest motiv, să ne permită cunoaşterea 
cu siguranţă a ce anume constituie sfera protejată a altora. Încă din timpul 
lui John Locke este obişnuită descrierea acestui domeniu protejat ca proprie- 
tate (pe care Locke însuşi a definit-o drept „viaţa, libertatea şi posesiunile: 
unui om”.) Termenul sugerează, oricum, o concepţie mult prea îngustă şi 
pur materială a domeniului protejat, domeniu ce include nu numai bunurile 
materiale, dar şi diferitele pretenţii asupra altora şi diferitele aşteptări. Din 
moment ce conceptul de proprietate este, oricum, (cu Locke) interpretat în 
acest sens larg, este adevărat că legea, în sensul de reguli de dreptate, şi 
instituţia proprietăţii sînt inseparabile. 

27. La (d): Este imposibil de decis cu privire la justeţea oricărei reguli 
particulare de conduită corectă în afara cadrului unui întreg sistem de 
asemenea reguli, multe dintre ele trebuind, în acest scop, privite ca 
indubitabile : valorile pot fi întotdeauna testate numai în termenii altor 
valori. Testul justeţei unei reguli este adesea (de la Kant încoace) descris: 
drept cel al „universalităţii” sale, adică al posibilităţii de a dori ca regulile. 

să fie aplicate tuturor cazurilor care corespund condiţiilor statuate în ea 
(„imperativul categoric”). Aceasta se reduce la a spune că, aplicînd-o 
oricăror circumstanţe concrete, ea nu se va găsi în conflict cu nici o altă 
regulă acceptată. Testul este astfel, în ultimă instanţă, unul de compati- 
bilitate sau de non-contradicţie a întregului sistem de reguli, nu doar 
într-un sens logic, ci în sensul că sistemul de acţiuni îngăduite de reguli nu 
conduce la conflict. 

28. Se va observa că numai regulile independente de scop („formale”) 
trec acest test. Şi asta pentru că, pe măsură ce regulile care la origine s-au 
dezvoltat în cadrul grupurilor de dimensiuni reduse, legate prin intermediul 
scopurilor („organizaţii”), sînt în mod progresiv extinse asupra grupurilor 
din ce în ce mai mari şi, în cele din urmă, universalizate. Pentru a se aplica 
relaţiilor între membrii Societăţii Deschise ce nu au în comun scopuri 
concrete, ci doar se supun aceloraşi reguli abstracte, acestea vor trebui, în 
cursul procesului, să elimine orice referire la scopuri particulare. 

29. Se poate spune că dezvoltarea de la organizaţia tribală, ai cărei 
membri servesc scopuri comune, la ordinea spontană a Societăţii Deschise, 
în care oamenilor le este permis să-şi urmeze în pace propriile scopuri, a 
început atunci cînd un sălbatic a plasat bunuri la frontiera tribului său, în 
speranţa că un membru al unui alt trib le va găsi şi va lăsa la rîndul său alte 
bunuri, pentru a se asigura de repetarea ofertei. De la prima instituire a 
unei asemenea practici, ce serveşte scopuri reciproce, dar nu comune, timp 
de milenii s-a desfăşurat un proces care, făcînd regulile de conduită corectă 
independente de scopurile particulare ale celor în cauză, a permis extinde- 
rea acestor reguli la cercuri din ce în ce mai largi de persoane nedeterminate 
ŞI, eventual, ar putea face posibilă o ordine universală paşnică a lumii. 

30. Caracterul regulilor universale de conduită corectă individuală, pe 
care liberalismul îl presupune şi doreşte să îl îmbunătăţească cît de mult cu 
putinţă, a fost ocultat de confundarea sa cu acea altă parte a legii care 
determină organizarea guvernului şi îl ghidează în administrarea resurselor 
plasate la dispoziţia sa. Este o caracteristică a societăţii liberale faptul că 
individul privat poate fi constrîns să se supună numai legilor dreptului privat 
şi ale celui penal; şi că permeabilitatea progresivă între dreptul privat şi 
cel public în cursul ultimilor optzeci sau o sută de ani, ceea ce înseamnă o 
înlocuire progresivă a regulilor de conduită cu reguli de organizare, este 
una dintre principalele căi pe care s-a realizat distrugerea ordinii liberale. 
Un învăţat german (Franz Böhm) a descris recent, pe bună dreptate, ordinea 
liberală ca Privatrechrsgesellschaft (societatea dreptului privat). 

31. Diferenţa între ordinea la care ţintesc regulile de conduită ale 
dreptului privat şi ale celui penal şi ordinea la care ţintesc regulile de 

organizare ale dreptului public apare în modul cel mai clar dacă luăm în 
considerare faptul că regulile de conduită determină o ordine de acţiune 
numai în combinaţie cu cunoştinţele şi ţelurile particulare ale indivizilor ce 
acţionează, în timp ce regulile de organizare ale dreptului public determină 
în mod direct o asemenea acţiune concretă în lumina anumitor scopuri sau, 
mai degrabă, conferă autoritatea de a face acest lucru. Confuzia între reguli 
de conduită şi reguli de organizare a fost facilitată de o identificare eronată a 
ceea ce este adesea numit „ordinea legii” cu ordinea acţiunilor. Care, într-un 
sistem liber, nu este în întregime determinată de către sistemul legilor, ci 
doar presupune un asemenea sistem de legi ca una dintre condiţiile necesare 
pentru formarea sa. Nu orice sistem de asemenea reguli de conduită care 
asigură uniformitatea acţiunii (aşa cum în mod frecvent este interpretată 
„Ordinea legii”) va asigura, în orice caz, o ordine a acţiunii în sensul că 
acţiunile permise de către reguli nu se vor afla în conflict. 

32. Înlocuirea progresivă a regulilor de conduită ale dreptului privat şi 
penal cu o concepţie derivată din dreptul public este procesul prin care 
societăţile liberale existente sînt în mod progresiv transformate în societăţi 
totalitare. Această tendinţă a fost cel în mai înalt grad observată şi susţinută 
de către „juristul de curte” al lui Adolf Hitler, Carl Schmitt, care, în mod 
consistent, a pledat pentru înlocuirea gîndirii „normative” a dreptului 
liberal cu o concepţie a legii ce consideră drept scop al său „formarea 
ordinii concrete” (konkretes Ordnungsdenken). 

33. Istoric, dezvoltarea a devenit posibilă ca rezultat al faptului că 
aceleaşi adunări reprezentative au fost însărcinate cu două sarcini diferite : 
prima - de a formula reguli de conduită individuală, a doua -— de a formula 
reguli şi a da ordine cu privire la organizarea şi conducerea guvernului. 
Consecința acestui lucru a fost aceea că însuşi termenul „lege”, care în 
vechea concepţie a „supremaţiei legii” desemna numai reguli de conduită 
egal aplicabile tuturor, a ajuns să desemneze orice regulă de organizare sau 
chiar orice comandă particulară aprobată de către legislativul desemnat în 
mod constituţional. O asemenea concepţie a supremaţiei legii care cere 
doar ca o comandă să fie emisă în mod legitim, şi nu să fie o regulă de 
justiţie egal aplicabilă tuturor (ceea ce germanii numesc doar formelle 
Rechsstaat), nu mai oferă, desigur, nici o protecţie libertăţii individuale. 

34. Dacă cea care a făcut cu putinţă dezvoltarea a fost natura aranjamen- 
telor constituţionale ale democraţiilor vest-europene, cea care a îndreptat-o 
într-o direcţie particulară a fost recunoaşterea crescîndă a faptului că 
aplicarea de reguli uniforme sau egale conduitei indivizilor, care în fapt 
erau foarte diferiţi în multe privinţe, a produs în mod inevitabil rezultate 
foarte diferite pentru diferiţi indivizi; şi că, pentru a determina prin 

intermediul acţiunii guvernamentale o diminuare a acestor diferenţe neinten- 
ţionate, dar inevitabile, în privinţa poziţiei materiale a diferiților oameni, 
ar fi necesară tratarea lor nu după aceleaşi reguli, ci după unele diferite. 
Aceasta a dat naştere la o concepţie nouă, cu totul diferită, asupra dreptăţii, 
şi anume aceea în mod uzual descrisă ca dreptate „distributivă”, o concepţie 
ce nu s-a limitat la reguli de conduită pentru individ, ci a ţintit la anumite 
rezultate pentru anumiţi oameni, şi care, de aceea, poate fi obţinută numai 
într-o organizare guvernată de un scop, şi nu într-o ordine spontană ce nu 
are un scop. 

35. Conceptele de „preţ just” şi „remuneraţie justă” sau „justă distri- 
buţie a veniturilor” sînt, fără îndoială, foarte vechi; merită atenţie, în 
orice caz, faptul că, în cursul eforturilor de două mii de ani în care filosofii 
au speculat asupra înţelesului acestor concepte, nu a fost descoperită o 
singură lege care să ne permită determinarea a ceea ce este, în acest sens, 
just în ordinea pieţei. Într-adevăr, învățații care au urmărit cel mai insistent 
această chestiune, universitarii Evului Mediu tirziu şi cei ai începuturilor 
timpurilor moderne, au fost în cele din urmă determinaţi să definească 
preţul sau salariul just ca fiind acel preţ sau salariu care s-ar forma pe o 
piaţă în absenţa fraudei, violenţei sau privilegiului - referindu-se astfel la 
acele reguli de conduită corectă şi acceptînd ca rezultat just orice este 
rezultat din conduita justă a tuturor indivizilor în cauză. Această concluzie 
negativă a tuturor speculaţiunilor cu privire la justiţia „socială” sau „distri- 
butivă” a fost, aşa cum vom vedea, inevitabilă. Şi asta, pentru că distribuţia 
(sau remuneraţia) justă are sens numai în interiorul unei organizaţii ai cărei 
membri acţionează sub comandă, în serviciul unui sistem comun de scopuri, 
dar nu poate avea nici un fel de înţeles într-o catalaxie sau ordine spontană 
ce nu are un astfel de sistem comun de scopuri. 

36. O asemenea stare de lucruri, aşa cum am văzut, nu poate fi justă 
sau injustă ca un simplu fapt. Numai în măsura în care ea a fost determinată 
în mod intenţionat sau ar putea fi astfel determinată are sens să numim 
juste sau injuste acţiunile celor ce au creat-o sau au permis apariţia ei. 
Într-o catalaxie, ordine spontană a pieţei, nimeni nu poate prevedea, în 
orice caz, ce va primi fiecare participant, iar rezultatele pentru anumite 
persoane nu sînt determinate de intenţiile nimănui ; nici nu există o persoană 
responsabilă pentru primirea de către anumiţi oameni a anumitor lucruri. 
Ne putem întreba, de aceea, dacă o alegere deliberată a ordinii pieţei ca 
metodă de ghidare a activităţilor economice, cu o incidenţă a beneficiilor - 
sale impredictibilă şi, într-o mare măsură, determinată de şansă, este o 
decizie justă; dar, cu siguranţă, nu şi dacă, o dată ce am decis să ne 

folosim de catalaxie în acest scop, rezultatele particulare care le produce 
pentru diferite persoane sînt juste sau injuste. 

37. Faptul că noţiunea de dreptate este totuşi atît de comună şi de 
repede aplicată distribuţiei veniturilor este cauzat în întregime de o inter- 
pretare antropomorfică eronată a societăţii ca o organizare, mai degrabă 
decît ca o ordine spontană. Termenul „distribuţie” este, în acest sens, la fel 
de înşelător ca şi termenul „economie”, de vreme ce, de asemenea, 
sugerează că ceva ce este în fapt rezultatul forţelor spontan ordonatoare ar 
fi rezultatul acţiunii deliberate. Nimeni nu distribuie venitul într-o ordine a 
pieţei (aşa cum ar fi de făcut într-o organizare) şi a vorbi, cu referire la cea 
dintîi, despre o distribuţie justă sau injustă este, de aceea, pur şi simplu un 
nonsens. Ar fi mai puţin eronat a vorbi în acest sens despre o „dispersie” 
mai degrabă decit despre o „distribuţie” a veniturilor. 

38. Toate strădaniile de asigurare a unei „juste” distribuții a veniturilor 
trebuie, astfel, să fie direcționate către transformarea ordinii spontane a 
pieţei într-o organizare sau, cu alte cuvinte, într-o ordine totalitară. Această 
strădanie către o nouă concepţie asupra dreptăţii a produs diferiţii paşi prin 
care regulile de organizare („dreptul public”), ce au fost proiectate spre a 
face oamenii să ţintească către anumite rezultate, au ajuns să înlocuiască 
regulile de conduită corectă individuală, şi astfel au distrus în mod gradual 
fundaţiile pe care stătea ordinea spontană a pieţei. 

39. Idealul utilizării puterilor coercitive ale guvernului pentru obţinerea 
dreptăţii „pozitive” (adică sociale sau distributive) conduce, în orice caz, 
nu numai la distrugerea cu necesitate a libertăţii individuale, ceea ce unii 
nu ar considera ca fiind un preţ prea mare, dar se dovedeşte, de asemenea, 
la o examinare atentă, un miraj, o iluzie ce nu poate fi atinsă în nici o 
împrejurare. Şi asta, pentru că presupune un acord asupra importanței 
relative a diferitelor scopuri concrete, acord ce nu poate exista într-o 
societate de mari dimensiuni, ai căror membri nu se cunosc sau nu au 
cunoştinţă despre aceleaşi fapte particulare. Se consideră, uneori, că dorinţa 
de dreptate socială a majorităţii oamenilor demonstrează conţinutul deter- 
minabil al acestui ideal. Dar este, din nefericire, mult prea posibilă 
urmărirea unui miraj, şi consecinţa acestui lucru este întotdeauna aceea că 
rezultatele străduinţei cuiva vor fi extrem de diferite de intenţiile sale. 

40. Nu putem avea reguli care să determine cît de mult „ar trebui” 
cineva să posede, dacă nu adoptăm o concepţie unitară asupra „meritelor” 
sau „nevoilor” relative ale diferiților indivizi, pentru care nu există o măsură 
obiectivă, bază a unei alocări centralizate a tuturor bunurilor şi serviciilor — 
care ar face necesar ca fiecare individ, în loc să-şi utilizeze propriile 

cunoştinţele pentru propriile scopuri, să fie determinat să împlinească o 
datorie impusă sieşi de către altcineva şi să fie remunerat potrivit cu cît de 
bine, în opinia altora, şi-a îndeplinit respectiva îndatorire. Aceasta este o 
metodă de remunerare potrivită unei organizaţii închise, precum o armată, 
dar ireconciliabilă cu forţele care menţin o ordine spontană. 

4i. Ar trebui să fie admis în mod liber faptul că ordinea pieţei nu 
determină nici o corespondenţă apropiată între meritul subiectiv sau nevoile 
individuâle şi recompense. Ea operează pe principiul unui joc combinat de 
abilitate şi şansă, în care rezultatele pentru fiecare individ pot fi în aceeaşi 
măsură determinate de circumstanţe aflate în întregime în afara controlului 
său, cît şi de abilitatea sau efortul său. Fiecare este remunerat potrivit 
valorii pe care serviciile sale particulare o au pentru persoanele particulare 
cărora le sînt furnizate. lar această valoare a serviciilor sale nu prezintă 
nici o relaţie necesară cu nimic din ce am putea numi în mod corespunzător 
merite şi încă şi mai puţin cu nevoile sale. 

42. Merită o atenţie specială faptul că, privind foarte strict lucrurile, 
este fără sens să vorbim despre o anumită valoare „pentru societate” atunci 
cînd ceea ce se discută este valoarea anumitor servicii pentru anumite 
persoane, servicii ce pot să nu prezinte nici un interes pentru altcineva. 
Un maestru al viorii este de presupus că furnizează servicii unor persoane 
total diferite de cele care sînt încîntate de o vedetă a fotbalului, iar 
fabricantul de ţevi — unor persoane cu totul diferite faţă de fabricantul de 
parfumuri. Întreaga concepţie a unei „valori pentru societate” constituie, 
într-o ordine liberă, un termen antropomorfic la fel de ilegitim ca şi 
descrierea sa drept „o singură economie”, în sensul strict al acesteia, ca o 
entitate ce „tratează” oamenii în mod just sau injust ori „distribuie” între 
aceştia. Rezultatele procesului pieţei pentru anumiţi indivizi nu sînt nici 
rezultatul voinţei cu privire la cît de mult ar trebui ei să aibă, nici măcar 
previzibil pentru cei ce au decis asupra sau susţin menţinerea unui asemenea 
tip de ordine. 

43. Dintre toate plingerile cu privire la injustiţia rezultatelor pieţei, cea 
care pare să fi avut cel mai mare efect asupra politicii actuale şi să fi produs 
o distrugere progresivă a regulilor egale de conduită corectă, precum şi 
înlocuirea acestora cu o lege „socială” ţintind către „justiţia socială”, nu a 
fost, în orice caz, măsura inegalităţii recompenselor, nici disproporţia 
acestora faţă de meritele, nevoile, eforturile, durerile suferite, recognosci- 
bile, sau orice altceva a fost adus în prim-plan de către filosofii sociali, ci 
cererea de protecţie împotriva unei pierderi nemeritate a unei poziţii deja 
obţinute. Mai mult decît de orice altceva, ordinea pieţei a fost distorsionată 

de către eforturile de a proteja grupuri împotriva declinului faţă de poziţiile 
lor anterioare ; şi, atunci cînd intervenţia guvernamentală este solicitată în 
numele „justiţiei sociale”, aceasta înseamnă, cel mai adesea, cererea de 
protejare a poziţiilor relative existente ale vreunui grup. „Justiţia socială” 
mai are puţin pînă la a deveni cerere de protejare a intereselor personale şi 
de creare a noi privilegii, aşa cum se întîmplă atunci cînd, în numele 
„justiţiei sociale”, fermierului îi este asigurată „paritatea” cu lucrătorul 
industrial. 

44. Faptele ce merită subliniate aici sînt acelea că poziţiile astfel 
protejate au fost rezultatul aceluiaşi tip de forţe ca şi cele care acum 
determină reducerea poziţiei relative a aceloraşi oameni; că poziţia lor, 
pentru care cer acum protecţie, nu a fost mai mult meritată sau cîştigată 
decît poziţia diminuată ce se prefigurează acum pentru ei şi că poziţia lor 
anterioară ar putea să le fie garantată în noua situaţie numai prin negarea 
pentru alţii a aceloraşi şanse de ascensiune cărora ei le datorează poziţiile 
precedente. Într-o ordine a pieţei, faptul că un grup de persoane a obţinut 
o anume poziţie relativă nu îi conferă acestuia o pretenţie în justiţie pentru 
menţinerea respectivei poziţii, întrucît acest lucru nu poate fi apărat printr-o 
regulă care să fie în mod egal aplicabilă tuturor. 

45. Ţelul politicii economice într-o societate liberă nu poate fi, de 
aceea, asigurarea unor rezultate particulare unor persoane particulare, iar 
succesul ei nu poate fi măsurat prin nici o încercare de însumare a valorii 
unor asemenea rezultate particulare. În această privinţă, țelul „economiei 
bunăstării” este fundamental greşit, nu numai din cauză că nici o sumă care 
să aibă sens nu poate fi formată din satisfacţiile furnizate diverselor 
persoane, ci şi din cauză că ideea sa de bază, aceea a unei maxime 
satisfaceri a nevoilor (sau un maxim produs social) este potrivită numai 
unei economii propriu-zise, care serveşte o unică ierarhie a scopurilor, dar 
nu ordinii spontane a catalaxiei, care nu are scopuri comune concrete. 

46. Deşi este foarte răspîndită, credinţa potrivit căreia conceperea unei 
politici economice optime (sau orice judecată conform căreia o anumită 
politică economică este mai bună decît o alta) presupune o asemenea 
concepţie de maximizare a venitului social real agregat (lucru posibil numai 
în termeni valorici şi de aceea presupune comparatii ilegitime între utilităţile 
diferitelor persoane) nu este reală. O politică optimală într-o catalaxie 
poate tinti (şi trebuie să ţintească) la creşterea şanselor fiecărui membru al 
societăţii, luat la întîmplare, de a avea un venit ridicat sau, ceea ce se 
reduce la acelaşi lucru, şansa ca, oricare ar fi partea sa din venitul total, 
echivalentul real al acestei părţi să fie atît de mare pe cît vom şti noi să-l 
facem. 

47. Ne vom apropia de această condiţie cît de mult vom putea, indiferent 
de dispersia veniturilor, dacă orice bun sau serviciu este creat de persoane 
sau organizaţii care îl pot produce mai ieftin decît (sau cel puţin la fel de 
ieftin ca) oricine nu îl produce, şi este vîndut la un preţ mai redus decît 
acela la care ar fi posibil să fie oferit de către oricine care în fapt nu îl 
oferă. (Aceasta permite existenţa persoanelor sau organizaţiilor pentru care 
costurile producerii bunurilor sau serviciilor sînt mai reduse decît pentru 
cei ce le produc acum şi care produc altceva în locul acestora, pentru că 
avantajul lor comparativ în acea altă producţie este încă superior ; în acest 
caz, costurile totale ale producerii de către ei a primului bun vor trebui să 
includă pierderea celui ce nu este produs.) 

48. Se va observa că acest optimum nu presupune ceea ce teoria 
economică numeşte „concurenţă perfectă”, ci numai faptul că nu există 
obstacole la intrarea în nici o afacere şi că piaţa funcţionează în mod 
adecvat în răspîndirea informaţiei cu privire la oportunităţile existente. Ar 
trebui, de asemenea, observat în mod special că acest scop modest şi 
realizabil nu a fost încă pe deplin atins, din cauză că în toate timpurile şi 
pretutindeni guvernele au restrîns accesul la anumite ocupaţii şi, totodată, 
au tolerat persoane şi organizaţii ce împiedicau pe alţii să acceadă la 
anumite ocupaţii cînd acest lucru era în avantajul celor din urmă. 

49. Această poziţie optimă înseamnă că atit timp cît va fi produs din 
orice combinaţie de bunuri şi servicii este în fapt produs la fel ca prin orice 
metodă cunoscută, pentru că, printr-o asemenea utilizare a mecanismului 
pieţei, putem să punem în joc mai mult din cunoştinţele dispersate ale 
membrilor societăţii decît prin oricare alta. Dar acest lucru poate fi obţinut 
numai dacă vom lăsa ca partea din total, pe care fiecare membru o va 
primi, să fie determinată de către mecanismul pieţei cu toate accidentele 
sale, căci numai prin determinarea pe piaţă a veniturilor fiecare este condus 
să facă ceea ce cere acest rezultat. 

50. Cu alte cuvinte, datorăm posibilitatea ca partea noastră impredicti- 
bilă din produsul total al societăţii să reprezinte un agregat de bunuri şi 
servicii atît de mare cît este faptului că mii de alţi indivizi se supun în mod 
constant ajustărilor pe care piaţa le impune acestora ; şi, în consecinţă, este 
de asemenea datoria noastră să acceptăm acelaşi tip de schimbări în privinţa 
poziţiei şi venitului nostru, chiar dacă aceasta ar însemna un declin al 
poziţiei cu care ne-am obişnuit şi ar fi cauzate de unele circumstanţe ce 
n-au putut fi prevăzute şi a căror responsabilitate nu o avem. Concepţia 
potrivit căreia noi „am cîştigat” (în sensul de meritat din punct de vedere 
moral) venitul pe care l-am avut atunci cînd am fost mai norocoşi, şi că 
sintem, de aceea, îndreptăţiţi să-l avem, atît timp cît ne străduim la fel de 

onest ca şi pînă acum şi nu primim nici un avertisment de a ne reorienta, 
este total greşită. Oricine, sărac sau bogat, îşi datorează venitul rezultatului 
unui joc mixt de abilitate şi şansă, al cărui rezultat agregat şi ale cărui 
ponderi în acesta sînt atît de mari numai pentru că am fost de acord să 
participăm la jocul respectiv. Şi, o dată ce am fost de acord să-l jucăm şi 
să profităm de rezultatele lui, constituie o obligaţie morală acceptarea 
rezultatelor, chiar dacă ne sînt potrivnice. 

51. Nu încape nici o îndoială că, în societatea modernă, cu excepţia 
celor mai nefericiţi şi a celor care într-un tip diferit de societate s-ar fi 
putut bucurat de un privilegiu legal, toţi datorează adoptării metodei actuale 
deținerea unui venit mult mai mare decît ar fi putut avea altminteri. Nu există 
bineînţeles nici un motiv pentru care o societate atît de bogată precum 
societatea modernă să nu furnizeze în afara pieței un minim de securitate 
pentru toţi cei care în cadrul pieţei cad sub un anumit standard. Ideea noastră 
era doar aceea că aprecierile cu privire la dreptate nu oferă nici o justificare 
pentru „corectarea” rezultatelor pieţei şi că dreptatea, în sensul de tratament 
potrivit aceloraşi reguli, cere ca fiecare să ia ceea ce piaţa furnizează, în 
condiţiile în care fiecare participant se comportă corect. Există numai o 
dreptate a conduitei individuale, şi nu o „dreptate socială” separată. 

52. Nu putem lua în considerare aici sarcinile legitime ale guvernului în 
administrarea resurselor puse la dispoziţia sa pentru prestarea de servicii 
către cetăţeni. Cu privire la aceste funcţii, pentru îndeplinirea cărora 
guvernul primeşte bani, vom spune doar că, în exercitarea lor, guvernul 
trebuie să se supună aceloraşi reguli ca orice cetăţean privat, că nu trebuie 
să posede monopolul pentru vreun serviciu particular de un anume tip, că 
trebuie să îndeplinească aceste funcţii de o asemenea manieră încît să nu 
perturbe mult mai cuprinzătoarele eforturi spontan ordonate ale societăţii, 
şi că mijloacele trebuie să fie colectate potrivit unei reguli ce se aplică în 
mod uniform tuturor. (Aceasta, în opinia mea, împiedică o progresie 
generală a poverii taxării asupra indivizilor ; o astfel de utilizare a taxării 
în scopurile redistribuţiei poate fi justificată numai prin argumente de tipul 
celora pe care tocmai le-am exclus.) În paragrafele care au rămas ne vom 
ocupa numai de unele dintre funcţiile guvernului pentru îndeplinirea cărora 
sînt daţi nu doar bani, ci se oferă şi puterea de a impune reguli cu privire 
la conduita privată. 

53. Singura parte a acestor funcţii coercitive ale guvernului pe care o 
putem avea în vedere în continuare este reprezentată de funcţiile care se 
referă la menţinerea unei ordini funcţionale a pieţei. Ele privesc în primul 
rînd condiţiile ce trebuie oferite de către lege pentru a asigura gradul de 
competiţie necesar ghidării pieţei în mod eficient. Vom examina pe scurt 

această problemă, mai întîi cu privire la întreprindere şi apoi cu privire 
la muncă. 

54. Cu privire la întreprindere, înainte de toate trebuie subliniat că este 
mult mai important ca guvernul să se abţină de la a încuraja monopolurile, 
decît de a le combate. Dacă astăzi ordinea pieţei este limitată numai la o 
parte a activităţilor economice ale oamenilor, aceasta se datorează în primul 
rînd restricţiilor deliberate din partea guvernului asupra competiţiei. Este 
într-adevăr îndoielnic faptul că, în cazul în care guvernul s-ar abţine în mod 
consecvent de la crearea monopolurilor şi de la susţinerea acestora prin 
tarife protecţioniste şi prin caracterul legii cu privire la patentele pentru 
invenţii şi a legii corporațiilor, ar rămîne un element de monopol suficient 
de semnificativ ca să necesite măsuri speciale. Ceea ce trebuie remarcat în 
această ordine de idei este, în primul rînd, faptul că poziţiile monopoliste 
sint întotdeauna indezirabile, dar adesea inevitabile din motive obiective, 
pe care nu putem sau nu dorim să le modificăm ; şi, în al doilea rînd, faptul 
că toate monopolurile supervizate de guvern tind să devină monopoluri 
protejate, care vor persista şi atunci cînd justificarea lor a dispărut. 

55. Concepţiile curente cu privire la politica anti-monopolistă sînt în 
mare parte greşit direcționate, prin aplicarea anumitor concepţii dezvoltate 
de teoria concurenţei perfecte, care sînt irelevante acolo unde presupoziţiile 
factuale ale teoriei concurenţei perfecte lipsesc. Teoria concurenţei perfecte 
arată că, dacă pe o piaţă numărul de cumpărători şi vînzători este suficient 
de mare încît să facă imposibilă pentru oricare dintre aceştia influențarea 
deliberată a preţurilor, cantităţile vor fi vîndute la preţuri ce vor egala 
costurile marginale. Ceea ce nu înseamnă însă că acest lucru este cu putinţă 
sau chiar că determinarea unei stări de lucruri în care un număr mare de 
factori economici cumpără şi vind aceeaşi marfă uniformă este în mod 
necesar dezirabilă pretutindeni. Ideea că, în situaţii în care nu putem sau 
nu dorim să determinăm o astfel de stare, producătorii ar trebui obligaţi să 
se comporte de parcă ar exista concurenţă perfectă sau să vindă la un preţ 
care s-ar stabili în condiţiile concurenţei perfecte, este de neînțeles, întrucît 
nu ştim care ar fi conduita particulară cerută, sau preţul care ar fi format, 
dacă ar fi existat concurenţă perfectă. 

56. Acolo unde nu există condiţii pentru concurenţă perfectă, ceea ce 
competiţia încă poate obţine şi ar trebui să fie determinată să obţină este, 
cu toate acestea, un lucru deosebit de remarcabil şi important, şi anume 
condiţiile descrise în paragrafele 46-49 de mai sus. S-a subliniat atunci că 
această stare va tinde să fie atinsă dacă nimeni nu poate fi împiedicat de 
către guvern sau de către alţii să intre în orice afacere (trade) ori ocupaţie 
În care doreşte să intre. 

57. Ne vom apropia, cred, de această condiţie, atît de mult cît este 
posibil, dacă, în primul rînd, toate acordurile de restrîngere a comerţului 
ar fi, fără excepţie (nu interzise, dar aproape) anulate, devenind neaplicabile 
şi, în al doilea rînd, toate acţiunile discriminatorii şi alte acţiuni care 
ţintesc către un competitor actual sau potenţial cu intenţia de a-l determina 
să respecte anumite reguli de conduită pe piaţă ar fi susceptibile de multiple 
despăgubiri. Mi se pare că un astfel de ţel modest ar produce o lege mult 
mai eficientă decît prohibiţiile actuale, sub ameninţarea pedepselor. Şi asta 
întrucît nu este necesară nici o exceptare de la o asemenea declaraţie de 
nevaliditate sau de imposibilitate a impunerii tuturor contractelor de îngră- 
dire a tranzacţionării (trade), în timp ce, aşa cum experienţa a arătat, 
încercările mai ambiţioase sînt destinate să se califice ca lege în condiţiile 
atîtor excepţii, încît devin mult mai puţin eficiente. 

58. Aplicarea aceluiaşi principiu, potrivit căruia toate acordurile cu 
privire la îngrădirea tranzacţionării ar trebui să fie nevalide şi neaplicabile 
şi fiecare individ ar trebui protejat împotriva tuturor încercărilor de a le 
impune prin violenţă sau discriminare direcţionată, este şi mai importantă 
în ceea ce priveşte munca. Practicile monopoliste, care ameninţă funcţio- 
narea pieţei, sînt în ziua de astăzi mult mai serioase pe partea muncii, decît 
pe latura intreprinderii, iar menţinerea ordinii pieţei va depinde mai mult: 
decît de orice altceva de succesul în reducerea acestei din urmă tendinţe. ` 

59. Motivul este acela că dezvoltările în domeniu sînt menite să forţeze 
guvernul (şi deja forţează multe guverne) să adopte două tipuri de măsuri, 
care sînt total distructive pentru ordinea pieţei : încercări de a determina în' 
mod autoritar veniturile corespunzătoare diferitelor grupuri (prin ceea ce 
se cheamă „politica veniturilor”) şi eforturi în direcţia depăşirii „rigidi- 
tăţilor” salariale printr-o politică monetară inflaţionistă. Dar, de vreme ce 
această ocolire a problemei reale prin mijloace monetare numai temporar 
eficiente trebuie să aibă ca efect faptul că respectivele „rigidităţi” vor! 
cunoaşte o creştere constantă, aceste mijloace sînt numai paleative care poti 
doar amina, dar nu rezolva problema centrală. 

60. Politica monetară şi fiscală se găseşte în afara intenţiei acestui 
material. Problemele ei au fost menţionate numai pentru a sublinia faptul 
că dilemele sale fundamentale şi în prezent insolubile nu îşi pot găsi 
rezolvarea prin mijloace monetare, ci numai prin restaurarea pieţei ca u 
instrument eficient de determinare a salariilor. 

61. În concluzie, principiile de bază ale unei societăţi liberale pot fi 
rezumate spunînd că, într-o astfel de societate, toate funcţiile coercitive al 
guvernului trebuie să fie ghidate de către importanţa supervizatoare a 

ceea ce îmi place să denumesc CELE TREI MARI NEGATIVE: PACE, 
JUSTIŢIE ŞI LIBERTATE. Atingerea acestora cere ca, în exercitarea 
funcţiilor sale coercitive, guvernul să fie limitat la impunerea unor asemenea 
prohibiţii (statuate ca reguli abstracte) care să fie egal aplicabile tuturor, şi 
la perceperea, sub aceleaşi reguli uniforme, de la toţi, a unei părți a 
costurilor celorlalte servicii, non-coercitive, pe care el decide să le ofere 
cetăţenilor cu mijloacele materiale şi personale plasate în acest scop la 
dispoziţia sa. 


Traducere de Florentina Popescu 


TIPURI DE RAŢIONALISM 


1 


În cursul examinării critice a anumitor concepții dominante din vremea 
noastră, a trebuit uneori să fac alegeri dificile. Se întîmplă adesea ca 
anumite cereri specifice să fie etichetate cu un cuvînt foarte bun, care, în 
sensul său cel mai general, descrie complet o activitate dezirabilă, una ce 
beneficiază de o largă aprobare. Într-adevăr, cererile specifice pe care 
găsesc necesar să le contrazic sînt adesea consecința opiniei că, dacă o 
anumită atitudine este de obicei benefică, ea trebuie să fie benefică în toate 
situațiile în care apare. Am întîlnit prima oară dificultatea creată de această 
opinie pentru criticul concepțiilor curente în legătură cu cuvîntul „plani- 
ficare”. Pare atît de evident că ar trebui să chibzuim dinainte ceea ce vom 
face, că o ordonare rațională a vieții noastre presupune ca noi să avem o 
viziune clară a scopurilor înainte de a trece la acțiune, încît este greu de 
crezut că cerința planificării ar putea fi vreodată eronată. Întreaga activitate 
economică este o planificare a deciziilor privind utilizarea resurselor pentru 
toate scopurile concurente. De aceea, ar fi cu totul absurd ca un economist 
să respingă termenul „planificare” în sensul său cel mai general. 

În anii 1920 şi 1930 însă, a devenit răspîndită folosirea acestui cuvînt 
bun într-un sens mult mai restrîns şi precis. El a devenit sloganul acceptat 
pentru cererea de planificare, dar nu în sensul că fiecare dintre noi ar trebui 
să-şi planifice inteligent activităţile sale economice, ci că activităţile econo- 
mice ale tuturor ar trebui conduse de la centru conform unui singur plan 
întocmit de către o autoritate centrală. Astfel, „planificare” a ajuns să 
însemne planificare colectivistă centralizată, iar disputa între a planifica şi 
a nu planifica se referă exclusiv la planificarea înţeleasă astfel. Această 
situaţie, în care cuvîntul bun „planificare” a fost însuşit de către planifica- 
torii centrali pentru schemele lor particulare, a creat o problemă delicată 
pentru oponenți. Ar fi trebuit oare aceştia din urmă să încerce salvarea 
cuvîntului, restituindu-i utilizările legitime, insistînd că o economie liberă 
se bazează pe planurile separate ale multor indivizi, şi că, într-adevăr, ea. 
motivează mai bine individul să-şi planifice propria viaţă decît sistemul 
planificat la nivel centralizat ? Sau ar fi trebuit să accepte sensul restrîns îni 
care termenul a ajuns să fie folosit şi să-şi îndrepte critica pur şi simplu 
împotriva „planificării” ? 

Bine sau rău, am decis, întru cîtva spre stînjeneala prietenilor mei, că 
lucrurile au ajuns deja prea departe şi că este prea tirziu pentru a revendica 
sensurile legitime ale cuvîntului. Aşa cum oponenții mei au argumentat pur 
şi simplu pentru planificare, înţelegînd prin aceasta planificarea centralizată 
a întregii activităţi economice, tot aşa şi eu îmi îndrept critica pur şi simplu 
împotriva „planificării” — lăsînd adversarilor avantajul cuvîntului potrivit 
și luînd asupra mea responsabilitatea de a susţine folosirea inteligenţei în 
ordonarea afacerilor noastre. Totuşi, încă mai cred că, aşa cum stăteau 
lucrurile înainte, un asemenea atac asupra „planificării” era necesar pentru 
a detrona ceea ce a devenit o lozincă. 

Mai recent, am întîlnit dificultăţi asemănătoare cu salutarul cuvînt 
„social”. Ca şi „planificare”, este unul dintre cele mai la modă cuvinte 
bune ale vremii noastre, iar în sensul său iniţial, de a aparţine societăţii, ar 
putea fi un cuvînt foarte folositor. Dar, în utilizarea sa modernă în sintagme 
precum „justiţie socială” (cineva ar putea crede că întreaga justiţie este un 
fenomen social ! ) sau atunci cînd datoriile noastre sociale sînt comparate 
cu simplele datorii morale, a devenit unul dintre cele mai confuze şi 
dăunătoare cuvinte ale timpurilor noastre, nu doar golit de conţinut şi apt 
de a primi orice conţinut arbitrar pe care l-ar vrea cineva, dar privind toţi 
termenii cu care este combinat (ca în expresia germană soziale Markwirtschaft 
sau sozialer Rechtsstaat) de orice conţinut definit. În consecinţă, m-am 
simţit obligat să iau poziţie împotriva cuvîntului „social” şi să arăt că mai 
ales conceptul de justiţie socială nu are nici un înţeles, dezvăluind un miraj 
amăgitor pe care orice om cu gîndirea limpede ar trebui să-l evite. Dar 
acest atac asupra unuia dintre cei mai de seamă idoli ai timpurilor noastre 
face ca oamenii să mă privească din nou ca pe un extremist iresponsabil, 
dezaprobat total de spiritul vremii în care trăim. 

Încă un exemplu de asemenea cuvînt bun, pe care, dacă nu i s-ar fi dat un 
înţeles particular, cu dragă inimă l-aş fi folosit pentru a-mi descrie propria 
poziţie, dar împotriva căruia am fost nevoit să iau atitudine, este „pozitiv” 
sau „pozitivist”. Din nou, sensul particular care i-a fost conferit a creat 
situaţia în care am fost nevoit să las acest cuvînt perfect adversarilor mei şi 
să apar ca un „anti-pozitivist”, deşi în ceea ce susţin eu este tot atîta ştiinţă 
pozitivă cît în doctrinele celor ce se auto-numesc pozitivişti. 


2 


Acum Sînt însă implicat într-un alt conflict de opinii, unde nu îndrăznesc 
să fac acelaşi lucru, fără o explicaţie consistentă. Filosofia socială generală 
pe care o susţin a fost descrisă uneori ca anti-raţionalistă, şi chiar şi eu, 

printre alţii, am folosit uneori acest termen, cel puţin cu privire la principalii 
mei predecesori în această privinţă, B. Mandeville, David Hume şi Carl 
Menger. Totuşi, acest lucru a dat naştere la atît de multe neînţelegeri, încît 
îmi pare acum o expresie periculoasă şi amăgitoare care ar trebui evitată. 

Avem aici de-a face din nou cu situaţia în care un număr de gînditori au 
revendicat realmente pentru ei înşişi unicul mod corect de utilizare a unui 
cuvînt bun, fiind în consecinţă numiţi raţionalişti. Celor care nu erau de 
acord cu punctele lor de vedere privitoare la folosirea corectă a raţiunii li 
s-a aplicat eticheta de „anti-raţionalişti”. Aceasta a dat impresia că cei din 
urmă au cotat raţiunea mult mai puţin, pe cînd, de fapt, preocuparea lor 
principală era tocmai sublinierea puterii raţiunii, ei susţinînd că o utilizare 
eficientă a raţiunii necesită o cunoaştere adecvată a limitelor ei individuale 
în reglementarea relaţiilor dintre multe fiinţe gînditoare. 

Cred că există un tip de raţionalism care, nerecunoscînd aceste limite 
ale puterii raţiunii individuale, înclină de fapt să facă din raţiunea umană 
un instrument mult mai puţin eficient decît ar putea să fie. Acest tip de 
rationalism este un fenomen relativ nou, deşi rădăcinile sale se află mult 
înapoi în timp, în filosofia antică greacă. Totuşi, influenţa sa modernă începe 
doar în secolele şaisprezece şi şaptesprezece, şi în special cu formularea 
principalelor sale teze de către filosoful francez René Descartes. Mai ales 
prin el, termenul „raţiune” şi-a schimbat înţelesul. Pentru gînditorii medie- 
vali, raţiunea însemna capacitatea de a recunoaşte adevărul, în special 
adevărul moral!, cînd îl întîlneau, mai degrabă decît capacitatea raţionării 
deductive din premise explicite. Şi erau foarte conştienţi că multe instituţii 
ale civilizaţiei nu erau invenţii ale raţiunii, ci ceea ce, în contrast evident cu 
tot ce s-a inventat, ei numeau „natural”, adică dezvoltat spontan. 

Împotriva acestei vechi teorii a legii naturale ce recunoştea că multe 
dintre instituţiile civilizaţiei nu erau produsul proiectării umane deliberate, 
a luptat noul raţionalism al lui Francis Bacon, Thomas Hobbes şi, în 
special, René Descartes, arătînd că toate instituţiile umane utile erau şi 
trebuiau să fie creaţia deliberată a raţiunii conştiente. Această rațiune era 
concepută conform cartezianului esprit géométrique, o capacitate a spiri- 
tului de a ajunge la adevăr printr-un proces deductiv, plecînd de la cîteva 
premise evidente şi indubitabile. 


1. Cf. John Locke, Essays on the Laws of Nature (1676), W. von Leyden, Clarendon 
Press, Oxford, 1954, p. III: „Totuşi, prin rațiune nu cred că se înţelege aici acea 
facultate a intelectului care creează succesiuni de idei şi face demonstraţii, ci 
anumite principii clare de acţiune din care izvorăsc toate virtuțile şi tot ceea ce este 
necesar pentru modelarea adecvată a moralității”. 

Cred că cel mai bun nume pentru acest tip de raționalism naiv este cel 
de constructivism raționalist. Este o concepţie care, de cînd a fost creată, 
a produs prejudicii nemăsurate în sfera socială, oricare ar fi fost marile ei 
realizări în sfera tehnologiei. (Dacă se crede că, prin etichetarea acestei 
concepții drept „constructivism”, ofer din nou adversarilor un cuvînt bun, 
ar trebui să pledez că termenul a fost utilizat exact în acest sens de către 
unul dintre cei mai mari liberali ai secolului al nouăsprezecelea, 
W.E. Gladstone. El l-a utilizat ca nume pentru atitudinea care, în trecut, nu 
putea fi definită decît prin noțiunea „mintea de tip ingineresc”. „Constructi- 
vism” mi se pare acum cea mai bună etichetă pentru atitudinea practică 
însoţitoare a ceea ce, în domeniul teoretic, am descris ca fiind „scientism”!.) 

Ascensiunea acestei concepţii în secolul al şaptesprezecelea a implicat 
de fapt o revenire la vechiul mod naiv de gîndire, la o concepţie care, de 
obicei, presupune un inventator personal al tuturor instituţiilor umane, fie 
ele limbajul sau scrierea, legile sau morala. Nu e un accident că raţiona- 
lismul cartezian este complet orb faţă de forţele dezvoltării istorice. Iar 
ceea ce se aplică trecutului este proclamat ca program pentru viitor: omul, 
ştiind pe deplin ce face, ar trebui să creeze deliberat o civilizaţie şi o ordine 
socială de felul celor pe care raţiunea sa l-a abilitat să proiecteze. Raţiona- 
lismul, în acest sens, este doctrina care afirmă că toate instituţiile benefice 
umanităţii au trebuit şi vor trebui inventate, avînd deplina cunoaştere a 
efectelor dezirabile pe care le produc; ele trebuie aprobate şi respectate 
doar în măsura în care putem arăta că efectele particulare pe care le vor 
produce în orice situaţie dată sînt preferabile celor produse de un alt 
sistem ; de asemenea, mai afirmă că stă în puterea noastră să ne formăm în 
aşa fel instituţiile încît toate mulțimile posibile de rezultate pe care le 
preferăm altora să fie realizate ; şi că raţiunea noastră nu trebuie niciodată 
să recurgă la mecanisme automate sau mecanice cînd evaluarea conştientă 
a tuturor factorilor face preferabil un alt rezultat decît cel al unui proces 
spontan. Din acest tip de raţionalism social sau constructivism derivă 
socialismul modern, planificarea şi totalitarismul. 


3 


Problema noastră poate fi acum indicată prin intermediul întrebării 
dacă, aşa cum presupun raționalismul cartezian şi urmaşii săi, civilizaţia 
umană este produsul raţiunii umane, sau dacă nu cumva este invers, iar noi 
ar trebui să considerăm raţiunea umană ca produs al unei civilizaţii care n-a 


|. Cf. Hayek, The Counter-Revolution of Science, The Free Press, Chicago, 1952. 


32 F.A. HAYEK - TEXTE FUNDAMENTALE 


fost făcută deliberat de către om, ci, mai degrabă, s-a dezvoltat printr-un 
proces de evoluţie. Aceasta este, bineînţeles o,întrebare' de tipul: „Ce a fost 
mai înainte, oul sau găina?” — nimeni nu va nega că cele două fenomene 
interacționează constant. Dar, în viziunea tipică raționalismului cartezian, se 
pune accentul exclusiv pe prima interpretare, pe o rațiune umană preexis- 
tentă, care proiectează instituţiile. De la „contractul social” pînă la con- 
cepţia că legea este creaţia Statului şi că noi putem schimba instituţiile cînd 
vrem, pentru că tot noi le-am făcut, întreaga gîndire a epocii noastre 
moderne este pătrunsă de vlăstarele acestei tradiţii. Caracteristic concepţiei; 
este, de asemenea, faptul că nu lasă loc unei teorii sociale adecvate : căci 
problemele teoriei sociale apar din faptul că eforturile individuale ale 
omului produc adesea o ordine care, deşi neintenţionată şi neprevăzută, se 
dovedeşte a fi indispensabilă realizării a ceea ce urmăresc oamenii. 

Trebuie menţionat că, în această privinţă, cei peste două sute de ani de 
eforturi ale teoreticienilor din domeniul social şi în special din cel economic: 
primesc acum un sprijin neaşteptat din partea noii discipline ştiinţifice a 
antropologiei sociale : cercetările sale arată, în domenii din ce în ce mai 
numeroase, cum ceea ce multă vreme a fost considerat drept invenţie a, 
raţiunii era de fapt rezultatul unui proces de evoluţie şi selecţie asemănător 
celui din domeniul biologic. Am numit-o o nouă ştiinţă - dar, de fapt, 
antropologii sociali doar continuă munca pe care Mandeville, Hume şi: 
succesorii săi dintre filosofii scoțieni au început-o, dar care a fost aproape 
în întregime uitată cînd urmaşii lor s-au limitat la domeniul mai restrîns al: 
economiei. 

În forma sa mai generală, rezultatul principal al acestei dezvoltări este: 
astfel înţelegerea faptului că nici chiar capacitatea de a gîndi a omului nu: 
este o înzestrare naturală a individului, ci o moştenire culturală, ceva; 
transmis nu biologic, ci prin exemplu şi învăţare - în principal prin, şi: 
implicit în învăţarea limbajului. Măsura în care limbajul pe care-l învăţăm: 
în copilărie determină întreaga noastră manieră de a gîndi sau imaginea şi: 
interpretarea noastră despre lume este probabil mult mai mare decît ne- 
putem da seama deocamdată. Nu numai că toată cunoaşterea generaţiilor: 
anterioare ne este comunicată prin intermediul limbajului, dar însăşi structura . 
limbajului implică anumite concepţii despre natura lumii ; iar prin învăţarea : 
unei anumite limbi dobîndim o imagine despre lume, un cadru al gîndirii în 
limitele căruia ne mişcăm, fără să ne dăm seama de asta. Aşa cum învăţăm, ` 
copii fiind, să folosim limba noastră conform unor reguli pe care nu le: 
cunoaştem explicit, tot aşa învăţăm împreună cu limbajul nu doar să 
procedăm în conformitate cu regulile sale, ci şi conform multor altor reguli 
de interpretare a lumii şi de comportament adecvat, reguli ce ne conduc, 

chiar dacă nu le-am formulat niciodată explicit. Acest fenomen al învăţării 
implicite este, în mod clar, una dintre cele mai importante componente ale 
transmiterii culturale, dar una încă imperfect cunoscută. 


4 


Faptul la care tocmai m-am referit arată că, probabil, întreaga noastră 
gîndire este ghidată (sau chiar produsă) de către reguli de care nu sîntem 
conştienţi, şi că astfel raţiunea noastră conştientă poate avea acces doar la 
unele dintre circumstanţele care ne determină acţiunile. Faptul că gîndirea 
raţională este doar un element printre cele care ne guvernează, a fost 
bineînţeles recunoscut de mult. A fost exprimat în maxima scolastică, ratio 
non est judex, sed instrumentum — raţiunea nu este judecător, ci instrument. 
Dar conştiinţa clară a acestui fapt vine doar o dată cu demonstraţia lui 
David Hume (orientată împotriva raționalismului constructivist din vremea 
sa), conform căreia „regulile moralei nu sînt concluziile raţiunii noastre”. 
Ideea se aplică, bineînţeles, tuturor valorilor noastre ; acestea sînt scopuri 
pe care raţiunea le slujeşte, dar pe care nu le poate determina. Ceea ce nu 
înseamnă că raţiunea nu are nici o funcţie în rezolvarea conflictelor de 
valori — iar toate problemele morale sînt probleme create de conflictul între 
valori. Dar, în legătură cu aceasta, nimic nu arată mai bine rolul limitat al 
raţiunii decît o analiză amănunţită a felului cum rezolvăm conflictele. 
Rațiunea ne poate ajuta doar să vedem care sînt alternativele, care sînt 
valorile aflate în conflict sau care dintre ele sînt valori cu adevărat supreme 
şi care sînt, cum adesea este cazul, valori doar intermediare, a căror 
importanţă vine din faptul că slujesc altor valori. O dată această sarcină 
îndeplinită, raţiunea nu ne poate ajuta mai departe. Trebuie să accepte ca 
date valorile pe care este menită să le slujească. 

Că acele valori au totuşi o funcţie sau un „scop” pe care le-ar putea 
descoperi analiza ştiinţifică este o altă problemă. Pentru a distinge mai 
departe între diferitele tipuri de raţionalism ar fi utilă o examinare ceva mai 
detaliată a caracterului acestor încercări de a explica de ce avem valorile pe 
care le avem. Cea mai bine cunoscută dintre aceste teorii privind regulile 
morale este utilitarismul. El apare în două forme, care ilustrează cel mai 
bine diferenţa dintre utilizarea legitimă a raţiunii în discutarea valorilor şi 
acel fals raţionalism „constructivist” care ignoră limitările puterilor raţiunii. 

În prima sa formă, cea legitimă, utilitarismul apare în lucrările aceluiaşi 
David Hume, care afirma atît de emfatic că „raţiunea însăşi este total 
neputincioasă” în a crea reguli morale, dar care, în acelaşi timp, insista că 
supunerea faţă de regulile morale şi juridice pe care nimeni nu le-a inventat 

sau plănuit era esenţială pentru atingerea scopurilor oamenilor în societate. 
El a arătat că anumite reguli abstracte de conduită ajung să predomine, 
pentru că acele grupuri care le-au adoptat au devenit, ca urmare, mai 
eficiente în a se autosusţine. Ceea ce a subliniat el în această privinţă era, 
înainte de toate, superioritatea ordinii care rezultă cînd fiecare membru se 
supune aceloraşi reguli abstracte, chiar şi fără înţelegerea semnificației lor, 
în comparaţie cu situaţia în care fiecare acţiune individuală este hotărîtă pe 
baza eficienţei, adică prin luarea explicită în considerare a tuturor consecin- 
telor unei acţiuni particulare. Hume nu e preocupat de utilitatea recognosci- 
bilă a unei acţiuni particulare, ci doar de utilitatea aplicării universale a 
anumitor reguli abstracte, inclusiv în acele situaţii particulare în care 
rezultatele imediat cunoscute ale urmării regulilor nu sînt dezirabile. 
Motivația sa este aceea că inteligenţa umană este insuficientă pentru înţele- 
gerea tuturor detaliilor complexei societăţi umane, această insuficienţă a 
raţiunii noastre de a aranja o asemenea ordine în detaliu fiind cea care ne 
obligă să ne mulţumim cu reguli abstracte; mai mult, nici o inteligenţă 
umană nu este capabilă să inventeze cele mai adecvate reguli, pentru că 
acele reguli elaborate în procesul dezvoltării societăţii cuprind experienţa 
mai multor încercări şi erori decît poate acumula oricare minte individuală. 

Autori din tradiţia carteziană, precum Helvetius şi Beccaria, sau urmaşii 
lor englezi, Bentham şi Austin, pînă la G.E. Moore, au abandonat acest 
utilitarism generic, care căuta utilitatea cuprinsă în regulile abstracte 
elaborate de generaţii succesive, în favoarea unui utilitarism particular 
care, în ultimele sale consecinţe, ajunge să pretindă că fiecare acţiune 
trebuie judecată în deplină cunoştinţă de cauză a tuturor rezultatelor ei 
previzibile - o concepţie ce tinde în ultimă instanţă să se debaraseze de 
toate regulile abstracte şi conduce la afirmaţia că omul poate realiza o 
ordine dorită a societăţii, prin ordonarea într-un întreg a tuturor părţilor, 
sale, avînd cunoaşterea completă a faptelor relevante. În timp ce utilita- 
rismul generic al lui Hume se fundamentează pe recunoaşterea limitelor 
raţiunii noastre şi aşteaptă ca maxima utilitate să vină din supunerea strictă 
faţă de regulile abstracte, utilitarismul particular constructivist se bazează 
pe convingerea Că raţiunea este capabilă să manevreze direct toate detaliile 
unei societăţi complexe. 


5 
Atitudinile diferitelor tipuri de raționalism față de ceea ce este abstract 
necesită totuşi o discuție mai largă, întrucît sînt surse de confuzii frecvente. 


Poate că diferenţa este cel mai bine explicată spunînd că acela care recunoaşte 
limitele puterii raţiunii vrea să folosească abstracţiunea pentru a o extinde 

prin realizarea, cel puţin pînă la un anumit grad, a unei ordini în complexele 
probleme umane, unde ştie că este imposibil să stăpîneşti toate detaliile, în 
timp ce pentru raţionalistul constructivist abstracţiunea este importantă 
doar ca instrument în determinarea particularelor. Pentru primul, după 
formularea lui de Tocqueville, „ideile generale nu sînt o dovadă a puterii, 
ci mai degrabă a insuficienţei intelectului uman” ; pentru al doilea, ele 
constituie o unealtă ce are menirea să ne dea putere nelimitată asupra 
particularului. În filosofia ştiinţei, această diferenţă se manifestă prin 
convingerea adepților celei de-a doua concepţii că valoarea unei teorii 
trebuie judecată după capacitatea sa de a face predicții asupra unor eveni- 
mente particulare, adică după capacitatea noastră de a umple pattern-ul 
general descris de teorie cu suficiente fapte concrete care să-i specifice 
manifestarea particulară, în timp ce, bineînţeles, predicția că un tip de 
pattern va apărea este, de asemenea, un enunţ falsificabil. În filosofia 
morală, raționalismul constructivist tinde să respingă orice bizuire pe reguli 
abstracte mecanice şi să considere ca fiind cu adevărat raţional doar un 
comportament precum cel bazat pe decizii luate în urma judecării fiecărei 
situaţii particulare „după meritele sale” şi pe alegeri între alternative 
conform unei evaluări concrete a consecinţelor cunoscute ale unor posibi- 
lităţi diferite. 

Este destul de clar că acest tip de raţionalism trebuie să ducă la distrugerea 
tuturor valorilor morale şi la convingerea că individul este necesar să se 
conducă doar prin evaluarea sa personală asupra țintelor particulare pe care 
le urmăreşte, şi că aceasta tinde să justifice toate mijloacele prin scopurile 
urmărite. Starea mentală pe care o produce a fost foarte bine descrisă 
într-un eseu autobiografic de către regretatul Lord Keynes. Descriind concep- 
tiile pe care el şi prietenii săi le-au susţinut în primii ani ai secolului - el 
însuşi admiţiînd că le mai susţinea şi treizeci de ani mai tîrziu —, scria: 


Noi respingeam în întregime responsabilitatea de a ne supune regulilor generale. 
Pretindeam dreptul de a judeca fiecare caz individual după meritele sale şi, de 
asemenea, înţelepciunea, experienţa şi autocontrolul de a o face cu succes. 
Aceasta era o parte importantă a credinţei noastre, susţinută agresiv, iar pentru 
lumea exterioară era caracteristica noastră cea mai evidentă şi periculoasă. 
Respingeam în totalitate morala de consum, convențiile şi înţelepciunea tradiţio- 
nală. Eram, ca să zicem aşa, în sensul strict al termenului, nonmoralişti. 
Consecințele descoperirii trebuiau, bineînţeles, luate în considerare în funcţie 
de cît valorau ele. Dar nu recunoşteam nici o obligaţie morală, nici o sancţiune 
interioară pentru a ne conforma sau supune. În faţa cerului pretindeam să fim 
propriii noştri judecători în propriul nostru cazl. 


1. J.M. Keynes, Two Memoirs: Dr. Melchior; a Defeated Enemy and My Early 
Beliefs, Introducere de D. Garnett, Rupert Hart-Davis, Londra, 1949, pp. 97-98. 

Trebuie remarcat că acest enunţ implică nu doar o respingere a regulilog 
morale, ci a oricărei angajări faţă de orice fel de legătură între regulile 
abstracte şi conduită, morală sau altele. El implică afirmaţia că inteligenţa 
omului este adecvată să-i ordoneze viaţa cu succes, fără a se folosi de 
ajutorul pe care i-l pot oferi regulile generale sau principiile, cu alte 
cuvinte, afirmaţia că omul este capabil să-şi coordoneze cu succes activită- 
tile sale printr-o evaluare explicită completă a consecinţelor tuturor alternas 
tivelor posibile de acţiune şi cu deplina cunoaştere a tuturor circumstanțelor; 
Aceasta, desigur, conduce nu doar la o enormă supraestimare a puterilor 
noastre intelectuale, dar şi la o concepţie total greşită despre tipul de lume 
în care trăim. Problemele noastre practice sînt tratate ca şi cînd am şti toate 
faptele, iar sarcina de a le face faţă ar fi doar una pur intelectuală. Mă tem 
că mare parte din teoria socială modernă a fost lipsită de valoare prin 
această supoziţie. Elementul fundamental al vieţii noastre este acela că noi 
nu sîntem omniscienţi, că din clipă în clipă trebuie să ne adaptăm unor noi 
fapte pe care nu le cunoşteam înainte şi că, prin urmare, nu ne putem 
ordona vieţile conform unui plan detaliat conceput dinainte, în care fiecare 
acţiune particulară este potrivită raţional cu toate celelalte. 

De vreme ce întreaga noastră viaţă constă în confruntarea cu situaţii 
mereu noi şi neprevăzute, nu putem s-o ordonăm hotărînd dinainte toate 
acţiunile particulare pe care le vom întreprinde. Singurul mod în care 
putem, de fapt, să punem o oarecare ordine în vieţile noastre este să 
adoptăm anumite reguli abstracte sau principii orientative, iar apoi să 
rămînem cu stricteţe fideli regulilor pe care le-am adoptat pentru a face faţă 
situaţiilor noi pe măsură ce apar. Acţiunile noastre formează un pattern 
raţional şi coerent nu pentru că au fost alese ca părţi al unui singur plar 
conceput dinainte, ci pentru că în fiecare decizie succesivă limităm ariă 
alegerii noastre prin aceleaşi reguli abstracte. ' 

Avînd în vedere cît de importantă este această respectare strictă a; 
regulilor în ordonarea vieților noastre, este curios cît de puțin a fost 
studiată legătura dintre asemenea reguli abstracte şi realizarea unei ordini, 
globale. Ştim cu toții, bineînțeles, că de fapt am învăţat să ne comportăm. 
conform regulilor pentru a da acțiunilor noastre ceva coerenţă, că adoptăm, 
reguli generale în viețile noastre nu doar pentru a ne scuti de efortul de a. 
reexamina anumite întrebări ori de cîte ori apar, ci mai ales pentru că doar: 
astfel putem produce un întreg raţional. Nu pot încerca aici o discuţie mai: 
sistematică a relaţiei dintre regulile abstracte urmate în toate deciziile 
individuale şi pattern-ul general abstract care va rezulta astfel. Dar există 
o chestiune semnificativă pe care trebuie s-o menţionez pe scurt. Dacă, 
vrem ca în acest mod să realizăm o ordine generală a vieților noastre, este’ 

indispensabil ca noi să urmăm regula generală în toate situaţiile, şi nu doar 
cînd nu există nici un motiv să procedăm altfel. Aceasta ar putea implica 
faptul că trebuie să nu luăm în considerare, deliberat, cunoaşterea anumitor 
consecinţe particulare pe care le poate produce supunerea faţă de regulă în 
situaţii date. 

Pentru a nu fi greşit înţeles ar trebui să spun aici pe scurt că, atunci cînd 
vorbesc despre aderare rigidă la reguli, nu mă refer, desigur, la reguli unice 
izolate, ci întotdeauna la un întreg sistem, unde adesea o regulă va schimba 
consecinţele alteia. Mai precis, ar trebui să vorbesc despre o ierarhie de 
reguli cu diferite grade de importanţă. Dar nu pot aborda aici această 
problemă importantă mai detaliat decît este necesar spre a preveni neînţe- 
legerea conform căreia orice regulă, singură, luată izolat, ar fi suficientă în 
mod normal pentru rezolvarea problemelor noastre. 


6 


Tot ceea ce am spus despre necesitatea regulilor abstracte pentru coordo- 
narea acţiunilor succesive din viaţa oricărui om în situaţii noi şi neprevăzute 
se aplică şi mai bine coordonării acţiunilor mai multor indivizi diferiţi în 
situaţii concrete, care sînt cunoscute numai parţial fiecărui individ, deve- 
nindu-i cunoscute doar pe măsură ce ele apar. Aceasta mă duce la ceea ce, 
în dezvoltarea mea personală, a constituit punctul de pornire al tuturor 
reflecţiilor de faţă, şi care poate explica de ce, fiind odată un foarte specializat 
teoretician pur al economiei, am fost condus de la economia tehnică spre 
tot felul de întrebări de obicei considerate filosofice. Cînd privesc înapoi, 
cred că totul a început cu aproape treizeci de ani în urmă, Cu un eseu despre 
„Economie şi cunoaştere”!, în care am examinat ceea ce-mi păreau a fi 
unele dintre dificultăţile centrale ale teoriei economice pure. Concluzia 
principală a eseului a fost aceea că sarcina teoriei economice era de a 
explica felul cum se realiza o ordine globală a activităţii economice, care 
utiliza o mare cantitate de cunoaştere ce nu era concentrată în mintea cuiva, 
ci exista doar ca şi cunoaştere separată a mii sau milioane de indivizi 
diferiţi. Dar mai era încă un drum lung de la aceasta pînă la o înţelegere 
adecvată a relaţiilor dintre regulile abstracte pe care le urmează individul în 
acțiunile sale şi ordinea abstractă globală formată ca rezultat al acestei 
supuneri, în limitele impuse lui de către acele reguli abstracte, în situaţiile 
particulare concrete pe care el le întîlneşte. Doar printr-o reexaminare a 


|. Economica, N.S., IV, 1937, reeditat în Individualism and Economic Order, Londra 
şi Chicago, 1949. 

vechiului concept de libertate prin supunerea în faţa legii - concepţia 
fundamentală a liberalismului tradiţional şi a problemelor filosofiei legii pe 
care le ridică acesta - am putut atinge ceea ce astăzi mi se pare o imagine 
suficient de clară a naturii ordinii spontane despre care vorbesc de atîta 
vreme economiştii liberali. 

Acesta se dovedeşte a fi un exemplu particular al metodei generale de 
creare indirectă a unei ordini, în situaţii în care fenomenele sînt prea 
complexe pentru a ne permite crearea unei ordini prin punerea separată a 
fiecărui element la locul potrivit. Este un tip de ordine a manifestărilor 
particulare asupra cărora avem un control redus, pentru că regulile ce le 
cauzează determină doar caracterul lor abstract, în timp ce detaliile depind 
de situaţiile particulare cunoscute doar membrilor săi individuali. Prin 
urmare, este o ordine pe care noi n-o putem îmbunătăţi, ci doar deranja 
încercînd să schimbăm, prin aranjare deliberată, oricare din părţile sale. 
Singurul mod în care o putem realmente îmbunătăţi este prin retuşarea 
regulilor abstracte care conduc indivizii. Aceasta este însă, cu necesitate, o 
sarcină dificilă şi de lungă durată, pentru că cele mai multe dintre regulile 
ce guvernează societatea actuală nu sînt rezultatul creaţiei noastre deliberate 
şi, în consecinţă, adesea înţelegem nu foarte clar ceea ce depinde de ele. 
După cum am mai spus, ele sînt rezultatul unui îndelungat proces de 
evoluţie, în cursul căruia s-au condensat în ele mai multă experienţă şi 
cunoaştere decît toată cunoaşterea pe care o poate avea un Singur om. 
Aceasta înseamnă că, înainte de a putea spera să le îmbunătăţim cu succes, 
trebuie să învăţăm să înţelegem mai bine decît o facem acum modul în care; 
interacționează regulile făcute de om cu forţele spontane ale societăţii! 
Ceea ce va presupune nu numai o colaborare mai strînsă decît există în 
prezent între specialiştii în economie, drept şi filosofie socială — chiar dacă 
acest lucru s-ar întîmpla, tot ceea ce putem spera este un proces experii: 
mental foarte îndelungat de îmbunătăţire treptată, mai degrabă decît vred 
ocazie de schimbare radicală. d 

Este probabil de înţeles că raţionaliştii constructivişti, în mîndria lor cu 
privire la marile puteri ale raţiunii umane, s-au revoltat împotriva cerinţei; 
de supunere la reguli a căror semnificaţie ei n-o pricep în întregime, şi ca 
produc o ordine asupra căreia nu putem face predicții de amănunt. Faptu 
că nu putem să ordonăm complet viaţa umană după dorinţele noastr 
aruncă o lumină proastă asupra generaţiilor care au crezut că, prin folosire 
completă a raţiunii sale, omul poate deveni unicul stăpîn pe propria soartă, 
Se pare însă că această dorinţă de face din orice subiectul controlului raţional, ! 
departe de a realiza o utilizare la maximum a raţiunii, este un abuz dei 
rațiune bazat pe neînţelegerea puterilor ei şi, în final, conduce la distrugerea, 

acelei interacțiuni libere a multor minţi din care se hrăneşte însăşi dezvoltarea 
raţiunii. Adevărata înţelegere a rolului raţiunii conştiente pare într-adevăr 
să arate că una dintre cele mai importante utilizări este recunoaşterea limitelor 
corecte ale controlului raţional. După cum sublinia marele Montesquieu în 
culmea „epocii raţiunii” : la raison même a besoin de limites. 


7 


În concluzie, aş vrea să explic puţin de ce am ales acest subiect pentru 
ceea ce consider a fi discursul meu public principal în Japonia - discurs 
către Universitate, care m-a primit cu atîta bunăvoință, ca pe unul dintre 
membrii săi. Nu cred că greşesc cînd gîndesc că acest cult al utilizării 
explicite a raţiunii, care a fost un element atît de important în dezvoltarea 
civilizaţiei europene din ultimii trei sute de ani, n-a jucat acelaşi rol în 
evoluţia internă a Japoniei. Nu poate fi negat probabil nici faptul că 
utilizarea deliberată a raţiunii ca instrument critic în secolele şaptesprezece, 
optsprezece şi nouăsprezece este probabil principala cauză a dezvoltării 
mai rapide a civilizaţiei europene. De aceea este normal ca, atunci cînd 
gînditorii japonezi au început să studieze trăsăturile dezvoltării gîndirii 
europene, ei să fi fost atraşi de acele şcoli ce păreau să reprezinte tradiţia 
raţionalistă în forma sa cea mai radicală şi mai explicită. Pentru cei care 
căutau secretul raționalismului occidental, studiul formei sale radicale, 
ceea ce am numit raţionalism constructivist şi ceea ce am considerat ca 
fiind o exagerare nelegitimă şi eronată a elementului caracteristic al tradiţiei 
europene, trebuia să apară drept cea mai promițătoare cale de descoperire 
a respectivului secret. 

Astfel s-a întîmplat că diferite tradiţii ale filosofiei europene - care 
merg înapoi pînă la Platon în Grecia antică, fiind reînviate de către 
Descartes şi Hobbes în secolul al şaptesprezecelea şi care, cu Rousseau, 
Hegel, Marx şi pozitiviştii filosofiei şi ai dreptului, au dus mai departe 
acest cult al raţiunii — au fost cel mai mult studiate de japonezi. Scopul 
principal al celor spuse era de a vă preveni că înseşi şcolile care au dus mai 
departe elementul cel mai caracteristic al tradiţiei europene s-ar putea să fi 
accentuat greşit pe o singură direcţie, tot atît de mult cît au accentuat pe 
alta cei ce n-au dat credit total valorii raţiunii conştiente. Rațiunea este ca 
un exploziv periculos care, manevrat cu grijă, va fi foarte benefic. Dar, 
dacă nu este manevrat cu atenţie, poate arunca în aer o civilizaţie. 

Din fericire, acest raţionalism constructivist nu este unica filosofie pe 
care tradiţia europeană o are de oferit — chiar dacă trebuie admis că a cuprins 
concepţiile unora dintre cei mai mari filosofi, inclusiv Immanuel Kant. 

Dar, cel puţin în afara lumii comuniste (unde raționalismul constructivist 
chiar a aruncat în aer o civilizaţie), veţi găsi, de asemenea, o tradiţie mult 
mai modestă şi mai puţin ambițioasă, o tradiţie care este mai puţin menită 
să construiască sisteme filosofice magnifice, dar care a contribuit probabil 
mai mult la fondarea civilizaţiei europene moderne şi, în special, la ordinea 
politică a liberalismului (în timp ce raționalismul constructivist a fost 
întotdeauna şi oriunde profund anti-liberal). Este o tradiţie ce merge de 
asemenea înapoi în timp, pînă în Antichitatea clasică, la Aristotel şi Cicero, 
transmisă în vremurile noastre mai ales prin lucrările lui Toma d'Aquino, 
iar în ultimele secole a fost dezvoltată mai ales în filosofia politică. În 
secolul al optsprezecelea, în principal oponenți ai raționalismului cartezian 
precum Montesquieu, David Hume şi filosofii scoțieni ai şcolii sale, în 
special Adam Smith, au construit o adevărată teorie a societăţii şi a rolului 
raţiunii în dezvoltarea civilizaţiei. Datorăm mult, de asemenea, liberalilor 
clasici germani Kant şi Humboldt care, totuşi, ca şi Bentham şi utilitariştii 
englezi, n-au scăpat total atracției fatale reprezentată de Rousseau şi raţiona- 
lismul francez. În forma sa pură, găsim apoi din nou filosofia politică a 
acestei şcoli la Alexis de Tocqueville şi Lordul Acton; iar fundamentul 
teoriei sale sociale a fost reafirmat, pentru prima dată după David Hume, 
în lucrarea fondatorului Şcolii Austriece de Economie, Carl Menger. Printre 
filosofii contemporani, în special profesorul Karl Popper a dat noi baze 
filosofice importante acestei linii de gîndire. El a inventat numele de 
„Traţionalism critic”, care cred că exprimă în mod fericit contrastul cu 
raționalismul naiv sau constructivism. Cred că este cel mai bun termen 
pentru descrierea poziţiei generale pe care o consider cea mai rezonabilă. 

Unul dintre scopurile principale ale demersului meu era să vă atrag 
atenţia asupra acestei tradiţii. Cred că, dacă o veţi examina, o veţi găsi mai 
puţin nouă şi surprinzătoare decît au găsit generaţiile anterioare de japonezi 
raționalismul extrem al şcolii Descartes-Hegel-Marx. O veţi găsi la început 
mai puţin fascinantă şi interesantă - ea nu determină fascinația specială sau 
chiar beţia pe care o produce cultul raţiunii pure. Dar sper că o veţi găsi nu 
doar mai apropiată. Mie mi se pare că, întrucît ea nu este o exagerare 
unilaterală care să-şi aibă rădăcinile într-o anumită fază a dezvoltării 
intelectuale europene, ci oferă o adevărată teorie a naturii umane, ar trebui 
să constituie fundamentul la a cărui dezvoltare propria dumneavoastră 
experienţă v-ar permite să aduceţi contribuţii importante. Este o concepţie 
despre minte şi societate care conferă un loc potrivit rolului pe care tradiţia 
şi obiceiul îl joacă în dezvoltarea lor. Ne face să vedem multe din cele faţă 
de care formele grosiere de raţionalism sînt adesea oarbe. Ne arată că, 

uneori, instituții complexe, pe care nimeni nu le-a inventat, pot constitui un 
cadru mai bun pentru dezvoltarea culturală decît proiectele mai sofisticate. 

Rectorul Matsushita!, cu o altă ocazie, mi-a pus o întrebare ce merge 
direct în miezul chestiunii, dar la care n-am putut răspunde atunci pe loc. 
A întrebat, şi sper că am înţeles corect, dacă un popor care se bazează Mal 
degrabă pe convenţie decît pe invenţie pentru instituţiile sale n-ar putea 
câteodată să confere mai multă libertate individului şi, astfel, mai multe 
posibilităţi de dezvoltare decit cele ce au încercat deliberat să-şi construiască 
toate instituţiile sau au încercat să le refacă conform principiilor raţiunii. 
Cred că răspunsul este : Da. Pînă ce nu am învăţat să recunoaştem limitele 
corecte ale raţiunii în ordonarea chestiunilor sociale, există un mare pericol 
ca, în încercarea de a aplica societăţii ceea ce noi credem că este un model 
raţional, să sufocăm acea libertate care este condiţia principală pentru 
progresul treptat. 


Traducere coordonată de Adrian-Paul Iliescu 


1. Dr. Masatoshi Matsushita, rectorul Universităţii Rikkyo, care a preluat funcţia 
cînd se ţinea această conferinţă. 

Descoperirea sensului a ceea ce se numeşte „dreptate socială” a fost 
una dintre principalele mele preocupări timp de mai bine de zece ani. Am 
eşuat în această încercare - sau, mai curînd, am ajuns la concluzia că, 
atunci cînd se referă la o societate alcătuită din oameni liberi, expresia nu 
are nici un înţeles. Căutarea motivului pentru care ea a dominat totuşi circa 
un secol discuţiile politice, fiind folosită peste tot cu succes pentru promo- 
varea revendicărilor anumitor grupuri vizînd o mai mare porţie din ceea ce 
e bun în viaţă, rămîne, cu toate acestea, foarte interesantă. De aceasta mă 
voi ocupa în principal aici. 

Trebuie la început să explic însă pe scurt, aşa cum încerc să demonstrez 
şi pe larg în volumul al doilea al cărţii mele Law, Legislation and Liberty, 
aflată în curs de publicare, de ce am ajuns să privesc „dreptatea socială” ca 
fiind nimic mai mult decît o expresie fără conţinut, folosită convenţional 
pentru a afirma că o anume revendicare este justificată, în absenţa oricărui 
temei. Acest volum, ce poartă subtitlul Mirajul dreptății sociale, este 
într-adevăr menit să-i convingă pe intelectuali că noţiunea de „dreptate 
socială”, pe care le place atît de mult s-o folosească, este discreditată din 
punct de vedere intelectual. Unii s-au înclinat, desigur, în faţa acestui 
lucru ; dar cu nefericitul rezultat că, dreptatea „socială” fiind singurul fel 
de dreptate la care s-au gîndit vreodată, au fost împinşi către concluzia că 
nici o utilizare a termenului „dreptate” nu are înţeles. Am fost deci silit să 
arăt în aceeaşi carte că regulile de conduită individuală justă sînt tot atît de 
indispensabile menţinerii unei societăţi paşnice de oameni liberi pe cît sînt 
de incompatibile cu aceasta străduinţele de a realiza dreptatea „socială”. * 

Noţiunea de „dreptate socială” este folosită în general azi ca sinonim 
pentru ceea ce se numea înainte „dreptate distributivă”. Această din urmă 
sintagmă sugerează poate mai bine ce se înţelege prin ea, şi totodată arată 
de ce nu poate fi aplicată rezultatelor unei economii de piaţă: nu poate 
exista nici o dreptate distributivă acolo unde nimeni nu face distribuiri. 
Dreptatea are sens numai ca regulă pentru comportamentul uman. Şi nici 
un fel de reguli imaginabile pentru conduita persoanelor ce îşi furnizează 
reciproc bunuri şi servicii într-o economie de piaţă nu ar produce o distribuţie 

care să poată fi descrisă, cu sens, ca fiind dreaptă sau nedreaptă. Persoanele 
pot să se comporte cît se poate de drept, dar, cum efectele, pentru persoane 
separate, nu pot fi nici fixate intenţionat, nici prevăzute de ceilalţi, starea 
de lucruri ce rezultă nu poate fi numită nici dreaptă, nici nedreaptă. 

Completa lipsă de conţinut a expresiei „dreptate socială” se manifestă 
prin faptul că nu există nici un consens asupra a ce ar cere dreptatea socială 
în situaţii particulare ; prin faptul că nu există nici un mijloc de verificare 
cunoscut, care să decidă cine are dreptate atunci cînd părerile sînt diferite ; 
în fine, prin faptul nici o schemă preconcepută de distribuţie nu poate fi 
concepută efectiv într-o societate ai cărei membri sînt liberi, în sensul că li 
se permite să-şi folosească propria cunoaştere pentru propriile lor scopuri. 
Într-adevăr, responsabilitatea morală individuală a cuiva pentru acţiunile 
sale este incompatibilă cu realizarea vreunui asemenea model general de 
distribuţie. 

O cît de mică cercetare arată că, deşi mulţi oameni sînt nemulţumiţi de 
modelul de distribuţie existent, nici unul dintre ei nu are de fapt vreo idee 
clară cu privire la modelul pe care l-ar considera drept. Tot ceea ce putem 
găsi sînt evaluări individuale ale unor cazuri particulare ca fiind nedrepte. 
Nimeni nu a găsit încă nici măcar o singură regulă generală din care s-ar 
putea deduce ce este „drept din punct de vedere social” în toate cazurile 
particulare care s-ar subsuma ei - cu excepţia regulii „la muncă egală, 
plată egală”. Libera competiţie, împiedicînd să se acorde atîta atenţie 
meritelor, nevoilor sau altor asemenea lucruri pe care se bazează dreptatea. 
socială, tinde să impună regula plăţii egale. 


2 


Cei mai mulţi oameni cred cu tărie în „dreptatea socială”, chiar după ce 
au descoperit că nu ştiu, de fapt, ce înseamnă expresia, deoarece ei se 
gîndesc că, dacă aproape toată lumea crede în ea, trebuie ca expresia să 
conţină ceva. Temeiul acestei acceptări aproape universale a unei convingeri 
cu o semnificaţie neînţeleasă de oameni este că noi am moştenit de la un tip 
anterior de societate, în care omul a trăit mult mai mult timp decît a trăit 
în cel actual, anumite instincte, acum adînc înrădăcinate, care sînt însă 
inaplicabile civilizaţiei actuale. Într-adevăr, omul a ieşit din societatea 
primitivă atunci cînd, în anumite condiţii, un număr tot mai mare de 
persoane au beneficiat de succes, chiar dacă ignorau acele principii ce 
menţinuseră laolaltă vechile grupuri. 

Nu trebuie să uităm că, înaintea ultimilor zece mii de ani în care omul 
a dezvoltat agricultura, oraşele şi în final „Marea Societate”, el trăise o 

perioadă de timp de cel puţin o sută de ori mai lungă în mici cete, de 
aproximativ 50 de membri, în care împărțeau în comun hrana şi în care 
exista o ordine strictă bazată pe dominație, acoperind teritoriul comun 
apărat de ceată. Nevoile acestui tip primitiv de societate au creat multe 
dintre sentimentele morale care ne domină încă şi pe care le aprobăm la 
alţii. Era vorba despre un mod de organizare în care, cel puţin pentru 
masculi, urmărirea în comun a unui obiect fizic comun observat, sub 
conducerea masculului lider, era tot atît de mult o condiţie a existenţei sale 
continue pe cît era şi repartizarea diferitelor porţii din pradă diverşilor 
membri, conform importanţei lor pentru supraviețuirea cetei. Este mai 
mult decît probabil că multe dintre sentimentele morale dobîndite atunci nu 
numai că au fost transmise cultural prin învăţare şi imitație, dar s-au şi 
transformat în elemente înnăscute sau determinate genetic. 

Dar nu tot ce este natural pentru noi, în acest sens, este din acest motiv 
în diverse circumstanţe neapărat bun sau benefic pentru răspîndirea speciei. 
În forma sa primitivă, mica ceată poseda într-adevăr ceea ce este încă 
atrăgător pentru atît de mulţi oameni: un scop unic sau o ierarhie comună 
de țeluri şi o repartizare deliberată a mijloacelor conform unei percepții 
comune asupra meritelor individuale. Aceste fundamente ale coerenţei sale 
impuneau totuşi şi nişte limite posibilei dezvoltări a acestei forme de 
societate. Evenimentele la care grupul se putea adapta, precum şi ocaziile 
de care putea el profita erau numai cele de care membrii săi erau conştienţi 
nemijlocit. Mai mult, o persoană nu putea face aproape nici un lucru 
neaprobat de ceilalţi. Este o iluzie să ne imaginăm omul din societatea 
primitivă ca fiind liber. Pentru un animal social nu exista nici un fel de 
libertate naturală, adevărata libertate fiind un artefact al civilizaţiei. În 
cadrul grupului, o persoană nu avea nici un spaţiu recunoscut de acţiune 
independentă ; chiar cel aflat în fruntea cetei se putea aştepta la supunere, 
sprijin şi înţelegerea semnalelor sale doar cu privire la activităţile conven- 
tionale. Cîtă vreme fiecare trebuie să se pună în slujba acelei ordini ierarhice 
comune privind toate nevoile, la care visează socialiştii de astăzi, nu poate 
exista experiment individual liber. 


3 


Marele pas înainte care a făcut posibilă dezvoltarea civilizaţiei şi, în 
cele din urmă, Societatea Deschisă, a fost înlocuirea treptată a scopurilor 
obligatorii specifice de către reguli abstracte de conduită şi, o dată cu 
aceasta, înlocuirea acţiunii concertate subsumate unor indicatori comuni 
de către jucarea unui joc, ceea ce a consolidat ordinea spontană. Marele 

cîştig realizat a fost acela că s-a creat posibilitatea unei proceduri prin care 
întreaga informaţie, extrem de răspîndită, a devenit accesibilă unui număr 
tot mai mare de oameni, sub forma simbolurilor pe care le numim preţuri 
de piaţă. Dar aceasta implica şi că incidenţa rezultatelor asupra diferitelor 
persoane nu mai satisfăcea acele instincte milenare. 

S-a sugerat nu o dată ca teoria ce explică funcţionarea pieţei să fie 
numită catalactică, expresie venind de la cuvîntul grecesc clasic pentru 
troc sau schimb - katallatein. M-am îndrăgostit întru cîtva de acest cuvînt, 
de cînd am aflat că în greaca veche el însemna nu numai „schimb”, ci şi 
„admitere în comunitate”, precum şi „schimbare a cuiva din adversar în 
prieten”. Am propus prin urmare să numim jocul pieţei, prin care putem 
face pe un străin să ne iasă în întîmpinare şi să ne servească, „jocul 
Ccatalaxiei”. 

Procesele de piaţă corespund într-adevăr pe deplin definiţiei unui joc, 
aşa cum o găsim în The Oxford English Dictionary. Este vorba despre „o 
întrecere desfăşurată conform unor reguli şi al cărei rezultat este decis de 
abilitatea şi forţa superioară sau de noroc”. Din acest punct de vedere, este 
atît un joc al abilităţilor, cît şi unul al şansei. Mai presus de orice, este un 
joc ce serveşte la a obţine de la fiecare jucător cea mai valoroasă contribuţie 
la fondul total din care fiecare va cîştiga o parte ce nu e determinată. 

Jocul a fost probabil declanşat de oameni care îşi abandonaseră adă- 
postul şi obligaţiile tribului lor pentru a obţine cîştig din slujirea nevoilor 
altora, pe care nu-i cunoaşteau personal. Cînd negustorii din neoliticul 
timpuriu şi-au luat în bărci încărcăturile de topoare de piatră - traversînd 
Canalul Mînecii dinspre Marea Britanie - pentru a le schimba pe ambră şi, 
probabil, încă de pe atunci, pe ulcioare cu vin, scopul lor nu mai era să 
slujească nevoile unor cunoscuţi, ci să obţină maximum de cîştig. Tocmai 
pentru că erau interesaţi doar de cei care urmau să le ofere cel mai bun preţ 
pe produsele lor, ei ajungeau la persoane complet necunoscute, al căror 
nivel de trai îl ridicau astfel mult mai mult decît ar fi făcut dînd topoarele 
vecinilor lor, care ar fi ştiut şi ei, desigur, să le folosească. 

Pe măsură ce semnalul abstract al preţurilor lua locul nevoilor semenilor 
familiari, ca scop către care sînt îndreptate eforturile oamenilor, s-au 


fa... 


ege wo 


de comerţ şi meşteşuguri, care s-au născut în porturi şi la încrucişările de 

drumuri comerciale, acolo unde oamenii care scăpaseră de disciplina 
moralei tribale stabiliseră comunităţi comerciale şi dezvoltau treptat noile 
reguli ale jocului catalaxiei. 

Necesitatea de a fi concis mă sileşte să simplific aici întru cîtva lucrurile 
şi să folosesc termeni familiari acolo unde ei nu sînt foarte potriviţi. Atunci 
cînd trec de la morala cetei de vinători, în care omul şi-a petrecut cea mai 
mare parte a istoriei sale, la morala care a făcut posibilă ordinea de piaţă 
a Societăţii Deschise, sar peste un îndelungat stadiu intermediar, mult mai 
scurt totuşi decît viaţa petrecută de om într-o mică ceată, dar totuşi mult 
mai lung decît cel de care s-a bucurat deocamdată societatea urbană şi 
comercială, şi care este important deoarece de la el datează acele codificări 
etice care au fost încorporate în învățăturile religiilor monoteiste. Este 
vorba despre perioada vieţuirii omului într-o societate tribală. Aceasta 
reprezintă, în mai multe moduri, o perioadă de tranziție între ordinea 
concretă a societăţii primitive a oamenilor aflaţi faţă în faţă, în care toţi 
membrii se cunoşteau reciproc şi serveau scopuri comune specifice, şi 
societatea deschisă şi abstractă, în care ordinea rezultă din respectarea de 
către persoane a aceloraşi reguli abstracte ale jocului, în timp ce acestea îşi 
folosesc cunoaşterea pentru a-şi urmări propriile scopuri. 

În timp ce emoţiile noastre sînt conduse încă de instinctele adecvate 
succesului micii noastre cete de vînători, tradiţia noastră verbală este domi- 
nată de datoriile faţă de „aproape”, semenul din trib, şi ea îl priveşte încă 
în mare măsură pe străin ca fiind în afara sferei obligaţiei noastre morale. 

Într-o societate în care scopurile individuale erau în mod necesar 
diferite, fiind bazate pe cunoaştere specializată, iar eforturile ajunseseră să 
fie îndreptate către schimburi viitoare de produse cu parteneri deocamdată 
necunoscuţi, regulile comune de conduită au luat locul scopurilor comune 
specifice, ca fundament al ordinii şi păcii sociale. Interacțiunea persoanelor 
a devenit un joc, deoarece tot ceea ce se cerea fiecăreia dintre acestea era 
respectarea regulilor, nu preocuparea pentru un rezultat anume, altul decît 
acela de a cîştiga cele necesare susţinerii sale şi a familiei sale. Regulile 
care s-au dezvoltat treptat, deoarece făceau acest joc mult mai activ, au fost 
în esenţă legea proprietăţii şi legile contractului. La rîndul lor, aceste reguli 
au făcut posibilă diviziunea tot mai accentuată a muncii, precum şi acea 
acomodare reciprocă a eforturilor independente, pe care o reclamă o 
diviziune a muncii funcţională. 

Deseori nu se face o apreciere corectă a deplinei semnificaţii a acestei 
diviziuni a muncii, deoarece cei mai mulţi oameni o concep - în parte, 

datorită exemplului clasic dat de Adam Smith - ca pe un aranjament de 
ordine interioară, în aşa fel proiectat încît diferite persoane să contribuie la 
etapele succesive ale unui proces planificat de modelare a anumitor produse. 
De fapt însă, coordonarea, realizată de piaţă, a eforturilor diverselor 
întreprinderi de a furniza materiile prime, uneltele şi semifabricatele nece- 
sare definitivării mărfii ce constituie produsul final este probabil mult mai 
importantă decît colaborarea organizată a numeroşilor muncitori specialişti. 

Realizările pieţei bazate pe competiţie sînt în mare măsură dependente 
de această diviziune a muncii între companii sau de specializare, şi tocmai 
aceste elemente fac posibilă piaţa. Preţurile pe care producătorul le găseşte 
deja pe piaţă îi spun pe loc acestuia ce să producă şi ce mijloace să 
folosească în producţia respectivă. Din asemenea semnale ale pieţei, el află 
că este de aşteptat să poată vinde la preţuri ce acoperă cheltuielile făcute şi 
că nu va folosi mai multe resurse decît cele necesare scopului său. Strădania 
lui egoistă către cîştig îl împinge şi îi dă mijloacele să facă exact ceea ce 
trebuie să facă pentru a amplifica la maximum şansele oricărui membru, 
ales la întîmplare, din societatea sa - dar numai dacă preţurile la care poate 
ajunge sînt determinate exclusiv de către forţele pieţei, şi nu de către 
puterile coercitive ale guvernării. Numai preţurile determinate de piaţa 
liberă vor face în aşa fel încît oferta să egaleze cererea. Dar nu numai atît. 
Preţurile de piaţă liberă asigură şi ca întreaga cunoaştere a societăţii, aflată 
într-o stare de dispersare, să fie luată în calcul şi folosită. 

Jocul pieţei a condus la dezvoltarea şi prosperitatea comunităţilor ce îl 
practicau, deoarece el mărea şansele tuturor. Acest lucru era posibil întrucît 
remunerarea serviciilor fiecărei persoane depindea de fapte obiective, pe 
care nu le putea cunoaşte nimeni în totalitate, şi nu de părerile cuiva cu 
privire la cît s-ar fi cuvenit să aibă fiecare. Dar aceasta însemna şi că, deşi 
abilităţile şi hărnicia amplificau şansele unei persoane, ele nu-i puteau 
garanta un anumit venit; şi că procesul impersonal care utiliza întreaga 
cunoaştere dispersată fixa preţurile astfel încît ele spuneau oamenilor ce să 
facă, fără ca astfel să se stabilească o legătură cu nevoile sau meritele. Cu 
toate acestea, funcţia preţurilor, mai ales a preţurilor serviciilor, de a 
stimula productivitatea şi ordinea depinde de capacitatea lor de a-i informa 
pe oameni cu privire la locul cel mai eficient în cadrul structurii globale a 
activităţilor - locul în care este probabil că vor aduce cea mai mare 
contribuţie la rezultatul total. Dacă, prin urmare, privim drept justă acea 
regulă de remunerare care contribuie cît se poate de mult la amplificarea 
şanselor pe care le are orice membru al comunităţii ales la întîmplare, 
atunci trebuie să considerăm remuneraţiile determinate de piaţa liberă 
drept juste. 

Dar acestea sînt în mod inevitabil foarte diferite de remuneraţiile relative 
ce însoțeau organizarea tipului distinct de societate în care a trăit specia 
noastră un timp cu mult mai îndelungat, şi care, drept urmare, domină încă 
sentimentele ce ne călăuzesc. Această chestiune a devenit extrem de impor- 
tantă din momentul în care preţurile au încetat a mai fi considerate drept 
ceva dependent de împrejurări necunoscute, iar guvernarea a început să 
creadă că ar putea determina, cu efecte benefice, preţurile. Atunci cînd 
guvernarea a început să falsifice semnalele de preţ ale pieţei, pentru a căror 
adecvare nu avea nici un mijloc de apreciere (şi tot atît de puţin ca oricine 
altcineva ce poseda toate informaţiile sedimentate în preţuri), în speranţa 
ca prin aceasta să poată fi oferite beneficii grupurilor considerate a le 
merita în mod deosebit, în mod inevitabil lucrurile au început să meargă 
prost. Nu numai folosirea eficientă a resurselor, ci chiar şi perspectivele de 
a putea cumpăra sau vinde conform aşteptărilor, prin egalizarea cererii şi a 
ofertei, s-au diminuat prin aceasta în mare măsură. 

S-ar putea să fie greu de înţeles, dar cred că nu există nici un dubiu că 
ajungem să folosim mai multă informaţie relevantă atunci cînd remuneraţia 
noastră depinde indirect de împrejurări pe care nu le cunoaştem. Folosind 
limbajul ciberneticii, este vorba deci despre faptul că mecanismul dé 
feedback asigură menţinerea unei ordini auto-generate. Este ceea ce â 
observat Adam Smith, descriind drept acţiunea „mîinii invizibile” - pentru 
a fi ridiculizat timp de două sute de ani de cei care îşi băteau joc fără să 
înţeleagă. Într-adevăr, tocmai pentru că jocul catalaxiei ignoră concepţiile 
oamenilor privind ce ar merita fiecare, recompensîndu-i după succesul lor 
în practicarea jocului în condiţiile respectării aceloraşi reguli formale, el 
produce o alocare a resurselor mai eficientă decît ar putea obţine orice 
proiect. Mi se pare că în orice joc acceptat întrucît îmbunătăţeşte perspecti- 
“vele tuturor, nu numai ale celor pe care ştim cum să-i întreţinem prin alte 
aranjamente, rezultatul trebuie considerat just, cîtă vreme toţi se supun 
aceloraşi reguli şi nimeni nu înşală pe nimeni. Dacă ei acceptă cîştigurile 
provenite din joc, persoanele sau grupurile care invocă puterea guvernării 
pentru a devia fluxul bunurilor în favoarea lor fac o înşelătorie — indiferent 
de ceea ce putem face în afara jocului pieţei pentru a asigura un minim 
decent celor cărora jocul nu le furnizează aşa ceva. Nu reprezintă o obiecţie 
valabilă la adresa acestui joc, al cărui rezultat depinde, pe de o parte, de 
abilitatea jucătorilor şi de împrejurările individuale specifice şi, pe de altă. 
parte, de simplul noroc, faptul că perspectivele iniţiale ale diferitelor! 
persoane, deşi îmbunătăţite pentru toţi prin intermediul jocului, sînt foarte 

departe de a fi aceleaşi. Răspunsul la o atare obiecţie este tocmai acela că 
unul dintre scopurile jocului este de a da cea mai bună utilizare abilităţilor 
inevitabil diferite, cunoaşterii şi mediului diferitelor persoane. Printre cele 
mai importante resurse pe care o societate le poate folosi în acest mod 
pentru a amplifica fondul din care se extrag cîştigurile persoanelor sînt 
tocmai diferitele înzestrări morale, intelectuale şi materiale pe care părinţii 
le pot transmite copiilor lor - părinţii dorind adesea să acumuleze, creeze 
şi păstreze numai în scopul de a putea transmite toate acestea copiilor lor. 

Rezultatul acestui joc al catalaxiei va fi, aşadar, neapărat acela că 
numeroşi oameni posedă mai mult decît consideră semenii lor că ar merita. 
Nu este surprinzător că mulţi ar dori să corecteze această stare de lucruri 
printr-un act autoritar de redistribuire. Necazul este însă că acel produs 
total pe care ei îl consideră disponibil pentru a fi distribuit există numai 
pentru că rezultatele obţinute pentru diversele eforturi făcute sînt furnizate 
de piaţă fără nici o legătură cu meritele sau nevoile, şi că ele sînt efectiv 
necesare pentru a atrage pe posesorii de valori, care au informaţii, mijloace 
materiale şi abilităţi personale specifice, în acele puncte în care ei pot 
aduce la fiecare moment dat cea mai mare contribuţie. Cei ce preferă viaţa 
liniştită, bazată pe un venit asigurat contractual, necesităţii de a-şi asuma 
riscuri în vederea exploatării oportunităţilor aflate în permanentă schimbare 
se simt dezavantajaţi în comparaţie cu posesorii unor venituri mari, care 
rezultă din continua reorientare a plasării resurselor. 

Marile venituri obţinute efectiv de cei care au succes, indiferent dacă 
acest succes este meritat sau accidental, reprezintă un element esenţial 
pentru ghidarea resurselor către locurile în care ele vor aduce cea mai mare 
contribuţie la fondul din care toţi îşi obţin partea. Nu am avea atît de mult 
de împărţit, dacă nu ar fi tratat ca drept acel venit al unei persoane care, 
întrucît se profilează, îl determină pe om să aducă cea mai mare contribuţie 
la fondul total. Venituri incredibil de înalte pot astfel fi uneori juste. Şi, 
ceea ce este mai important, libertatea de a dobindi asemenea venituri poate 
fi condiţia necesară pentru ca oamenii mai puţin întreprinzători, mai puţin 
norocoşi sau mai puţin inteligenţi să obţină venitul regulat pe care se 
bazează. 

Inegalitatea, faţă de care atît de mulţi oameni au resentimente, nu a fost 
totuşi doar condiţia subiacentă a producerii veniturilor relativ înalte de care 
se bucură cei mai mulţi oameni din Occident. Unii par să fie convinşi că o 
scădere a acestui nivel general al veniturilor - sau cel puţin o încetinire a 

ritmului creşterii sale - nu ar fi un preţ prea mare pentru a obţine ceea ce 
ei consideră a fi o distribuţie mai justă a bunurilor. Dar astăzi există un 
obstacol chiar mai mare în calea unor asemenea ambiţii. Ca rezultat al 
practicării jocului catalaxiei - unul care dă puţină atenţie dreptăţii, dar face 
mult pentru sporirea beneficiilor - populaţia lumii a putut creşte într-o 
asemenea măsură (veniturile crescînd şi ele foarte mult) încît putem menţine 
această creştere, ca şi cele ulterioare, numai dacă folosim la maximum 
jocul ce forţează obţinerea celor mai mari contribuţii la productivitate. 

Dacă, în general, oamenii nu apreciază ceea ce datorează catalaxiei şi 
cît de mult depind de ea pentru însăşi existenţa lor, şi dacă ei au adesea 
resentimente amare faţă de ceea ce privesc ca fiind nedreptatea implicată în 
ea, acestea se datorează faptului că ei nu au proiectat-o şi, prin urmare, nu 
o înţeleg. Jocul se bazează pe o metodă de a produce beneficii pentru alţii, 
conform căreia o persoană va realiza cel mai mult dacă, în cadrul de reguli 
acceptat, îşi urmăreşte doar propriile interese - care nu trebuie să fie 
neapărat egoiste, în sensul obişnuit al termenului, dar care sînt, în orice 
caz, interese proprii. 

Atitudinea morală pe care o reclamă această ordine nu numai din partea 
întreprinzătorului, dar şi a tuturor celor numiţi în mod curios „self- 
-employed”!, cei ce trebuie să aleagă mereu direcţiile în care să îşi dirijeze 
eforturile, dacă e ca să aducă semenilor cele mai mari beneficii, este aceea 
a competiţiei oneste în conformitate cu regulile jocului. Aceştia trebuie să 
se ghideze doar după semnalele abstracte ale preţurilor şi să nu manifeste 
preferinţe datorate simpatiilor lor sau concepţiilor privind meritele ori 
nevoile celor cu care fac afaceri. Nu ar fi doar o pierdere personală, ci şi 
un eşec în îndeplinirea datoriei lor faţă de interesul public, dacă s-ar folosi 
o persoană mai puţin eficientă în locul uneia mai eficiente, dacă ar fi cruțat 
un concurent incompetent sau dacă ar fi favorizați anumiţi utilizatori ai 
produsului lor. 

Noua morală liberală aflată în extindere treptată, pe care o reclama 
Marea Societate sau Societatea Deschisă, implica în primul rînd ca aceleaşi 
reguli de conduită să se aplice şi relaţiei fiecăruia cu ceilalţi membri ai 
societăţii - exceptînd legăturile naturale cu membrii propriei familii. Această 


1. Expresia desemnează pe cei ce sînt „propriii lor angajaţi”, în sensul că sînt 
autonomi (nu sînt angajaţi la altcineva, la un alt patron de exemplu) - n. trad. 

extindere a unor vechi reguli morale la sfere tot mai largi este salutată, ca 
un progres moral, de mulţi oameni şi, mai ales, de intelectuali. Dar se pare 
că ei nu realizau şi reacţionau violent cînd descopereau că egalitatea 
regulilor aplicabile la relaţiile cuiva cu toţi ceilalţi oameni implica în mod 
necesar nu numai faptul că se extindeau obligaţii noi asupra unor oameni 
care anterior nu cunoşteau asemenea cerinţe, dar şi faptul că vechile 
obligaţii, recunoscute în cazul unor oameni, dar fără a fi extinse asupra 
tuturor celorlalţi, trebuiau să dispară. 

Tocmai împotriva acestei inevitabile atenuări a conţinutului obligaţiilor 
noastre, atenuare ce însoțea în mod necesar extinderea lor, reacţionau 
oamenii ce aveau emoţii morale puternic înrădăcinate. Acestea sînt totuşi 
tipuri de obligaţii esenţiale pentru coeziunea unui grup mic, dar ireconci- 
liabile cu ordinea, productivitatea şi pacea unei societăţi mari de oameni 
liberi. Ele constituie toate acele cerinţe care, sub numele de „dreptate 
socială”, afirmă existenţa unor obligaţii morale ale guvernării de a ne da 
nouă ceea ce poate lua prin forţă de la cei ce au fost mai plini de succes 
decît noi în jocul catalaxiei. O asemenea alterare artificială a atractivităţii 
relative a diferitelor direcţii pe care le iau eforturile productive nu poate fi 
decît contraproductivă. 

Dacă recompensele aşteptate nu le mai spun oamenilor unde anume 
străduinţele lor vor aduce cea mai mare contribuţie la produsul total, 
folosirea eficientă a resurselor devine imposibilă. Acolo unde mărimea 
produsului social, şi nu contribuţiile lor la el dau indivizilor şi grupurilor 
un drept moral la o anume porţiune din acel produs, pretenţiile celor 
care merită realmente să fie numiţi „blatişti”! devin o frînă insuportabilă 
pentru economie. 

Mi s-a spus că încă există comunităţi în Africa în care tinerii capabili, 
nerăbdători să adopte metode comerciale moderne, constată că le este 
imposibil să-şi îmbunătăţească pe această cale poziţia, deoarece obiceiurile 
tribale cer ca ei să-şi împartă cu cei înrudiţi produsul mai marii lor hărnicii, 
abilităţi sau şanse. Un venit mai mare pentru un asemenea om ar însemna 
doar că el va trebui să-l împartă cu un număr tot mai mare de persoane care 
ridică pretenţii. El nu poate niciodată, aşadar, să se ridice în mod substanţial 
deasupra nivelului mediu al tribului său. 


1. În engleză, „free riders” - n. trad. 

Principalul efect advers al „dreptății sociale” în societatea noastră este 
acela că ea împiedică persoanele să obțină ceea ce ar putea obține - prin 
faptul că li se iau mijloacele pentru investiții ulterioare. Este vorba deci 
despre aplicarea unui principiu necorespunzător unei civilizaţii cu mare 
productivitate, deoarece veniturile sînt împărţite foarte inegal şi, prin 
aceasta, folosirea resurselor insuficiente este dirijată şi limitată la zonele 
unde ele aduc cei mai mare profit. Mulțumită acestei distribuții inegale, 
săracii obţin într-o economie competitivă de piaţă mai mult decit ar obţine 
într-un sistem dirijat direct. 

Toate acestea sînt rezultatul victoriei, deocamdată doar incomplete, a 
regulii abstracte obligatorii de conduită individuală asupra scopului comun 
specific, ca metodă de organizare socială - dezvoltare ce a făcut posibilă 
atit Societatea Deschisă, cît şi libertatea individuală, dar pe care socialiştii 
vor acum să o anuleze. Socialiştii au sprijinul instinctelor moştenite, în 
timp ce menţinerea noii bogății, care creează şi noile ambiţii, implică o 
disciplină dobindită, pe care barbarii neimblînziţi din mijlocul nostru, 
considerîndu-se „înstrăinaţi”, refuză să o accepte, deşi continuă să ceară 
toate beneficiile ei. 

Înainte de a încheia, voi aborda pe scurt o obiecţie ce nu se poate să nu 
apară, deoarece se bazează pe o neînțelegere foarte răspîndită. Argumentul 
meu, conform căruia în cadrul procesului de selecţie culturală noi am 
construit mai mult decît putem înţelege şi ceea ce considerăm a fi inteligenţa 
noastră s-a modelat prin cooperarea dintre instituţii şi un proces de încercare 
şi eroare, va fi în mod cert întîmpinat cu acuzaţia de „darwinism social”. 
Dar un asemenea mod ieftin de a respinge argumentul meu, prin etichetare, 
ar fi bazat pe o eroare. Este adevărat că pe parcursul ultimei părţi a 
secolului al XIX-lea, unii specialişti în ştiinţe sociale aflaţi sub influenţa lui 
Darwin au pus un accent exagerat pe importanţa selecţiei naturale a celor 
mai abile persoane, prin competiţie liberă. Nu vreau să subestimez valoarea 
acestui lucru, dar nu el este principalul beneficiu pe care îl obţinem din 
selecţia bazată pe competiţie. Principalul este selecţia bazată pe competiţie 
a instituţiilor de ordin cultural, pentru a căror descoperire nu era nevoie de 
Darwin ; dimpotrivă, înţelegerea tot mai amplă a acestei selecţii în domenii 
precum cel juridic şi lingvistic a constituit mai curînd un ajutor pentru 
Darwin în elaborarea teoriilor sale biologice. Problema mea nu este evoluţia 
genetică a calităţilor înnăscute, ci evoluţia culturală bazată pe învăţare - 
care duce într-adevăr uneori la conflicte cu instinctele naturale apropiate 

celor biologice. Cu toate acestea, rămîne adevărat că civilizaţia s-a dezvoltat 
nu datorită preponderenţei a ceea ce omul crezuse a fi lucrul cel mai plin 
de succes, ci prin amplificarea a ceea ce s-a dovedit a fi astfel. Şi care, 
tocmai pentru că nu era înţeles, l-a dus pe om mai departe decît putuse el 
concepe vreodată. 


Traducere de Adrian-Paul Iliescu 


„CONFUZIA DE LIMBAJ 
IN GIÎNDIREA POLITICĂ! 


Homo non intelligendo fit omnia 
G. Vico 


Introducere 


Civilizaţia modernă a dat omului puteri de neimaginat, în mare măsură 
pentru că, fără să înţeleagă chestiunea, el a elaborat totuşi metode de a 
folosi mai multe cunoştinţe şi resurse decit cele pe care le poate stăpîni 
conştient mintea sa. Condiţia fundamentală de la care ar trebui să pornească 
orice discuţie inteligentă despre ordinea tuturor activităţilor sociale este 
ignoranţa constitutivă şi iremediabilă a oamenilor care acţionează şi a 
omului de ştiinţă care studiază respectiva ordine asupra multiplicităţii 
faptelor particulare, concrete, ce intră în această ordine a activităţilor 
umane, deoarece sînt cunoscute doar unora dintre membrii ei. Aşa cum 
formulează lucrurile moto-ul de mai sus, „omul a devenit tot ceea ce este 
azi, fără a înţelege ce se întîmplă”?. Această intuiţie nu trebuie să fie un 
motiv de a ne ruşina, ci o sursă de mîndrie pentru a fi descoperit o metodă 
care ne permite să depăşim limitele cunoaşterii individuale. Iar faptul este 
un stimulent pentru a cultiva deliberat instituţiile ce ne-au deschis aceste 
posibilităţi. 

Marea realizare a filosofilor sociali din secolul al XVIII-lea a fost aceea 
de a fi înlocuit naivul raţionalism constructivist din perioadele timpurii”, 
care interpreta toate instituţiile drept produse ale unui proiect deliberat 


1. Conferinţă ţinută în 1967 în Germania, la Institutul Walter Eucken din Freiburg im 
Breisgau, şi publicată în 1968, ca Occasional Paper, de către Institute of Economic 
Affairs din Londra. 

2. Pasajul din Gianbattista Vico utilizat ca moto este luat din Opere, G. Ferrari, ediţia 
a Il-a, Milano, 1854, vol. V, p. 183. 

3. Studies in Philosophy, Politics and Economics, Routledge and Kegan Paul, Londra 
şi Chicago, 1967, în special capitolele 4, 5 şi 6, precum şi conferinţa mea intitulată 
Dr. Bernard Mandeville, retipărită drept capitolul 15 al cărţii citate. 

îndreptat către un scop previzibil, pe baza unui raționalism critic şi evolutiv, 
ce examina condiţiile şi limitele folosirii practice a raţiunii conştiente. 
pe care acele intuiţii ni le deschid, în mare parte deoarece gîndirea noastră 
este guvernată de limbajul ce reflectă un mod mai timpuriu de gîndire. 
Problemele importante sînt într-o mare măsură înceţoşate de folosirea unor 
cuvinte care implică explicaţii antropomorfice sau personalizate ale institu- 
iilor sociale. Aceste explicaţii interpretează regulile generale ce ghidează 
acţiunea directă îndreptată către anumite scopuri. În practică, asemenea 
instituţii sînt adaptări reuşite la limitarea ireparabilă a cunoaşterii noastre, 
adaptări ce au prevalat asupra formelor alternative de ordine, pentru că 
s-au dovedit a fi metode mai eficiente de a lucra cu acea cunoaştere incom- 
pletă, dispersată, pe care soarta de neschimbat a omului ne-a rezervat-o. 
Proporția în care discuţiile serioase au fost viciate de ambiguitatea unor 
termeni-cheie, pe care sîntem nevoiţi să îi folosim permanent din lipsa 
unora mai precişi, mi s-a înfăţişat în mod viu în cursul unei cercetări 
deocamdată incomplete asupra raporturilor dintre lege, legislaţie şi liber- 
tate, cercetare în care am fost antrenat de oarecare vreme. În efortul de a 
ajunge la claritate, am fost silit să introduc distincţii nete pentru care limba 
curentă nu are termeni consacraţi sau uşor de înţeles. Scopul schiţei ce 
urmează este acela de a demonstra importanţa distincţiilor, pe care le-am 
considerat esenţiale, şi de a sugera termeni ce ne-ar ajuta să evităm 
confuziile. 


1. Cosmos şi taxis 


Atingerea scopurilor omeneşti este posibilă doar pentru că noi recunoaştem 
lumea în care trăim ca fiind ordonată. Această ordine se concretizează în 
capacitatea noastră de a deprinde reguli - plecînd de la părţi (spaţiale şi 
temporale) ale lumii pe care le cunoaştem - care ne dau posibilitatea să ne 
formăm anumite aşteptări asupra altor părţi. lar noi anticipăm că aceste 
reguli au bune şanse de a fi confirmate de evenimente. Fără cunoaşterea 
unei asemenea ordini în lumea în care trăim, acţiunea deliberată ar fi 
imposibilă. 

Acest lucru se aplică atît mediului social, cît şi celui fizic. Dar, în timp 
ce ordinea mediului fizic ne este dată independent de voinţa omenească, 
ordinea mediului nostru social este în parte, dar numai în parte, rezultatul 
proiectelor umane. Tentaţia de a privi tot acest mediu ca pe un produs al 
acţiunii omului este una dintre principalele surse de eroare. Intuiţia că nu 

orice ordine care rezultă din interacţiunea acțiunilor omului este rezultatul 
proiectelor sale reprezintă într-adevăr punctul de plecare al teoriei sociale. 
Totuşi conotaţiile antropomorfice ale termenului „ordine” sînt susceptibile 
să ascundă adevărul fundamental că toate eforturile deliberate de a crea o 
ordine socială prin aranjamente sau organizare (adică prin repartizarea de 
funcţii şi roluri specifice elementelor particulare) au loc în cadrul unei 
ordini spontane mai cuprinzătoare, care nu este rezultatul unor asemenea 
proiecte. 

În timp ce avem la dispoziţie termenii „aranjament” sau „organizare”, 
pentru a descrie o ordine creată, noi nu avem un cuvînt distinctiv pentru a 
descrie o ordine care s-a format spontan. Vechii greci au fost mai norocoşi 
în această privinţă. Un aranjament produs în mod deliberat de către om, 
prin plasarea elementelor la locul lor sau prin atribuirea de roluri distinc- 
tive, era numit de ei taxis, în timp ce o ordine care a existat sau s-a format 
independent de orice voinţă omenească dirijată către acest scop era numită 
cosmos. Cu toate că, în general, ei limitau acest din urmă termen la ordinea 
din natură, el pare la fel de potrivit şi pentru orice ordine socială spontană, 
fiind folosit adesea în acest scop, deşi niciodată sistematic!. Avantajul de a 
avea un termen neambiguu pentru a distinge asemenea tip de ordine creată 
trebuie să cîntărească mai greu decit ezitarea pe care o putem simţi faţă de 
înzestrarea unei ordini sociale, care adesea nu ne place, cu un nume ce 
sugerează admiraţia şi veneraţia cu care omul priveşte cosmosul naturii. 

La fel stau lucrurile într-o oarecare măsură cu însuşi termenul „ordine”e 
Deşi este unul dintre cei mai vechi termeni ai teoriei politice, multă vreme 
n-a mai fost la modă. Dar el este indispensabil şi, conform definiţiei pe 
care i-am dat-o - stare de lucruri în care ne putem forma cu succes 
aşteptări şi ipoteze despre viitor —, se referă la fapte obiective, nu la valori. 
Într-adevăr, prima diferenţă importantă dintre o ordine spontană sau cosmos 
şi o organizare (un aranjament) sau taxis este aceea că, nefiind creat 
deliberat de către om, cosmosul nu are nici un scop?. Aceasta nu înseamnă 
că existenţa sa nu poate fi foarte folositoare în atingerea multor scopuri :: 
existenţa unei astfel de ordini, nu doar în natură, dar şi în societate, este de 


1. Spre exemplu, J.A. Schumpeter, History of Economic Analysis, Allen & Unwin, New 
York, 1954, p. 67 unde vorbeşte despre A.A. Cournot şi H. von Thuenen ca fiind 
primii doi autori „care vizualizează interdependenţa generală a tuturor cantităților 
economice şi necesitatea reprezentării acestui cosmos printr-un sistem de ecuaţii”. 

2. Singurul pasaj cunoscut mie, în care eroarea, de obicei doar implicită, conform 
căreia „ordinea presupune un scop”, este explicit enunțată în aceste cuvinte, 
aparind (este semnificativ!) în scrierile lui Jeremy Bentham, „Un eseu despre 
tactica politică”, prima oară publicat în Works, Bowring, vol. II, p. 399. 

fapt indispensabilă pentru urmărirea oricărui ţel. Dar, ordinea din natură şi 
anumite aspecte ale ordinii sociale nefiind create în mod deliberat de către 
om, nu se poate afirma că ele ar avea un scop, deşi amîndouă pot fi 
utilizate de către oameni pentru scopuri diverse, divergente şi chiar contra- 
dictorii. 

În timp ce un cosmos sau o ordine spontană nu are nici un scop, orice 
taxis (aranjament, organizare) presupune un scop anume, iar oamenii ce 
alcătuiesc o astfel de organizare trebuie să servească aceloraşi scopuri. Un 
cosmos va rezulta din regularităţile de comportament ale elementelor pe 
care le cuprinde. El este în acest sens un sistem endogen, intrinsec sau, 
cum spun ciberneticienii, un sistem cu „auto-reglare” ori „auto-organi- 
zare”!. Un taxis, pe de altă parte, este determinat de către o forţă activă 
aflată în afara ordinii respective, fiind, în acelaşi sens, un sistem exogen 
sau impus. Un astfel de factor extern poate induce formarea unei ordini 
spontane şi prin impunerea unor regularităţi în răspunsurile date de elemente 
la ambianţă, astfel încît se va forma o ordine spontană. O asemenea metodă 
indirectă de a asigura formarea unei ordini oferă avantaje importante faţă 
de metoda directă: ea poate fi aplicată în împrejurări în care nimeni nu 
cunoaşte, în întregul lor, toţi factorii ce ar putea afecta respectiva ordine. 
Nu este necesar nici ca regulile de comportament din interiorul unui cosmos 
să fie create deliberat : şi ele pot apărea ca produs al creşterii spontane sau 
al evoluţiei. 

Prin urmare, este important să se facă o distincţie clară între spontanei- 
tatea ordinii şi originea spontană a regularităţilor din comportamentul 
elementelor ce o determină. O ordine spontană se poate fundamenta parţial 
pe regularitaţi ce nu sînt spontane, ci impuse. Cu privire la scopurile 
politice, apare deci întrebarea dacă este preferabil să se asigure formarea 
ordinii printr-o strategie de abordare indirectă sau atribuind direct cîte un 
loc pentru fiecare element component şi descriindu-i funcţia în amănunt. 

Acolo unde ne preocupă doar ordinile sociale alternative, primul corolar 
important al acestei distincţii este acela că, într-un cosmos, cunoaşterea 


1. Ideea formării unor ordini spontane sau auto-determinate a fost, asemenea ideii de 

evoluţie de care se leagă, dezvoltată de către ştiinţele sociale înainte de a fi 
adoptată de ştiinţele naturii, iar aici dezvoltată ca şi cibernetică. 
Biologii încep să vadă acest lucru. De exemplu, G. Hardin, Nature and Man's Fate, 
(1959), Mentor, New York, 1961, p. 54: „Dar mult înainte de ei [Claude Bernard, 
Clerk Maxwell, Walter B. Cannon sau Norbert Wiener), Adam Smith a utilizat la 
fel de clar ideea [ciberneticii]. «Mîna invizibilă» care reglementează preţurile este 
în mod clar această idee. Pe o piaţă liberă, spune Smith, preţurile sînt reglementate 
printr-un feedback negativ”. 

faptelor şi a scopurilor care vor călăuzi acţiunea individuală va fi cea 
aparţinînd indivizilor care acţionează, în timp ce, într-un taxis, cunoaşterea 
şi scopurile celui ce organizează vor determina ordinea rezultantă. Cunoaş- 
terea ce poate fi utilizată într-o asemenea organizare va fi deci totdeauna 
mai limitată decît cea dintr-o ordine spontană, în care toate cunoştinţele 
posedate de elementele componente pot fi luate în considerare în vederea 
formării ordinii, fără ca aceste cunoştinţe să fie mai întîi transmise unui 
factor organizator central. Şi, în timp ce complexitatea activităţilor care 
pot fi comandate ca taxis este în mod necesar limitată la ceea ce poate fi 
cunoscut factorului organizator, într-o ordine spontană nu există nici un fel 
de limite similare. 

Folosirea deliberată a forţelor ordinii spontane (adică a regulilor de 
comportament individual care conduc la formarea unei ordini generale 
spontane) extinde astfel considerabil sfera şi complexitatea acţiunilor ce 
pot fi integrate într-o singură ordine şi, totodată, reduce puterea pe care 
cineva o poate exercita asupra ei, fără a o distruge. Regularităţile din 
comportamentul elementelor unui cosmos determină doar trăsăturile sale 
cele mai generale şi mai abstracte. Caracteristicile de detaliu vor fi determi- 
nate de faptele şi scopurile care călăuzesc acţiunile elementelor sale indivi- 
duale, oricît de îngrădite ar fi ele, în interiorul unei anumite sfere permise 
de către reguli generale. În consecinţă, conţinutul concret al unei astfel de 
ordini va fi totdeauna imprevizibil, cu toate că aceasta poate constitui 
singura metodă de a ajunge la o ordine de mare amploare. Trebuie să 
renunţăm la puterea de a modela manifestările ei particulare conform 
dorinţele noastre. De exemplu, poziţia pe care o va ocupa fiecare individ 
într-o asemenea ordine va fi în mare parte determinată de ceea ce nouă ni 
se va părea a fi un accident. Cu toate că un asemenea cosmos va servi într-o 
anumită măsură tuturor scopurilor umane, el nu va da nimănui puterea de 
a stabili cine va fi favorizat mai mult şi cine mai puţin. 

Pe de altă parte, într-un aranjament sau taxis, cel ce organizează poate 
încerca, în limitele sferei restrînse la care este posibil să se ajungă prin 
această metodă, să facă în aşa fel încît rezultatele să se conformeze, în 
orice măsură doreşte, preferințelor sale. Un taxis este în mod necesar 
proiectat pentru atingerea anumitor țeluri sau a anumitor ierarhii de țeluri. 
Şi, în măsura în care cel ce organizează poate stăpîni informaţia despre 
mijloacele disponibile, precum şi să controleze efectiv utilizarea lor, el 
poate fi în stare să facă în aşa fel încît aranjamentul să corespundă dorințelor 
lui chiar şi, într-o măsură considerabilă, la nivelul amănuntelor. De vreme 
ce scopurile lui vor guverna aranjamentul, el poate atribui orice evaluare 

doreşte fiecărui element al ordinii, plasîndu-l în aşa fel încît să asigure 
corespondenţa dintre poziţia lui şi ceea ce el consideră a fi meritele lui. 

Acolo unde chestiunea priveşte utilizarea unor resurse limitate cunoscute 
de către factorul organizator, pentru a atinge o ierarhie unitară de scopuri, 
metoda cea mai eficientă va fi cea a aranjamentului sau a organizării 
(taxis). Dar acolo unde sarcina implică utilizarea de cunoştinţe dispersate 
între (şi accesibile doar pentru) mii sau milioane de indivizi separați, 
utilizarea forţelor ordinii spontane (cosmos) va fi superioară. Şi, ceea ce 
este mai important, oameni care au puţine țeluri comune (sau nici unul), în 
special cei ce nu se cunosc sau nu ştiu nimic despre condiţiile în care 
trăiesc ceilalţi, vor fi capabili să alcătuiască o ordine spontană paşnică, cu 
beneficii reciproce, prin supunerea la aceleaşi reguli abstracte, în timp ce 
asemenea oameni nu pot alcătui o organizare decît supunîndu-se voinţei 
concrete a cuiva anume. Pentru a alcătui un cosmos comun, ei trebuie să 
cadă de acord doar asupra unor reguli abstracte, în vreme ce, pentru a 
alcătui o organizare, ei trebuie sau să cadă de acord asupra (sau să fie 
constrînşi să se supună) unei ierarhii comune de țeluri. Doar un cosmos 
poate astfel constitui o societate deschisă, în timp ce ordinea politică 
concepută ca organizare trebuie să rămînă închisă sau tribală. 


2. Nomos şi thesis 


Cosmos-ului şi, respectiv, taxis-ului le corespund două feluri distincte 
de reguli pe care elementele componente trebuie să le respecte pentru a 
se forma ordinea corespunzătoare. Pînă în prezent, limbilor europene 
moderne le lipsesc termeni care să exprime distincţia respectivă în mod clar 
şi neambiguu. Şi, întrucît noi am ajuns să folosim cuvîntul „lege” sau 
echivalenţii săi în mod ambiguu pentru ambele tipuri de reguli, vom 
propune din nou folosirea termenilor greceşti care, cel puţin în practica 
uzuală clasică din Atena secolelor IV-V î. Hr., redau cu aproximaţie 
distincţia cerută!. 


1. Thesis nu trebuie confundat cu thesmos, un termen grecesc pentru „lege”, mai 
vechi decît nomos, dar, cel puţin în vremurile clasice, însemnînd mai curînd legea 
fixată de un legiuitor decît regula impersonală de conduită. Prin contrast, Thesis 
înseamnă actul specific de stabilire a unui aranjament. Este semnificativ că vechii 
greci nu s-au putut decide nici o dată cu privire la chestiunea dacă opusul direct a 
ceea ce este determinat de natură (physei) ar fi ceea ce era determinat nomo sau 
ceea ce era determinat /hesei. 

Prin nomos vom descrie o regulă universală de comportament corect, 
aplicabilă unui număr necunoscut de cazuri din viitor şi, în mod egal, 
tuturor persoanelor aflate în împrejurările obiective descrise de către regulă, 
indiferent de efectele pe care respectarea regulii le va produce într-o situaţie 
particulară. Asemenea reguli demarchează domeniile individuale apărate 
de reglementări, dînd posibilitatea fiecărei persoane sau fiecărui grup 
organizat să ştie ce mijloace poate utiliza în urmărirea scopurilor sale şi, 
astfel, să prevină orice conflict între acţiunile diferitelor persoane. 

Asemenea reguli sînt în general descrise drept „abstracte”, şi ele sînt 
independente de scopurile individuale!. Ele conduc la formarea unei ordini 
spontane la fel de abstracte şi de independente de scopuri, la un cosmos. 

Prin contrast, vom folosi thesis pentru a desemna orice regulă ce se 
aplică numai anumitor persoane sau care se află în serviciul scopurilor 
celor ce conduc. Cu toate că asemenea reguli pot avea încă, în diferite 
grade, un caracter general, şi se pot referi la o multitudine de cazuri 
particulare, ele se vor distanţa imperceptibil de reguli (în sensul uzual) şi 
se vor apropia de comenzile specifice. Ele sînt instrumentul necesar pentru 
a coordona o organizare sau un taxis. 

Motivul pentru care o organizare trebuie să se poată bizui într-o oarecare 
măsură pe reguli şi să nu fie dirijată prin comenzi specifice, este şi motivul 
pentru care o ordine spontană poate obţine rezultate pe care organizarea nu 
le poate atinge. Prin restrîngerea acţiunilor unor persoane exclusiv ca 
urmare a aplicării unor reguli generale, acestea pot utiliza informaţii pe 
care autoritatea nu le posedă. Agenţiile cărora conducătorul unei anumite 
organizări le deleagă anumite funcţii se pot adapta la împrejurări 


1. Caracterul independent de scop al regulilor de conduită corectă a fost clar 
demonstrat de David Hume şi dezvoltat mai sistematic de Immanuel Kant. Cf. 
David Hume, „An Enquiry concerning the Principles of Morals”, in Essays, Moral, 
Political and Literary, T.H. Green şi C.H. Grose, Londra, 1875, vol. II, p. 273: 
„beneficiul ce rezultă [din virtuțile sociale ale justiţiei şi fidelității] nu sînt 
consecinţa fiecărui act individual singular, ci apar din întreaga schemă a sistemului 
la care contribuie întregul sau societatea în cea mai mare parte a ei. Pacea generală 
şi ordinea însoțesc justiţia sau abţinerea generală de la [a atenta la] posesiunile 
altora. Dar atenţia specială pentru dreptul particular al unui cetăţean poate fi 
adesea, considerată în sine, sursa unor consecinţe periculoase. Rezultatul unei 
acţiuni individuale este aici în multe cazuri opus în mod direct unui întreg sistem 
de acţiuni ; şi primul poate fi extrem de dăunător în timp ce ultimul este avantajos 
în cel mai înalt grad”. Vezi de asemenea Treatise on Human Nature al lui Hume 
(ed. cit., vol. II, p. 318): „Este evident că, dacă ar fi ca oamenii să-şi reglementeze 
conduita din punctul de vedere al interesului particular, ei s-ar adînci într-o confuzie 
interminabilă”. Pentru 1. Kant, vezi excelenta expunere din Mary Gregor, Laws of 
Freedom, Basil Blackwell, Oxford, 1963, în special pp. 38-42 şi 81. 

schimbătoare, cunoscute doar de ele. Prin urmare, comenzile autorităţii 
vor lua, în general, forma unor instrucţiuni, mai degrabă decit a unor 
ordine specifice. 

În două privinţe importante, totuşi, regulile care îi guvernează pe 
membrii unei anumite organizări vor fi în mod necesar diferite de regulile 
pe care se bazează o ordine spontană : regulile pentru o organizare presupun 
repartizarea unor sarcini, obiective şi funcţii specifice unor persoane prin 
comenzi; iar majoritatea regulilor unei organizări se vor adresa doar 
persoanelor încărcate cu anumite responsabilităţi individuale. Prin urmare, 
regulile unei organizări nu vor fi niciodată universale, în ce priveşte intenţia 
lor de aplicare, şi nici independente de scopurile urmărite, ci vor fi 
totdeauna subsidiare comenzilor prin care sînt atribuite rolurile şi sînt 
prescrise sarcinile sau scopurile. Ele nu servesc formării spontane a unei 
ordini abstracte, în care fiecare individ trebuie să-şi găsească locul şi să-şi 
poată construi propria sferă protejată. Scopurile şi planurile generale ale 
organizării sau ale aranjamentului trebuie să fie determinate de către cel ce 
organizează. 

Această diferenţă dintre elementele unui nomos, ca reguli universale de 
comportament, şi elementele unui thesis, ca reguli de organizare, cores- 
punde în linii mari distincţiei familiare dintre dreptul privat (inclusiv cel 
penal) şi dreptul public (constituţional şi administrativ). Există multă 
confuzie între cele două tipuri de reguli legale. Aceste confuzii sînt întreţi- 
nute de termenii utilizaţi şi de către teoriile pozitivismului legal, care induc 
în eroare (ele însele fiind consecinţa rolului dominant jucat de profesioniştii 
dreptului public în dezvoltarea jurisprudenţei). Amîndouă reprezintă dreptul 
public ca fiind, într-un anume sens, primordial şi, în acelaşi timp, singurul 
ce serveşte interesul public ; în timp ce dreptul privat este considerat nu 
doar ca fiind secundar şi derivat din primul, ci şi ca servind interesele 
individuale, nu pe cele generale. Cu toate acestea, exact opusul este mai 
aproape de adevăr. Dreptul public este un drept al organizării, al supra- 
structurii guvernării, suprastructură ridicată la început doar pentru a asigura 
impunerea dreptului privat. S-a spus pe bună dreptate că dreptul public 
trece, iar dreptul privat rămiîne!. Orice schimbare a structurii de guvernă- 
mînt s-ar produce, structura de bază a societăţii, întemeiată pe reguli de 
conduită, rămîne. Prin urmare, guvernul îşi datorează autoritatea şi poate 
pretinde loialitate cetăţenilor săi doar dacă menţine fundamentele acelei 
ordini spontane pe care se sprijină funcţionarea vieţii cotidiene a societăţii. 


|. H. Huber, Recht, Staat, und Gesellschaft, Berna, 1954, p. 5: „Staatsrecht vergeht, 
Privatrecht besteht”. 

Credinţa în preeminenţa dreptului public este un rezultat al faptului că 
el a fost într-adevăr creat deliberat, pentru scopuri particulare, prin acte de 
voinţă, în timp ce dreptul privat este rezultatul unui proces evolutiv, nefiind 
niciodată inventat sau proiectat în ansamblul său de către cineva. Actul de 
legiferare a apărut în sfera dreptului public, în vreme ce, timp de milenii, 
în sfera dreptului privat dezvoltarea s-a produs printr-un proces de găsire a 
legilor, proces în care judecătorii şi juriştii s-au străduit să formuleze 
articulat regulile ce guvernaseră deja perioade lungi de timp acţiunile 
oamenilor, precum şi „simţul dreptăţii” care-i caracteriza. 

Cu toate că trebuie să ne îndreptăm spre dreptul public pentru a 
descoperi ce reguli de conduită va impune în practică o organizare, dreptul 
privat nu-şi datorează neapărat autoritatea dreptului public. Cîtă vreme 
există o societate ordonată în mod spontan, dreptul public nu face decît să 
organizeze mecanismul necesar pentru buna funcţionare a acelei ordini 
spontane mai cuprinzătoare. El determină un fel de suprastructură constru- 
ită în primul rînd pentru apărarea ordinii spontane preexistente şi pentru 
impunerea regulilor pe care aceasta se bazează. 

E instructiv să ne reamintim că înţelegerea legii în sensul de nomos 
(adică de regulă abstractă ce nu se datorează dorinţei anume a cuiva, 
aplicabilă în cazuri particulare indiferent de consecinţe, o lege care poate 
fi „descoperită”, şi nu creată pentru scopuri previzibile) a existat şi s-a 
păstrat împreună cu idealul libertăţii individuale doar în state precum 
vechea Romă şi Marea Britanie modernă, în care dezvoltarea dreptului 
privat se baza pe luarea ca model a unor precedente, şi nu pe legiferare 
principială, adică ea se afla în mîinile judecătorilor şi a juriştilor, nu a 
legislatorului. Atît înţelegerea legii ca nomos cît şi idealul libertăţii indivi- 
duale au dispărut rapid ori de cîte ori legea a ajuns să fie concepută ca un 
instrument în vederea atingerii scopurilor guvernării. 

Ceea ce nu se înţelege de către toată lumea în această conexiune este 
faptul că, în calitatea sa de consecinţă necesară a unor proceduri ale 
dreptului care fac apel la modele, legea bazată pe un precedent trebuie să 
consiste exclusiv în reguli abstracte de conduită cu intenţie universală, 
independente de orice scop, pe care judecătorii şi juriştii încercă să le 
extragă din deciziile mai vechi. În cazul normelor stabilite de către legiuitor, 
nu există astfel de limitări intrinseci; iar acesta este, prin urmare, mai 
puţin susceptibil de a se supune unor astfel de limitări, ca o sarcină 
prioritară pentru el. Mult timp, înainte ca modificările în nomos să fie luate 
în considerare în mod serios, legiuitorii au fost aproape în exclusivitate 
preocupaţi de stabilirea regulilor organizării care călăuzea aparatul de 
guvernămînt. Înțelegerea tradiţională a dreptului ca nomos stă la baza unor 

idealuri precum cel al Domniei Legii, al Subordonării Guvernării faţă de 
Lege şi al Separaţiei Puterilor. În consecinţă, cînd corpurile reprezentative, 
iniţial preocupate numai de problemele propriu-zise ale guvernării, cum ar 
fi impozitarea, încep să fie privite şi ca surse ale nomos-ului (ale dreptului 
privat sau ale regulilor universale de comportament), acest concept tradiţio- 
nal este repede înlocuit de ideea că legea nu este nimic altceva decît voinţa 
unui legiuitor autorizat cu privire la diversele chestiuni particulare!. 
Puţine lucruri relevă mai clar tendinţele dominante ale vremii noastre 
decît o face înţelegerea faptului că pătrunderea progresivă a dreptului 
public şi dizlocarea dreptului privat de către cel public reprezintă o parte a 
procesului de transformare a unei ordini sociale libere şi spontane într-o 
Organizare sau un faxis. Această transformare este rezultatul a doi factori 
care au guvernat dezvoltarea societăţii timp de mai bine de un secol: pe de 
o parte, înlocuirea progresive a regulilor de comportament individual corect 
(călăuzit de „dreptatea comutativă”) prin concepţii privind „dreptatea 
socială” sau „distributivă” şi, pe de altă parte, faptul că puterea de a stabili 
elemente ale nomos-ului (adică reguli de conduită corectă) a fost 
încredinţată corpurilor însărcinate cu dirijarea guvernării. În mare măsură, 
tocmai această fuziune a celor două sarcini esențialmente diferite în mîinile 
aceloraşi adunări legislative este cea care a distrus aproape în întregime 
distincţia dintre lege ca regulă generală de conduită şi lege ca instrucţiune 
cu privire la ce trebuie să facă guvernarea în diverse situaţii particulare. 
Ţelul socialismului, acela de distribuţie justă a veniturilor, nu poate să 
nu conducă la o atare transformare a unei ordini spontane într-o organizare. 
Şi asta întrucît numai într-o organizare, direcţionată către o ierarhie comună 
de scopuri şi în care indivizii trebuie să îndeplinească obligaţiile ce le-au 
fost repartizate, se poate da un sens ideii de recompensă „justă”. Într-o 
ordine spontană, nimeni nu „alocă,” şi nici măcar nu poate să prevadă 
rezultatele pe care le vor produce schimbările de împrejurări pentru persoane 
individuale sau grupuri, iar ea cunoaşte dreptatea numai sub forma regulilor 
de conduită individuală corectă, dar nu cu privire la rezultate. O asemenea 
societate presupune, cu siguranţă, credinţa că dreptatea, înţeleasă ca reguli 
de conduită corectă, nu este vorbă goală - dar „justiţia socială” trebuie să 


1. O descriere revelatoare a diferenţei dintre lepea cu care lucrează judecătorul şi 
legea legislaţiei moderne se găseşte într-un eseu al distinsului jurist american 
(specialist în drept public) P.A. Freund, din R.B. Brandt (coord.), Social Justice, 
Basic Books, New York, 1962, p. 94: „Judecătorul se adresează standardelor de 
consecvență, echivalență, predictibilitate, legislatorul distribuirii corecte, utilității 
sociale şi distribuţiei echitabile”. 

rămînă o vorbă goală atît timp cît ordinea spontană nu s-a transformat 
complet într-o organizare totalitară, în care recompensele sînt date de către 
autorităţi pentru meritele cîştigate în îndeplinirea unor îndatoriri fixate de 


către autorităţile respective. Justiţia „socială” sau „distributivă” este o 
justiţie a organizării, dar ceva fără sens într-o ordine spontană. 


3. O digresiune asupra regulilor articulate 
şi a celor nearticulate 


Deşi distincţia pe care o vom examina în cele ce urmează nu se situează 
pe exact acelaşi plan cu celelalte examinate aici, va fi oportun să inserăm 
cîteva observaţii privitoare la sensul în care folosim termenul „regulă”. Aşa 
cum a fost folosit, termenul acoperă două înţelesuri distincte, diferenţa 
dintre ele fiind adesea confundată cu (sau escamotată de) distincţia mai 
familiară dintre lege scrisă şi nescrisă sau dintre dreptul bazat pe precedent 
şi cel bazat pe legiferare. Chestiunea ce trebuie accentuată este că o regulă 
poate guverna efectiv acţiunea, în sensul că, dacă o cunoaştem, putem 
prevedea cum vor acţiona oamenii, fără ca ea să fie cunoscută în formă 
verbală celor ce acţionează. Oamenii pot „şti cum” să acţioneze, iar modul 
în care acţionează poate fi descris corect de o regulă articulată, fără ca ei 
să „ştie explicit că” regula este cutare şi cutare; adică, nu este neapărat 
necesar ca ei să poată enunţa regula în cuvinte, pentru a fi capabili să i se 
conformeze în acţiunile lor sau să recunoască dacă alţii au făcut ori nu 
acest lucru. 

Nu poate exista nici o îndoială că, atit în societăţile timpurii, cît şi de 
atunci încoace, multe dintre regulile ce se manifestă în decizii judiciare 
coerente nu sînt cunoscute nimănui ca formule verbale, şi chiar regulile 
cunoscute în formă articulată vor fi adesea doar eforturi imperfecte de a 
exprima în cuvinte principiile ce călăuzesc acţiunea şi care îşi găsesc 
expresia în aprobarea sau dezaprobarea acţiunilor altora. Ceea ce numim 
„Simțul dreptăţii” nu este nimic altceva decît capacitatea de a acţiona în 
conformitate cu reguli nearticulate verbal, iar ceea ce este descris drept 
găsirea sau descoperirea dreptăţii constă în a încerca exprimarea în cuvinte 
a regulilor, deocamdată neformulate articulat, pe baza cărora se ia o decizie. 


Această capacitate de a acţiona şi de a recunoaşte dacă alţii acţionează 
în acord cu legile nearticulate există probabil întotdeauna înainte de a se 
încerca formularea regulilor ; majoritatea regulilor articulate sînt încercări 
mai mult sau mai puţin reuşite de a pune în cuvinte temeiurile pe baza. 

cărora s-a acţionat mai înainte şi care vor continua să formeze baza de 
judecată a rezultatelor aplicării regulilor articulate. 

Bineînţeles, o dată ce formulările specifice unor asemenea reguli de 
comportament au fost acceptate, ele vor deveni principalul mijloc de 
transmitere a unor astfel de reguli ; iar dezvoltările regulilor articulate şi 
nearticulate se vor afla permanent în interacţiune. Pare totuşi probabil -că 
nici un sistem de reguli articulate nu poate exista sau nu poate fi pe deplin 
înţeles, fără un fundal de legi nearticulate din care oamenii se vor inspira 
atunci cînd se vor descoperi goluri în sistemul regulilor articulate. 

Această influenţă dominantă a fundalului de reguli nearticulate explică 
de ce aplicarea regulilor generale la cazuri particulare va lua doar rareori 
forma unui silogism, căci numai regulile articulate pot servi drept premise 
explicite ale unui asemenea silogism. Concluziile deduse numai din regulile 
articulate nu vor fi tolerate, dacă intră în conflict cu concluziile la care 
conduc regulile deocamdată nearticulate. Corectitudinea se dezvoltă pe 
latura regulilor deja articulate pe deplin, regulile legii în sens strict, prin 
intermediul acestui proces familiar. 


Există, în această privinţă, mult mai puţine diferenţe între legile nescrise 
sau dreptul cutumiar, care se transmite sub forma legilor articulate verbal, 
şi legile scrise, decît există între regulile articulate şi cele nearticulate. 
Multe dintre legile nescrise sau cutumiare pot fi deja articulate, în formule 
verbale transmise oral. Totuşi, chiar dacă toate legile despre care se poate 
spune că sînt cunoscute în mod explicit au fost articulate, aceasta nu 
înseamnă neapărat că procesul de articulare a regulilor ce călăuzesc practic 
deciziile s-a încheiat deja. 


4. Opinie şi voinţă, valori şi scopuri 


Ajungem acum la două distincţii importante, pentru care termenii existenţi 
sînt deosebit de nepotriviţi şi pentru care nici chiar greaca clasică nu ne-a 
furnizat expresii lesne inteligibile. Totuşi, folosirea de către Rousseau, 
Hegel şi urmaşii lor pînă la T.H. Green a termenului „voinţă”, pentru ceea 
ce autorii vechi numeau „opinie”!, iar cei şi mai vechi exprimau prin 


1. Termenul „opinie” a fost utilizat în modul cel mai consecvent, în acest sens, de 
David Hume in Essays, loc. cit., vol. I, p. 125: „Se mai poate spune şi că, deşi 
oamenii sînt în mare parte guvernaţi de interes, totuşi interesul însuşi şi toate 
treburile umane sînt guvernate în întregime de opinie” ; şi ibidem, p. 110: „De 

contrastul dintre „ratio” şi „voluntas”, a fost probabil cea mai bogată în 
consecinţe inovaţie terminologică din istoria gîndirii politice. 

Substituirea termenului „opinie” prin „voinţă” a fost produsul unui 
raţionalism constructivist’, care îşi imagina că toate legile au fost mai 
degrabă inventate în vederea atingerii unor scopuri cunoscute, decît să fi 
fost articularea ori formularea îmbunătăţită a unor practici ce predomi- 
naseră, deoarece produceau o ordine mai viabilă decît cele ce existau în 
mod curent între grupurile concurente. 

În acelaşi timp, termenul „opinie” a devenii treptat tot mai dubios, 
pentru că el era pus în contrast cu cunoştinţele de necontestat privind cauza 
şi efectul şi se confrunta cu o tendinţă cresciîndă de a elimina toate 
afirmaţiile ce nu pot fi demonstrate. „Simpla opinie” a devenit una dintre 
țintele principale ale criticii raţionaliste ; „voinţa” părea să se refere la 
acţiuni raţionale avînd un scop determinat, în timp ce „opinia” a ajuns să 
fie privită drept ceva tipic nesigur şi nesusceptibil de o discuţie raţională. 

Totuşi, ordinea unei societăţi deschise şi a tuturor civilizaţiilor moderne 
se bazează în mare parte pe opiniile care au produs efectiv o astfel de 
ordine cu mult timp înainte ca oamenii să fi ştiut de ce întreţineau asemenea 
opinii; şi, într-o mare măsură, se mai bazează încă pe acestea. Chiar 
atunci cînd oamenii au început să se întrebe cum pot fi îmbunătăţite regulile 
de comportament respectate de ei, efectele pe care acestea le produceau şi 
în lumina cărora acestea puteau fi revizuite erau doar vag înţelese. Dificulta- 
tea consta în faptul că orice încercare de a evalua o acţiune pe baza 
rezultatelor ei previzibile într-un caz anume este în opoziţie directă cu 
funcţia pe care o îndeplinesc opiniile despre permisibilitatea sau nepermisi- 
bilitatea unei anumite acţiuni în formarea unei ordini de ansamblu. 


. A . w o» a . . * 
Capacitatea noastră de a sesiza aceste împrejurări este împiedicată mult 
de prejudecata raţionalistă conform căreia comportamentul inteligent este 


vreme ce forţa e întotdeauna de partea celor puvernaţi, cei ce guvernează nu pot să 
se sprijine pe altceva decît pe opinie. Aşadar guvernămîntul se fondează doar pe 
opinie ; iar acest principiu se aplică şi guvernărilor militare cele mai despotice, 
precum şi celor foarte libere şi populare”. Se pare că această utilizare a termenului 
„0pinie” derivă din marile dezbateri politice ale secolului al XVII-lea; aceasta 
este cel puţin ceea ce sugerează un text din 1641, cu o gravură a lui Wenceslas 
Hollar, reprodusă pe frontispiciul volumului I al lui William Haller (coord.), Tracts 
on Liberty in the Puritan Revolution 1638-1747, Columbia University Press, 
New York, 1934, titrat cu fraza „Lumea este condusă şi guvernată de opinie”. 

1. Fundamentele carteziene ale gîndirii lui Rousseau, în această privinţă, sînt în mod 
clar evidenţiate în Le Rationalisme de J.-J. Rousseau, P.U.F., Paris, 1948, de 
Robert Derath€. 

guvernat în exclusivitate de către o cunoaştere a relaţiilor dintre cauză şi 
efect, şi de credinţa, asociată acesteia, că „raţiunea” se manifestă doar prin 
deducţiile ce derivă dintr-o asemenea cunoaştere. Singurul fel de acţiune 
raţională recunoscut de raționalismul constructivist este acţiunea ghidată 
de consideraţii ca: „dacă vreau lucrul X, atunci trebuie să fac lucrul Y”. 
Acţiunea umană este însă de fapt ghidată tot atît de mult şi de către reguli 
care o limitează la sfera acţiunilor permise — reguli ce împiedică în general 
anumite feluri de acţiuni, indiferent de rezultatele lor specifice previzibile. 
Capacitatea de a acţiona cu succes în mediul nostru natural şi social se 
bazează tot atît de mult pe o asemenea cunoaştere a ce nu trebuie să facem 
(de obicei, fără a conştientiza consecinţele făptuirii acelor lucruri) cît şi pe 
cunoaşterea efectelor particulare a ceea ce facem. De fapt, cunoaşterea 
pozitivă pe care o avem ne serveşte efectiv numai datorită regulilor care 
îngrădesc acţiunile noastre la acea sferă limitată în interiorul căreia sîntem 
capabili să prevedem consecinţele relevante. Sîntem astfel împiedicaţi să 
depăşim aceste limite. Teama de necunoscut şi evitarea acţiunilor cu 
consecinţe imprevizibile au o funcţie tot atît de importantă de îndeplinit, 
făcînd acţiunile noastre „raţionale”, adică reuşite, ca şi cunoaşterea 
pozitivă!. Dacă termenul „raţiune” este limitat la cunoaşterea faptelor 
pozitive şi exclude cunoaşterea lui „nu trebuie să”, o mare parte a regulilor 
care ghidează acţiunea omului, dînd indivizilor sau grupurilor posibilitatea 
să supravieţuiască în mediul în care trăiesc, sînt excluse din „raţiune”. Mult 
din experienţa acumulată de specia umană va cădea dincolo de sfera a ceea 
ce este numit „raţiune”, dacă acest concept este în mod arbitrar limitat la 
o cunoaştere pozitivă a regulilor cauzei şi efectului ce guvernează eveni- 
mentele particulare din mediul nostru. 

Înaintea revoluţiei raţionaliste din secolele al XVI-lea şi al XVII-lea 
însă, termenul „raţiune” includea şi chiar dădea întîietate cunoaşterii 
regulilor potrivite de comportare. Cînd ratio a fost pus în contrast cu 
voluntas, cel dintîi se referea cu precădere la opinii despre permisibilitatea 
sau non-permisibilitatea felurilor de conduită pe care voluntas le indica 
drept mijloacele cele mai evidente de a ajunge la un anumit rezultat?. Ceea 


1. Extinderea cunoaşterii este datorată în mare parte persoanelor ce au depăşit aceste 
limite, dar dintre aceia care au făcut-o mult mai mulţi au pierit sau şi-au pus în 
pericol semenii în loc să adauge la stocul comun de cunoaştere pozitivă. 

2. John Locke, Essays on the Law of Nature (1676), W. von Leyden, Oxford, 1954, 
p. lil: „prin Raţiune... nu cred că se înţelege aici facultatea intelectului de a forma 
succesiuni de gînduri şi de a face demonstraţii, ci anumite principii bine definite de 
acţiune din care apar toate virtuțile şi tot ce este necesar pentru modelarea corectă a 
moralității... raţiunea nu atît stabileşte şi pronunţă această lege a naturii, cît o caută 
şi o descoperă... Nici nu este raţiunea atit creatoarea, cît interpreta acestei legi.” 

ce era descris drept rațiune nu era, prin urmare, atît cunoaşterea faptului 
că, în anumite circumstanţe, anumite acţiuni produc anumite rezultate, cît 
o capacitate de a evita acţiuni ale căror rezultate previzibile păreau dezi- 
rabile, dar erau susceptibile de a conduce la distrugerea ordinii pe care se 
bazau realizările speciei umane. 

Sîntem familiarizați cu elementul crucial că ordinea de ansamblu a unei 
societăţi în care sînt integrate acţiuni individuale rezultă nu din scopurile 
concrete pe care le urmăresc indivizii, ci din respectarea unor reguli ce 
limitează sfera acţiunilor lor. Nu contează de fapt, pentru formarea acestei 
ordini, care sînt scopurile concrete urmărite de indivizi ; în multe cazuri 
ele pot fi complet absurde, dar atît timp cît indivizii îşi urmăresc scopurile 
în limitele fixate de acele reguli, ei pot contribui astfel la nevoile altora. Nu 
faptul că este dirijat către un scop, ci aspectul de a fi guvernate de reguli, 
propriu acţiunilor indivizilor, este cel care îi integrează pe aceştia în ordinea 
pe care se bazează civilizația". 

Descrierea conţinutului unei reguli sau al unei legi care defineşte com- 
portarea corectă, ca fiind expresia unei voințe? (populare sau de alt tip) este 
aşadar complet greşită. Legiuitorii care aprobă textul unei legi ce articu- 
lează o regulă de conduită sau un specialist care decide formularea unei 
asemenea legi vor fi călăuziţi de voinţa de a ajunge la un rezultat specific ; 
dar forma specifică a cuvintelor respective nu reprezintă conţinutul unei 
asemenea legi. „Voinţa” se referă întotdeauna la anumite acţiuni ce servesc 
anumite scopuri, iar această voinţă încetează de a se manifesta cînd acţiunea 
este realizată, iar scopul atins. Dar nimeni nu poate avea o voinţă în acest sens, 
privitor la ceea ce se va întîmpla într-un număr necunoscut de cazuri viitoare. 


Opiniile, pe de altă parte, nu au un scop cunoscut celor ce le susţin — 
într-adevăr, am avea dreptate să suspectăm o opinie despre ce este bine sau 
rău, dacă am afla că ea este susţinută cu un scop. Majoritatea persoanelor 


1. Distincția dintre ceea ce noi numim aici aspecte ale acţiunii cu „scop” şi aspecte 
ale acţiunii „guvernate de reguli” este probabil aceeaşi cu distincţia lui Max Weber 
dintre ceea ce numeşte zweckrational şi wertrational. Dacă e aşa, ar trebui totuşi 
să fie clar că nici o acţiune nu ar putea fi ghidată numai de una sau cealaltă dintre 
aceste tipuri de consideraţii, ci că acele consideraţii privind eficacitatea mijloacelor, 
conform regulilor cauzei şi efectului, vor fi în mod normal combinate cu consi- 
deraţii privind adecvarea lor din perspectiva regulilor normative despre permi- 
sibilitatea acestor mijloace. 

2. Aceasta este o confuzie de care vechii greci erau apăraţi de limbajul lor, deoarece 
singurul cuvînt cu care puteau exprima ceea ce noi descriem ca act de a dori, 
bouleuomai, se referea clar doar la acţiuni particulare concrete. (M. Pohlenz, Der 
Hellenische Mensch, G6ttingen, 1946, p. 210) 

susţin opinii benefice, fără să aibă vreun motiv cunoscut de a le susţine, 
exceptînd pe acela că ele reprezintă tradiţii ale societăţii în care au crescut. 
Opinia despre ce e bine sau rău nu are aşadar nimic de-a face cu voinţa, în 
sensul precis în care trebuie utilizat termenul dacă e să evităm confuziile. 
Cu toţii ştim prea bine că voinţa noastră poate intra adesea în conflict cu 
ceea ce credem că e bine, iar aceasta se aplică tot atît de bine unui grup de 
oameni ce ţintesc la anumite scopuri, cît şi fiecărui individ. 

În timp ce un act de voinţă este întotdeauna determinat de un anumit 
scop (final) concret, iar starea de a voi încetează cînd scopul este atins, 
felul în care este urmărit scopul depinde şi de dispoziții ce sînt proprietăţi 
mai mult sau mai puţin permanente ale persoanei care acţionează!. Aceste 
dispoziţii sînt complexe de reguli interiorizate, care indică fie ce tipuri de 
acţiuni vor conduce la un anumit tip de rezultat, fie ce tipuri de acţiuni 
trebuie în general evitate. Nu e aici locul să intrăm într-o discuţie despre 
structura ierarhică de mare complexitate a acestor sisteme de dispoziţii ce 
guvernează gindirea noastră, şi care includ dispoziţii de schimbarea dispozi- 
iilor etc., precum şi acelea care guvernează toate acţiunile unui anumit 
organism şi altele la care se face apel doar în anumite împrejurări?. 

Important e faptul că, printre dispoziţiile ce vor guverna felul de a 
acţiona al unui organism, vor exista întotdeauna, pe lîngă dispoziţiile de a 
face acţiuni susceptibile de producerea unor rezultate specifice, şi multe 
dispoziţii negative, care exclud anumite tipuri de acţiuni. Aceste inhibiţii 
împotriva unor tipuri de acţiuni susceptibile de a fi dăunătoare individului 
sau grupului se află probabil printre cele mai importante adaptări pe care 
trebuie să le posede toate organismele şi, în special, toţi indivizii ce trăiesc 
în grupuri, pentru ca viaţa lor să fie posibilă. „Tabu-urile” sînt tot atit de 
mult o bază necesară pentru existenţa de succes a unui animal social, ca şi 
cunoaşterea pozitivă a tipului de acţiune ce va produce un anumit rezultat. 


1. Cf. Cap. 3din Studies in Philosophy, Politics and Economics, University of Chicago 
Press, Londra şi Chicago, 1976. 

2. Este greşeala fundamentală a utilitarianismului particularizant, aceea de a presu- 
pune că regulile de comportare corectă aspiră la scopuri concrete şi trebuie să fie 
judecate pe baza acestora. Nu cunosc nici o exprimare mai clară a aceste greşeli 
fundamentale a raționalismului constructivist decît enunţarea lui Hastings Rashdall 
(The Theory of Good and Evil, Oxford University Press, 1928, vol. I, p. 148) că 
„toate judecăţile 'morale sînt în ultimă instanţă judecăţi cu privire la valoarea 
scopurilor”. Exact asta nu sînt. Ele nu se referă la scopuri concrete, ci la tipuri de 
acţiuni sau, cu alte cuvinte, ele sînt judecăţi despre mijloace bazate pe probabilitatea 
prezumată ca un tip de acţiune să producă efecte nedorite, dar sînt aplicabile, în 
majoritatea cazurilor, în ciuda ignoranței noastre cu privire la producerea sau 
neproducerea acestora. 

Dacă e să facem sistematic distincţia între voința dirijată către un 
anumit scop (final), care dispare cînd acest scop a fost atins, şi opinia în 
sens de dispoziţie permanentă sau durabilă către (sau împotriva) unor tipuri 
de comportament, va fi oportun să adoptăm şi o denumire distinctă pentru 
scopurile generalizate către care sînt dirijate opiniile. Se sugerează că, 
printre termenii disponibili, cel care corespunde termenului opinie în acelaşi 
fel în care scopul îi corespunde voinței este termenul valoare!. Bineînţeles 
că el nu este utilizat în mod curent doar în acest sens îngust; sîntem apți 
să descriem importanţa unui scop particular concret la valoarea sa. Cu 
toate acestea, cel puţin în forma sa la plural, valori, termenul pare să fie la 
fel de aproape de înţelesul adecvat ca orice alt termen disponibil. 

Este deci oportun să descriem valorile ce pot călăuzi acţiunile unei 
persoane pe întreaga perioadă a vieţii sale sub forma unor scopuri concrete, 
care determină acţiunile sale în anumite momente. Mai mult, valorile, în 
acest sens, sînt în mare măsură transmise pe cale culturală şi vor călăuzi 
chiar acţiunea unor persoane ce nu sînt conştiente de ele. În vreme ce 
scopul, care în cea mai mare parte a timpului va face obiectul atenţiei 
conştiente, va fi rezultatul unor anumite împrejurări în care persoana 
respectivă se regăseşte la orice moment. În sensul în care termenul „valoare” 
este cel mai larg folosit, cu siguranţă că el nu se referă la anumite obiecte, 
persoane sau evenimente, ci la atribute pe care multe obiecte, persoane sau 
evenimente diferite le pot poseda la diferite momente de timp şi în diferite 
locuri, şi pe care, dacă ne străduim să le descriem, le vom descrie de obicei 
prin enunţarea unei reguli căreia i se conformează aceste obiecte, persoane 
sau acţiuni. Importanţa unei valori se leagă de caracterul imperios al unei 
dorinţe sau al unui anumit scop, în acelaşi fel în care universalul sau 
abstractul se leagă de particular sau concret. 

Trebuie notat că aceste dispoziţii mai mult sau mai puţin permanente, 
pe care le descriem ca opinii despre valori, sînt ceva foarte diferit de 
emoţiile cu care sînt uneori conectate. Emoţiile, ca şi nevoile, sînt evocate 
de (şi direcționate către) anumite obiecte concrete, ele dispărînd rapid o 
dată cu dispariţia acestora. Ele sînt, spre deosebire de opinii şi valori, 
dispoziţii temporare, care vor călăuzi acţiunile ce privesc anumite lucruri, 
şi nu un cadru ce controlează toate acţiunile. Ca şi un anumit scop, o 


1. Cf. W. Shakespeare, Troilus şi Cressida, II, 2, 52: 
But value dwells not in particular will ; 
It holds its estimate and dignity 
As well wherein "tis precious of itself 
AS in the prizer. 

emoție poate să învingă constrîngerile unei opinii ce se referă nu la 
trăsăturile particulare ale unei situaţii, ci la cele abstracte şi generale. În 
acest sens, opinia, fiind abstractă, este mai mult înrudită cu cunoaşterea 
cauzei şi a efectului şi, prin urmare, merită să fie inclusă, o dată cu aceasta 
din urmă, printre părţile raţiunii. 

Toate problemele morale, în cel mai larg sens al termenului, apar 
dintr-un conflict între cunoştinţa că se pot atinge anumite rezultate dezira- 
bile pe o anumită cale şi regulile care ne spun că anumite feluri de acţiuni 
trebuie evitate. Tocmai întinderea ignoranței noastre este cea care face 
necesar ca, în utilizarea cunoaşterii, să ne limităm şi să ne abţinem de la 
multe acţiuni ale căror consecinţe imprevizibile ne-ar putea plasa în afara 
singurei ordini în cadrul căreia lumea este acceptabil de sigură pentru noi. 
Numai mulţumită unor asemenea constrîngeri cunoaşterea noastră restrînsă 
asupra faptelor pozitive ne serveşte ca ghid demn de încredere pe acea 
mare de ignoranță pe care plutim. Acţiunile unei persoane care ar insista să 
fie călăuzită doar de către rezultate calculabile şi ar refuza să respecte 
opiniile despre ceea ce este prudent sau permis, se vor dovedi curînd lipsite 
de succes şi, în acest sens, iraționale în cel mai înalt grad. 

Înţelesul acestei distincţii a fost grav înceţoşat de către cuvintele aflate 
la dispoziţia noastră. Dar el este de o importanţă fundamentală, pentru că 
posibilitatea consensului necesar şi, prin urmare, a unei existenţe paşnice 
a ordinii unei Societăţi Deschise, depinde de el. Gîndirea noastră şi vocabu- 
larul nostru sînt încă determinate în mare parte de problemele şi nevoile 
grupului mic, preocupat de scopuri precise cunoscute tuturor membrilor 
săi. Confuzia şi răul cauzate de aplicarea acestor concepţii la problemele 
Societăţii Deschise sînt imense. Acestea au fost perpetuate mai ales prin 
dominaţia tribalismului platonic în filosofia morală, tribalism care, în 
timpurile moderne, a primit un sprijin puternic mai ales din partea prefe- 
rinţei celor angajaţi în cercetări empirice pentru problemele grupurilor 
mici, observabile şi tangibile, şi din partea dezgustului lor pentru ordinea 
mai largă, intangibilă, a cosmosului social — o ordine ce poate fi reconstruită 
doar mental, dar niciodată percepută intuitiv sau observată ca întreg. 

Posibilitatea unei Societăţi Deschise depinde de faptul că membrii ei 
deţin opinii, reguli şi valori comune, iar existenţa sa devine imposibilă 
dacă insistăm să avem o voinţă comună care dă comenzi membrilor săi, 
comenzi ce îi direcţionează către anumite scopuri. Cu cît sînt mai mari 
grupurile în care noi sperăm să trăim în pace, cu atît mai mult valorile 
comune implementate trebuie limitate la reguli abstracte sau generale de 
comportament. Membrii unei Societăţi Deschise au şi pot avea în comun 
doar opinii asupra valorilor, dar nu o voinţă cu privire la scopurile concrete. 

În consecinţă, posibilitatea unei ordini de pace bazate pe consens, mai ales 
într-o democraţie, se sprijină pe faptul că întreaga coerciţie este limitată la 
implementarea unor reguli abstracte de comportament. 


5. Nomocraţie şi teleocraţie 


Primele două dintre distincţiile pe care le-am trasat (în secţiunile 1 şi 2) 
au fost combinate în mod util de către profesorul Michael Oakeshott în 
două concepte: nomocrajie şi teleocraţie!, care acum nu mai au nevoie de 
alte explicaţii. O nomocraţie corespunde termenului nostru de cosmos, 
bazat în întregime pe reguli generale (sau nomoi), în timp ce o teleocrație 
corespunde unui taxis (aranjament sau organizare), direcţionată către anu- 
mite scopuri (sau feloi). Pentru prima, „binele public” sau „buna-stare 
generală” constau doar în conservarea acelei ordini abstracte şi indepen- 
dente faţă de scopuri, care este asigurată de respectarea regulilor abstracte 
de comportament corect: acel „interes public care nu e altceva decît 
corectitudinea comună tuturor şi dreptatea ce exclude toate parti-pris-urile 
sau interesele particulare, [interes public care poate fi numit] imperiul 
legilor, şi nu al oamenilor”?. Pentru teleocraţie, pe de altă parte, binele 
comun constă într-o sumă de interese particulare, adică în suma rezultatelor 
concrete previzibile afectînd anumiţi oameni sau anumite grupuri. Tocmai 
această din urmă concepţie a părut mai acceptabilă naivului raţionalism 
constructivist, al cărui criteriu de raționalitate este o ordine recognoscibilă 
şi concretă servind unor scopuri particulare cunoscute. O asemenea ordine 
teleocratică este însă incompatibilă cu dezvoltarea unei Societăţi Deschise, 
care cuprinde numeroşi oameni ce nu au în comun scopuri concrete 
cunoscute ; iar încercarea de a o impune asupra ordinii crescute organic 
sau a nomocraţiei ne duce înapoi de la o Societate Deschisă către Societatea 
Tribală a grupului mic. Şi, de vreme ce toate concepţiile despre „merit” 
conform cărora este necesar ca indivizii să fie „recompensaţi”, trebuie să 
derive din scopuri particulare şi concrete către care sînt dirijate eforturile 
comune ale unui grup, toate eforturile către o justiţie „distributivă” sau 


1. Din cîte ştiu eu, aceşti termeni au fost utilizaţi de profesorul Oakeshott doar în 
cursurile sale orale, şi nu într-o operă publicată. Din motive ce vor deveni limpezi 
în secţiunea a şaptea, aş fi preferat să utilizez termenul nomarchy mai degrabă decît 
nomocracy, dacă primul nu se confunda prea uşor cu „monarchy”. 

2. James Harrington, The Prerogative of Popular Government (1658), in The Oceana 
and His Other Works, J. Toland, Londra, 1771, p. 224. 

„socială” trebuie să conducă către o înlocuire a nomocraţiei de către o 
teleocraţie, şi astfel către o întoarcere de la o Societate Deschisă la o 
Societate Tribală. 


6. Catalaxie şi economie 


Cazul în care utilizarea aceluiaşi termen pentru două tipuri diferite de 
ordine a cauzat multă confuzie, şi încă induce în mod constant în eroare 
chiar pe unii gînditori serioşi, este probabil acela al folosirii cuvîntului 
„economie”, atît pentru aranjamentul deliberat sau organizarea resurselor 
în serviciul unei ierarhii unitare de scopuri, cum este aceea a unei gospo- 
dării casnice, a unei întreprinderi sau a oricărei alte organizaţii, inclusiv 
guvernul, cît şi pentru structura multor economii interconectate de acel tip 
pe care îl numim social sau naţional sau „economie mondială” şi, adesea, 
pur şi simplu „economie”. Structura ordonată pe care o produce piaţa este 
însă nu o organizare, ci o ordine spontană, sau un cosmos, şi ea este, din 
acest motiv fundamental, diferită de aranjamentul sau organizarea numită 
la origini şi în mod corect economie’. 

Credinţa, datorată în mare parte utilizării aceluiaşi termen pentru ambele 
realităţi, conform căreia ordinea de piaţă ar trebui făcută să se comporte ca 
şi cum ar fi o economie propriu-zisă, şi că performanţele sale pot şi trebuie 
să fie judecate pe baza aceloraşi criterii, a devenit sursa atîtor erori încît 
pare necesar să se adopte un nou termen tehnic care să descrie ordinea pieţei 
formate spontan. Prin analogie cu termenul catalactică, care a fost deseori 
propus în locul termenului „economie” ca nume al teoriei despre ordinea 
de piaţă, am putea descrie acea ordine ca pe o catalaxie. Ambele expresii 
derivă din verbul grecesc katallatein (sau katallassein) care (este 


1. Găsesc acum întru cîtva greşită definiţia ştiinţei economice ca „studiul folosirii 
mijloacelor ce nu se găsesc în cantitate suficientă pentru atingerea anumitor scopuri 
date”, care a fost aşa bine expusă de lordul Robbins şi pe care ar fi trebuit să o apăr 
de multă vreme. Mi se pare potrivită doar acelei părţi preliminare a catalacticii 
care constă în studiul celor numite uneori „economii simple” şi cărora le este 
dedicată exclusiv opera economică a lui Aristotel: studiul aranjamentelor dintr-o 
singură gospodărie sau firmă, uneori descrise drept calcule economice sau logica 
simplă a alegerii. (Ceea ce azi se numeşte „economie”, dar ar fi mai bine să fie 
descrisă drept catalactică, Aristotel numea chrematistike sau ştiinţa bogăției.) 
Motivul pentru care definiţia larg acceptată a lui Robbins mi se pare acum eronată 
este că scopurile pe care le serveşte o catalaxie nu sînt date în totalitate cuiva, nu 
sînt cunoscute nici unui participant la acest proces, şi nici unui om de ştiinţă care 
îl studiază. 

semnificativ !) înseamnă nu doar „a schimba”, ci şi „a primi într-o 
comunitate” şi „a transforma un inamic într-un prieten”!. 

Scopul principal al acestui neologism este de a scoate în evidenţă că o 
catalaxie nu trebuie şi nici nu poate servi unei anumite ierarhii de scopuri 
concrete şi, prin urmare, că performanţele ei nu pot fi judecate în termenii 
unei sume de rezultate particulare. Şi totuşi, toate scopurile socialismului, 
toate încercările de a implementa justiţia „socială” sau „distributivă”, şi 
întreaga aşa-numită „economie a bunăstării” au fost direcționate către 
transformarea cosmos-ului ordinii spontane a pieţei într-un aranjament sau 
taxis ori a catalaxiei într-o economie propriu-zisă. Credinţa că acea 
catalaxie s-ar cuveni să fie făcută să se comporte ca o economie pare 
multor economişti atît de evidentă şi de necontestat, încît nu examinează 
niciodată validitatea ei. Ei o tratează ca pe o presupoziţie mai presus de 
orice dispută a examinării raţionale a dezirabilităţii oricărei ordini, o 
asumpţie fără de care nu este posibilă nici o judecată asupra oportunității 
sau a valorii instituţiilor alternative. 

Credinţa că eficienţa ordinii de piaţă poate fi judecată doar în termenii 
gradului de performanţă al unei ierarhii cunoscute de scopuri particulare 
este totuşi complet greşită. Într-adevăr, cum aceste scopuri sînt în totalitatea 
lor necunoscute pentru oameni, orice discuţie în aceşti termeni este absolut 
lipsită de sens. Procedura de descoperire pe care o numim competiţie 
aspiră la cea mai apropiată abordare, pe care o putem atinge prin orice 
mijloc cunoscut nouă, îndreptată către un scop mai modest care este, cu 
toate acestea, deosebit de important: şi anume, o stare de lucruri în care 
totul se produce cu cele mai mici costuri posibile. Aceasta înseamnă că din 
combinaţia specifică de mărfuri şi servicii care vor fi produse se va asigura 
mai mult decît s-ar putea asigura prin orice alte mijloace cunoscute ; şi, ca 
urmare, cu toate că partea din acel produs care revine diferitelor persoane 
rămîne să fie determinată de circumstanţe pe care nimeni nu le poate 
prevedea şi, în acest sens, de „accidente”, fiecare va avea ca parte cîştigată 
în cadrul jocului (care este într-o anumită măsură un joc de îndemînare şi 
într-o altă măsură un joc de noroc) echivalentul real maxim ce poate fi 
asigurat. 

Utilizarea .forţelor ordonatoare spontane ale pieţei pentru atingerea 
acestui tip de optim şi lăsarea determinării părţii relative de cîştig a diferitelor 
persoane la cheremul a ceea ce pare accidental sînt inseparabile. Numai 
datorită faptului că piaţa îl face pe fiecare individ să-şi utilizeze cunoaşterea 


1. Vezi H.G. Liddell şi R. Scott, A Greek-English Lexicon, ediţie nouă, Clarendon 
Press, Oxford, 1940, Katallasso. 

sa unică asupra oportunităţilor şi posibilităţilor adecvate scopurilor sale se 
poate realiza o ordine globală care foloseşte în totalitate cunoaşterea 
dispersată ce nu este accesibilă, în întregul ei, nimănui. „Maximizarea” 
produsului total în sensul de mai sus şi distribuirea sa de către piaţă nu pot 
fi separate, pentru că tocmai prin determinarea preţurilor factorilor de 
producţie se realizează ordinea globală a pieţei. Dacă veniturile nu sînt 
determinate de preţurile factorilor în cadrul producţiei finale, atunci producţia 
finală nu poate fi maximizată în raport cu preferinţele fiecăruia. 

Aceasta nu împiedică, bineînţeles, ca în afara pieţei guvernarea să poată 
utiliza mijloace distincte aflate la dispoziţia sa pentru a ajuta oameni care, 
dintr-un motiv sau altul, nu pot cîştiga pe piaţă un venit minim. O societate 
ce se bazează pe ordinea de piaţă pentru o utilizare eficientă a resurselor 
sale este susceptibilă să ajungă curînd la un nivel înalt de bogăţie, ce face 
posibil ca minimul să fie la un nivel adecvat. Dar acesta nu trebuie realizat 
prin manipularea ordinii spontane într-o astfel de manieră încît venitul 
cîştigat pe piaţă să se conformeze unui anumit ideal de „dreptate distributivă”. 
Asemenea eforturi vor reduce totalul din care putem toţi primi o parte. 


7. Demarhie şi democraţie 


Cele de mai sus nu epuizează, din păcate, neologismele care par 
necesare pentru a scăpa de confuzia ce domină ideile politice curente. Un 
alt exemplu de confuzie lingvistică dominantă este utilizarea aproape 
universală a termenului „democraţie” pentru un anumit tip de democraţie 
care nu este deloc consecinţa necesară a idealului descris la început prin 
acest nume. Într-adevăr, încă Aristotel s-a întrebat dacă această formă ar 
trebui să fie numită „democraţie”!. Atracția idealului originar a fost trans- 
ferată acelei forme particulare de democraţie care domină acum peste tot, 
cu toate că aceasta este foarte departe de a corespunde cu ceea ce intenţiona 
concepţia originară. 


1. Aristotel, Politica, IV 4, I, 292 a, Loeb, ediţia Rackham, Cambridge şi Londra, 
1950, p. 203: „Şi pare o critică rezonabilă să spunem că o astfel de democraţie nu 
este deloc o Constituţie ; acolo unde nu domneşte legea nu există Constituţie, căci 
s-ar cuveni ca legea să guverneze toate lucrurile, în timp ce magistraţii controlează 
chestiunile particulare, şi numai aceasta ar fi o guvernare constituţională; dacă 
democraţia este într-adevăr una dintre formele Constituţiei, este vădit că o organi- 
zare de acest fel, în care toate lucrurile sînt administrate prin rezoluţii ale adunării, 
nu este nici măcar o democraţie în sensul propriu-zis, pentru că este imposibil ca 
o rezoluţie votată să fie regulă universală”. 

Iniţial, termenul „democraţie” nu însemna decît aceea că puterea ultimă, 
indiferent în ce ar consta ea, trebuie să fie în mîinile majorităţii poporului 
sau a reprezentanţilor săi. Dar el nu spunea nimic despre întinderea acelei 
puteri. Se sugerează adesea greşit că orice putere ultimă trebuie să fie 
nelimitată. Din cerința că opinia majorităţii trebuie să prevaleze nu decurge 
nicidecum că voința celor în cauză cu privire la anumite probleme parti- 
culare ar trebui să fie nelimitată. Într-adevăr, teoria clasică a separării 
puterilor presupune ca „legislativul”, care trebuia să fie în mîinile unei 
adunări a reprezentanţilor, să se ocupe doar de votarea „legilor” (care se 
presupunea că diferă, prin proprietăţi intrinseci, de comenzile specifice), 
iar acele decizii specifice nu deveneau legi (în sensul de nomoi) doar 
pentru că proveneau de la „legislativ”. Fără această distincţie, ideea că 
separarea puterilor implică atribuirea de funcţii specifice unor organe 
diferite ar fi fost fără sens şi realmente circulară!. 

Dacă legislativul poate face doar legi noi şi nimic altceva decît legi, 
faptul că o anume decizie a acestui organ este lege validă trebuie să fie 
determinabil pe baza unei proprietăţi recognoscibile a acelei decizii. Sursa 
sa, singură, nu constituie un criteriu suficient de validitate. 

Nu e nici o îndoială că ceea ce marii teoreticieni ai guvernării repre- 
zentative şi ai constituţionalismului liberal înțelegeau prin lege, atunci cînd 
cereau o separare a puterilor, era ceea ce noi am numit nomos. Faptul că ei 
şi-au compromis propriile scopuri, încredinţind aceloraşi adunări ale repre- 
zentanţilor şi sarcina de a face legi în alt sens, anume acela de reguli de 
organizare ce determină structura şi conduita guvernării, e o altă poveste, 
pe care nu o putem urmări acum. Şi nici nu putem examina mai departe 
consecinţa inevitabilă a unui aranjament instituţional sub auspiciile căruia un 
legislativ care nu se limitează la elaborarea de reguli universale de comporta- 
ment corect ajunge să fie condus de interese organizate la folosirea puterii 
sale de „legiferare”, pentru a servi unor scopuri private specifice. Tot ceea 
ce ne preocupă aici este faptul că nu e necesar ca autoritatea supremă să 
posede acest tip de putere. Pentru a limita puterea nu se cere existenţa unei 
alte puteri. Dacă toate puterile se bazează pe opinie, iar opinia nu recunoaşte 
nici o altă putere ultimă decît cea care îşi demonstrează ataşamentul faţă de 
dreptatea propriilor acţiuni prin supunerea sa la reguli universale (a căror 
aplicare la cazuri particulare ea însăşi nu o poate controla), atunci puterea 
supremă îşi pierde autoritatea de îndată ce depăşeşte aceste limite. 


1. Cf. ceea ce s-a spus mai sus în „Nomos şi Thesis” asupra diferenţei dintre dreptul 
privat şi cel public ; cu privire la ceea ce urmează, vezi şi importanta operă a lui 
M.J.C. Vile, Constitutionalism and the Separation of Powers, Oxford University 
Press, Oxford, 1967. 

Astfel, puterea supremă nu trebuie să fie o putere nelimitată - poate fi 
o putere care îşi pierde sprijinul indispensabil al opiniei de îndată ce 
pronunţă ceva ce nu posedă caracterul substanţial de nomos, în sensul unei 
reguli universale de comportament corect. Aşa cum papa, în doctrina 
romano-catolică, este considerat infailibil doar dum ex cathedra loquitur, 
adică atît timp cît expune dogma, şi nu în deciziile sale asupra unor 
chestiuni particulare, un legislativ poate fi suprem doar cînd îşi exercită 
capacitatea de a legifera în sensul strict de a enunţa nomos-ul valid. Şi el 
poate fi limitat, deoarece există teste obiective (oricît de dificilă ar fi 
aplicarea lor la cazuri particulare) prin care instanţe independente şi 
imparţiale, nepreocupate de nici un ţel particular al guvernării, pot decide 
dacă ceea ce hotărăşte legislativul are sau nu atributul de nomos şi deci este 
o lege cu valoare constrîngătoare. Este nevoie doar de o curte judecătorească 
ce poate spune dacă actele legislativului au sau nu anumite proprietăţi 
formale pe care orice lege validă trebuie să le posede. Dar această curte nu 
trebuie să aibă nici o putere pozitivă de a emite vreo comandă. 

Prin majoritatea reprezentanţilor adunării se poate astfel foarte bine 
constitui puterea supremă, fără ca acesta să posede totuşi o putere nelimi- 
tată. Dacă puterea adunării este limitată la a acţiona (Ca să reînviem un alt 
termen grecesc atractiv atît pentru teoreticienii englezi ai democraţiei din 
secolul XVII, cît şi pentru John Stuart Mill)” ca nomothetae sau ca fondator 
de nomos, fără puterea de a da anumite comenzi, nici un privilegiu sau 
discriminare în favoarea unor grupuri particulare pe care ar încerca să le 
înzestreze cu putere de lege nu ar avea forţă de lege. Acest tip de putere pur 
şi simplu nu ar exista, pentru că oricine ar exercita puterea supremă ar 
trebui să dovedească legitimitatea actelor sale, angajindu-se să producă 
doar reguli universale. | 

Dacă dorim stabilirea democratică nu doar a regulilor coercitive care 
constring cetăţeanul la fel cum constriîng şi guvernul, ci şi pe aceea a 
administrării aparatului de guvernămînt, avem nevoie de un corp alcătuit 
din reprezentanţi pentru a face acest lucru. Dar acest corp nu trebuie să fie 
acelaşi cu cel ce stabileşte nomos-ul. El trebuie să se afle, el însuşi, sub 
jurisdicţia nomos-ului stabilit de alt corp format din reprezentanţi, care va 
determina limitele de putere pe care cel dintîi nu trebuie să le modifice. Un 
asemenea corp reprezentativ guvernamental sau director (dar în sens strict, 
nu legislativ) ar trebui într-adevăr să se preocupe de chestiuni legate de 
voința majorităţii (adică de realizarea unor scopuri concrete anume) în 


26. Cf. Philip Hunter, A Treatise on Monarchy, Londra, 1643, p. 5 şi John Stuart Mill, 
On Liberty and Considerations of Representative Government, R.B. McCallum, 
Oxford, 1946, p. 171. 

urmărirea cărora ar urma să fie folosită puterea guvernamentală. El nu se 
va ocupa de chestiuni privind opinia asupra a ce e bine sau rău. Se va 
consacra satisfacerii unor nevoi previzibile concrete, prin utilizarea unor 
resurse separate puse de o parte în acest scop. 

Părinţii constituţionalismului liberal aveau cu siguranţă dreptate cînd 
considerau că în adunările supreme (preocupate de ceea ce ei apreciau 
drept legislaţia propriu-zisă, adică de stabilirea nomos-ului), acele coaliţii 
de interese organizate pe care le numeau facţiuni şi pe care noi le numim 
partide nu îşi au locul. Partidele sînt într-adevăr preocupate de chestiuni de 
voință concretă, de satisfacerea intereselor particulare ale celor care s-au 
combinat pentru a le forma, dar legislaţia propriu-zisă ar trebui să exprime 
opinia şi deci să nu fie plasată în mîinile unor reprezentanţi ai interesului 
particular, ci în mîinile unui eşantion reprezentativ al opiniei dominante, 
ale unor persoane ce trebuie puse la adăpost de orice presiuni exercitate de 
interesele particulare. 

În altă parte am sugerat! o metodă pentru alegerea unui astfel de organ 
reprezentativ care l-ar face independent de partidele organizate, deşi acestea 
ar rămîne totuşi necesare pentru acţiunea democratică efectivă a guvernării 
propriu-zise. Ea necesită alegerea membrilor pe perioade lungi, după care 
aceştia nu ar mai fi eligibili. Spre a-i face totuşi reprezentativi pentru 
opinia curentă, s-ar putea utiliza reprezentarea pe bază de grupe de vîrstă : 
fiecare generaţie alegînd o dată în viaţă, să zicem la 40 de ani, reprezentanţi 
care să servească timp de 15 ani şi asiguraţi apoi cu un loc de muncă, 
bunăoară ca judecători civili. Adunarea legislativă ar fi atunci compusă din 
bărbaţi şi femei între 40 şi 55 ani (Şi deci cu o medie probabilă de vîrstă 
ceva mai mică decît cea a reprezentanţilor din adunările existente ! ) aleşi 
de contemporanii lor după ce au avut posibilitatea să-şi dovedească calităţile 
în viaţa obişnuită, şi cărora li se cere, o dată cu alegerea, să-şi abandoneze 
ocupațiile particulare în favoarea unei poziţii onorifice pentru tot restul 
vieţii lor active. 

Un asemenea sistem de alegere de către contemporani (care de obicei 
sînt cei mai buni judecători ai calităţilor personale) va fi mai aproape de a |! 
realiza idealul teoreticienilor politicii, acela al unui senat al oamenilor 
înţelepţi şi onorabili, decît orice sistem încercat pînă acum. Restrîngerea 
puterii unui asemenea corp la legiferarea propriu-zisă ar face posibilă 
pentru prima oară separarea reală a puterilor, care nu a existat încă | 
niciodată, şi, o dată cu ea, o adevărată guvernare subordonată legii şi o 


1. Foarte recent, în cele două eseuri retipărite în volumul ce a cuprins şi lucrarea de faţă. 

adevărată supremație a legii. Adunarea conducătoare, pe de altă parte, 
supusă legii stabilite de primul corp şi preocupată de furnizarea anumitor 
servicii, poate foarte bine să fie aleasă în continuare conform demarcaţiilor 
de partid existente. 

O asemenea schimbare în aranjamentele constituţionale existente presu- 
pune ca noi să abandonăm în sfirşit iluzia că gardienii inventaţi cu greu 
cîndva pentru a preveni abuzul de putere al guvernării nu ar mai fi necesari 
îndată ce puterea ar fi aşezată în mîinile majorităţii poporului. Nu există 
nici un motiv pentru a ne aştepta ca un guvern democratic omnipotent să 
servească totdeauna mai degrabă interesele generale decît pe cele parti- 
culare. Guvernul democratic apt să aducă beneficii unor grupuri particulare 
este menit să fie dominat de coaliţii de interese organizate, mai curînd decît 
să servească interesului general în sensul clasic de „corectitudine şi dreptate 
pentru toţi, excluzînd toate interesele parţiale sau private”. 

Este foarte regretabil că acest cuvînt, democraţie, a ajuns indisolubil 
legat de concepţia puterii nelimitate a majorităţii în chestiuni particulare!. 
Dar, dacă aşa stau lucrurile, avem nevoie de un nou cuvînt care să desem- 
neze idealul originar pe care îl exprima democraţia, idealul domniei opiniei 
populare asupra a ceea e drept, dar nu al unei voinfe populare cu privire la 
orice măsuri concrete ar părea de dorit unei coaliţii de interese organizate 
ce guvernează în acel moment. Dacă democraţia şi guvernarea limitată au 
devenit concepţii ireconciliabile, trebuie să găsim un nou cuvînt pentru 
ceea ce odată putea să se numească democraţie limitată. Vrem ca opinia 
aparţinînd demos-ului să fie ultima autoritate, dar nu să permitem puterii 
brute a majorităţii, kratos-ului, să exercite violenţa, fără nici o lege, asupra 
indivizilor. Majoritatea trebuie atunci să guverneze (archein) prin „stabi- 
lirea unor legi durabile, promulgate şi cunoscute de popor, nu pe baza unor 
decrete ocazionale”?. Ar trebui poate să descriem o astfel de ordine politică 
legînd demos cu archein şi să numim demarhie o asemenea guvernare 
limitată, în care opinia, dar nu voinţa particulară a poporului este cea mai 
înaltă autoritate. Schema specifică examinată mai sus a fost menită să 
sugereze o cale posibilă de a asigura o astfel de demarhie. 


1. Cf. R. Wollheim, „A Paradox in the Theory of Democracy”, in P. Laslett şi W.G. 
Runciman (coord.), Philosophy, Politics and Society, seria a doua, Basic Blackwell, 
Londra, 1962, p. 72: „Concepţia modernă despre democraţie este cea a unei 
forme de guvernare în care nu există restricţii impuse forului care guvernează”. 

2. John Locke, Second Treatise on Government, secţiunea 131, P. Laslett, Cambridge, 
1960, p. 371. [Vezi şi ediţia românească, Al doilea tratat despre guvernare, Nemira, 
Bucureşti, 1999, par. 131. (n.trad.)] 

Dacă se insistă că democraţia trebuie să fie guvernare nelimitată, eu, 
într-adevăr, nu cred în democraţie, dar sînt şi voi rămîne un absolut convins 
demarhist în sensul arătat. Dacă putem ca, printr-o astfel de schimbare a 
denumirilor, să ne eliberăm de erorile care, din nefericire, au ajuns să fie 
strîns asociate cu concepţia despre democraţie, ar trebui să reuşim să evităm 
pericolele care au bintuit democraţia de la începuturile ei şi au condus mereu 
la distrugerea ei. Aceasta este problema care a apărut într-un memorabil 
episod pe care ni l-a povestit Xenofon, atunci cînd Adunarea Ateniană a 
vrut să voteze pedeapsa anumitor indivizi şi un număr mare de membri au 
tipat că este monstruos ca poporul să fie împiedicat să facă ce vrea... 

Apoi Prytaneii, loviți de teamă, au hotărît să pună întrebarea, toţi mai 
puţin Socrate, fiul lui Sofroniscus : iar el a spus că în nici un caz nu va 
acţiona altfel decît în acord cu legea. 


Traducere de Adrian-Paul Iliescu 


1. Xenofon, Hellenica, I, VII, 15, Loeb, editat de C.L. Brownson, Cambridge şi 
Londra, 1918, p. 73. 


ERORILE CONSTRUCTIVISMULUI! 


1 


Mi s-a părut necesar să introduc termenul „constructivism” ca nume 
specific pentru un fel de a gîndi care, în trecut, a fost descris adesea drept 
„raţionalism”?. Ideea de bază a acestui constructivism poate fi probabil 
exprimată în modul cel mai simplu printr-o formulă care sună cît se poate 
de nevinovat, şi anume că, întrucît omul şi-a creat el însuşi instituţiile ce 
alcătuiesc societatea şi civilizaţia, el trebuie să fie capabil să le şi modifice 
după cum doreşte, pentru a-şi satisface dorinţele sau voinţa. Sînt aproape 
cincizeci de ani de cînd am auzit prima dată această formulă şi am fost 
foarte impresionat de ea?. 

La prima vedere, expresia curentă că omul „a creat” propria civilizaţie 
şi instituţiile ei poate apărea banală şi inofensivă. Dar, pe măsură ce sensul 
ei este extins, pentru a spune că omul a putut face acest lucru deoarece era 
înzestrat cu rațiune, implicaţiile sale devin tot mai discutabile. Omul nu a 
posedat rațiune înainte de apariţia civilizaţiei. Cele două au evoluat împre- 
ună. Nu avem decit să luăm în considerare limbajul, despre care nimeni 
nu mai crede azi că ar fi fost „inventat” de o fiinţă raţională, pentru a 
constata că raţiunea şi civilizaţia se dezvoltă într-o permanentă interacţiune 


1. Conferinţă inaugurală ţinută la 27 ianuarie 1970, cu prilejul ocupării unei catedre 
de profesor invitat la Universitatea Paris-Londra din Salzburg, şi publicată iniţial 
sub titlul Die Irrtümer des Konstruktivismus und die Grundlagen iegitimer Kritik 
geselischaftlicher Gebilde, München, 1970, retipărită la Tübingen în 1975. Primele 
două paragrafe care se refereau exclusiv la chestiuni locale au fost eliminate din 
această traducere. [Versiune românească realizată după textul intitulat The Errors 
of Constructivism, din volumul New Studies in Philosophy, Politics, Economics and 
the History of Ideas, Routledge and Kegan Paul, Londra, 1978, pp. 3-22 - n.trad.] 

2. Vezi conferinţa mea din 1964, ţinută la Tokyo, despre Feluri de raţionalism 
(Kinds of Rationalism) în Studies in Philosophy, Politics and Economics, University 
of Chicago Press, Londra şi Chicago, 1967. 

3. Intr-o conferinţă ţinută de W.C. Mitchell la Columbia University din New York, în 
1923. Dacă aveam încă de pe atunci anumite rezerve cu privire la teză, aceasta se 
datora în principal discuţiei cu privire la efectele „acţiunii ne-reflectate” din Carl 
Menger, Untersuchungen iiber die Methoden der Sozialwissenschaften und der 
politischen Okonomie insbesondere, Leipzig, 1883. 

reciprocă. Dar ceea ce noi nu mai punem azi la îndoială în ce priveşte 
limbajul (chiar dacă şi acest lucru este, comparativ vorbind, recent) nu se 
bucură deloc de acceptarea generală cînd este vorba despre morală, legi, 
abilităţile meşteşugăreşti sau instituţiile sociale. Sîntem încă prea uşor 
înclinați să presupunem că aceste fenomene, care, în mod clar, rezultă din 
acţiunea umană, trebuie să fi fost proiectate conştient de un spirit omenesc, 
în împrejurări create pentru scopurile deservite de ele - adică, să presu- 
punem că ele sînt ceea ce Max Weber numeşte produse wert-rationale!. 
Pe scurt, comitem greşeala de a crede că morala, legile, abilităţile şi 
instituţiile sociale pot fi justificate doar în măsura în care corespund unui 
scop predeterminat. 

Este semnificativ faptul că aceasta e o greşeală pe care de obicei o 
comitem numai în ce priveşte fenomenele propriei noastre civilizaţii. Dacă 
etnologul sau antropologul social încearcă să înţeleagă alte culturi, el nu 
pune la îndoială faptul că adesea membrii lor nu au nici cea mai vagă idee 
cu privire la motivul pentru care sînt respectate anumite reguli anume, sau 
la ce alte lucruri depind de ele. Cu toate acestea, cei mai mulţi teoreticieni 
moderni ai societăţii sînt rareori dispuşi să admită că acelaşi lucru se aplică 
şi civilizaţiei noastre. Deseori nici noi nu ştim ce beneficii decurg din 
obiceiurile existente în societatea noastră ; şi asemenea teoreticieni privesc 
acest fapt doar ca pe o regretabilă deficiență, care trebuie înlăturată cît mai 
curînd posibil. 


2 


Într-o scurtă conferinţă nu este posibil să se traseze întreaga istorie a 
discuţiilor asupra acestor probleme cărora eu le-am acordat oarecare atenţie 
în ultimii ani?. 

Voi menţiona doar că ele erau deja familiare vechilor greci. Însăşi 
dihotomia dintre „natural” şi „artificial” pe care au introdus-o vechii greci 
a dominat discuţiile timp de 2000 de ani. Din nefericire, distincţia grecilor 
între natural şi artificial a devenit cel mai mare obstacol pentru alte 
progrese; căci, interpretată ca o alternativă exclusivă, această distincţie 


1. Vezi Max Weber, Wirtschaft und Gesellschaft, Tübingen, 1921, cap. 1, par. 2, de 
unde totuşi nu aflăm prea mult, deoarece „valorile” la care se referă discuţia sînt 
curînd reduse, în fapt, la scopuri particulare urmărite conştient. 

2. Vezi mai ales eseurile mele despre „The results of human action but not of human 
design” şi „The legal philosophy of David Hume” din Studies in Philosophy, 
Politics and Economics, şi conferinţa mea despre Dr. Bernard Mandeville din 
New Studies in Philosophy, Politics, Economics and the History of Ideas. 

este nu numai ambiguă, dar şi hotărît greşită. Aşa cum în cele din urmă au 
văzut foarte limpede filosofii sociali scoțieni ai secolului al XVIII-lea (dar 
şi scolasticii tîrzii văzuseră parţial acelaşi lucru), o mare parte dintre 
aranjamentele sociale, deşi sînt rezultatul acţiunii umane, nu au fost proiec- 
tate de om. Consecința acestui fapt este că asemenea aranjamente pot fi 
descrise, conform interpretării termenilor tradiţionali, fie ca „naturale”, 
fie ca „artificiale”. 

Adevărata recunoaştere a acestor împrejurări, care începuse să se pro- 
ducă în secolul al XVI-lea, a fost totuşi anulată în secolul al XVII-lea de 
ascensiunea unei puternice filosofii noi — raționalismul lui René Descartes 
şi al urmaşilor săi, raţionalism din care izvorăsc toate formele moderne de 
constructivism. De la Descartes, acesta a fost preluat de acea neraţională 
„Epocă a Raţiunii”, dominată complet de spiritul cartezian. Voltaire, cel mai 
de seamă reprezentant al „Epocii Raţiunii”, a exprimat spiritul cartezian în 
celebra sa declaraţie : „Dacă vrei legi bune, arde-le pe cele vechi şi fă-ţi singur 
unele noi”!. Împotriva acesteia, David Hume, marele critic al raţionalismu- 
lui, a reuşit doar lent să aşeze fundaţiile unei adevărate teorii a creşterii 
aranjamentelor sociale, care a fost dezvoltată de compatrioţii săi scoțieni, 
Adam Smith şi Adam Ferguson, pînă la nivelul unei teorii asupra fenomenelor 
care sînt „rezultatul acţiunii umane, dar nu al proiectării de către om”. 

Descartes susţinuse că ar trebui să credem doar ceea ce putem dovedi. 
Aplicată domeniului moralei şi, în general, al valorilor, doctrina sa însemna 
că ar trebui să acceptăm ca obligatoriu doar ceea ce putem recunoaşte drept 
proiect raţional pentru un scop recunoscut. Voi lăsa nedecisă chestiunea 
privitoare la măsura în care a evitat el însuşi dificultăţile, reprezentînd 
insesizabila voinţă divină drept creatoare a tuturor fenomenelor ghidate de 
un scop?. Pentru urmaşii săi, aceasta a fost înlocuită de voinţa umană, pe 
care ei o priveau drept sursă a tuturor aranjamentelor sociale şi ale cărei 
scopuri trebuiau să justifice aceste aranjamente. Societatea le apărea aces- 
tora ca o construcţie deliberată ridicată de oameni cu un scop deliberat — 


1. Voltaire, Dictionnaire philosophique, cap. „Legea” , retipărit în Œuvres philosophiques 
de Voltaire, Hachette, Paris, f.a., XVIII, p. 432. 

2. Descartes a fost destul de reţinut în ce priveşte propriile sale vederi asupra 
problemelor morale şi politice, exprimînd rareori explicit consecinţele principiilor 
sale filosofice pentru aceste chestiuni. Dar vezi celebrul său pasaj de la începutul 
celei de-a doua părţi a Discursului asupra metodei, unde el scrie: „Eu cred că, dacă 
Sparta a fost odinioară foarte înfloritoare, aceasta nu s-a datorat faptului că fiecare 
dintre legile sale era bună, căci multe dintre ele erau foarte ciudate şi chiar contrare 
bunelor moravuri ; ci s-a datorat faptului că, fiind inventate doar de un singur om, 
ele ţinteau toate către acelaşi scop”. Consecințele filosofiei carteziene pentru morală 
sînt bine prezentate în Alfred Espinas, Descartes et la Morale, Bossard, Paris, 1925. 

lucru ce se vede în modul ce mai clar în scrierile elevului credincios al lui 
Descartes, J.J. Rousseau!. Credinţa în puterea nelimitată a unei autorităţi 
supreme ca fiind ceva necesar, mai ales pentru o adunare reprezentativă, şi, 
prin urmare, credinţa că democraţia înseamnă neapărat puterea nelimitată 
a majorităţii sînt consecinţe de rău augur ale acestui constructivism. 


3 


Se va vedea probabil cel mai limpede ce înţeleg eu prin constructivism, 
dacă voi cita teza unui cunoscut sociolog suedez, teză pe care am întîlnit-o 
recent în paginile unei populare reviste ştiinţifice germane. „Cel mai 
important ţel pe care şi l-a propus sociologia, scria el, este de a prezice 
dezvoltarea ulterioară şi a de modela (gestalten) viitorul sau, dacă preferăm 
să exprimăm lucrurile astfel, de a crea viitorul omenirii”?. Dacă ştiinţa 
face asemenea aserţiuni, aceasta implică, evident, că întreaga civilizaţie 
umană şi tot ce am realizat pînă acum nu puteau fi edificate decît prin 
construcţie raţională intenţionată. 

Pentru moment, trebuie să ne mulţumim a arăta că această interpretare 
constructivistă a aranjamentelor sociale nu este deloc o inofensivă speculație 
filosofică, ci o aserţiune privind faptele din care se deduc concluzii atît 
asupra explicaţiei proceselor sociale, cît şi asupra ocaziilor favorabile 
acţiunii politice. Aserţiunea factuală greşită, din care constructiviştii deduc 
asemenea consecinţe şi cerinţe cu vaste ramificații, mi se pare a fi aceea că 
ordinea complexă din societatea noastră modernă este datorată exclusiv 
împrejurării că oamenii au fost călăuziţi în acţiunile lor de către spiritul de 
previziune - o intuiţie cu privire la legăturile dintre cauze şi efecte - sau, 
cel puţin, că această ordine ar fi putut apărea pe baza unui proiect. Ceea ce 
vreau să arăt este că oamenii nu sînt niciodată călăuziţi exclusiv de 
înţelegerea pe care o au asupra legăturilor cauzale dintre anumite mijloace 
cunoscute şi anumite scopuri dorite, ci întotdeauna şi de anumite reguli de 


1. Cf. R. Derathe, Le Rationalisme de J.J. Rousseau, P.U.F., Paris, 1925. 

2. Torgny T. Segerstedt, „Wandel der Gesellschaft”, in Bild der Wissenschaft, vol. VI, 
nr. 5, mai 1969, p. 441. Vezi de asemenea Geselischafiliche Herrschaft als sozio- 
logisches Konzept, Darmstadt, Neuwied şi Berlin, 1967. Am dat cu altă ocazie 
(The Counter-Revolution of Science, The Free Press, Chicago, 1952) exemple mai 
timpurii ale ideii (ce reapare mereu) de omenire sau rațiune care se determină 
singură, dar nu m-am aşteptat să să găsesc o afirmare atît de explicită a acestui fel de 
a vedea la un reprezentant cum este psihologul B.F. Skinner (Freedom and the control 
of men, The American Scholar, vol. XXVI, nr. 1, 1955-56, p. 49): „omul este capabil, 
azi mai mult ca oricînd, să se ridice prin forţe proprii”. Cititorul va constata că aceeaşi 
idee apare şi într-o teză a psihiatrului G.B. Chisholm, care va fi citată mai jos. 


ERORILE CONSTRUCTIVISMULUI 85 


conduită de care rareori sînt conştienţi, pe care cu siguranţă nu le-au 
inventat conştient, precum şi că decelarea funcţiei şi a semnificației acestui 
fapt este o sarcină dificilă şi doar parţial realizată a efortului ştiinţific. 
Exprimiînd faptul altfel, aceasta înseamnă că succesul efortului raţional 
(zweckrationales Handeln, după Weber) se datorează în mare măsură 
respectării anumitor valori, al căror rol în societatea noastră trebuie deosebit 
cu grijă de scopurile urmărite deliberat. 

Pot menţiona pe scurt şi următorul fapt: succesul unui individ în 
atingerea ţelurilor sale imediate depinde nu numai de intuiţiile sale con- 
ştiente cu privire la legăturile cauzale, ci şi, în mare măsură, de capacitatea 
de a acţiona conform unor reguli pe care e posibil să nu le poată exprima 
în cuvinte, dar pe care le poate descrie doar formulînd alte reguli. Toate 
abilităţile noastre, începînd cu stăpînirea limbajului şi terminînd cu stăpi- 
nirea unor meserii sau jocuri, acţiuni pe care „ştim cum” (know how) să le 
desfăşurăm, fără a fi în stare să enunţăm cum le facem, sînt exemple de 
acest fell. Amintesc aici despre acestea doar pentru că acţiunea călăuzită 
de reguli — pe care nu le cunoaştem explicit şi care nu au fost schiţate de 
rațiune, dar care se impun deoarece maniera de a acţiona a celor ce au 
succes este imitată - este poate mai uşor de recunoscut în aceste exemple 
decît în cele din domeniul care e nemijlocit relevant pentru ce mă inte- 
resează acum. 

Regulile pe care le discutăm sînt cele nu atît de folositoare indivizilor ce 
le respectă, cît cele care (dacă sînt respectate în general) îi fac mai eficienţi 
pe toţi membrii grupului, deoarece le creează ocazia de a acţiona în 
interiorul unei ordini sociale. De asemenea, regulile nu sînt, de cele mai 
multe ori, rezultatul unei alegeri deliberate a mijloacelor pentru anumite 
scopuri, ci rezultatul unui proces de selecţie, în cursul căruia grupurile 
care au realizat o ordine mai eficientă s-au substituit altora (sau au fost 
imitate de altele), adesea fără a şti cărui factor se datora superioritatea lor. 
Acest grup social de reguli include regulile juridice, ale moralei, obiceiu- 
rile şi aşa mai departe -— de fapt, toate valorile ce guvernează o societate. 
Termenul „valoare”, pe care voi continua să îl folosesc în acest context din 
lipsa unuia mai bun, este de fapt susceptibil întru cîtva de a induce în 
eroare, deoarece noi sîntem înclinați să-l interpretăm ca şi cum s-ar referi 
la scopuri particulare ale acţiunii individuale, pe cînd, în domeniile la care 
mă refer, el constă de obicei în reguli ce nu ne spun concret ce să facem, 
ci, de cele mai multe ori, doar ce nu trebuie să facem. 


1. Vezi eseul meu despre „Rules, Perception and Intelligibility”, in Studies in Philosophy, 
Politics and Economics. 

Acele tabu-uri ale societății care nu se bazează pe nici o justificare 
rațională au fost subiect favorit de batjocură pentru constructivişti, care vor 
să le vadă excluse din orice ordine socială proiectată rațional. Printre 
tabu-urile pe care ei au reuşit în mare măsură să le distrugă se numără 
respectul pentru proprietatea privată şi pentru onorarea contractelor private, 
de unde rezultatul că unii oameni se îndoiesc că respectul pentru ele ar mai 
putea fi vreodată restabilit’. 

Cu toate acestea, pentru toate organismele este adesea mai important să 
ştie ce nu trebuie să facă, dacă vor să evite pericolul, decît să ştie ce trebuie 
să facă pentru a realiza anumite scopuri particulare. Primul gen de cunoaş- 
tere nu este, de obicei, o cunoaştere a consecinţelor pe care le-ar produce 
tipul de comportament interzis, ci doar cunoştinţa că, în anumite condiţii, 
anumite tipuri de comportament trebuie evitate. Cunoaşterea concretă pe 
care o avem asupra cauzelor şi efectelor ne ajută doar în acele domenii în 
care sîntem suficient de familiarizați cu împrejurările particulare ; şi este 
important că nu trecem dincolo de zona în care respectiva cunoaştere ne va 
călăuzi în condiţii sigure. Aceasta se realizează prin reguli care, fără nici o 
referire la consecinţele ce apar în anumite cazuri concrete, interzic la 
modul general acţiuni de un anumit gen?. 

Că în acest sens omul nu este doar un animal capabil să urmărească 
scopuri, ci şi un animal capabil să respecte reguli, este un fapt adeseori 
subliniat în literatura recentă”. Pentru a înţelege ce înseamnă acest lucru, 
trebuie să ne fie clar sensul atribuit cuvîntului „regulă” în context, fapt 
necesar deoarece acele reguli de comportare esențialmente negative (sau 
prohibitive) ce fac posibilă formarea ordinii sociale sînt de trei tipuri 
diferite, pe care le voi detalia acum. Aceste tipuri de reguli sînt: (1) reguli 
respectate în fapt, dar care nu au fost niciodată formulate în cuvinte ; dacă 
vorbim despre „simţul dreptăţii” sau despre „intuiţia limbii”, ne referim la 
asemenea reguli pe care le putem aplica, dar pe care nu le cunoaştem 


1. Cf., de exemplu, Gunnar Myrdal, Beyond the Welfare State, Londra, 1969, p. 17: 
„Tabu-urile privind proprietatea şi contractele, atît de importante pentru o societate 
liberală stabilă, au fost cu necesitate slăbite atunci cînd a fost permisă apariţia unor 
mari schimbări în valoarea reală a modedelor” ; şi ibidem, p. 19: „Tabu-urile 
sociale nu pot fi niciodată restabilite prin decizii bazate pe reflecţie şi discuţii”. 

2. Am tratat mai pe larg aceste probleme în conferinţa mea despre Rechtsordnung 
und Handelnsordnung, in E. Streissler (coord.), Zur Einheit der Rechts - und 
Staatswissenschaften, Karlsruhe, 1967 ; reeditat în lucrarea mea Freiburger Studien, 
Tübingen, 1969, ca şi în cartea mea Law, Legislation and Liberty, vol. 1, Rules and 
Order, Londra şi Chicago, 1973. 

3. R.S. Peters, The Concept of Motivation, Routledge and Kegan Paul, Londra, 1958, p. 5. 

explicit ; (2) reguli care, deşi au fost formulate în cuvinte, exprimă totuşi 
numai aproximativ ceea ce de multă vreme era respectat în general în 
cadrul acţiunilor ; (3) reguli care au fost introduse deliberat şi, prin urmare, 
există necesarmente sub formă de cuvinte legate în propoziţii. 

Constructiviştii ar dori să elimine primul şi cel de-al doilea grup de 
reguli, acceptînd ca valid numai cel de-al treilea grup menţionat. 


4 


Care este, prin urmare, originea acelor reguli urmate de cei mai mulţi 
dintre oameni, deşi puţini le pot formula în cuvinte (sau chiar nimeni nu 
poate face acest lucru)? Cu mult timp înainte de Charles Darwin, teore- 
ticienii societăţii şi mai ales cei ai limbajului dăduseră răspunsul că, în 
procesul transmiterii culturii, prin care tipurile de comportament trec de la 
o generaţie la alta, are loc o selecţie, prin care ajung să domine acele tipuri 
de comportament care conduc la formarea unei ordini mai eficiente pentru 
întregul grup, căci asemenea grupuri vor fi dominante faţă de altele’. 

O chestiune ce merită o accentuare specială, fiind adesea interpretată 
greşit, este că, în mod sigur, nu orice regularitate de comportament 
caracteristică persoanelor produce o ordine pentru întreaga societate. Ca 
urmare, comportamentul individual reglementat nu înseamnă neapărat 
ordine, ci numai anumite tipuri de regularitate a comportamentului conduc 
la o ordine a întregului. Ordinea socială este, aşadar, o stare de lucruri 
factuală ce trebuie distinsă de regularitatea comportamentului individual. 
Ea trebuie definită ca o situaţie în care persoanele sînt capabile, pe baza 
cunoştinţelor specifice pe care le au, să-şi formeze anumite aşteptări privind 
comportamentul celorlalţi, aşteptări a căror corectitudine este dovedită de 
posibilitatea unor adaptări mutuale, de succes, a acţiunilor acestor persoane. 
Dacă fiecare persoană ce vede o altă persoană ar încerca fie s-o ucidă pe 
aceasta, fie s-o ia la fugă, acţiunea respectivă ar reprezenta, desigur, o 
regularitate a comportamentului individual, dar nu una care să ducă la 
formarea de grupuri ordonate. În mod clar, anumite combinaţii de asemenea 
reguli ale conduitei individuale pot produce un tip superior de ordine, care 
va permite unor grupuri să se dezvolte pe seama altora. 


l. Vezi, cu privire la aceşti „Darwinişti dinaintea lui Darwin” din sfera ştiinţelor 
sociale, eseurile mele „The results of human action but not of human design” şi 
„The legal philosophy of David Hume” din Studies in Philosophy, Politics and 
Economics. 

Acest efect nu presupune că membrii grupului ştiu căror reguli de 
conduită le datorează grupul superioritatea sa, ci doar că grupul va accepta 
ca membri numai persoanele ce respectă regulile incluse prin tradiţie în 
cadrul său. l 

Va exista întotdeauna o anume măsură de experiență individuală sedi- 
mentată în aceste reguli, pe care membrii activi ai grupului nu o cunosc, 
dar care îi ajută totuşi să-şi urmărească scopurile. 

Acest gen de „cunoaştere a lumii” care trece de la o generaţie la alta va 
consta deci, în mare măsură, nu în cunoaşterea cauzelor şi a efectelor, ci în 
reguli de comportament adaptate mediului şi manifestîndu-se la fel ca 
informaţia despre mediu, cu toate că regulile nu spun nimic despre acesta. 
Ca şi teoriile ştiinţifice, ele sînt menținute pentru că se dovedesc utile, dar, 
în contrast cu acestea, dovada este una pe care nu trebuie să o cunoască 
cineva, căci ea se manifestă prin persistenţa şi expansiunea treptată a 
ordinii sociale pe care regulile o fac posibilă. Acesta este adevăratul conţinut 
al mult ironizatei idei a „înţelepciunii strămoşilor noştri” încorporate în: 
instituţii, idee ce joacă un rol important în gîndirea conservatoare, dar care 
îi pare constructivistului a fi o simplă expresie găunoasă ce nu înseamnă 
nimic. 


5 


Timpul nu-mi îngăduie să examinez mai departe decît una dintre multele 
interrelaţii interesante de acest fel, una care explică şi de ce economistul: 
este deosebit de înclinat să se ocupe de asemenea probleme: legătura 
dintre reglementările legale şi ordinea, formată spontan, a pieței’. Această 
ordine nu este, bineînțeles, rezultatul unui miracol sau al unei armonii 
naturale a intereselor. Ea se formează singură, deoarece în cursul mileniilor 
oamenii dezvoltă reguli de comportare care conduc la formarea unei 
asemenea ordini, plecîndu-se de la activitățile spontane separate ale indivi- 
zilor. Elementul interesant în legătură cu aceasta este că oamenii dezvoltă 
asemenea reguli, fără a înțelege realmente funcțiile lor. În general, cei ce 
fac filosofia dreptului au renunțat chiar să întrebe care este „scopul” unei 
legi, considerînd întrebarea fără răspuns, deoarece ei interpretează „scopul” 
în sensul de rezultat particular previzibil, pentru atingerea căruia au fost 
concepute regulile. De fapt, acest „scop” este cel de a introduce o ordine 
abstractă - un sistem de relaţii abstracte — ale cărei manifestări concrete 
vor depinde de o mare diversitate de împrejurări particulare, pe care nimeni 


1. Cf. conferinţa mea Rechtsordnung und Handelnsordnung. 

nu le poate cunoaşte în totalitate. Aceste reguli de comportament corect au 
deci un „înţeles”, o „funcţie” pe care nu le-a dat-o nimeni şi pe care teoria 
socială trebuie să încerce să o descopere. 

A fost o mare realizare a teoriei economice aceea că, două sute de ani 
înaintea ciberneticii, a recunoscut natura acestor sisteme cu autoreglare, în 
care anumite regularităţi (sau, poate mai corect, „constrîngeri”) de com- 
portament al elementelor conduc la o permanentă adaptare a ordinii de 
ansamblu la faptele particulare, afectînd în primă instanţă doar elementele 
separate. O asemenea ordine, care conduce la folosirea unei cantităţi mai 
mari de informaţie decît cea pe care o poate poseda cineva, n-ar fi putut fi 
„inventată”. Aceasta decurge din faptul că rezultatul nu putea fi prevăzut. 
Nici unul dintre strămoşii noştri nu putea şti că protecţia proprietăţii şi 
contractele vor duce la o amplă diviziune a muncii, la specializare şi la 
instaurarea pieţelor economice, sau că extinderea asupra ou/sider-ilor a 
regulilor iniţial aplicabile numai membrilor aceluiaşi trib va împinge către 
formarea unei economii mondiale. 

Tot ce putea face omul era să încerce să progreseze pas cu pas, printr-un 
proces de ajustare reciprocă a activităţilor individuale, reducînd conflictele 
prin modificări aduse unora dintre regulile moştenite. Tot ce putea proiecta 
deliberat putea crea (şi a creat) numai în cadrul unui sistem de reguli pe 
care nu le inventase el, cu scopul de a îmbunătăţi ordinea existentă. 
Încercînd totdeauna doar să adapteze regulile, el încerca să îmbunătăţească 
efectul combinat al tuturor celorlalte reguli acceptate în comunitatea sa. În 
eforturile sale de a perfecționa ordinea existentă, el nu era deci niciodată 
liber de a fixa arbitrar orice reguli ar fi vrut, ci avea totdeauna o problemă 
bine definită de rezolvat, una ridicată de o imperfecţiune a ordinii existente, 
ordine pe care el nu ar fi putut să o construiască însă în întregul ei. Omul 
se confrunta cu conflicte între valorile acceptate, a căror semnificaţie o 
înţelegea doar parţial, dar de al căror caracter depindeau rezultatele multora 
dintre eforturile sale, valori ce puteau doar să se străduiască a le adapta una 
alteia, dar nu le puteau crea din nou plecînd de la zero. 


1. Cf. în acest sens Karl Popper, The Open Society and Its Enemies, Princeton 
University Press, Princeton, N.J., 1963, vol. I, p. 64: „Aproape toate interpretările 
greşite [ale tezei că normele sînt făcute de om] pot fi explicate printr-o primă 
concepţie greşită, şi anume convingerea că orice „convenţie” implică existenţa 
arbitrarului” ; de asemenea, David Hume, „A Treatise on Human Nature”, in 
Works, T.H. Green şi T.H. Grose, Londra, 1890, vol. H, p. 258: „Chiar dacă 
regulile justiţiei sînt artificiale, ele nu sînt arbitrare. Şi nu este impropriu să le 
numim Legi ale Naturii, dacă prin natural înţelegem ce este comun tuturor speciilor 
sau chiar dacă ne limităm la a înţelege prin aceasta ceea ce este inseparabil de specie.” 

Cel mai surprinzător aspect al evoluţiilor recente este că înţelegerea 
noastră cu privire la aceste împrejurări, incontestabil amplificată, a condus 
la noi greşeli. Noi sîntem convinşi, în mod justificat, cred eu, că am 
învăţat să înţelegem principiile generale ce guvernează constituirea unor 
ordini atît de complexe cum sînt cele ale organismelor, ale societăţii umane 
sau poate chiar ale minţii omeneşti. Experienţa din acele domenii în care 
ştiinţa modernă a obţinut cele mai mari succese ne face să credem că 
asemenea posibilităţi de a înţelege ne vor asigura repede şi forţa de a 
stăpîni fenomenele, dîndu-ne capacitatea de a determina în mod intenţionat 
rezultatele. 

Dar, în sfera complexelor fenomene ale vieţii, ale minţii umane şi ale 
societăţii, ne izbim de o dificultate!. Oricît de mult ne ajută în interpretarea 
faptelor observate teoriile şi tehnicile noastre de cercetare, ele sînt de prea 
puţin folos în stabilirea acelor elemente particulare ce contribuie la determi- 
narea structurilor complexe, şi pe care ar trebui să le cunoaştem pentru a 
ajunge la explicaţii complete sau la predicții precise. 

Dacă am cunoaşte toate împrejurările particulare care au intervenit în 
cursul istoriei pămîntului (şi dacă n-ar exista fenomenul devierilor gene- 
tice), cu ajutorul geneticii moderne am putea explica de ce speciile de 
organisme au luat forma pe care o au. Dar ar fi absurd chiar şi numai a 
presupune că am putea vreodată să stabilim toate aceste fapte particulare. 
S-ar putea chiar să fie adevărat că, dacă la un moment dat cineva ar putea 
cunoaşte suma tuturor faptelor particulare răspîndite în rîndurile milioa- 
nelor sau miliardelor de oameni care trăiesc în acelaşi timp, acest cineva ar 
trebui să fie în stare să ajungă la o mai eficientă ordine a eforturilor. 
productive umane decît cea la care ajunge piaţa. Ştiinţa ne poate ajuta să 
atingem o mai bună înţelegere teoretică a interconexiunilor. Dar ştiinţa nu 
ne poate ajuta în mod semnificativ să stabilim toate acele împrejurări 
spaţiale şi temporale larg dispersate şi rapid fluctuante ce determină ordinea 
unei mari societăţi complexe. 

Iluzia că progresul cunoaşterii teoretice ne pune pretutindeni în situaţia 
de a reduce interconexiunile complexe la fapte particulare, lesne de stabilit, 
duce adesea la noi erori ştiinţifice. Ea duce, în special, la acele erori 
ştiinţifice pe care trebuie să le examinăm acum, deoarece ele conduc la 
distrugerea unor valori de neînlocuit, cărora le datorăm ordinea socială şi 


1. Cf. eseul meu despre „Teoria fenomenelor complexe” („The theory of complex 
phenomena”), in Studies in Philosophy, Politics and Economics. 

civilizaţia noastră. Asemenea erori sînt în mare măsură cauzate de aroganţa 
unei pretinse cunoaşteri, pe care de fapt n-o deţine nimeni şi pe care, după 
toate probabilitățile, nici chiar progresul ştiinţei nu ne-o va aduce. 

În ceea ce priveşte sistemul economic modern, înţelegerea principiilor 
prin care se formează ordinea sa ne arată că ea se bazează pe folosirea unei 
cunoaşteri (şi a unor abilităţi în dobîndirea informaţiei relevante) pe care, 
dacă o luăm în întregul ei, n-o posedă nici o persoană, şi care se creează 
prin aceea că persoanele sînt călăuzite în acţiunile lor de anumite reguli 
generale. Nu trebuie, desigur, să cedăm convingerii greşite (sau iluziei) că 
am putea-o înlocui cu un alt fel de ordine, care ar presupune ca toată 
această cunoaştere să fie concentrată într-un singur creier central, sau 
într-un grup de creiere al căror număr să fie rezonabil de mic. 

Cu toate acestea, faptul că, în ciuda tuturor progreselor cunoaşterii, 
rezultatele eforturilor noastre rămîn dependente de împrejurări despre 
care ştim puţin sau nimic, precum şi de forţe ordonatoare pe care nu le 
putem controla, este tocmai ceea ce mulţi oameni consideră intolerabil. 
Constructiviştii atribuie această interdependenţă faptului că ne permitem 
încă să ne lăsăm conduşi de valori care nu sînt justificate de o demonstraţie 
raţională sau de o precisă dovadă pozitivă. 

Ei susţin că nu avem de ce să ne mai încredinţăm soarta unui sistem ale 
cărui rezultate nu le putem determina dinainte, căci, deşi deschide vaste 
posibilităţi pentru eforturile persoanelor individuale, el seamănă în anumite 
privinţe cu un joc de noroc, în măsura în care nici o persoană anume nu 
poartă responsabilitatea rezultatelor finale. Ipostazierea antropomorfică a 
unei omeniri personificate, care îşi urmăreşte scopurile conştient alese, 
duce astfel la pretenţia ca toate valorile apărute ce nu servesc în mod vizibil 
unui scop aprobat, dar constituie condiţii pentru formarea unei ordini 
abstracte, să fie eliminate pentru a se oferi persoanelor individuale perspec- 
tive mai bune în vederea atingerii scopurilor lor diverse şi adesea contra- 
dictorii. Erori ştiinţifice de acest fel tind să discrediteze valorile de a căror 
respectare poate depinde supraviețuirea civilizaţiei noastre. 

Acest proces, prin care erorile ştiinţifice distrug valori indispensabile, a 
început să joace un rol important în secolul trecut. El este asociat mai ales 
unor diverse concepţii filosofice, pe care autorii lor le descriu drept 
„pozitiviste”, deoarece ei vor să se recunoască drept cunoaştere utilă doar 
înţelegerea legăturii dintre cauze şi efecte. Chiar numele - positus însemnînd 
„demonstrat” — exprimă preferința pentru o ordine creată deliberat, în 

defavoarea uneia ce nu a fost proiectată raţional. Fondatorul mişcării 
pozitiviste, Auguste Comte, a formulat clar această idee centrală atunci 
cînd a afirmat superioritatea incontestabilă a unei morale demonstrate 
asupra uneia revelate!. Expresia arată clar că singura alternativă pe care o 
recunoştea el era cea dintre creaţia deliberată realizată de către un spirit 
omenesc şi creaţia realizată de o inteligenţă supraomenească, precum şi 
faptul că nici măcar nu lua în considerare posibilitatea unei origini în 
cadrul procesului evoluţiei selective. Cea mai importantă manifestare ulte- 
rioară a acestui constructivism în cursul secolului al XIX-lea a fost utilita- 
rismul, abordarea tuturor normelor printr-un pozitivism epistemologic în 
general şi printr-un pozitivism legal în particular ; şi, în cele din urmă, tot 
socialismul. 

În cazul utilitarismului, acest caracter este evidenţiat clar de forma sa 
originară, particularistă, care este azi prezentată ca „utilitarism al actelor”, 
deosebit de un „utilitarism al regulilor”. Numai acesta este fidel ideii 
originale că fiecare decizie particulară trebuie să se bazeze pe utilitatea 
socială sesizată a efectelor sale specifice ; în timp ce un utilitarism general 
sau al regulilor nu poate fi, aşa cum s-a arătat adesea, dezvoltat în mod 
coerent?. Alături de aceste încercări de explicaţie constructivistă, găsim 
totuşi în pozitivismul filosofic şi o tendinţă de a elimina toate valorile ca 
lucruri ce nu se referă la fapte (fiind deci metafizice) sau o tendinţă de a le 
trata ca pure chestiuni emoţionale, prin urmare nejustificabile raţional, sau 
precum ceva fără sens. Cea mai naivă versiune a acestora este probabil 
„emotivismul”, care a fost popular în ultimii treizeci de ani. Reprezentanţii 
„emotivismului”? credeau că explică ceva folosind teza că acţiunea morală 
sau imorală, justă sau injustă evocă anumite sentimente morale — de parcă 
întrebarea de ce o mulţime de acţiuni produc un fel de emoție, iar o altă 
mulţime alt fel de emoţii nu ar fi ridicat problema importantă a semnificației 
pe care această chestiune o are pentru ordonarea vieţii sociale. 

Abordarea constructivistă poate fi cel mai limpede văzută în forma 
originară a pozitivismului legal, aşa cum a fost ea prezentată de Thomas 
Hobbes şi John Austin, pentru care fiecare lege trebuie să fie deductibilă 


1. Auguste Comte, Système de la politique positive, Cres, Paris, 1854, vol. I, p. 356: 
„La supériorité de la morale démontrée sur la morale revelée ! ”. 

2.. Cu privire la rezultatele discuţiilor mai recente asupra utilitarianismului, vezi 
David Lyons, Forms and Limits of Utilitarianism, Clarendon Press, Oxford, 1965 ; 
D.H. Hodgson, Consequences of Utilitarianism, Clarendon Press, Oxford, 1967 ; 
şi accesibila colecţie de eseuri din M.D. Bayles (coord.) Contemporary 
Utilitarianism, Peter Smith, New York, 1968. 

3. Vezi scrierile lui Rudolf Carnap şi, mai ales, A.J. Ayer, Language, Truth and 
Logic, editat de J. Kourany, 1936. 

dintr-un act conştient de legiferare. Acest lucru este, aşa cum ştie orice 
istoric al dreptului, fals din punctul de vedere al faptelor reale. Dar chiar 
în forma sa cea mai modernă, pe care o voi examina pe scurt în cele ce 
urmează, această presupunere falsă este evitată doar prin limitarea actului 
conştient de creare a legii la actul de acordare a validității unor reguli, 
despre originea conţinutului acestora ea neavînd nimic de spus. Acest lucru 
transformă întreaga teorie într-o tautologie neinteresantă, ce nu ne spune 
nimic despre cum pot fi găsite regulile pe care trebuie să le aplice autori- 
tăţile judiciare. 

Înrădăcinarea socialismului în gîndirea constructivistă este evidentă mu 
numai în forma sa originară - în care intenţiona, prin socializarea mijloa- 
celor de producţie, de distribuţie şi schimb, să facă posibilă o economie 
planificată, înlocuind ordinea spontană a pieţei cu o organizare îndreptată 
spre anumite scopuri specifice!. Dar forma modernă de socialism care 
încearcă să folosească piaţa în slujba a ceea ce se numeşte „dreptate 
socială”, şi în acest scop vrea să ghideze acţiunea oamenilor nu prin reguli 
de conduită justă pentru persoane, ci prin importanţa recunoscută a rezulta- 
telor la care se ajunge datorită deciziilor unei autorităţi, nu este deloc mai 
puţin fondată pe ea. 

În secolul nostru, constructivismul a exercitat în mod special o mare 
influenţă asupra concepţiilor etice, prin efectele sale din psihiatrie şi 
psihologie. În timpul pe care-l am la dispoziţie, pot da numai două dintre 
multele exemple de distrugere a valorilor prin greşelile ştiinţifice care se 
manifestă în aceste domenii. Cu privire la primul exemplu, pe care îl iau 
de la un psihiatru, trebuie să spun mai întîi cîteva cuvinte despre autorul pe 


1. Recunoaşterea defectelor acestor planuri este acum în mod general şi îndreptăţit 
atribuită discuţiei declanşate în anii '20 de scrierile lui Ludwig von Mises. Dar nu 
trebuie să trecem cu vederea cît de multe chestiuni importante au fost şi mai înainte 
sesizate de unii economişti. Se poate cita, ca exemplu uitat, teza lui Erwin Nasse 
din articolul „Uber die Verhiitung der Produktionskrisen durch staatliche Fiirsorge”, 
in Jahrbuch für Gesetzgebung etc., N.S., 1879, p. 164: „Eine planmăssige Leitung 
der Produktion ohne Freiheit der Bedarfs - und Berufswahl würde nicht geradezu 
undenkbar, aber mit der Zerstörung alles dessen, was das Leben lebenswert macht, 
verbunden sein. Eine planmässige Leitung der gesamten wirtschaftlichen Tätigkeit 
mit Freiheit der Bedarfs - und Berufswahl zu vereinigen ist ein Problem, das nur 
mit der Quadratur des Kreises verglichen werden kann. Denn, so wie man jeden 
gestattet, die Richtung und Art seiner wirtschaftlichen Tätigkeit und Konsumtion 
frei zu bestimmen, verliert man die Leitung der Gesamtwirtschaft aus der Hand”. 

care îl voi cita, pentru a nu fi suspectat că, vrînd să exagerez, am ales o 
figură nereprezentativă. Reputația internaţională a omului de ştiinţă cana- 
dian, recent decedat, Brock Chisholm, este ilustrată de faptul că i se 
încredinţase dezvoltarea Organizaţiei Mondiale a Sănătăţii, că a fost timp 
de cinci ani primul ei Secretar General şi că a fost în cele din urmă ales 
preşedinte al Federaţiei Mondiale pentru Sănătate Mentală. 

Chiar înainte de a începe această carieră internaţională, Brock Chisholm 
scria : 


Reinterpretarea şi eventual eradicarea conceptului de bine şi rău care a fost baza 
oricărei educaţii a copiilor, înlocuirea credinţei în certitudinile celor virstnici 
cu gîndirea raţională şi inteligentă, acestea sînt obiectivele întîrziate ale oricărei 
psihoterapii eficiente... Sugestia că ar trebui să încetăm a-i învăţa pe copii 
morala, binele şi răul, protejînd, în loc de aceasta, integritatea lor intelectuală 
iniţială, va fi desigur întîmpinată cu un reproş de erezie şi iconoclasm, aşa cum 
a fost întîmpinat şi Galilei cînd a descoperit o altă planetă, şi adevărul evoluţiei, 
şi interpretarea dată de Hristos zeilor evrei, şi orice încercare de a schimba idei 
sau obiceiuri vechi. Se pretinde, aşa cum s-a făcut cu privire la toate descoperirile 
de noi adevăruri, că a renunţa la bine şi rău ar însemna a da naştere la oamenj 
necivilizaţi, la imoralitate, ilegalitate şi haos social. Fapt este însă că cei maj 
mulţi psihiatri şi psihologi, ca şi mulţi alţi oameni respectabili, au scăpat de 
aceste cătuşe morale şi pot privi şi gîndi liber... Dacă rasa umană trebuie 
eliberată de această povară anchilozantă a binelui şi răului, psihiatrii sînt cei ce 
trebuie să-şi asume răspunderea primă. Aceasta este o provocare ce trebuie 
înfruntată... Împreună cu celelalte ştiinţe umaniste, este necesar ca psihiatria să 
hotărască acum care trebuie să fie viitorul imediat al rasei umane. Nimeni 
altcineva nu poate face acest lucru. Este responsabilitatea primordială a psihiatriei’. 


Se pare că Chisholm n-a observat niciodată că regulile morale nu 
servesc direct la satisfacerea dorințelor individuale, ci sînt chemate să ajute 
la funcţionarea unei ordini; şi chiar să domolească anumite instincte, pe 
care omul le-a moştenit din viaţa sa în grupuri mici, viaţă în cadrul căreia 
şi-a petrecut cea mai mare parte din perioada evoluţiei sale. Se poate foarte 


1. George Brock Chisholm, „The re-establishment of peacetime society”, The William 
Alanson White Memorial Lectures, seria a Il-a, Psychiatry, vol. IX, nr. 3, februarie 
1946, pp. 9-11. Vezi şi cele două cărţi ale sale, Prescription for Survival, Columbia 
University Press, New York, 1957, şi Can People Learn to Learn?, 
Harper&Brothers, New York, 1958, precum şi eseul său, „The issues concerning 
man’s biological future”, in The Great Issues of Conscience in Modern Medicine, 
Hanovra, N.H., 1960, unde argumentează (p. 61): „Nici măcar nu avem un 
departament guvernamental pe care să-l cunosc şi care să se ocupe cu «Supra- 
vieţuirea rasei umane». lar dacă e o chestiune în legătură cu care nu avem nici un 
departament guvernamental, evident că ea nu e prea importantă”. 

bine ca barbarul din noi să aibă resentimente faţă de aceste constrîngeri. 
Sînt însă oare psihiatrii realmente competenţi în a ne furniza o nouă morală? 

Chisholm îşi exprimă în final speranţa că două sau trei milioane de 
psihiatri bine pregătiţi, beneficiind de ajutorul unor capacităţi comerciale 
adecvate, vor reuşi curînd să-i elibereze pe oameni de conceptele „perverse” 
de bine şi rău. Uneori s-ar părea că ei au avut deja prea mult succes în 
această direcţie. 

Cel de-al doilea exemplu contemporan de distrugere a valorilor din 
cauza unor erori ştiinţifice provine din domeniul jurisprudenţei. În acest 
caz, nu este necesar să-l identific pe autorul tezei pe care o voi cita ca 
aparţinînd aceleiaşi categorii. Ea provine de la o figură de anvergura lui 
Hans Kelsen, fostul meu profesor de la Universitatea din Viena. El ne 
asigură că „dreptatea este o idee iraţională”, şi continuă: 


Din punctul de vedere al cunoaşterii reale, există numai interese ale fiinţelor 
umane şi, ca urmare, conflicte de interese. Soluţia acestora poate fi găsită fie în 
satisfacerea unor interese în dauna altora, fie printr-un compromis între intere- 
sele existente. Nu se poate dovedi că una sau alta dintre soluţii este cea justă!. 


Astfel, pentru Kelsen, legea este o construcţie deliberată, ce serveşte 
anumitor interese particulare cunoscute. Acest lucru ar putea fi într-adevăr 
necesar, dacă ar fi să creăm mereu întregul ansamblu de reguli de conduită 
corectă plecînd de la zero. Voi concede în favoarea lui Kelsen chiar şi că nu 
putem niciodată dovedi efectiv ce este drept. Dar aceasta nu exclude 
capacitatea noastră de a preciza cînd o regulă este nedreaptă sau că, prin 
aplicarea insistentă a unor asemenea teste negative ale nedreptăţii, nu se 
poate ajunge treptat la o apropiere de dreptate. 


1. Hans Kelsen, What is Justice ? , University of California Press, Berkeley, California, 

1957, p. 21 ; aproape literal aceeaşi teză apare în General Theory of Law and State, 
Cambridge, Mass., 1949, p. 13. Eliminarea conceptului de dreptate din legislaţie 
nu a fost, desigur, inovaţia lui Kelsen, ci este ceva comun întregului pozitivism 
juridic, fiind în special caracteristică teoreticienilor germani ai dreptului de la 
începutul secolului, despre care Alfred Martin spune cu îndreptăţire în a sa Mensch 
und Gesellschaft Heute, Frankfurt pe Main, 1965, p. 265: „In epoca wilhel- 
miniană, bine cunoscuţi profesori de drept germani au făcut în cele din urmă, după 
cum relatează Contele Harry Kessler în amintirile sale, un fel de sport din a 
sublinia cu orice ocazie că justiţia nu are nimic de-a face cu dreptatea. Rezultatul 
a fost acea învăţătură despre capacitatea juridică hotărîtoare de a «decide», «decizio- 
nismul» lui Carl Schmitt, şi al juriştilor oficiali ai dictaturii brune”. 
O relatare bună a disoluţiei liberalismului german, prin pozitivismul juridic, se 
poate găsi în John H. Hallowell, The Decline of Liberalism as an Ideology with 
Particular Reference to German Politico-Legal Thought, University of California 
Press, Berkeley, California, 1943. 

Este adevărat că aceasta se aplică numai regulilor pentru conduita 
corectă individuală, şi nu chestiunilor pe care Kelsen, ca toţi socialiştii, le 
are în vedere în primul rînd - şi anume, acelor scopuri ale măsurilor 
deliberate folosite de autorităţi pentru a realiza ceea ce se cheamă „dreptatea 
socială”. Totuşi, nu există nici criterii pozitive, nici criterii negative de 
ordin obiectiv, pe baza cărora să defineşti sau testezi „dreptatea socială”, 
aceasta fiind una dintre expresiile cele mai lipsite de sens. 

Idealul de libertate din secolul al XIX-lea se baza pe convingerea că 
există asemenea reguli obiective generale de conduită corectă ; iar afirmaţia 
falsă că dreptatea este totdeauna o chestiune de interese particulare a 
contribuit mult la formarea convingerii că nu avem nici o altă alegere decît 
aceea de a lăsa pe cei aflaţi temporar la putere să acorde fiecărei persoane 
ce cred ei că ar fi drept să-i fie acordat. 

Voi enunţa acum clar consecinţele ce par să decurgă din ceea ce am 
spus despre principiile unei critici îndreptăţite a aranjamentelor sociale. 
După ce am aşezat fundaţia de mai sus, acest lucru poate fi făcut în puţine 
cuvinte. Trebuie să vă previn însă că acei dintre dumneavoastră care sînt 
conservatori, şi care pînă acum au jubilat poate, vor fi probabil acum 
dezamăgiţi. Concluzia adecvată din consideraţiile pe care le-am avansat nu 
este deloc aceea că putem aproba cu încredere toate valorile vechi şi 
tradiţionale. Şi nici măcar aceea că ar exista unele valori sau principii 
morale pe care ştiinţa să nu le poată pune uneori sub semnul întrebării. 
Specialistul în ştiinţe sociale care se străduie să înţeleagă cum funcţionează 
societatea şi să descopere unde poate fi această funcţionare îmbuhătăţită 
trebuie să revendice dreptul de a examina critic şi chiar de a judeca fiecare 
valoare din societatea noastră. Consecința a ceea ce am spus este doar că 
nu putem pune niciodată sub semnul întrebării toate valorile sale. O 
asemenea îndoială absolută n-ar putea duce decît la distrugerea întregii 
noastre civilizaţii şi — avînd în vedere dimensiunile pînă la care progresul 
economic a permis rasei umane să crească — la mizerie extremă şi moarte 
prin înfometare. Abandonarea completă a tuturor valorilor tradiţionale 
este, bineînţeles, imposibilă ; ea l-ar face pe om incapabil de orice acţiune. 
Dacă s-ar renunţa la valorile constituite de om şi promovate de el, în cursul: 
evoluţiei civilizaţiei, aceasta n-ar putea însemna decît revenirea la cele 
bazate pe instinct, pe care omul le-a dezvoltat în sutele de mii de ani de 
viaţă tribală, şi care sînt acum probabil în mare măsură înnăscute. Aceste, 
valori bazate pe instinct sînt adesea ireconciliabile cu principiile de bază; 
ale unei societăţi deschise - şi anume, cu aplicarea aceloraşi reguli de 

conduită corectă în relaţiile noastre cu alţi oameni - pe care le profesează 
şi tinerii noştri revoluționari. Posibilitatea unei societăţi atît de mari se 
bazează cu siguranță nu pe instincte, ci pe guvernarea unor reguli dobîndite. 
Aceasta este disciplina raţiunii!. Ea subjugă impulsurile instinctive şi se 
bazează pe reguli de comportare care îşi au originea într-un proces inter- 
personal inteligent. Ca rezultat al acestui proces, toate seturile separate de 
valori individuale se adaptează treptat reciproc. 

Procesul de evoluţie a unui sistem de valori care se transmite cultural 
trebuie să se bazeze pe o critică a valorilor individuale în lumina coerenţei 
sau a compatibilităţii lor cu toate valorile societăţii care, în acest scop, 
trebuie luate ca date sau neîndoielnice. Singurul standard pe baza căruia 
putem judeca anumite valori ale societăţii noastre este întregul corp de alte 
valori ale aceleiaşi societăţi. Mai precis, ordinea acţiunilor, ce există în 
fapt, dar e totdeauna imperfectă, rezultată din respectarea acestor valori, 
ne furnizează piatra de încercare a aprecierii. Întrucît sistemele morale şi 
de valori care predomină nu oferă întotdeauna răspunsuri neambigue la 
întrebările ce apar, ci se dovedesc adesea a conţine contradicții interne, 
sîntem siliţi să dezvoltăm şi rafinăm permanent aceste sisteme morale. Vom 
fi obligaţi uneori să sacrificăm o valoare morală, dar totdeauna numai în 
favoarea altor valori morale, pe care le considerăm superioare. Nu putem 
scăpa de această alegere, deoarece ea face parte dintr-un proces indispen- 
sabil. În cursul acestuia, vom face, cu siguranță, multe greşeli. Uneori 
grupuri întregi şi poate chiar naţiuni întregi vor intra în declin, din cauză 
că şi-au ales greşit valorile. Rațiunea trebuie să se afirme în acest proces de 
ajustare reciprocă a valorilor date, şi ea trebuie să-şi îndeplinească funcţia 
cea mai importantă, dar şi foarte nepopulară - anume aceea de a indica 
toate contradicţiile interne ale gîndirii şi sensibilităţii noastre. 

Imaginea omului ca fiinţă capabilă, datorită raţiunii sale, de a se ridica 
deasupra valorilor propriei sale civilizaţii, pentru a o judeca pe aceasta din 
afară, sau dintr-un punct de vedere superior, este o iluzie. Trebuie pur şi 
simplu să înţelegem că raţiunea însăşi este o parte a civilizaţiei. Tot ceea ce 
putem face este să confruntăm o componentă cu alte componente. Chiar şi 
acest proces duce la o mişcare neîncetată care, în cursul foarte îndelungat al 
timpului, poate conduce la schimbarea întregului. Dar o bruscă reconstrucţie 
completă a întregului nu este posibilă în nici o etapă a procesului, căci 


1. Termenul „raţiune” este folosit aici în sensul explicat de John Locke în Essays on 
the Law of Nature, W. von Leyden, Oxford, 1954, p. 1: „Cu toate acestea, prin 
rațiune nu cred că se înţelege aici facultatea intelectuală ce alcătuieşte şiruri de 
gînduri şi deduce dovezi, ci anumite principii bine definite de acţiune, din care 
izvorăsc toate virtuțile şi tot ce este necesar modelării adecvate a moralei”. 

trebuie să folosim totdeauna materialul care este disponibil şi care este el 
însuşi produsul global al unui proces de evoluţie. 

Sper că a devenit îndeajuns de clar faptul că nu progresul ştiinţei este 
cel ce ameninţă civilizaţia noastră, cum poate părea uneori, ci eroarea 
ştiinţifică, bazată de obicei pe o prezumție de cunoaştere pe care în realitate 
nu o deţinem. Aceasta conferă ştiinţei răspunderea de a transforma în ceva 
bun răul produs de unii reprezentanţi ai săi. Dezvoltarea cunoaşterii aduce 
cu ea intuiţia că putem acum aspira la scopuri pe care actuala stare a ştiinţei 
le-a făcut accesibile, dar numai datorită dominaţiei unor valori pe care nu 
le-am creat noi şi a căror semnificaţie o înţelegem numai în mod cu totul 
imperfect. Cîtă vreme nu putem cădea de acord asupra unor chestiuni 
cruciale, precum: „dacă este posibilă o ordine competițională de piaţă în 
condiţiile în care nu se recunoaşte o multiplă proprietate privată asupra 
instrumentelor de producţie”, este limpede că înţelegem imperfect prin- 
cipiile fundamentale pe care se bazează ordinea existentă. 

Dacă oamenii de ştiinţă sînt în atît de mică măsură conştienţi de 
răspunderea pe care şi-au atras-o asupra lor prin faptul că nu au înţeles 
rolul valorilor pentru menţinerea ordinii sociale, aceasta se datorează în 
mare măsură ideii că ştiinţa ca atare nu are nimic de spus cu privire la 
valabilitatea valorilor. Teza adevărată că nu putem trage nici un fel de 
concluzii privind valabilitatea valorilor plecînd doar de la înţelegerea 
legăturilor cauzale dintre fapte a fost transformată în credinţa greşită că 
ştiinţa nu are nimic de-a face cu valorile. 

Această atitudine ar trebui să se modifice imediat ce analiza ştiinţifică 
arată că actuala ordine factuală din societate există doar pentru că oamenii 
acceptă anumite valori. Referitor la un asemenea sistem social, nu putem 
nici măcar enunţa ceva despre efectele unor evenimente particulare, fără a 
presupune că anumite norme sînt în general respectate!. Plecînd de la 


1. Vezi în acest sens argumentul lui H.A.L. Hart, The Concept of Law, Clarendon 
Press, Oxford, 1961, p. 188: „Preocupările noastre vizează aranjamentele sociale 
pentru continuarea existenţei, nu cele proprii unui club de sinucigaşi. Vrem să ştim 
dacă printre aceste aranjamente sociale există unele evaluate în mod edificator 
drept legi naturale posibile a fi descoperite de rațiune şi ce raport au ele cu legile 
omeneşti şi moralitatea. Pentru a ridica această întrebare sau alta despre cum 
trebuie să trăiască oamenii împreună, e necesar să presupunem că scopul lor este, 
în general, acela de a trăi. Din acest punct de vedere, argumentul este simplu. 
Reflecţia asupra unor generalizări foarte evidente — a unor truisme, într-adevăr — 
referitoare la natura umană şi lumea în care trăiesc oamenii arată că, atîta vreme cât 
acestea există, anumite reguli trebuie să fie în vigoare în orice mod de organizare 
socială, dacă este ca aceasta să fie viabilă”. Consideraţii similare, făcute de un 
antropolog, pot fi găsite în S.F. Nadel, Anthropology and Modern Life, Canberra, 
1953, pp. 16-22. 

asemenea premise care cuprind anumite valori, este perfect posibil să 
deduci concluzii despre compatibilitatea sau incompatibilitatea diverselor 
valori presupuse într-un argument. Este prin urmare incorect dacă, din 
postulatul că ştiinţa trebuie să fie eliberată de orice valori, se trage concluzia 
că într-un sistem dat nu se poate decide raţional cu privire la chestiunile de 
valoare. Atunci cînd avem de-a face cu un proces de ordonare a societăţii 
aflat în desfăşurare, în care cele mai multe dintre valorile dominante nu sînt 
puse în discuţie, va exista adesea un singur răspuns sigur la întrebări 
specifice, care să fie şi compatibil cu restul sistemului. 

Ne confruntăm adesea cu acel curios spectacol în care tocmai savanții 
care accentuează în mod deosebit caracterul wertfrei (liber de orice valori) 
al ştiinţei folosesc acea ştiinţă pentru a discredita valorile dominante, ca 
expresii ale unor emoţii iraționale sau ale unor interese materiale particu- 
lare. Asemenea savanţi dau adesea impresia că singura judecată de valoare 
respectabilă din punct de vedere ştiinţific este aceea că valorile noastre 
n-au nici o valoare. Această atitudine este deci rezultatul unei înţelegeri 
defectuoase a legăturii dintre valorile acceptate şi ordinea factuală domi- 
nantă?. Tot ceea ce putem face - şi trebuie să facem - este să verificăm 


1. În această privinţă, poziţia mea a devenit foarte asemănătoare celei pe care a 
descris-o foarte bine Luigi Einaudi, în introducerea sa la o carte de C. Bresciani- 
-Turroni, şi pe care o cunosc doar în traducerea germană Einführung in die 
Wirtschaftspolitik, Berna, 1948, p. 13. El descrie acolo felul cum crezuse că 
economistul trebuie să accepte fără murmur scopurile urmărite de legislator şi cum 
a devenit treptat tot mai neîncrezător în aceasta, precum şi că s-ar putea ca într-o 
bună zi să ajungă la concluzia că economistul trebuie să combine sarcina sa de 
critic al mijloacelor folosite, cu una similară de critic al scopurilor, aceasta 
putîndu-se dovedi o parte a ştiinţei la fel de legitimă ca şi investigarea mijloacelor, 
sarcină la care se rezumă ştiinţa azi. El adaugă că studiul corespondenţei dintre 
mijloace şi scopuri, precum şi cel al coerenţei logice a scopurilor propuse, poate 
fi mult mai dificil şi, cu siguranţă, de valoare morală egală, faţă de toate consi- 
deraţiile privind acceptabilitatea şi evaluarea scopurilor separate. 

2. O bună ilustrare a ceea ce s-a spus în text este oferită, se pare, de prelegerile lui 
Gunnar Myrdal cu privire la Obiectivitate în cercetarea din ştiinţele sociale 
(Objectivity in Social Research), din care The Times Literary Supplement, 19 
februarie 1970, citează o definiţie a „obiectivităţii ştiinţifice” ca fiind cea care îl 
eliberează pe student de „(1) puternica moştenire a scrierilor mai timpurii din 
domeniul său de cercetare, care conţine de obicei idei normative şi teleologice 
moştenite de la generaţiile trecute şi bazate pe filosofiile morale de tip metafizic ale 
legii naturale şi pe utilitarianismul din care s-au ramificat toate teoriile noastre 
economice şi sociale; (2) influenţa întregului mediu cultural, social, economic şi 
politic al societăţii în care trăieşte, lucrează şi îşi cîştigă existenţa şi poziţia; 
(3) influenţa ce provine de la propria personalitate, aşa cum este ea modelată nu 
numai de tradiţii şi de mediu, ci şi de istoria sa individuală, de alcătuirea şi 
înclinațiile sale”. 

fiecare valoare în legătură cu care se ridică dubii prin raportare la celelalte 
valori, pe care putem presupune că ascultătorii sau cititorii noştri le 
împărtăşesc cu noi. Actualmente, postulatul că ar trebui să evităm toate 
judecăţile de valoare mi se pare adesea a fi devenit o simplă scuză a celor 
timizi, care nu vor să ofenseze pe nimeni şi, ca atare, îşi ascund preferinţele. 
Chiar mai frecvent, este o încercare de a ascunde faţă de ei înşişi înţelegerea 
raţională a alegerilor pe care trebuie să le facem între posibilităţile ce ne 
rămîn deschise, alegeri ce ne forţează să sacrificăm unele dintre scopurile 
pe care am dori să le atingem. 

Una dintre cele mai nobile sarcini ale ştiinţelor sociale este, cred, aceea 
de a evidenția clar conflictele de valori. 

Se poate aşadar demonstra că înseşi fundamentele ordinii factuale, a 
căror existenţă este presupusă de toate străduinţele noastre individuale, 
depind de acceptarea unor valori ce nu apar ca fiind urmărite conştient de 
persoane sau grupuri. 


Traducere de Adrian-Paul Iliescu 

HAYEK ŞI DISOLUŢIA 
LIBERALISMULUI CLASIC 


Ce valoare prezintă gîndirea lui F.A. Hayek în epoca post-socialistă ? 
Conţine ea oare - aşa cum intenţiona desigur Hayek - o reformulare a 
liberalismului clasic care să fie adecvată provocărilor politice şi intelectuale 
ale sfirşitului de secol XX şi ale perioadei ce urmează? Sau gîndirea sa 
politică este anulată de eşecul său, acela de a percepe modurile în care 
pieţele libere subminează societăţile tradiţionale, inclusiv societatea burgheză, 
ale cărei tradiţii erau acceptate de liberalii clasici ? Deschide oare încercarea 
lui Hayek de a fonda apărarea instituţiilor liberale pe argumente epistemice, 
şi nu pe unele normative, un drum nou pentru filosofia politică liberală ? 
Sau ea este doar o fundătură? 

Hayek va rămîne în amintire ca un critic al socialismului, şi nu ca un 
filosof al liberalismului. În 1984, cînd s-a publicat prima ediţie a volumului 
meu Hayek on Liberty (Basil Blackwell), planificarea centralizată părea 
bine încetăţenită într-o mare parte a lumii. Chiar fiind ineficientă şi coruptă, 
implicată în vastele dezastre ecologice şi permanent reînnoită doar pe calea 
unei uriaşe reprimări a libertăţii individuale, ea părea totuşi de neclintit. Ba 
chiar avea apărătorii ei, mai ales printre intelectualii din statele capitaliste, 
care argumentau Că, în ciuda defectelor sale, planificarea centralizată oferea 
siguranţă pentru majoritatea celor supuşi ei. Indiferent ce merite avea acest 
argument - şi nu erau puţine - el a devenit astăzi irelevant. Planificarea 
centralizată socialistă a încetat să mai existe şi, cel puţin în intervalul de 
timp semnificativ pentru noi, ea nu va mai reveni. Economiile planificate 
sînt, sau aspiră să fie, economii închise ; iar în epoca globalizării, autarhia 
economică nu mai poate fi menţinută mult timp în nici o economie. Drept 
consecinţă, a încetat să existe orice rivalitate între sistemele economice 
care au dominat mare parte din istoria politică a secolului XX. 

Hayek a înţeles, mai bine decît orice alt gînditor al secolului XX, cum 
incapacitatea planificării centralizate de a egala productivitatea capitalistă 
condamnă socialismul la irelevanţă. Dar el n-a reuşit deloc să înţeleagă 
cum pieţele necontrolate pot slăbi coeziunea socială. Gindirea sa este 

slăbită în mod fatal de această încercare de a apăra o concepţie despre 
libertate ca supunere tradiţional stabilită faţă de forţele pieţei, concepţie ce 
neglijează multiplele căi pe care pieţele libere modifică şi subminează 
tradiţiile. 

În această chestiune, Hayek este izbitor mai puţin perspicace decit 
marele său contemporan austriac, Joseph Schumpeter. În importanta sa 
lucrare Capitalism, Socialism and Democracy!, Schumpeter prevedea 
speculativ că spiritul utilitarist cerut şi promovat de capitalism va coroda în 
timp practicile esenţiale ale civilizaţiei burgheze. El sugera că practica 
economiilor pe termen lung depindea de un anumit grad de stabilitate 
maritală şi familială pe care obiceiurile psihologice încurajate de economiile 
capitaliste avansate îl făceau imposibil de menţinut. Schumpeter avansa 
aici, într-o formă canonică, argumentul că organizarea capitalistă tipică 
modernităţii tîrzii exprimă şi agravează contradicţiile culturale ce fac piaţa 
liberă neviabilă politic. În contrast cu Schumpeter, Hayek celebra puterile 
de „distrugere creatoare” ale capitalismului, fără a sesiza vreodată că 
ordinea socială burgheză de tip tradiţional pe care voia s-o păstreze făcea 
parte dintre reziduurile culturale ale trecutului, reziduuri pe care economia 
liberă de piaţă din epoca tîrzie le condamnă la uitare. 

Dacă tentativa lui Hayek de a revigora varianta gîndirii liberale din 
secolul al XIX-lea este anulată de această contradicţie, aşa cum susţin eu, 
sîntem constrînşi să căutăm la alte curente de gîndire liberală intuiţii şi 
indicaţii călăuzitoare privind felul cum trebuie înţeleasă libertatea personală 
în societăţile post-tradiţionale. Deşi nu ajunge la acea justificare universală 
a culturii liberale pe care o spera Mill însuşi, gîndirea lui J.S. Mill este mai 
relevantă pentru dilemele societăţilor moderne tîrzii decît orice poate fi 
găsit în scrierile lui Hayek, care este, indiscutabil, cel mai redutabil critic 
al său din secolul XX. Dacă liberalismul, ca filosofie politică, are viitor, 
acesta se află în tradiţia intelectuală ce merge de la J.S. Mill la Isaiah 
Berlin, şi nu în liberalismul clasic - cel al lui Adam Smith sau al lordului 
Acton -, pe care Hayek a încercat să-l revitalizeze. 

Un motiv pentru care liberalismul clasic al lui Hayek a devenit anacronic 
este transformarea criticii planificării centralizate care stă la baza sa în ceva 
redundant, ca urmare a dispariţiei socialismului. Conflictul din secolul XX 
între planificarea centralizată socialistă şi capitalism nu a fost rezolvat, cu 
siguranţă, prin vreo contribuţie a teoriei economice, nici măcar prin cea a 
lui Hayek. Chestiunea s-a decis pe tărimul istoriei. Economiile planificate 


1. Vezi ediţia a IV-a a lucrării, Allen & Unwin, Londra, 1952. 

nu au fost doar mai puţin eficiente decît cele de piaţă în mobilizarea 
resurselor existente la un moment dat pentru utilizare productivă. Ele au 
avut şi mult mai puţin succes în generarea de noi tehnologii, ceea ce era 
crucial. Cu excepţia cîtorva domenii, cum ar fi cel al dezvoltării armamen- 
tului, economiile planificate din blocul sovietic erau înapoiate tehnologic. 
Ele nu puteau concura cu cele de piaţă, în care inovarea tehnică era 
permanentă. 

În cele din urmă, în anii '80, nici chiar mobilizarea masivă a resurselor 
sovietice în favoarea complexului militar-industrial nu l-a putut face pe 
acesta să ţină pasul cu dezvoltările din sfera tehnologiei calculatoarelor, 
dezvoltări ce deveneau tot mai importante în purtarea unui război. Economia 
sovietică nu a reuşit niciodată să elimine complet urmele originilor sale 
aflate în comunismul tipic vremii de război ; dar ea s-a dovedit incapabilă 
de virtuozitatea tehnologică de care depinde acum decisiv succesul într-un 
război. Atunci cînd a pierdut cursa cu Statele Unite în sfera tehnologiei 
calculatoarelor, statul sovietic a făcut primii paşi spre destrămare. 

Politica lui Mihail Gorbaciov de glasnost şi perestroika nu a făcut decît 
să grăbească colapsul sovietic, prin consecinţele sale neintenţionate de 
stimulare a tendinţelor separatiste în rîndul naționalităților sovietice şi de 
demoralizare a nomenclaturii. Caz poate unic, imperiul sovietic s-a prăbuşit 
fără manifestări semnificative de violenţă din partea conducătorilor sau a 
celor conduşi. Căderea sa a fost urmată de ambiţioasele reforme orientate 
spre piaţă din China. La sfîrşitul anului 1997, ultimele bastioane ale 
economiei planificate din China, întreprinderile de stat, erau prevăzute 
pentru planificare. Economia socialistă supravieţuieşte doar în Cuba şi 
Coreea de Nord, şi nici acolo pentru mult timp. 

Sistemul sovietic s-a prăbuşit din motive politice, într-o anumită măsură 
accidentale. Totuşi, dispariţia majorităţii economiilor planificate ale lumii: 
în mai puţin de un deceniu reprezintă o confirmare spectaculoasă a 
principalei contribuţii a lui F.A. Hayek la gîndirea politică şi socială. 
Hayek susţinuse totdeauna că succesul planificării economice centralizate 
este o imposibilitate epistemologică. El ar fi presupus ca instituţiile planifi- 
catoare să adune la un loc informaţii ce erau, prin natura lor, dispersate şi 
locale. 

Nimeni nu poate cunoaşte cum sînt distribuite resursele, preferinţele şi 
oportunităţile într-o economie, parţial pentru că ele sînt inimaginabil de 
complicate şi permanent în schimbare. S-ar putea eventual cartografia 
aceste relaţii permanent schimbătoare în acele structuri generale preferate 
de teoreticienii macroeconomiei ; dar legăturile microeconomice de care 
depinde coordonarea activităţilor economice nu pot fi cunoscute cu precizie 

sau în detaliu de nici o autoritate planificatoare. Principala funcţie a 
instituţiilor de piaţă este, în fapt, aceea de a face ca această cunoaştere să 
nu mai fie necesară. 

Imposibilitatea centralizării cunoaşterii necesare planificării economice 
are o singură origine fundamentală : o mare parte a acestei cunoaşteri este 
cunoaştere tacită, locală, fiind încorporată în abilităţi practice ale căror 
conţinuturi sînt adesea inarticulabile. Obstacolul ce stă în faţa centralizării 
unei asemenea cunoaşteri practice - genul de cunoaştere implicată în acti- 
vităţi antreprenoriale de succes sau în cercetarea ştiinţifică, spre exemplu - 
este de netrecut. Dacă se face încercarea de a o colecta în instituţii 
planificatoare centrale, cea mai mare parte a ei se va risipi în mod inevitabil. 
Peste tot unde s-a încercat serios planificarea centralizată, rezultatul a fost 
risipa şi ineficienţa pe scară largă. Colapsul economic a fost evitat doar pe 
baza informaţiei transmise prin piaţa neagră şi pieţele internaţionale. 

Demonstrația lui Hayek privind imposibilitatea epistemică a unei plani- 
ficări economice de succes a fost ignorată de mai multe generaţii de 
economişti aparţinînd curentului dominant; dar ea este singura explicaţie 
adîncă avansată vreodată asupra eşecurilor sistemice universale ale econo- 
miilor socialiste. Forţa sa nu depinde de supoziţii privind motivele sau 
stimulentele umane, ori tradiţiile culturale ale popoarelor cărora li s-a 
impus planificarea socialistă şi absenţa instituţiilor democratice. Argu- 
mentul lui Hayek este unul care apelează doar la limitele universale ale 
cunoaşterii umane. El rămîne o contribuţie de semnificaţie durabilă la 
gîndirea socială şi justifică argumentul principal în favoarea lui Hayek făcut 
în prima ediţie a cărţii mele, Hayek on Liberty. 

Acest argument nu este însă unul care să susţină vreuna dintre tezele 
mai ample ale filosofiei politice a lui Hayek. El nu oferă o fundaţie pentru 
liberalism, nici nu justifică enormele pretenţii ale lui Hayek privind atu-urile 
pieţei libere. Are un conţinut normativ redus (dacă are unul) şi nu cuprinde 
nimic care să-ne ajute să alegem între diversele regimuri, liberale sau non 
liberale, existente în lume ca urmare a socialismului. El funcţionează doar 
ca teoremă de imposibilitate împotriva celor mai pline de hybris forme ale 
planificării economice. Demonstrează doar că un puternic proiect al 
secolului XX - proiectul marxist de înlocuire a proceselor de piaţă cu 
planificarea centralizată - este imposibil de realizat. Dar nu ne spune prea 
multe în plus. > 

Argumentul epistemologic împotriva planificării centralizate nu conține 
nimic de natură să ne ajute să alegem între diferite moduri de organizare a 
economiilor de piață. Are prea puţine resurse pentru a-l putea ajuta pe 
reformatorul ce caută să asigure o mai bună funcționare a capitalismului în 

ce priveşte satisfacerea nevoilor umane. El nu poate călăuzi economiile în 
tranziţie care trebuie să construiască instituţii de piaţă eficiente pe ruinele 
planificării centralizate. Pe scurt, el nu are aproape nimic de spus în 
perioada post-socialistă, în care rivalitatea dintre planificarea centralizată 
şi instituţiile de piaţă a fost înlocuită de competiţia dintre diferitele tipuri 
de capitalism. 

Aceste limite drastice al gîndirii lui Hayek provin parţial din defectele 
înţelegerii pe care o avea el asupra capitalismului. Hayek îşi reprezenta 
apariţia capitalismului ca pe o evoluţie naturală ce nu depindea în nici un 
punct al său de puterea coercitivă a statului. Dar, aşa cum arăta Karl 
Polanyi în capodopera sa, încă insuficient studiată, The Great Transformation,’ 
pieţele libere nu sînt evoluţii spontane : ele sînt artefacte ale puterii de stat. 
Piaţa liberă din Anglia secolului al XIX-lea era o creaţie a absolutismului 
parlamentar. Ea a fost construită prin fiat de un stat puternic. Nu era deloc 
produsul a miliarde de schimbări neplanificate treptate, ci al unei politici 
de stat hotărite. 

Prin intermediul Îngrădirilor, s-au creat şi abolit drepturi de proprietate, 
iar cutumele în care fusese înrădăcinat anterior schimbul de piaţă au fost 
anulate. Epoca victoriană de mijloc poate să fi fost excepţional de favorabilă 
construcţiei unei pieţe libere, deoarece exista în Anglia şi o tradiţie de 
suveranitate nelimitată a parlamentului, şi o lungă istorie a capitalismului 
agrar, pe care liberalii ce se ocupau de economie au putut să se bazeze. 
Dar, în ciuda acestui mediu favorabil, piaţa liberă engleză nu a supravieţuit 
mult timp în forma sa cea mai lipsită de restricţii. La începutul Primului 
Război Mondial, ea era deja o piaţă reglementată. O mulţime de intervenţii 
legislative necoordonate, apărute nu ca părţi ale unui mare proiect, ci ca 
răspuns la probleme particulare precum securitatea din fabrici, au făcut ca 
acţiunea pieţei să nu mai fie atît de ostilă faţă de nevoile sociale. Construită 
prin politici de stat deliberate, piaţa liberă doar a dispărut spontan?. 

Interpretarea greşită dată de Hayek felului în care a apărut piaţa liberă 
în Anglia epocii victoriene de mijloc ilustrează un eşec mai amplu de a 
înţelege felul cum diverse sisteme legale întreţin relaţii diferite cu statul. În 
concepţia lui Hayek, practicile singulare ale dreptului cutumiar englez sînt 
utilizate ca paradigme universale ale dreptului. Mai ales în gîndirea sa 
tirzie, Hayek vedea dreptul ca pe un sistem evolutiv, ca un sistem de 
convenţii ce creşte prin dezvoltări istorice. 


1. Vezi lucrarea apărută în 1957 la Beacon Press. 
2. Discut construcţia şi dispariţia pieţei libere din epoca victoriană de mijloc în cartea 
mea False Dawn, Granta Books, Londra, 1998, cap. 1. 

Acest model nu se potriveşte cu mai multe sisteme legale, inclusiv cu 
unele care au bune acreditive liberale. În Scoţia, dreptul romano-olandez 
nu a evoluat prin gradaţii imperceptibile din cutumele clanurilor ; el a fost 
impus Scoției în secolul al XVIII-lea conform sfaturilor vicontelui de Stair. 
În Turcia - poate cel mai durabil şi mai reuşit regim modernizator din 
lumea de azi — sistemul legal a fost creaţia unui singur om, Kemal Attaturk. 
Codul legal individualist subiacent unei societăţi liberale de tip occidental 
din această ţară nu este produsul unei evoluţii milenare, ci al unui stil de 
conducere îndrăzneţ şi rapid, aplicat în condiţii favorabile. 

Interpretarea greşită a dreptului de către Hayek este un exemplu al 
acelei greşeli tipice tradiţiei Whig care străbate întreaga sa filosofie politică. 
În gindirea politică a lui Edmund Burke, ale cărui scrieri şi discursuri 
conţin enunţarea canonică a acestei erori tipice tradiţiei Whig, se ia ca de 
la sine înţeles faptul că supraviețuirea unei practici de-a lungul a mai multe 
generaţii este dovada utilității sale (în ce priveşte persistenţa). Conform lui 
Burke, tradiţiile care durează mai multe generaţii conţin o înţelepciune 
inaccesibilă simplei exercitări a raţiunii din partea membrilor unei singure 
generaţii. La Burke, garanţia finală că tradiţia nu e doar o acumulare de 
erori este ordinea providenţială, guvernată de divinitate, din istorie. 

La Hayek, această interpretare în tradiţie Whig a istoriei a fost secu- 
larizată într-un idiom pseudo-darwinist. Hayek susţine că patrimoniul de 
tradiţii pe care îl moşteneşte o societate este un preţios depozit de cunoaş- 
tere, deoarece el constă în practici ce au supravieţuit unei selecţii naturale. 
El postulează o competiţie permanentă între tradiţii, cutume şi convingeri, 
astfel că cele ce supraviețuiesc sînt cele care au utilitatea maximă. Hayek 
argumentează, într-adevăr, că istoria religiilor trebuie înţeleasă în termenii 
unei selecţii naturale a convingerilor şi moravurilor. 

Dificultăţile unei asemenea secularizări darwiniste a providenţialismului 
burkean sînt nenumărate. Nu există, în sfera schimbării sociale, nici un 
mecanism înrudit cu selecţia naturală a accidentelor genetice din biologia 
evoluționistă, şi nici nu există vreun criteriu comparabil de adaptare sau 
utilitate. Numeroasele referiri ale lui Hayek la competiţie şi selecţie între 
practicile sociale sună ca şi cum el ar avea o teorie a evoluţiei culturale, 
cînd, de fapt, el nu are decît o metaforă scientistă. Faptul că se bizuie pe 
o noţiune de selecţie de grup, care este teoretic vidă, îl face să ignore 
contingenţele istorice de care depind efectiv dezvoltarea şi decăderea 
sistemelor politice şi economice precum şi a religiilor. De asemenea, 
aceasta îi permite să mascheze profundele tensiuni din gîndirea sa. 

Sub un anumit aspect, sistemul de idei hayekian este o apărare scientistă 
a tradiţiei împotriva reformelor raţionale. Dacă zestrea de practici moştenită 

de o societate încorporează o cunoaştere inaccesibilă unei singure generaţii, 
oricare ar fi aceasta, raportarea potrivită faţă de această tradiţie ar fi una de 
respect, şi nu una critică. Tradițiile ar trebui lăsate neatinse. Cu excepţia 
unor elemente marginale, noi nu ar trebui să încercăm să reformăm tradiţiile 
pentru ca ele să satisfacă mai bine nevoile noastre, căci noi nu putem 
cunoaşte funcţiile reale pe care le îndeplinesc ele în societate. 

Dar această atitudine de respect burkean faţă de trecut intră în conflict 
cu cealaltă latură a gîndirii lui Hayek, în care el apare ca un teoretician al 
progresului. Ce este de făcut dacă tradiţiile unei societăţi sînt ostile apariţiei 
pieţei libere? Dacă ele sînt tradiţiile unei societăţi socialiste? Aici Hayek 
redevine un liberal de tip convenţional-iluminist. Teoria sa asupra funcţiilor 
epistemice ale pieţei demonstrează că o economie planificată nu poate 
funcţiona. Teoria sa economică spune că pieţele libere au productivitate 
maximă. Pe baza acestor teorii, Hayek solicită dezafectarea cuprinzătoare 
a planificării centralizate şi, mai general, abandonarea intervenţiei guverna- 
mentale în economie. 

Dintr-un punct de vedere burkean consecvent, liberalismul economic de 
acest tip radical nu este decît un hybris raţionalist. A mătura pur şi simplu 
toate restricţiile puse pieţei libere, restricţii în vigoare de multe generaţii, 
trebuie să fie ceva exagerat de riscant, deoarece noi nu putem şti ce funcţii 
vitale joacă ele. Se poate foarte bine să fie adevărat că pieţele deregle- 
mentate sînt cele mai bune instrumente pentru crearea de bogăţie; dar 
restricţiile aplicate libertăţii pieţelor pot fi totuşi esenţiale pentru coeziunea 
socială. Oarecum curios, această ultimă posibilitate nu este niciodată luată 
în seamă de Hayek’. 

Contradicţia cea mai adîncă din sistemul de idei hayekian este cea dintre 
un ataşament conservator pentru forme sociale moştenite şi un ataşament 
liberal faţă de progresul infinit. Distanţarea lui Hayek faţă de tot ceea ce se 
asemăna cu conservatorismul tradiţional apare cel mai clar cînd el recomandă 
progresul, deşi recunoaşte că „progresul este mişcare de dragul mişcării”?. 

Această mărturisire candid nihilistă este importantă din mai multe 
motive. În primul rînd, ea sugerează că la Hayek lipseşte orice teorie etică 
bine dezvoltată. În voluminoasele scrieri de filosofie socială ale lui Hayek 
nu se găseşte nicăieri un punct de vedere despre ce face ca o societate să fie 


1. Am examinat impactul pieţelor dereglementate asupra coeziunii sociale în Anglia 
contemporană în contribuţia mea la volumul John Gray şi David Willetts (coord.), 
Is Conservatism Dead ? , Profile Books, Londra, 1997, pp. 13-29. 

2. În Constituţia libertăţii, Chicago University Press, 1960, p. 41. [Trad. rom. Institutul 
European, laşi, 1998, p. 65., n. ed.] 

bună sau, mai general, despre împlinirea umană. Ceea ce se poate găsi, în 
schimb, este un amestec de kKantianism cu etică evoluționistă şi utilitarism 
indirect. 

În plus, există o mare lacună în gîndirea lui Hayek în ceea ce priveşte 
efectele capitalismului de piaţă asupra stabilităţii societăţii şi a integrităţii 
formelor de viaţă. Această lipsă de consideraţie în ceea ce priveşte modurile 
în care capitalismul de piaţă poate fi distructiv din punct de vedere social 
nu este o simplă scăpare. Ea dovedeşte că Hayek, ca şi Marx, apreciază în 
cele din urmă Capitalismul drept motor al progresului istoric, înţeles în 
termenii creşterii productivităţii şi ai controlului asupra naturii, mai mult 
decît drept un mijloc de a satisface nevoi omeneşti. 

Ca şi Marx, Hayek vede capitalismul ca pe un sistem economic emanci- 
pator - unul care eliberează omenirea de penuria naturală şi, prin aceasta, 
de povara opresivă a istoriei. Ca şi Marx, el nu are nici o simpatie pentru 
grupurile sociale şi popoarele care au devenit victimele progresului asigurat 
de capitalism. Într-adevăr, ca şi Marx, Hayek recunoaşte că un capitalism 
de piaţă este intrinsec ostil oricărei ordini sociale bine stabilite, căci, în 
comparaţie cu capitalismul, aşa cum observa Marx, „toate modurile ante- 
rioare de producţie erau esențialmente conservatoare”!. 

Noutatea revoluţionară a capitalismului ca sistem economic creează 
dificultăţi justificării epistemice date de Hayek instituţiilor pieţei deregle- 
mentate. Un efect al „distrugerii creatoare” produse de forţele necontrolate 
ale pieţei este continua deresponsabilizare a unei părţi a populaţiei. Într-un 
mediu economic în care inovaţia a fost instituţionalizată, cunoaşterea tacită 
se transformă repede într-o eroare. Semnificațiile tacite păstrate în cadrul 
tradiţiilor sînt călăuze proaste în situaţia în care întregi industrii, ocupaţii 
şi forme de viaţă dispar mereu, ca rezultat al acţiunii pieţelor globale. 
Pieţele libere favorizate de Hayek pentru contribuţia lor la progresul 
economic ajung la acest rezultat tocmai pentru că nu le pasă de tradiţiile pe 
care el le respectă drept depozite ale înţelepciunii generaţiilor. 

Cînd Hayek scrie despre pieţe ca mijloace pentru păstrarea şi transmi- 
terea cunoaşterii tacite, el le vede ca instituţii culturale complexe, înrădăci- 
nate în obiceiuri şi tradiţii. Nu sesizează însă că acest fel de a vedea nu se 
poate combina cu pretenţiile universale pe care cei cu vederi liberale 
(asupra economiei) - inclusiv el însuşi, în alte părţi ale operei sale - le au 
în ceea ce priveşte pieţele libere. Dacă pieţele sînt instituţii sociale com- 
plexe, adînc înrădăcinate, ele vor varia o dată cu culturile în care acţionează. 
Vor exista multe tipuri de economii de piaţă şi multe genuri de capitalism. 


1. În Capitalul, vol. 1, Penguin, Londra, p. 486. 

Iar dacă este aşa, piețele libere anglo-americane nu ilustrează un tip ideal 
de libertate a pieței, pe care toate celelalte ar trebui să-l aproximeze, ci 
doar o varietate de capitalism. Economia socială de piaţă germană, capita- 
lismul chinezesc bazat pe relaţii de familie, capitalismul japonez bazat pe 
„legături” - toate acestea şi alte genuri de capitalism exprimă tradiţii 
culturale distincte ale societăţilor în care s-au maturizat. Problema este, 
pentru fiecare ţară, cum să-şi reformeze genul existent de capitalism, 
pentru ca el să fie consonant cu valorile sale culturale subiacente şi să 
îndeplinească nevoile sale de lungă durată. 

Dacă gîndim în aceşti termeni, pieţele vor fi văzute nu ca încarnări ale 
libertăţii umane, ci ca instituţii sociale failibile. Ele vor fi supuse reformării 
în măsura în care acţiunea lor nu reuşeşte să urmeze semnificaţiile etice 
tacite ale societăţilor pe care le deservesc. lată o linie constructivă de 
gîndire, pe care Hayek n-o explorează niciodată. Lacuna poate fi parţial 
explicată prin ambivalenţa nerezolvată a lui Hayek în ceea ce priveşte 
raționalismul iluminist. 

Atunci cînd Hayek scrie în calitate de raţionalist iluminist, el vede 
pieţele libere ca mijloace de maximizare a productivităţii. Efectele lor 
asupra coeziunii sociale sînt lăsate la o parte. Numai neglijarea sistematică 
a consecinţelor sociale produse de pieţele dezrădăcinate îi permite lui 
Hayek să-şi imagineze că regimul economic al pieţei libere pe care îl apără 
poate fi combinat cu un sistem social în care instituţiile tradiţionale au o 
autoritate indiscutabilă. Dovezile că imperativele pieţei dereglementate 
intră în conflict cu nevoile de coeziune socială nu sînt examinate. Nu este 
examinat nici faptul că distrugerea formelor tradiţionale de familie este 
foarte accentuată mai ales în ţări care, precum Statele Unite, au ajuns cel 
mai departe în dereglementarea pieţei. Gîndul subversiv că un regim 
economic bazat pe alegerea consumatorului poate lucra în direcţia distru- 
gerii instituţiilor tradiţionale la care ţine Hayek este reprimat. 

Neglijarea acestor chestiuni de către Hayek limitează drastic utilitatea 
gîndirii sale azi. Nu numai că el n-are nimic de zis despre varietățile de 
capitalism - despre costurile şi beneficiile lor specifice, dependenţa lor de 
tradiţii culturale specifice sau diferitele moduri în care pot fi ele reformate 
pentru a îndeplini nevoile umane. Dar el nu se confruntă cu dilema esenţială 
a perioadei post-socialiste — cum să fie reconciliate acţiunile pieţelor globale 
dereglementate cu cerinţele coeziunii sociale. 

Proiectul politic în care şi-a găsit concretizarea practică liberalismul 
foarte conservator al lui Hayek a fost conservatorismul pieţei din anii '80. 
Aşa cum a fost el articulat în politicile şi retorica unor politicieni precum 
Ronald Reagan şi Margaret Thatcher, conservatorismul pieţei libere implica 

o conjuncţie nearmonioasă între modernizarea economică cu efecte adinci 
şi afirmarea neobosită a „valorilor victoriene”. La sfîrşitul anilor '80 şi la 
începutul anilor '90, această combinaţie anormală s-a destrămat. 

Credinţa că o economie ultramodernă poate coexista, în stare de echili- 
bru stabil, cu tradiţiile culturale şi instituţiile sociale dintr-o fază anterioară 
a capitalismului este teza centrală a filosofiei sociale a lui Hayek şi, totodată, 
simburele intelectual şi politic al gîndirii Noii Drepte. Pe la mijlocul anilog 
'90, această credinţă suferise deja o respingere experimentală definitivăy 
Partidele şi regimurile conservatoare care îşi construiseră politica pe baza 
ei erau în derută şi disoluţie peste tot în lume. 

Dinamismul economic al societăţilor moderne târzii s-a dovedit neospita= 
lier cu valorile tradiţionale. Valorile alegerii şi autorealizării, încorporate 
în economiile individualiste inovatoare, se infiltrează în viaţa de familie. 
Structurile sociale bazate pe respect sînt nepotrivite cu un climat în care 
mobilitatea este imperativă. Insecuritatea locului de muncă, omniprezentă, 
proprie economiilor libere de piaţă, corodează structurile burgheze ale 
carierelor profesionale. Economiile modernităţii tîrzii nu coexistă stabil cu 
structurile sociale tradiţionale. 1 

Aşa cum înțelesese deja Joseph Schumpeter, menţinerea unei ordinè 
sociale burgheze nu poate fi reconciliată cu dezvoltarea capitalismuluis 
Amplu confirmată de istoria mai recentă, această intuiție a lui Schumpeter 
dă o lovitură mortală filosofiei economice şi sociale a lui Hayek. Ea este 
fatală pentru speranţele tuturor liberalismelor conservatoare — dintre care 
al lui Hayek nu este decît cel mai plin de kybris. i: 

Demonstrația lui Hayek că o planificare centralizată socialistă de succes. 
este imposibilă lasă neatinse toate problemele majore atacate de filosofia 
politică liberală. Luate în ele însele, argumentele epistemice au prea puţine 
implicaţii normative. Este adevărat, ele exclud anumite stări de lucruri, 
considerîndu-le imposibile, iar socialismul clasic este printre ele. Aşa cum 
sugeram, deoarece pieţele libere acţionează în direcţia dezabilitării popu- 
laţiei şi a transformării stocului ei de cunoaştere tacită în ceva inutil, 
argumentele epistemice ale lui Hayek sugerează şi că instituţiile esenţiale 
apărate de liberalismul clasic - guvernarea minimală şi piaţa liberă - pot fi 
doar un episod prin sine însuşi limitat în istoria oricărei societăţi. Iată 
rezultate interesante, care însă nu constituie justificări ale liberalismului în 
nici una dintre variantele acestuia. 

Argumentele epistemice nu sînt decît o informaţie în plus faţă de cea 
necesară pentru evaluarea costurilor şi beneficiilor diferitelor regime. Ele: 
nu determină, şi nici măcar nu ghidează în mod semnificativ alegerea între 
ele. Nimic din ceea ce este cuprins în argumentele epistemice ale lui Hayek 

nu poate interzice renunţarea la unele pretenţii privind productivitatea în 
schimbul unei creşteri a egalităţii ; nimic din acestea nu condamnă restric- 
ționarea libertăţii economice impuse de guvernările naţionaliste, fasciste 
sau chiar social-democrate. Argumentele epistemice ne spun doar că aseme- 
nea guvernări nu vor prezida economii maximal productive. Acest element 
nu va fi însă concluziv pentru nici o teorie etică şi pentru nici o filosofie 
politică ce nu este deja devotată, aşa cum era Hayek, straniului ideal al 
productivităţii maximale. 

Este important de subliniat faptul că testul propus de Hayek pentru 
progres - creşterea productivităţii - nu are nici o legătură esenţială cu 
liberalismul. Aşa cum ştiau multe generaţii de republicani, libertatea şi 
prosperitatea nu merg totdeauna mînă în mînă. O economie de înaltă 
productivitate poate înflori şi sub auspiciile unui regim ce nu respectă 
libertatea (nici chiar în sensul în care o înţelege Hayek). Capitalismul 
autoritar din Asia de est poate intra în această categorie. La fel, un regim 
foarte liberal poate rămîne în urmă faţă de asemenea regimuri dirijiste, 
orientate spre creştere economică. Pentru un liberal care apreciază autono- 
mia personală mai mult decît progresul economic, aceasta nu este o pro- 
blemă. Pentru Hayek, care încearcă să identifice instituţiile liberale cu 
cerinţele funcţionale ale pieţelor dereglementate, succesul economic al 
unor asemenea regimuri dirijiste va fi foarte incomod. 

Totodată, avem aici o adîncă ironie. Căci structurile sociale tradiţionale 
pe care Hayek le respectă atît de mult sînt mai uşor sesizabile în asemenea 
regimuri asiatice ale capitalismului dirijat decît în societăţile liberale în 
care pieţele au fost dereglementate. Filosofia socială a lui Hayek se năruie 
pe baza faptului incomod că pieţele dereglementate nu necesită cele mai 
multe dintre libertăţile pe care el, ca liberal, le apreciază, şi că ele 
acţionează în direcţia slăbirii tradiţiilor pe care, în calitate de conservator, 
le apreciază. Chiar mai rău, contradicţia dintre respectul burkean pentru 
tradiţii şi apărarea, de către Hayek, într-o manieră cvasi-marxistă, ilumi- 
nistă, a capitalismului necontrolat, ca fiind sistemul economic cel mai 
favorabil creşterii bogăției, face ca, în final, sistemul său social şi politic să 
fie incoerent. 

Dacă liberalismul are un viitor, acesta trebuie să consiste în a respinge 
identificarea (contradictorie) pe are o face Hayek între libertatea personală 
şi supunerea faţă de tradiţii moştenite şi forţele pieţei. El trebuie să 
recunoască faptul că instituţiile pieţei, ca şi cele democratice, sînt mijloace 
pentru scopuri omeneşti, şi nu scopuri în sine. Justificarea oricărui sistem 
politic sau economic nu poate fi decît una instrumentală. Această justificare 
va fi în termenii contribuţiei aduse la binele oamenilor. Pentru oricine are 

o moralitate politică liberală, libertatea personală va fi un element central 
în orice tip de viaţă omenească ce merită să fie trăită. Din punctul de 
vedere al argumentului de faţă, nu contează dacă această convingere liberală 
poate fi apărată. (Am pus în discuţie în altă parte validitatea sa universală!.) 
Ceea ce contează este că instituţiile pieţei pot fi justificate numai în termenii: 
valorilor pe care practicienii lor le înţeleg şi acceptă. În societăţile moderne 
tîrzii cărora li se adresează opera lui Hayek, acestea nu sînt valorile ierarhiei 
şi ale respectului faţă de tradiţie. Ci sînt valorile liberale ale autonomiei şi 
echităţii (fairness). 

În societăţile contemporane, instituţiile de piaţă nu sînt instrumente 
auto-justificative pentru eliberarea de tradiţie. Dinamismul transgresator al 
capitalismului liberal acţionează continuu pentru slăbirea dominaţiei tradi- 
ţiilor asupra societăţii. De aceea, el răspiîndeşte o atitudine critică faţă de 
tradiţiile care, în trecut, susțineau piaţa liberă. Nu este un accident că 
feminismul şi disoluția familiei tradiţionale sînt cel mai vizibile în societăţile 
în care viaţa economică este individualistă la modul cel mai consecvent. 
Eliberarea economică a femeilor pe care o aduce capitalismul liberal este. 
incompatibilă cu păstrarea familiei tradiţionale. Pentru un liberal conser- 
vator ca Hayek, aceasta trebuie să fie o lovitură de graţie, dar ea va fi 
salutată de liberalii pentru care autonomia personală este o valoare centrală. 

În alte privinţe, impactul pieţei libere asupra societăţii n-a fost la fel de 
binefăcător. Cauzele nivelurilor tot mai înalte ale criminalităţii nu pot fi 
cunoscute cu certitudine, dar este greu să tratăm asocierea, la scară mon- 
dială, a liberalizării economice cu incidenţa crescîndă a numeroase tipuri 
de delicte ca fiind pură coincidenţă. Piaţa liberă acţionează uneori în 
direcţia slăbirii ierarhiilor şi moravurilor tradiţionale. Mai des, piaţa liberă 
corodează coeziunea socială fără a amplifica, în mod corespunzător, liberta- 
tea personală. Acest fapt subliniază chestiunea crucială că legătura dintre 
piaţa liberă şi libertatea individuală este - contrar lui Hayek şi altor liberali 
clasici — în mare măsură contingentă. Aceasta a fost o intuiţie decisivă a 
gînditorilor Noului Liberalism de la sfîrşitul secolului al XIX-lea, anticipată 
de J.S. Mill, atunci cînd acesta nota că non-intervenţia guvernamentală nu 
este un principiu fundamental, ci doar o regulă practică?. 


1. Vezi cartea mea Liberalism: Essays in Political Philosophy, Routledge, Londra, 
1989, „Postscript: After Liberalism” şi cartea mea Postiiberalism : Studies in 
Political Thought, Routledge, Londra, 1993, capitolul 20, „What is dead and what 
is living in liberalism”, pentru unele argumente împotriva autorităţii universale a 
valorilor liberale. 

2. Vezi cartea mea Mill on Liberty: A Defence, ediţia a II-a, Routledge, Londra, 
1996, pentru o discuţie dezvoltată a principiului libertăţii al lui Mill. 

Reformularea liberalismului clasic dată de Hayek este un eşec, nu numai 
pentru că acea critică a socialismului ce constituie miezul său are prea 
puţină relevanţă pentru dilemele perioadei post-socialiste. Ea este un eşec 
şi pentru că nu înţelege sau poate nu percepe efectele de deztradiţionalizare 
pe care le are capitalismul pieţei libere asupra societăţilor contemporane. 
Acest defect se naşte, în parte, dintr-o trăsătură pe care gîndirea lui Hayek 
o are în comun cu alte liberalisme recente. În sistemul de gîndire hayekian, 
precum în teoria dreptăţii ca echitate a lui John Rawls sau în individualismul 
contractualist al lui James Buchanan, se imaginează că adeziunea comună 
la o concepţie despre dreptate este suficientă pentru susţinerea instituţiilor 
liberale. 

Această asumpţie comună a filosofiilor politice legaliste aparţinînd atît 
dreptei libertariene, cît şi stîngii egalitariste viciază mult din gîndirea 
liberală recentă. Ea este criticată adesea din punctul de vedere comuni- 
tarian, care insistă că dreptatea nu este virtutea politică supremă. Dar mare 
parte din gîndirea comunitariană este ea însăşi viciată de speranţe nerealiste 
cu privire la sfera şi profunzimea consensului moral realizabil în condiţiile 
contemporane. Gîndirea contemporană ar trebui de fapt înţeleasă ca o 
reformare a teoriei liberale, nu ca o alternativă la ea!. În această calitate, ea 
este un extrem de puternic corectiv faţă de erorile şi limitările variantelor de 
liberalism legalist care au dominat în ultima vreme filosofia politică. Există 
însă o tradiţie alternativă la gîndirea liberală, în care s-a înţeles de mult 
rolul jucat de coeziunea socială în asigurarea posibilităţii autonomiei personale. 

Această altă tradiţie liberală a fost dezvoltată de gînditorii Noului 
Liberalism, L.T. Hobhouse şi J.M. Keynes, dar cele mai multe dintre 
ideile şi preocupările sale sînt prefigurate în scrierile lui J.S. Mill. Aceste 
scrieri nu conţin o unică doctrină politică complet coerentă şi, ca aproape 
toate teoriile liberale de atunci şi de acum, ele sînt deformate de o filosofie 
a istoriei îngust eurocentrică, ce subminează orice pretenţii liberale de 
autoritate universală pentru principiile lui Mill. Totuşi, impulsul care 
animează liberalismul lui Mill — acela al reconcilierii cerinţelor de autonomie 
personală cu nevoile de coeziune socială - este semnificativ pentru condiţiile 
societăţilor occidentale din perioada modernităţii tîrzii într-un mod în care, 
izbitor, gîndirea lui Hayek nu reuşeşte să fie semnificativă. Necesitatea de 
a echilibra cerinţele alegerii individuale cu cele ale comunităţilor este o 
temă preluată şi dezvoltată în scrierile marelui succesor al lui Mill, Isaiah 


1. Am criticat liberalismul comunitarian în cartea mea Enlightenment’s Wake, Routledge, 
Londra, 1995, capitolele 1 şi 8, precum şi în cartea mea Endgames : Questions in 
Late Modern Political Thought, Polity Press, Cambridge, 1997, capitolele 2 şi 3. 

Berlin. Această tradiţie de liberalism social a fost ulterior dezvoltată în 
opera lui Joseph Raz, a cărui concepţie despre autonomia personală, ca fiind 
esențialmente înrădăcinată social, merită studierea cea mai aprofundată! . 
Infirmarea sistemului hayekian de idei în urma impactului destructiv al 
pieţei libere asupra coeziunii sociale este ceva profund instructiv pentru 
gîndirea liberală de azi. Ea confirmă că idealurile liberale de autonomie 
personală necesită un stat activ, care capacitează pe oameni, nu o guvernare 
minimală, precum cea din teoria liberală clasică. Căci, dacă o învăţătură 
pe care o putem trage din disoluția liberalismului clasic renovat al lui 
Hayek este că libertatea individuală nu poate fi înţeleasă în termenii 
restrictivi şi săraci ai supunerii faţă de tradiţie sau faţă de forţele pieţei, o 
altă învăţătură este că, în condiţiile lumii moderne tîrzii, autonomia perso- 
nală şi o societate stabilă, coezivă, nu reprezintă elemente alternative. 


Traducere de Adrian-Paul Iliescu 


1. Vezi cartea mea /saiah Berlin, HarperCollins, New York, 1995, pentru o apreciere 
dezvoltată a liberalismului lui Berlin şi a relaţiilor sale cu cel al lui Joseph Raz. 
Pledoaria lui Raz pentru o interpretare „înrădăcinată social” a autonomiei personale 
poate fi găsită în principal în cărţile lui The Morality of Freedom, Clarendon Press, 
Oxford, 1986 şi Ethics in the Public Domain, Clarendon Press, Oxford, 1994. 

Contradicţia lui Hayek a fost intuită - şi semnalată explicit, deşi numai 
în treacăt - încă de Michael Oakeshott, la numai trei ani de la apariţia 
primei cărţi importante a gînditorului austriac, Drumul către servitute (The 
Road to Serfdom). În cel mai cunoscut eseu al său, Rationalism in Politics, 
apărut la Cambridge în 1947, Oakeshott observa că, într-o civilizaţie 
raţionalistă cum este aceea a secolului XX, pînă şi rezistenţa faţă de 
ideologii canonice se reconverteşte canonic într-o nouă ideologie : „Aceasta 
este, poate, principala semnificaţie a cărţii lui Hayek, Drumul către servitute — 
nu puterea de convingere a doctrinei sale, ci faptul că ea este o doctrină. 
Un plan de a rezista oricărei planificări poate fi mai bun decit opusul său, 
dar el ţine de acelaşi stil politic”!. 

Cititorul atent putea decela în semnalarea lui Oakeshott acest paradox 
fundamental : deşi Hayek este (mai mult chiar decît Popper) marele adversar 
al doctrinelor bazate pe proiecte abstracte, critica făcută de el acestor 
doctrine s-a transformat ea însăşi într-o doctrină abstractă bazată pe 
proiectul „dezvoltării spontane ”. Opera hayekiană nu s-a rezumat la demo- 
larea ideii comuniste de superioritate universală a ordinii economice şi 
sociale dirijate centralizat ; ea s-a transformat într-o ideologie a superio- 
rităţii universale a ordinii spontane, deci într-o doctrină oarecum la fel de 
abstractă precum cea pe care a combătut-o. 

Şi totuşi, ostilitatea lui Hayek faţă de dogmatismul doctrinelor abstracte 
era bine consolidată, fiind legitimată de două tradiţii intelectuale care îl 
influenţaseră profund: iluminismul scoţian (Adam Smith, David Hume, 
Adam Ferguson), promotorul pledoariei pentru dezvoltarea spontană a 
societăţii şi, totodată, al unei critici severe adresate tuturor proiectelor 
abstracte de construcţie socială, oricît de bine blindate ideologic ar fi fost 
ele; şi conservatorismul lui Edmund Burke, prima concepţie filosofică 
sistematică susceptibilă de a demonta pretenţiile nefondate ale ideologiilor 
dogmatice, guvernate de iluzia remodelării comunităţilor umane conform 


1. Michael Oakeshott, Raționalismul în politică, Ed. All, Bucureşti, 1995, p. 30. 

unor planuri ideale de organizare socială. De fapt, liberalismul lui Adam 
Smith, care denunța pe „omul sistemului”, anexat de „presupusa frumuseţe 
a propriului său plan ideal de cîrmuire” (The Theory of Moral Sentiments), 
se întîlnea aici într-un deplin consens cu conservatorismul lui Burke, ce 
respingea frontal toate ideologiile abstracte („nemărginit de atrăgătoare”) 
asupra guvernării drept excesiv de simple şi de unilaterale („Orice mod de 
guvernare simplu este fundamental deficitar, ca să nu spun mai mult” - 
Reflections on the Revolution in France). Atunci cînd Hayek respinge 
proiectele comuniste de reorganizare socială, el se manifestă ca moştenitor 
al ambelor tradiţii ce optau pentru evoluţia socială nedirijată, organică, 
spontană, avantajată de capacitatea de a „produce ordini mult mai complexe 
decît oricare ordine pe care am putea-o produce aşezînd fiecare piesă 
individuală la locul său potrivit”! ; Hayek-liberalul şi Hayek-conservatorul 
se află la unison din acest punct de vedere. 

În acelaşi timp însă, pledoaria hayekiană se transformă într-o doctrină 
sau într-o ideologie, prin faptul că idealul ordinii sociale spontane şi 
respingerea totală a proiectării comunitare apar ca imperative universal 
valabile, elemente esenţiale, canonice, ale unui mod de viață ideal. Aici 
Hayek-liberalul se desparte de alter ego-ul său conservator. Căci libera- 
lismul este universalist, „afirmînd unitatea morală a speciei umane şi 
acordînd o importanţă secundară formelor de asociere şi formelor culturale 
istorice specifice”? ; dimpotrivă, conservatorismul este criticul cel mai 
sever al maniei universaliste. Şi tot liberalismul sau, mai bine zis, un 
anumit tip de liberalism (linia Locke-Kant-Hayek-Rawls) se centrează pe 
„Căutarea unei forme de viaţă ideale”, bazate pe instituţii şi aranjamente 
universal valabile („instituţiile liberale sînt văzute ca aplicaţii ale unor 
principii universale”. În contrast, conservatorismul contestă atît existenţa 
unei forme de viaţă socială ideală, cît şi ideea unor principii politice 
universal aplicabile. Doctrina lui Hayek este, aşadar, una tipic liberală şi, 
din spiritul ei ideologic-universalist, emană contradicţia centrală a poziţiei 
gînditorului austriac. 

Sesizarea acestei contradicții permite şi decelarea aroganței ascunse în 
demersul lui Hayek. În aparenţă, argumentele sale împotriva dirijismului 
economic şi social dovedesc o mare modestie, inspirată de conştiinţa acută 
a limitărilor „raţiunii organizatoare” : ceea ce Hayek ne repetă mereu este 


1. FA. Hayek, Tipuri de ordine în societate, în volumul Limitele puterii, editat de 
Adrian-Paul Iliescu şi Mihail-Radu Solcan, All, Bucureşti, 1994, p. 138. 

John Gray, Liberalism, Open University Press, 1995, p. XII. 

John Gray, Two Faces of Liberalism, Polity Press, 2000, p. 2. [Trad. rom. Polirom, 
2001, n. ed.] 

că intelectul (chiar intelectul colectiv al unei guvernări) nu poate acumula 
toate informaţiile (economice, sociale, psihologice) necesare dirijării glo- 
bale, fertile, a vieţii sociale ; că totalitatea detaliilor influente în evoluţia 
fenomenelor sociale, deci semnificative, nu poate fi stăpînită conştient, 
aici trebuind lăsate să lucreze în tăcere forţele spontane (ale pieţei, ale 
iniţiativei individuale etc.) Ni se cere să recunoaştem limitele inevitabile 
ale cunoaşterii, ale posibilităţii de a centraliza şi manevra informaţia - nu 
putem colecta toate datele necesare şi nu putem dirija, deoarece nu ştim 
ceea ce ar trebui să ştim. Ni se aminteşte neîncetat, pe urmele lui Burke!, că 
imensa complexitate a ordinii unei societăţi moderne nu poate fi controlată 
deliberat - că avem, prin urmare, datoria de a renunţa la ambiția plină de 
hybris politic, de a stăpîni evoluţia socială în ansamblul ei: „puterea 
noastră asupra aranjamentului specific al părţilor în cadrul unei asemenea 
ordini este mult mai limitată decît asupra ordinii pe care o producem 
aşezînd individual părţile la locul lor. Singurele lucruri pe care le putem 
păstra sub control sînt anumite trăsături abstracte ale unei asemenea ordini, 
nu însă şi detaliile sale concrete”?. Iată, s-ar putea spune, o bună şi 
necesară lecţie de modestie politică. 

La o privire mai atentă însă, în spatele acestei modestii se ascunde o 
apreciabilă doză de aroganță. Căci Hayek nu se mulţumeşte să semnaleze 
critic iluziile dirijismului. El denunţă aceste iluzii în numele unei teorii 
universale a ordinii sociale, ale cărei presupoziţii sînt aproape la fel de 
exclusiviste ca şi cele pe care se bazează doctrina dirijistă. Cîteva scurte 
analize vor pune în evidenţă acest lucru. 

Să examinăm puţin faimoasa antiteză hayekiană între „fixarea regulilor 
abstracte” şi „controlul detaliilor”, pe care se bazează argumentarea anti- 
-dirijistă şi întreaga teorie a ordinii spontane. Morala dedusă de Hayek din 
prezentarea acestei antiteze poate fi sintetizată astfel: „tot ce putem asigura 
şi tot ce trebuie asigurat este supremaţia legii şi libertatea pieţei” („all you 


1. Burke contrasta planurile sociale globale, simple şi unilaterale, de felul celui 
urmărit de revoluționarii francezi, cu nevoile complexe şi multilaterale ale unei 
ordini sociale complexe : „Dacă priveşti societatea dintr-un singur punct de vedere, 
toate aceste moduri simple de organizare sînt nemărginit de atrăgătoare. Fiecare 
dintre ele ar răspunde de fapt unicului ei ţel cu mult mai bine decît reuşeşte un mod 
de organizare complex să atingă toate scopurile sale complexe. Dar este mai bine 
ca întregului să i se răspundă în mod imperfect şi cu lacune, decît să avem situaţia 
în care, în timp ce unele părţi componente sînt îngrijite cu meticulozitate, altele 
sînt neglijate cu totul sau poate chiar serios vătămate din cauza grijii exagerate 
pentru o componentă favorită” (fragment din Reflecţii asupra revoluţiei din Franța, 
în volumul Limitele puterii, loc. cit., p. 70). 

2. Hayek, op. cit., p. 138. 

can provide, and all you have to, is the rule of law and the freedom of the 
market”). Ordinea socială cea mai complexă rezultă de aici fără nici o altă 
intervenţie instituţională ; detaliile acestei ordini vor fi puse la punct nu 
prin asemenea intervenţii (deci prin control exercitat de autorităţi), ci prin 
iniţiativele individuale libere. 

Ca teorie generală asupra ordinii sociale şi a capacităţii umane de a 
proiecta deliberat această ordine, viziunea lui Hayek apare ireproşabilă. 
Cu greu ar putea cineva contesta în principiu limitele capacităţii noastre de 
a prevedea desfăşurarea fenomenelor sociale, apariţia frecventă a unor 
circumstanţe noi şi surprinzătoare (imposibil de „manipulat” pe baza unor 
proiecte prestabilite), flexibilitatea şi adaptabilitatea superioare ale iniția- 
tivelor individuale (faţă de cele instituţionale, birocratice) etc. Forţa argu- 
mentului hayekian vine, aici, din faptul că nici un agent raţional nu poate 
nega existenţa imprevizibilului şi a surprizelor sociale (vezi, spre exemplu, 
partea a IV-a din eseul Tipuri de raționalism). 

Dacă însă ne fixăm atenţia asupra problemelor sociale concrete, lucrurile 
apar într-o lumină sensibil diferită. Să presupunem că principiile hayekiene 
de ordine spontană sînt respectate riguros într-o societate oarecare. Să 
presupunem, de asemenea, că rezultatele economice globale ale acestei societăţi 
(productivitate, nivel al produsului social, dinamicitate şi progres tehnic) sînt 
pozitive (net superioare celor dintr-o societate dirijată). Rămîne însă întreba- 
rea dacă nu cumva chiar în cadrul unei asemenea ordini pot apărea probleme 
sociale grave. Un adept al lui Hayek se află aici în faţa următoarei dileme : 

(i) el poate postula că este exclus ca o atare societate să se confrunte cu 
probleme sociale majore, caz în care îşi asumă presupoziţia extrem de 
radicală că dezvoltarea spontană are capacitatea (aproape magică ! ) de a 
elimina orice problemă serioasă. Un atare postulat este însă inacceptabil 
din mai multe motive. În primul rînd, el nu poate fi justificat, deoarece 
argumentele hayekiene demonstrează doar superioritatea ordinii spontane 
asupra celei dirijiste, nu şi eficacitatea absolută (infinită, perfectă) a celei 
dintii. În al doilea rînd, el trădează un optimism mistic, cu totul străin 
gîndirii raţionale (conform acestui optimism, ordinea spontană nu ar fi 
doar un tip superior de organizare, ci un adevărat panaceu, o veritabilă 
cale de miîntuire, de soluţionare a tuturor problemelor sociale, pentru orice 
comunitate omenească). În al treilea rînd, un asemenea postulat ar dovedi 
o inconsecvenţă de gîndire: după ce, în combaterea dirijismului, adeptul 
lui Hayek evocă imprevizibilitatea fenomenelor sociale, prin adoptarea 
alternativei (i) el ar afirma previzibilitatea cursului desfăşurării fenomenelor 
(adică, ar afirma posibilitatea de a prevedea faptul că, o dată respectate 
principiile ordinii spontane şi abandonat dirijismul, nici un fel de probleme 

majore nu mai pot surveni). Din toate aceste motive, şi probabil din alte 
cîteva, este plauzibil să presupunem că adeptul lui Hayek nu va adopta 
alternativa (i), ci va prefera să opteze pentru varianta a doua ; 

(îi) el poate susţine că, deşi chiar şi într-o societate bazată pe ordine 
spontană pot apărea probleme sociale majore, acestea sînt soluţionabile 
prin iniţiative individuale, şi deci nu constituie temei pentru revenirea la 
dirijism (la proiectare sau reconstrucţie socială deliberată, la acţiune institu- 
ționalizată etc.). A da un asemenea răspuns echivalează însă cu a susţine că 
toate problemele sociale majore ce pot apărea într-o ordine spontană ţin de 
detaliile care - aşa cum ne spune Hayek - trebuie lăsate în grija inițiativei 
individului, şi nu transformate în obiect de preocupare guvernamentală. 
Această teză conţine însă o sugestie înşelătoare, detectabilă imediat ce 
examinăm un caz concret. Să presupunem că în societatea bazată pe ordine 
spontană pentru care pledează Hayek (şi care, repet, este în ansamblu 
prosperă economic) se constată un fenomen amplu de polarizare socială: 
acumulare a avantajelor şi resurselor la un pol, şi amplificare constantă a 
masei celor dezavantajaţi şi privaţi de resurse la celălalt pol. (Nu afirm, 
desigur, că în orice societate bazată pe ordine spontană se va produce acest 
fenomen, şi nici nu critic societăţi contemporane care înregistrează feno- 
mene de acest tip: scopul nu este aici de a critica economiile de piaţă 
presupoziţiile ascunse ale gîndirii lui Hayek.) Cînd argumentarea hayekiană 
conchide că asemenea probleme concrete (eliminarea sărăciei sau a polari- 
zării sociale, bunăoară) trebuie lăsate în grija iniţiativei individuale (ca 
fiind chestiuni de detaliu, şi nu de ordine globală), ea sugerează că ar fi 
vorba doar despre o dificultate marginală, de genul: majoritatea populaţiei 
este prosperă, dar există şi o serie de cazuri de penurie (ce pot fi rezolvate 
prin iniţiativă individuală). În această situaţie, teza lui Hayek este întru 
totul rezonabilă. Dar sugestia este înşelătoare. Cazul discutat avea în vedere 
nu dificultăţi marginale, minore (aşa cum se insinuează), ci dificultăţi 
majore : este vorba despre posibilitatea ca mase mari (eventual tot mai 
mari) de persoane să ajungă într-o situaţie de dezavantaj sever, este deci 
vorba despre cazul, evocat de unii autori, în care majoritatea celor lipsiţi 
de resurse rămîn sistematic (Şi în mod nejustificat) lipsiţi de resurse, fiind 
sistematic dezavantajați de „jocul” social bazat pe ordine spontană!. Această 


1. La un atare caz se referă apărătorii ideii de justiţie socială, bunăoară Raymond 
Plant, în articolul său Why Social Justice ?, din volumul Social Justice : From 
Hume to Walzer, editat de David Boucher şi Paul Kelly, Routledge, Londra, 1998, 
p. 268. 

posibilă dificultate nu poate fi eludată prin sugestia că dezavantajarea 
socială este o chestiune minoră (vizînd un mic număr de persoane), care 
ţine de detaliile ordinii sociale discutate (de contingenţe neglijabile). Adeptul 
lui Hayek trebuie să se confrunte cu ea, şi nu se vede defel cum ar putea 
pretinde să o depăşească. El poate, desigur, să nege posibilitatea ca o 
ordine spontană complexă să dezavantajeze sistematic grupuri semnificative 
de cetăţeni (care nu sînt culpabili pentru situaţia lor defavorizată). Dar, ca 
şi în cazul discutat mai sus, nu pot exista temeiuri raţionale solide pentru 
un atare optimism. Se poate argumenta, aşa cum Hayek a făcut pe larg, că 
o ordine spontană dă indivizilor şanse mai bune de a-şi ameliora situaţia 
decît cele pe care le au la dispoziţie într-o ordine dirijistă prestabilită. 
Dar nu există nici o dovadă că ordinea spontană n-ar putea, în condiţii 
economice şi sociale (interne şi internaţionale) specifice, să dezavantajeze 
sistematic, în diverse moduri, grupuri mari de oameni sau să genereze 
probleme globale grave (care nu pot fi anihilate prin iniţiativă individuală). 
Or, dacă această posibilitate există, întregul discurs hayekian privind 
suficiența regulilor generale abstracte şi necesitatea de a lăsa „detaliile” în 
grija persoanelor interesate este lovit de nulitate. Argumentarea că „tot 
ceea ce poţi asigura, şi trebuie să asiguri, este supremaţia legii şi libertatea 
de iniţiativă” îşi deriva plauzibilitatea prima facie din sugestia că problemele 
sociale restante sînt minore (afectează un număr relativ mic de oameni sau 
pot fi rezolvate pe căile „normale” ale funcţionării pieţei libere) ; îndată ce 
se recunoaşte însă că ordinea spontană, în sine, nu exclude posibilitatea 
apariţiei unor probleme sociale grave (probleme care afectează mulţi 
oameni sau care se regenerează sistematic, nedispărînd „spontan”), această 
argumentare îşi pierde forţa de convingere. Cu alte cuvinte, cîtă vreme 
raţionamentele lui Hayek sugerează că problemele sociale relevante se 
reduc la chestiuni precum „fericirea lui X” sau „succesul lui Y”, concluziile 
sale par plauzibile : statul, guvernul, instituţiile publice nu pot garanta (şi 
nici nu trebuie să încerce să o facă) „fericirea lui X” sau „succesul lui Y” ; 

acestea sînt într-adevăr chestiuni „de detaliu” care trebuie efectiv lăsate în 
grija iniţiativei individuale (aşa cum au subliniat nenumărați gînditori 
liberali, de la Benjamin Constant, Bastiat şi Tocqueville la Hayek), iar aici 
se aplică, incontestabil, „înţelepciunea evoluţiei spontane”. Dar atunci cînd 
realizăm că problemele sociale relevante pot fi legate de efecte negative 
sistematice, previzibile sau măcar constatabile efectiv, ale funcţionării pieţei 
libere asupra unor vaste mase de oameni, această „înţelepciune” devine 
suspectă. Aici nu mai este vorba despre un „joc” în care dezavantajele sau 
insuccesele unora dintre participanţi sînt contingente, imprevizibile şi (ca 
detalii) de resortul acestora în calitatea lor de persoane particulare ; nu 

avem de-a face cu cazul banal în care doar deficienţe individuale, erori 
personale sau simple ghinioane sînt responsabile de eşecul unor participanţi. 
Este vorba, dimpotrivă, despre efecte indezirabile sistematice, care pun în 
discuţie regulile şi natura jocului, de vreme ce interesele unor participanţi 
non-culpabili sînt în mod constant neglijate sau lezate. În cazul apariţiei 
unor astfel de efecte (şi chiar dacă am admite că acest lucru nu s-a întîmplat 
încă, sau nu este de aşteptat, o atare surpriză nu poate fi exclusă a priori), 
întregul eşafodaj al argumentării hayekiene se prăbuşeşte: dezvoltarea 
spontană ar deveni, într-un asemenea caz, extrem de discutabilă ca soluţie 
la problemele oamenilor. 

Din tot ceea ce s-a spus mai sus decurge următoarea concluzie : teoria 
lui Hayek se bazează pe o presupoziţie ascunsă, şi anume pe aceea că 
dezvoltarea spontană, ca atare, nu produce sistematic efecte negative Sau 
indezirabile, şi deci că ea se bucură de o legitimitate intrinsecă (este un tip 
de aranjament social intrinsec rațional şi benefic în sine). Diverşi autori au 
sesizat, într-o formă sau alta, lucrarea acestei presupoziţii, fie cu referire 
directă la Hayek, fie cu referire la încrederea contemporană excesivă în 
virtuțile pieţei libere. Profesorul Benjamin M. Friedman, de la Harvard, 
observă dependenţa acestei încrederi de anumite contingenţe mai mult sau 
mai puţin efemere, cum ar fi eşecul anumitor politici guvernamentale şi 
succesul (temporar, probabil) al anumitor pieţe libere : 


But if nothing succeeds like success, it is probably also true that nothing fails 
like failure. Much of the turn towards free markets [...] was a consequence of 
disillusionment with government, born of disappointment with the economy ”s 
performance in country after couniry where the government was perceived to 
be in charge. Today [...] free markets are mostly perceived to be in charge. As 
long as the outcome seems favorable, free markets will attract more and more 
adherents, including those of both the zealous and the complacent variety. But 
if economies take a bad turn, not only in Asia or Russia but in advanced 
countries as well, the pendulum [...] could swing back. If it does, free trade 
might be just one of the aspects of free markets that would then be subject to a 
new disillusionment’. 


Dacă luăm în serios sugestia lui Friedman, rezultă o concluzie plină de 
melancolie cu privire la teoria lui Hayek şi apologia pieţei libere (a 
dezvoltării economice spontane) : teoria sa şi apologia respectivă au fost 
neglijate în anii '50 şi '60 datorită succesului economic al politicilor 
guvernamentale dirijiste din Occident. Ea începe să se bucure de atenţie în 


1. Benjamin M. Friedman, „The New Demon”, in The New York Review of Books, 
vol. XLV, nr. 15, 8 octombrie 1998, pp. 35-36. 

anii '70, ca rezultat al crizei economice (luată drept dovadă a eşecului 
acestor politici) şi domină scena în anii '80 şi '90, ca urmare a succesului 
economic al pieţelor liberalizate. Dar este suficient ca o nouă criză să se 
profileze pentru ca pieţele liberalizate (şi dezvoltarea spontană) să genereze 
aceleaşi deziluzii ca şi politicile dirijiste. Morala fabulei : apologia pieţelor 
libere (atît de strîns legată în a doua parte a secolului XX de numele lui 
Hayek) nu este cu nimic superioară apologiei politicilor dirijiste occi- 
dentale : în fond, totul depinde nu de argumente teoretice (evocînd raţiona- 
litatea intrinsecă a uneia sau alteia dintre variante), ci de un element prin 
excelenţă contingent şi efemer: succesele sau eşecurile economice din 
anumite ţări. Contradicţia lui Hayek apare aici în următoarea formă: 
gînditorul austriac a denunţat cultul dirijismului, creînd însă el însuşi un 
cult al pieţei libere; respingînd primul cult (ce prezenta dirijismul ca 
intrinsec benefic), el părea a promova raționalitatea pragmatică şi obiectivi- 
tatea bazată pe fapte; promovîndu-l pe cel de-al doilea (elogiind piaţa ca 
intrinsec benefică), el se dovedeşte tot un adversar al raţionalităţii pragma- 
tice şi al faptelor (căci ignoră importanţa unor contingenţe în succesul 
economiei de piaţă şi deci faptul că nici piaţa liberă nu este intrinsec 
benefică). 

Presupoziţia centrală a gîndirii lui Hayek (şi contradicţia rezultată din 
adoptarea ei) este evocată şi de John Gray. Referindu-se la atitudinea 
hayekiană de respingere frontală a ideii de justiţie socială, Gray notează: 


Hayekian theory was able to deny the necessity, even the meaningfulness of 
social justice, in part because it imagined that the sheer productivity of unfettered 
markets would preclude any crisis of legitimacy of capitalist institutions. [...] 
Like egalitarianism, it conceived social justice in comprehensive and monistic 
principles, dictating patterns of distributions across the whole of social life and 
activity". 


Şi aici iese în prim-plan un tip de contradicție prezentă în opera 
gînditorului austriac. Hayek respinge doctrinele a priori despre un model 
etern de justiție socială, dar propune el însuşi o doctrină a priori despre un 
model etern de justiție socială: doctrina că justiţia socială nu poate 
cuprinde alte aranjamente decît cele care rezultă spontan din funcţionarea 
pieţei libere. Dar sugestia lui Gray ne ajută în primul rînd să formulăm mai 
clar presupoziţia ascunsă a gîndirii lui Hayek şi să o putem. supune analizei. 
Conform acestei sugestii, Hayek pleacă de la premisa că productivitatea 
economică a pieţelor „descătuşate” exclude apariţia unor probleme de 

legitimitate pentru aranjamentele de tip liberal. Aceasta implică ideea că 
productivitatea economică (şi raționalitatea intrinsecă) a pieţelor libere ar 
elimina apariţia unor probleme (economice sau sociale) grave, care să pună 
în discuţie legitimitatea sistemului „dezvoltării spontane” ; şi că această 
productivitate exclude riscul lezării sau neglijării intereselor unor grupuri 
semnificative de persoane (lezare sau neglijare ce ar provoca din nou 
probleme de legitimitate). Or, o asemenea idee echivalează cu teza că 
sistemul „dezvoltării spontane” (al pieţei libere) asigură Binele general, de 
vreme ce nici un fel de interese sociale nu sînt nici lezate, nici neglijate. 
Iată, în forma sa cea frapantă, contradicţia lui Hayek: marele adversar al 
doctrinelor (socialiste) ale Binelui general, marele critic al mitologiei 
Binelui general, promovează el însuşi o doctrină a Binelui general. Doctri- 
nele stîngii dirijiste pretindeau că statul poate rezolva problemele şi satisface 
interesele legitime prin intervenţie sistematică şi redistribuire; Hayek 
susţine că problemele economico-sociale pot fi rezolvate, iar interesele 
legitime pot fi satisfăcute, prin non-intervenţie sistematică şi prin refuzul 
redistribuirii. Dar, în ciuda aparentei opoziții, există o uniformitate de 
fond : în ambele cazuri se presupune că aranjamentele propuse sînt intrinsec 
raţionale, legitime şi neproblematice (de succes). Stînga dirijistă afirmă că 
Binele general va fi atins prin politici guvernamentale vizînd Binele colectiv 
al unor grupuri de persoane ; Hayek crede că Binele general va fi realizat 
prin aceea că, într-un sistem al pieţei libere, fiecare îşi va putea atinge Binele 
individual. Dar, dincolo de această opoziţie de ordin mai curînd „tehnic”, 
ambele doctrine se aseamănă foarte mult: ele exclud, în aceeaşi manieră, 
posibilitatea ca probleme majore să persiste totuşi, iar interese sociale 
importante să fie lezate sau neglijate, în aşa fel încît legitimitatea aranja- 
mentelor respective (apărate cu entuziasm de promotorii lor) să fie pusă în 
discuţie. Doctrina lui Hayek se dovedeşte deci a fi, într-o formă „perfidă”, 
tot o doctrină a Binelui general şi a sistemului economico-social ideal. 
Cu siguranţă că mulţi liberali vor reacţiona vivlent la această caracte- 
rizare. El vor replica (pe bună dreptate ! ) că Hayek nu face nicăieri apologia 
Binelui general şi că el nu pretinde deloc că sistemul „pieţei libere” este un 
aranjament ideal, optim, ireproşabil. Într-adevăr, Hayek nu pretinde că 
dezvoltarea spontană va garanta fericirea tuturor, şi nici că piaţa liberă este 
un sistem perfect sau infailibil. În litera sa şi la nivel explicit, doctrina lui 
Hayek nu face promisiuni grandioase, aşa cum făceau doctrinele socialiste. 
Aceasta nu înseamnă însă că prezentarea făcută mai sus se bazează pe o 
răstălmăcire a ideilor liberale. Căci, în spiritul său şi la nivel implicit, 
Hayek ajunge tot la o idealizare a aranjamentelor economice-sociale pe 


126 COMENTARII ŞI EVALUĂRI 


care le propune. Acest lucru este atestat atît de ideea „dezirabilităţii 
universale” a aranjamentelor liberale propuse!, cît şi de concepţia sa asupra 
statului. 

Hayek încapsulează întreaga identitate a statului modern în funcţia de 
„furnizor de servicii”. Serviciile pe care statul trebuie să le asigure cetăţe- 
nilor sînt aplicarea legii, apărarea faţă de adversarii externi, precum şi „un 
număr de servicii care, din diverse motive, nu pot fi furnizate (sau nu pot 
fi furnizate adecvat) de către piaţă”?. Pe scurt, şi oricît de surprinzător ar 
suna, statul poate avea doar funcţii legislative, juridice şi economice, dar 
nu şi funcţii politice. Se înţelege deci că instituţiile statului, ca simple 
furnizoare de servicii în cadrul unui sistem dat de aranjamente sociale, nu 
sînt deloc chemate să pună în dezbatere, să modifice sau să amendeze 
aceste aranjamente. Ca „jucători” în cadrul jocului economico-social al 
pieţei libere (furnizori de servicii, în principiu egali cu agenţii economici 
ce furnizează servicii), instituţiile statului nu sînt menite să contribuie la 
adaptarea şi perfecționarea aranjamentelor sociale, în conformitate cu 
interesele grupurilor de cetățeni, ci doar la satisfacerea unor nevoi manifes- 
tate pe piaţă prin furnizarea de servicii în cadrul aranjamentelor existente. 

Negarea rolului adaptativ al statului, a funcţiei sale de producător de 
modificări instituţionale adaptative (impuse de interesele legitime ale unor 
grupuri semnificative de cetăţeni, sau dictate de probleme presante noi) 
este în primul rînd contrară întregii experienţe istorice relevante : propriu 
şi specific instituţiilor statului a fost şi este tocmai faptul că, pe lingă 
statutul lor de simplu „jucător” (ofertant de servicii pe piaţă), ele joacă şi 
rol de „arbitru” precum şi de autor al „reglementărilor jocului” ; putem 
deplînge această concentrare de roluri, dar rămîne încă de demonstrat cum 
ar putea fi ea evitată şi eliminată. Statele moderne (şi, de altfel, nu numai 
ele) au constituit şi continuă să constituie, prin structura lor caracteristică 
democraţiei parlamentare, nu simple furnizoare de servicii sau bunuri 
publice, ci mai ales foruri de afirmare şi promovare a intereselor de grup, 
precum şi instrumente de implementare deliberată a modificărilor adapta- 
tive impuse de aceste interese. Respingerea ipostazelor şi activităţilor 
adaptative (în raport cu interesele de grup) ale statului modern echivalează 
cu o consacrare a tezei că toate interesele legitime ale grupurilor sociale 


1. F.A. Hayek, The Principles of a Liberal Social Order, în volumul Studies in 
Philosophy, Politics and Economics, Routledge and Kegan Paul, Londra, 1967, pp. 

importante se pot satisface prin funcţionarea obişnuită a pieței libere (piaţă 
pe care, printre alţi furnizori, acţionează ca ofertant de servicii şi statul), 
şi deci că nu ar mai fi necesare nici un fel de modificări adaptative 
(politice) suplimentare. O atare teză nu poate fi însă susţinută decit cu 
argumentul că aranjamentele pieței libere sînt infailibile şi capabile de a 
satisface toate interesele sociale legitime (deci, că ele reprezintă cadrul 
ideal şi nemodificabil de atingere a Binelui general). Dacă Hayek nu ar fi 
adoptat tacit acest argument, el ar fi fost silit să admită că statul poate şi 
trebuie să joace şi alte roluri decît acela de furnizor de servicii pe piaţă: 
şi anume, rolul de for de dezbatere, confruntare şi conciliere a intereselor 
sociale, precum şi cel de inițiator politic de modificări adaptative necesare 
satisfacerii unor interese umane legitime care nu se pot satisface pe piaţă. 
O dată admis acest lucru, Hayek ar fi putut observa ceea ce ştie orice 
istoric al instituţiilor statale: statul nu este doar garantul (juridic) al 
aranjamentelor sociale existente şi furnizor (economic) de servicii pe piaţă, 
ci şi instrument (politic) de permanentă modificare adaptativă a aranja- 
mentelor sociale. Că este vorba, în acest ultim sens, despre un instrument 
cu utilitate foarte limitată, ar fi greu de contestat: statul — care, aşa cum au 
sesizat cu excelentă acuitate liberalii, inclusiv Hayek, se pretează foarte 
bine acaparării de către interese speciale şi, adesea, oculte - devine (poate 
în cele mai multe cazuri) şi un obstacol în calea modificărilor adaptative ; 
inerția instituţională, birocraţia, rezistenţa la schimbare, ineficacitatea 
administrativă, capacitatea de mascare a intereselor private, inavuabile, 
sub aparenţa interesului public etc. constituie tot atîtea motive de scepticism 
cu privire la utilitatea sa ca instrument adaptativ. Cu toate acestea, există, 
şi nu pot fi nicicum negate, o serie de success stories relevante : în destule 
cazuri, statul a putut fi folosit de o voinţă politică puternică (chiar dacă 
uneori autoritară) ca un (adesea spectaculos) instrument de modernizare şi 
adaptare sau ca un aparat pentru rezolvarea de probleme presante la scară 
naţională. În anumite situaţii, succesul statului (ca instrument de exercitare 
a unei voințe politice puternice) se explică prin natura ordinii impuse cu 
ajutorul lui : cînd ordinea creată este una de comandă, aşa cum se întîmplă 
în cazul regimurilor militariste, este limpede de ce aparatul statal este 
eficient ; Hayek ar saluta, desigur, aceste cazuri drept confirmări indirecte 
ale teoriei sale (ce recomandă ordinea spontană, opusă celei de comandă), 
sugerînd că statul nu poate fi instrument eficient decît în efortul de impunere 
a unei ordini de comandă, autoritare. Din păcate însă pentru teoria sa, nu 
totdeauna modernizarea şi adaptarea realizate cu ajutorul statului au condus 
la o ordine de acest fel; există numeroase exemple de folosire a aparatului 
statal ca instrument de stimulare a unei dezvoltări „sănătoase”, libere, a 

societăţii, ca mijloc de promovare a unei dezvoltări adaptative normale, şi 
nu a unei dezvoltări militarist-totalitare. Aşadar, statul s-a dovedit uneori 
util şi ca instrument de modernizare legislativă, instituţională, educaţională, 
precum şi de modernizare economică ; mai mult, în anumite situaţii bine 
cunoscute, chiar modernizarea tehnologică impulsionată de activităţile 
militare ale statului (bazată pe investiţii de stat, asociabile mult criticatei 
„ordini de comandă”) a avut efecte extrem de pozitive asupra economiei 
respective. Însăşi piaţa liberă „a fost un artefact al puterii şi activităţii 
oamenilor de stat. În Japonia, Rusia, Germania şi Statele Unite, de-a 
lungul deceniilor de protecţionism american, intervenţia statală a fost un 
factor cheie al dezvoltării economice”). Istoricii pot descrie deci cazuri în 
care modernizarea şi adaptarea economică şi socială au beneficiat de aportul 
instrumentului statal, realizîndu-se o complicată împletire între ordinea de 
comandă ce rezultă din deciziile aparatului birocratic şi ordinea spontană. 
Ei sînt pe deplin conştienţi de rolul politicii deliberate a statului ; căci „o 
politică de stat inteligentă are o mare legătură cu ceea ce se întîmplă”, cum 
precizează Immanuel Wallerstein?, chiar dacă „politica de stat nu este 
principala forţă motrice, ci o variabilă de intervenţie”?. Ei sînt, de aseme- 
nea, pe deplin conştienţi de distincţia existentă între politici de stat reuşite 
şi politici de stat nereuşite“. „Morala fabulei” nu este, desigur, aceea că o 
ordine de comandă impusă de stat este superioară creşterii social-economice 
spontane, aşa cum au susţinut doctrinele socialiste şi comuniste ;*,„morala” 
ce trebuie reţinută este aparent modestă, dar în fond esenţială : instrumentul 
statal, ca atare, nu poate fi caracterizat în mod univoc ; efectele aplicării 
sale sînt complexe, diverse, amestecate, şi ele nu pot fi caracterizate exclusiv 
negativ, după cum nu pot fi nici descrise exclusiv pozitiv. Premisa de la 
care trebuie pornit este un fapt simplu: statul nu este nici „personaj 
absolut pozitiv” (benefic), aşa cum pretind doctrinele etatiste, dar nici 
„personaj absolut negativ” (malefic), aşa cum tind să prezinte lucrurile 
doctrinele anti-etatiste ; ca în orice caz real, „personajul” are trăsături 
diferite, mozaicate şi chiar opuse, iar acţiunea sa este neuniformă, (după 
caz) optimizantă sau antiproductivă. Recunoaşterea acestui fapt ne ajută să 
vedem mai exact contradicţia lui Hayek. Deşi a sesizat exact şi a criticat 
sever eroarea socialistă de a percepe statul ca personaj absolut pozitiv, şi ca 

„salvator” social, el a comis inadvertenţa de a trece în extrema opusă: de 
a prezenta statul în contrast, dar, cum remarca Oakeshott, în acelaşi stil, ca 
personaj esențialmente negativ. Sensul aprecierii se schimbă, dar maniheis- 
mul subiacent rămîne. În cea mai tipică tradiţie liberală, Hayek încapsulează 
rolul statului în acela de „prost gestionar” ; nu recunoaşte că el este şi 
instrument de reafirmare a intereselor sociale lezate, de rezolvare a unor 
probleme nesoluţionabile spontan şi de adaptare. Deşi admite, în subsidiar, 
că există „servicii” care trebuie totuşi furnizate de stat, Hayek sugerează că 
statul va trebui să acţioneze mai curînd ca agent pe piaţă, decît ca un agent 
social-politic diferit de cei ai pieţei. Pentru el, statul ideal este un auxiliar 
al pieţei, un alt element al acţiunii acesteia, şi nu ceva esențialmente diferit 
de piaţă. Este un punct de vedere tipic pentru un economist, care pleacă de 
la premise ca: numai acţiunea subordonată principiilor pieţei este rentabilă, 
productivitatea şi rentabilitatea economică sînt criteriile decisive de evalu- 
are etc. În mod egal, acesta este şi un punct de vedere raţionalist (în sensul 
lui Oakeshott) : cu o expresie a lui John Gray, „an abstract and rationalistic 
conception of homo economicus”!. Dar chiar dacă această premisă trebuie 
acceptată ca premisă economică, oricine ia în considerare şi aspectele 
social-politice ale problemei va recunoaşte că statul nu este doar încă un 
agent de pe piaţă, ci ceva cu totul diferit: un agent care poate şi trebuie să 
suplinească prin intervenţiile sale multe dintre deficienţele produse de o 
ordine spontană sau ineliminabile prin mecanisme spontane. Statul trebuie 
să poată oferi cadrul şi mecanismele pentru „renegocierea politică recurentă 
a unui echilibru între interese umane concurente şi căutarea politică a 
unui modus vivendi între diferite comunităţi”?, funcţie pe care piaţa nu 
o poate îndeplini. Or, Hayek nu crede că piaţa liberă trebuie suplimen- 
tată cu ceva; prin simplul fapt că nu evocă niciodată posibilitatea unor 
disfuncţionalităţi, probleme nesoluţionabile sau limite ale acţiunii adap- 
tative a ordinii spontane a pieţei, el pare să sugereze că aceasta reprezintă 
un exemplu ideal de funcţionare optimă. Dacă nu ar crede aşa ceva, dacă 
ar admite că pot apărea probleme (economice sau sociale) grave, nesolu- 
ţionabile prin acţiunea spontană a pieţei, şi că pot exista interese sociale 
sau politice majore lezate, care nu pot fi satisfăcute automat prin 
funcţionarea ordinii spontane, Hayek ar fi constrîns să ia în considerare 
ideea unor agenţi instituţionali suplimentari, deci să recunoască faptul că 
este nevoie şi de ceva în plus faţă de dezvoltarea spontană. Cum el nu 

recunoaşte acest fapt, rezultă că vede dezvoltarea spontană ca fiind în fond 
infailibilă şi autosuficientă. 

De aici şi evocările repetate ale succesului economic al lumii anglo- 
-saxone, aparente ilustrări ale libertăţii economice depline. Succesul econo- 
mic şi social al Angliei şi SUA în ultimele două secole este, desigur, 
incontestabil, dar explicaţia sa trebuie să fie mai complexă decît cea 
sugerată de autori ca Hayek sau von Mises. Aceştia, ca şi toţi liberalii 
doctrinari, par să neglijeze sau să subestimeze factorii de background (de 
context economic, social, politic, interni şi internaţionali) care au făcut 
posibil acest succes spectaculos, factori a căror contribuţie este, oricum, 
indispensabilă şi, poate, la fel de importantă precum cea a dezvoltării 
spontane. Gray aminteşte că „piaţa liberă a fost — şi rămîne - o singularitate 
anglo-saxonă. Ea a fost construită într-un context care nu se poate găsi în 
nici o altă societate europeană: şi a existat în formă deplină pentru doar 
Circa o generaţie”!. Elementele conjuncturale ce au contribuit la acest 
succes în Anglia şi SUA au fost numeroase şi esenţiale pentru obţinerea lui. 
Pentru Anglia victoriană, spre exemplu, decisivă a fost poziţia ţării în 
contextul global: „la mijlocul secolului al XIX-lea, comerţul liber a fost 
adoptat de Marea Britanie din mai multe motive, inclusiv avantajul compa- 
rativ pe care Marea Britanie îl avea încă pe pieţele mondiale ca prima ţară 
industrializată”. Dovada acestui fapt este abandonarea „dogmei” comerţu- 
lui liber îndată ce „pierderea avantajului comparativ în comerţul internaţio- 
nal a devenit intolerabilă”?. În mod analog, un laissez-faire global (la nivel 
mondial) este posibil numai în anumite condiţii specifice, dintre care unele 
au caracter pur politic: „Ca şi ordinea economică internaţională liberală 
dinainte de 1914, o piaţă liberă globală funcţionează doar atît timp cît 
instituţiile sale sînt susţinute de o putere globală efectivă”?. 

Rememorarea condiţiilor de context ce fac posibilă şi eficientă funcţio- 
narea pieţei libere nu este un element de pedanterie academică. Avocaţii 
laissez faire-ului lasă să se înţeleagă că piaţa liberă este intrinsec raţională, 
eficientă, optimă. Reamintirea faptului că aceasta se bucură de succes doar 
în anumite condiţii sau contexte social-politice infirmă respectivele 
sugestii : piaţa liberă nu este un model universal aplicabil, ideal şi infailibil, 
de mecanism economic. Ea devine un mecanism economic raţional şi 
eficient, de succes, doar în anumite contexte specifice: raționalitatea 
aranjamentelor pieţei libere este condiționată, „locală ” (dependentă de 

contingente locale) şi deci extrinsecă. Un aspect fundamental al caracterului 
„extrinsec” al raţionalităţii pieţei libere este evidenţiat de faptul că aceasta 
nu se poate totdeauna autoregia!, şi nici nu ajunge invariabil la echilibre?. 
Funcţionalitatea pieţei libere (a dezvoltării spontane), deşi incontestabilă, 
este limitată şi condiţionată ; ca atare, „intervenţiile” politice suplimentare 
sînt nu doar compatibile cu ea (în multe cazuri, deşi nu în toate! ), ci chiar 
indispensabile. Este deci înşelătoare imaginea promovată în mod obişnuit 
de liberalismul radical, imaginea conform căreia piaţa liberă constituie 
ceva „natural şi normal”, pe cînd intervenţia politică este artificială şi 
anormală. John Gray notează în acest sens: 


Politicile laissez faire care au produs Marea Transformare din Anglia secolului 
al XIX-lea se bazau pe teoria că libertăţile pieţei sînt naturale, iar constrîngerile 
politice asupra pieţelor sînt artificiale. Adevărul este că pieţele libere sînt 
creaţii ale puterii de stat, şi ele subzistă doar atît timp cît statul este capabil să 
prevină manifestarea politică a nevoilor umane de securitate şi control asupra 
riscurilor economice?. 


Luînd în considerare cel mai răsunător exemplu, cel al SUA, se poate 
face următoarea constatare : 


Guvernul american nu a respectat niciodată regula non-interferenţei cu viaţa 
economică. Fundamentele prosperității economice au fost aşezate în spatele 
zidurilor create de tarifele înalte?. 


„Mitul non-interferenţei” este una dintre cele mai durabile, dar şi dintre 
cele mai departe de adevăr legende moderne. Gray crede că pieţele libere 
sînt însoţite totdeauna de insecuritate economică şi riscuri sau mari costuri 
sociale, ceea ce, în condiţiile în care „cele mai multe fiinţe omeneşti sînt 
ostile faţă de risc”5, este menit să conducă la probleme sociale serioase. De 
aici provine ceea ce s-ar putea numi „sarcina epocii” : „aceea de a recon- 
cilia nevoia umană de securitate cu revoluţia permanentă produsă de piață”. 
Îndeplinirea acestei sarcini presupune însă existenţa unui forum în care 
anumite interese fundamentale neglijate de piaţă (cum este cel pentru 
securitate economică) să poată fi reafirmate şi protejate - aşadar, recu- 
noaşterea importanţei capitale a acestei sarcini atrage după sine admiterea 


1. Ibidem, p. 196: „History confirms that free markets are not self-regulating. They 
are inherently volatile institutions, prone to speculative booms and busts”. 
Ibidem, p. 197: „Financial markets do not tend to equilibrium”. 

Ibidem, p. 17. 

Ibidem, p. 104. 

John Gray, Endgames, ed. cit., p. 8. 

Ibidem, p. 19. 

faptului că pieţele libere nu sînt mecanisme absolut autonome, 
autosuficiente şi „free-standing” (de sine stătătoare, independente). Drept 
urmare, nici legitimitatea lor nu este necondiționată şi intrinsecă : i 


Instituţiile pieţei nu sînt de sine stătătoare, ci sînt încastrate în matricile unor 
culturi specifice şi în istoriile acestora. Instituţiile pieţei vor fi legitime politie 
doar atît timp cît ele respectă şi reflectă normele şi tradiţiile, inclusiv simţul: 
dreptăţii, din culturile ale căror nevoi aceste instituţii trebuie să le servească (şi 
pentru care există). Legitimarea pieţei necesită diminuarea sau eliminarea: 
prezenţei ei din instituţii şi sfere ale vieţii sociale unde semnificaţiile comune: 
cer ca bunurile să fie distribuite conform unor norme etice pe care piaţa le 
ignoră necesarmente!. 


Admiterea acestor fapte nu înseamnă respingerea pieţei libere sau a 
dezvoltării spontane, nici reafirmarea dirijismului desuet al unor concepţii 
stîngiste ; este vorba doar despre recunoaşterea limitelor şi condiţionărilor 
locale ale acestor elemente de evoluţie organică, limite şi condiţionări 
ignorate cîtă vreme „pieţele libere sînt văzute nu ca un mod local de 
organizare a economiei de piaţă, cu amestecul său propriu de avantaje şi 
cusururi. Ci sînt înţelese ca dictate ale libertăţii umane aplicabile pretu- 
tindeni”?. 

În ciuda panicii şi vehemenţei pe care asemenea observaţii le stîrnesc 
printre apostolii universalizării pieţei libere şi ai dezvoltării spontane, 
concluziile la care conduc ele nu sînt ostile acestor mecanisme „organice”. 
Nu este vorba despre a contesta raționalitatea lor (cum fac doctrinele 
dirijiste), ci doar despre a recunoaşte că această raționalitate nu este 
intrinsecă şi universală (independentă de context şi de orice alţi factori 
locali), ci extrinsecă şi locală (esențialmente dependentă de context şi 
factori sau împrejurări specifice). Ceea ce se poate afirma net este că în 
cele din urmă, fiecare succes al unei societăţi este o singularitate : el nu 
depinde niciodată doar de valabilitatea unui anumit model al aranja- 
mentelor sociale, ci şi de o multitudine (nefixată a priori) de oportunităţi 
locale. Deşi determinări şi măsurători exacte sînt imposibile, este totuşi 
extrem de probabil că la succesul pieţei libere în Anglia secolului al XIX-lea 
au contribuit mulţi factori de context, unii în mod evident (revoluţia 
industrială)”, alţii (respectabilitatea, dar şi faimosul conformism de tip 
victorian, deplîns de Mill, spiritul protestant descris de Weber etc.) în mod 
mai puţin vizibil, dar nu şi mai puţin activ. Numai graţie contribuţiei unor 


1. Ibidem, p. 18. 
2. John Gray, False Dawn, ed. cit., p. 105. 
3. Ibidem, pp. 5, 7-16, 211-212, 

asemenea factori „invizibili” a fost posibilă compensarea instabilității 
sociale produse de piaţa liberă, prevenirea efectelor distructive ale amplifi- 
cării devianţei sociale etc. Acest adevăr îi scapă însă lui Hayek. El încapsu- 
lează succesul social într-un model simplificat de organizare nomocratică 
care „amplifică posibilitatea coexistenţei paşnice a oamenilor în beneficiu 
reciproc”!. Doctrina sa este epistemologic naivă. Ea ignoră faptul că 
aplicabilitatea oricărui model teoretic (deci şi a modelului nomocratic de 
dezvoltare spontană) este condiţionată de influenţa benefică a multor factori 
contextuali ce nu pot fi determinaţi a priori, şi nici controlati conştient. Ca 
şi în cazul modelelor fizice (Newton nu a putut să determine exact condiţiile 
necesare şi suficiente pentru aplicarea mecanicii sale), şi în cel al modelelor 
economice şi sociale succesul depinde (şi) de o multitudine de împrejurări 
locale, pe care teoria nu le poate stăpîni. Neglijarea acestui fapt conduce la 
o supraestimare a capacităţii modelului (aici: a pieţei libere) de a garanta 
succesul. Această supraestimare justifică prezentarea pieţei libere drept 
„întrupare a libertăţii umane şi a succesului unei societăţi”. Îndată însă ce 
se recunoaşte dependenţa bunei funcţionări a acesteia de contingenţe locale 
(instituţii, valori, tradiţii, particularităţi contextuale), devine limpede că 
„pieţele vor fi văzute nu ca întrupări ale libertăţii umane, ci ca instituţii 
sociale failibile”? ; iar sarcina prioritară nu trebuie văzută ca fiind una de 
imitare a aranjamentelor „ideale” din statele de succes, cît una de adaptare 
a acestor aranjamente la particularităţile locale din fiecare ţară. Numai pe 
această bază devine posibil ca membrii unei societăţi să beneficieze de 
fertilitatea aranjamentelor „ideale” şi să evite consecinţele lor negative. 
Căci, deşi Hayek nu acordă importanţă acestui lucru, piaţa liberă are şi 
efecte distructive, pe lîngă cele benefice : 


În alte privinţe, impactul pieţelor libere asupra societăţii nu a fost aşa de 
binefăcător. Cauzele creşterii nivelurilor criminalităţii nu pot fi cunoscute cu 
certitudine, dar este greu să tratăm drept simplă coincidenţă asocierea mondială 
a liberalizării economice cu multiplicarea apariţiei multor tipuri de delict. 
Uneori pieţele libere acţionează în direcţia amplificării libertăţii personale, 
slăbind ierarhiile şi moravurile tradiţionale. Dar mai des piaţa liberă corodează 
coeziunea socială, fără a amplifica în mod corespunzător libertatea individuală”. 


Din nou, se impune aici precizarea : evidenţierea existenţei unor efecte 
negative ale funcţionării pieţei libere nu înseamnă condamnarea acesteia şi 
adeziunea la dirijism. Sublinierea acestor efecte maligne pune în lumină 


1. Hayek, „The Principles of a Liberal Social Order”, in Studies Philosophy, Politics 
and Economics, ed.cit., par. 13. 

2. John Gray, Hayek on Liberty, Routledge, Londra, 1998, p. 155. 

3. Ibidem, p. 160. 

doar două lucruri: mai întîi, că piaţa liberă nu este un instrument magic, 
intrinsec raţional şi eficace, fără excepţie, indiferent de condiţiile locale în 
care acţionează; apoi (şi ca urmare) că ea nu este absolut autonomă şi 
autosuficientă, ci necesită un supliment de acţiune politică şi juridică 
„corectivă”. 

De aici decurg trei concluzii: prima este că Hayek nu a fost deloc 
inspirat atunci cînd a substituit un universalism al dezvoltării spontane (al 
pieţei libere) vechiului universalism al planificării şi dirijării etatiste ; a 
doua este că Hayek a pierdut ceva esenţial prin neglijarea rolul factorilor de 
context care condiţionează funcţionarea pieței; a treia este că ideea lui 
Hayek privind superioritatea ordinii spontane (idee ce nu este în sine 
greşită) trebuie completată cu o concepţie despre caracterul esențialmente 
incomplet al ordinii spontane şi necesitatea intervenţiei politice pentru 
reafirmarea intereselor lezate de funcţionarea neamendată a acestei ordini 
sau pentru căutarea de soluţii la probleme ce nu se rezolvă automat prin 
evoluţii spontane. 

O altă asemănare (destul de dureroasă) între concepţia lui Hayek şi alte 
doctrine ale Binelui general este minimalizarea democraţiei. În doctrinele 
radicale de stînga, ignorarea opţiunilor, preferințelor şi problemelor unor 
mari grupuri de oameni (proprietarii, „capitaliştii”, „independenţii” etc.) 
era justificată prin supremaţia voinţei majorităţii (lipsite de proprietate, 
„exploatată” etc.) şi prin prevalența Binelui public (ce urma să se instaleze 
după deposedarea şi dezarmarea „duşmanului de clasă”). La Hayek, şi la 
alţi neoliberali radicali, ignorarea opţiunilor, preferințelor şi problemelor 
unor mari grupuri de oameni (bunăoară, cei ale căror interese de securitate 
economică sînt sistematic lezate de funcţionarea pieţei libere) este justificată 
prin presupunerea tacită că piaţa liberă poate rezolva orice probleme 
economice şi satisface orice interese legitime, prin tratarea productivităţii 
economice ca scop social unic şi prin demiterea oricărei idei de justiţie 
socială. Există deci o mare deosebire între justificarea dezinteresului 
comunist pentru opinia politică a „exploatatorilor” (capitaliştilor) şi dez- 
interesul liberal pentru opinia grupurilor sociale care solicită intervenţie 
statală şi asistenţă socială. Dar în spatele acestei deosebiri se ascunde şi un 
mare element comun: nepăsarea faţă de ceea ce unele grupuri sociale 
apreciază drept interesele lor legitime. De aici decurge şi atitudinea ambiguă 
a lui Hayek faţă de democraţie. Un ataşament profund pentru aceasta l-ar 
obliga să recunoască şi să respecte respectivele interese, precum şi să 
admită drept firească opinia grupurilor respective (chiar atunci cînd ea 
susţine „justiţia socială”, protecţia socială sau implicarea statului în econo- 
mie). În acest caz însă, Hayek ar fi obligat să conceadă că există limite 

clare ale dezvoltării spontane şi ale autonomiei pieţei, limite ce decurg din 
necesitatea adaptării politice la opinia acestor grupuri (numeroase, de 
altfel), din nevoia de a da curs unei „voințe populare” incontestabile. 
Refuzînd să admită existenţa acestor limite, gînditorul austriac preferă să 
denunțe drept „atavică” ideea de justiţie socială şi să dea prioritate princi- 
piilor liberale (ale non-intervenţiei statale) faţă de cele democratice (care 
cer satisfacerea intereselor populare). Se poate încerca justificarea acestei 
preferinţe prin denunţarea opțiunii populare (pentru intervenţie de stat) 
drept „populistă”, „contraproductivă” şi „neştiinţifică”. Însă, pe de o parte, 
toate aceste etichete sînt discutabile, iar pe de alta, faptul fundamental 
rămîne : principiile democratice sînt astfel marginalizate şi, la limită, 
doctrina liberală ar tinde să facă bine cu forţa unor mari grupuri de oameni 
(impunîndu-le o dezvoltare economică „sănătoasă”, dar spontană, în ciuda 
preferinţei lor pentru intervenţie statală deliberată). Iată o postură regre- 
tabilă şi paradoxală pentru o doctrină care respinge programatic Binele 
general şi critică sever pretenţia comunistă de a-i ferici pe oameni chiar 
împotriva voinţei lor. Dar lucrul nu este foarte surprinzător: o dată ce 
liberalismul postulează, ca şi socialismul, un model optim de organizare 
economică şi socială (chiar dacă unul opus celui socialist), rămîne, de aici, 
doar un pas pînă la a pretinde că acest model este „ştiinţific”, şi el trebuie 
implementat chiar împotriva voinţei populare (dominată de „populism”, 
„Stîngism” etc.). Doctrina marxistă a „conştiinţei burgheze” sau „mic 
burgheze” (conform căreia muncitorul, manipulat de „ideile dominante” 
emanate de „clasa dominantă”, poate să-şi ignore propriile interese) îşi 
găseşte contrapartea în doctrina liberală conform căreia individul, sub 
influenţa populismului şi a gîndirii de stînga, nu-şi mai înţelege propriile 
interese (Care ar fi optim servite de „piaţa liberă”, şi nu, cum crede el, de 
intervenţionism). Că economiile de piaţă liberă au servit mult mai bine 
interesele individului decît cele dirijiste, de tip comunist, este desigur un 
fapt greu de respins ; din păcate însă, din acest fapt nu decurge deloc (aşa 
cum ar vrea liberalii ortodocşi) că orice intervenţionism este malefic şi 
orice dezvoltare spontană benefică. Rămiîne încă mult loc pentru o argumen- 
tare solidă în favoarea intervenţiei deliberate (deşi nu în favoarea dirijismului 
comunist). În primul rînd, se poate arăta, aşa cum face Gray în fragmentele 
citate mai sus, că intervenţiile statale au avut un rol decisiv chiar în crearea 
pieţei libere moderne. Apoi, este de amintit că aceste intervenţii sînt vitale 
pentru menţinerea şi optimizarea acesteia. Piaţa liberă poate realiza multe 
lucruri, dar ea nu îşi poate asigura, prin ea însăşi, cadrul complet necesar 
propriei funcţionări. Este nevoie de intervenţii politice şi juridice sistema- 
tice pentru protejarea pieţei de diverse procese potenţial maligne, care pot 

conduce la destrămarea ei. Dar intervenţia este indispensabilă, în cele din 
urmă, pentru completarea acţiunii pieţei sau rezolvarea unor probleme pe 
care aceasta nu le soluţionează, precum şi pentru satisfacerea unor interese 
legitime rămase neîmplinite. Abordarea analitică a acestei din urmă ches- 
tiuni ne indică şi alte aspecte ale „contradicţiei lui Hayek”, aspecte legate 
de individualismul său. 

Există mai multe dificultăţi legate de individualismul lui Hayek. Pentru 
început, să observăm că această viziune presupune o ruptură completă 
între opinii, reguli, valori, pe de o parte, şi scopuri concrete pe de alta: 


Posibilitatea unei Societăţi Deschise depinde de faptul că membrii ei deţin 
opinii, reguli şi valori comune, iar existenţa sa devine imposibilă dacă insistăm 
să avem o voinţă comună care dă comenzi membrilor săi, comenzi ce îi 
direcţionează către anumite scopuri. Cu cît sînt mai mari grupurile în care noi 
sperăm să trăim în pace, cu atit mai mult valorile comune implementate trebuie 
limitate la reguli abstracte sau generale de comportament. Membrii unei Societăţi 
Deschise au şi pot avea în comun doar opinii asupra valorilor, dar nu o voință 
cu privire la scopurile concrete!. 


Dată fiind interacţiunea evidentă dintre opinii, reguli, valori şi scopuri, 
nu este deloc uşor de văzut cum ar fi posibil ca membrii unei societăţi să 
posede opinii, reguli şi valori comune, dar nu şi o finalitate politică sau o 
voinţă comune. Cum pot exista valori şi reguli comune (admise consen- 
sual), în condiţiile în care scopurile şi dorinţele diferă sau se află în 
disensiune ? 

Legătura dintre valori şi scopuri este atît de strînsă, încît un consens 
axiologic bazat pe disensiuni (sau chiar simple diferenţe) teleologice pare 
imposibil de imaginat. 

Mai departe, cum pot oamenii cădea de acord asupra unor reguli 
comune, cîtă vreme au scopuri (complet) diferite? Nu sînt oare regulile 
dependente de scopul urmărit? În mod normal, scopuri diferite înseamnă 
valori diferite şi, de aici, reguli diferite. Iar dacă regulile sînt comune, aşa 
cum insistă Hayek, nu este oare aceasta o dovadă că există şi anumite 
scopuri comune ? Cînd două armate inamice cad de acord asupra anumitor 
„reguli ale războiului”, nu înseamnă oare aceasta că au şi scopuri comune 
(ca „evitarea anihilării reciproce”, „diminuarea pierderilor umane”, „salva- 
rea prizonierilor” etc.), pe lîngă cele diferite ? Iar dacă, pe de altă parte, 
Hayek este silit să accepte şi existenţa unor scopuri comune, ce valabilitate 


1. F.A. Hayek, „The Confusion of Language in Political Thought (par. 4: Opinion 
and Will, Values and Ends)”, in New Studies in Philosophy, Politics, Economics 
and the History of ideas, Routledge and Kegan Paul, Londra, 1978, p. 88. 

mai are individualismul său ? O dată admisă ca „normală” existenţa unor 
scopuri comune, ce argumente puternice mai există împotriva recunoaşterii 
unor interese generale (publice) drept definitorii şi imperative (bunăoară, 
împotriva recunoaşterii „stabilităţii sociale”, a „echilibrului social” şi chiar 
a „coeziunii sociale” sau a „solidarităţii” evocate de social-democraţi) ? 

Aceste interogaţii ne conduc la problema consistenţei individualismului 
hayekian. Cît de consecvent şi de solid este acest tip de individualism? 
Cum remarcă unii exegeţi, Hayek pare convins că testul progresului unei 
societăţi este creşterea productivităţii ; productivitatea maximală este prezen- 
tată ca un fel de ideal!. Să lăsăm la o parte chestiunea unilateralităţii acestui 
ideal pur economic. Se ridică însă întrebarea dacă maximizarea producti- 
vităţii este un interes public sau unul de tip individual (caracteristic mai 
multor indivizi, dar nu tuturor). Este limpede că multe persoane vor refuza 
să admită acest element drept interesul lor individual. Rămîne de ales deci 
între a-l prezenta drept interes de grup (de exemplu, drept interes al 
producătorilor orientaţi spre profit, aşa cum susţinea marxismul) şi a-l 
prezenta drept interes public (ca element susceptibil să contribuie la satisfa- 
cerea tuturor celorlalte interese individuale). Hayek ar opta, desigur, pentru 
a doua variantă, dar în acest caz apare din nou o contradicţie între indivi- 
dualismul său programatic şi locul central ocupat în doctrina sa de anumite 
interese publice. Dacă ar fi un individualist consecvent, Hayek ar. trebui să 
admită că productivitatea maximală este un interes de tip individual şi să 
recunoască faptul că nenumărați indivizi pot avea alte interese prioritare 
decît acesta. Autorul Drumului spre servitute nu poate face însă acest pas, 
deoarece ar da astfel o lovitură severă principiului că aranjamentele pieţei 
libere au o „dezirabilitate universală”. 

În sfîrşit, trebuie subliniat că Hayek nu a legitimat suficient individua- 
lismul său (şi respingerea scopurilor comune), luînd ca de la sine înţelese 
anumite presupoziţii clasice care sînt însă discutabile şi desuete. Atunci 
cînd afirmă că „ordinea pieţei, în particular, se bazează nu pe scopuri 
comune, ci pe reciprocitate, adică pe reconcilierea diferitelor scopuri în 
avantajul reciproc al participanţilor”, Hayek face apel la o idee vagă şi 
nearticulată de reciprocitate. 

Este de presupus că se referă la acelaşi tip de reciprocitate la care făcea 
aluzie Adam Smith în faimoasa sa discuţie despre contribuţia brutarului şi 
a berarului la satisfacerea interesului general, dar modelul implicat aici nu 
este destul de bine elaborat. Se poate vorbi despre reciprocitate doar în 


1. John Gray, Hayek on Liberty, ed. cit., p. 158. 
2. Hayek, The Principles of a Liberal Social Order, ed. cit., par. 11, p. 163. 

cazurile în care părţile se află pe poziții egale de negociere în oricare dintre 
tranzacţiile lor, nu însă şi în Cazurile în care una dintre părţi se bucură de 
avantaje şi privilegii, iar alta se află într-o situaţie de constrîngere sau 
necesitate presantă (dacă reciprocitatea s-ar aplica şi în asemenea cazuri, 
atunci am putea spurie că şi tranzacţia determinată de şantaj este un exemplu 
de reciprocitate), În cazul în care brutarul şi berarul schimbă mărfuri între 
ei, precum şi în alte cazuri (cînd berarul vinde marfa sa unui client, spre 
exemplu), condiţiile de egalitate a poziţiilor de negociere par satisfăcute. 
Nu este însă deloc limpede că aceste condiţii sînt satisfăcute şi în alte 
cazuri, în special cînd este vorba despre „tranzacţiile” în care sînt implicate 
şi grupurile numite de social-democraţi „dezavantajate”. Or, tocmai acestea 
sînt cazurile în care adversarii individualismului invocă „interesul general” 
şi necesitatea acceptării considerentelor non-individualiste (solidaritatea 
socială, coeziunea etc.). Aşadar, simpla aluzie la reciprocitatea tranzacţiilor 
pe piaţa liberă nu va fi suficientă pentru a dovedi caracterul „universal 
dezirabil” al acesteia şi pentru a susţine individualismul lui Hayek, cîtă 
vreme nu se va putea indica egalitatea sau caracterul „fair” (echitabil) al 
condiţiilor iniţiale de negociere. 

Contradicţia lui Hayek reapare şi în discuţiile sale asupra dreptăţii 
sociale. Hayek declară frontal: 


Only human conduct can be called just or unjust. If we apply the terms to a 
state of affairs, they have meaning only in so far as we hold someone responsible 
for bringing it about or allowing it to come about. A bare fact, or a state of 
affairs which nobody can change, may be good or bad, but not just and unjust. 
To apply the term „just” to circumstances other than human actions or the rules 
governing them is a category mistake’. 


Dar în această declaraţie există o tensiune greu de eliminat. Din prima 
parte a fragmentului, rezultă că ideea de dreptate se aplică doar faptelor 
omeneşti, mai precis celor de care oamenii sînt răspunzători şi, în principal, 
celor pe care chiar ei le-au „comis”. Nici aici lucrurile nu sînt foarte clare, 
deoarece nu aflăm dacă este vorba despre responsabilităţi individuale sau 
colective. Aşa cum este evident, numeroase stări de lucruri din societate 
sînt rezultatul acţiunii multor persoane (uneori, a mai multor generaţii), şi 
responsabilitatea colectivă pentru anumite stări de lucruri poate fi adusă în 
discuţie, chiar dacă aceasta nu este integrală (împrejurările, factorii ce intervin 
aleatoriu etc. au de asemenea o contribuţie la generarea stării finale). Dacă 


1. Hayek, Law, Legislation and Liberty, ed. cit., vol. II, cap. 8: „The Quest for 
Justice”, p. 31. 

acest tip de responsabilitate este admis, atunci critica hayekiană (la adresa 
justiţiei sociale) rămîne, în cea mai mare parte a ei, fără efect, deoarece în 
general stările de lucruri din societate (pe care am dori, contrar lui Hayek, 
să le apreciem ca drepte sau nedrepte) pot fi considerate (chiar dacă nu 
exclusiv) şi ca obiecte ale acţiunii sau responsabilităţii colective. Spre 
nemulţumirea sau chiar revolta doctrinarilor liberali, s-ar putea atunci 
vorbi despre răspunderea cetăţenilor pentru situaţia („dezavantajată”) a 
unor grupuri sociale aşa cum se poate vorbi despre răspunderea (parţială şi 
ea ! ) a unei părţi dintr-o populaţie (sau dintr-o generaţie) pentru Holocaust. 
Ca efect, s-ar putea vorbi (cu sens) despre „nedreptate socială” aşa cum se 
poate vorbi despre „nedreptate etnică” sau „rasială”, şi toată argumentarea 
hayekiană s-ar destrăma. Hayek ar respinge această obiecţie, afirmînd 
(desigur) că nedreptăţile rasiale sau etnice sînt comise direct de către 
anumiţi cetăţeni, pe cînd cele sociale sînt rezultatul jocului complex al 
forţelor economice şi sociale spontane. Dar această replică va avea efica- 
Citate doar dacă se poate arăta că forţele spontane respective nu au fost 
declanşate tot de acţiuni umane, că efectele lor nu erau previzibile, şi nici 
evitabile. În caz că aceste condiţii nu pot fi probate (şi pare imposibil să se 
reuşească o demonstraţie de acest fel), rămîne suspiciunea (cel puţin) de 
„responsabilitate indirectă”, „parţială”, şi mai ales suspiciunea de responsa- 
bilitate pentru „fapte omise”, chiar dacă nu pentru „fapte comise”. Tot aşa 
cum se poate argumenta că cetăţenii sînt responsabili pentru situaţia copiilor 
orfani şi abandonaţi, nu prin ceea ce au făcut, ci prin indiferența cu care au 
privit situaţia acestora, se va putea argumenta că ei sînt (parţial) responsabili 
şi pentru pasivitatea cu care au asistat la degradarea existenţei unor grupuri 
sociale sau etnice. Liberalismul pretinde că nu poate exista nici o analogie 
între minori neajutoraţi şi adulţi apți de activitate normală, dar această teză 
nu este decit rezultatul unei interpretări posibile a lucrurilor. Sînt uşor de 
imaginat însă şi alte interpretări, care nu exonerează la fel de uşor de 
răspunderea pentru situaţia grupurilor defavorizate. 

Dar nu este necesar să avansăm pe această linie de argumentare, căci se 
poate presupune că Hayek, ca individualist hotărît, va respinge ideea de 
responsabilitate colectivă. Cu toate acestea, dificultăţile nu dispar. În ultima 
parte a fragmentului citat se sugerează că problema dreptăţii sociale şi a 
responsabilităţii se dizolvă în cazul „stărilor de lucruri pe care nimeni nu 
le poate schimba”. De aici se înţelege că aceste probleme nu dispar cită 
vreme sînt în joc stări de lucruri pe care oamenii le pot schimba. Or, se 
poate argumenta că anumite stări de lucruri din societate (ca, spre exemplu, 
polarizarea socială, constituirea unor concentrări excesive de putere econo- 
mică sau politică şi de influenţă publică) pot fi schimbate, deci pot face 

obiectul responsabilităţii cetăţenilor şi al „dreptăţii sociale”. Aici devine 
clară incongruenţa din formulările lui Hayek: sau „dreptatea socială” are 
sens doar relativ la „fapte comise” sau are sens şi relativ la „stări de 
lucruri” ce pot schimbate, chiar dacă nu au fost create deliberat de oameni. 
Ambele variante nu sînt practicabile simultan. 

Cum reuşeşte totuşi Hayek să meargă simultan pe ambele direcţii? 
Răspunsul este: cu preţul unei contradicții, care devine limpede dacă ne 
întrebăm : „În ce sens stările de lucruri nu pot fi schimbate ? ”. Nu poate fi 
vorba, desigur, despre ideea că nimic n-ar putea fi modificat în ce priveşte 
distribuirea veniturilor : este evident că multe lucruri pot fi aici schimbate, 
şi ele sînt efectiv schimbate permanent prin sistemul de taxe şi impozite. 
Redistribuirea resurselor este, indiferent cum o apreciem, pozitiv sau 
negativ, nu numai o posibilitate teoretică, ci şi o realitate a statului modern. 
Aşadar, Hayek nu se poate referi la o incapacitate totală de acţiune institu- 
ţională asupra veniturilor. Atunci la ce se referă el cînd vorbeşte despre 
„Stări ce nu pot fi schimbate” ? Evident, este vorba despre stări de lucruri 
ce nu pot fi schimbate sub aspectul dreptăţii sociale : adică, de situaţii 
privind distribuţia-rezultat (finală) a resurselor, a puterii etc. Iată deci 
contradicţia : Hayek afirmă că nu are sens să se vorbească despre stări 
sociale „drepte” sau „nedrepte”, deoarece stările sociale respective nu sînt 
modificabile deliberat sub aspectul dreptății. A afirma însă că ele nu pot fi 
modificate sub acest aspect înseamnă a admite că, fiind „nedrepte”, ele nu 
pot fi totuşi transformate în „drepte” sau că, fiind „drepte”, nu pot fi 
schimbate în „nedrepte”. Dar aceasta presupune că are totuşi sens să se 
vorbească despre „dreptate” socială, numai că este imposibil de realizat 
practic. Cu alte cuvinte, Hayek pendulează între două argumente opuse: 
unul care contestă sensul ideii de „dreptate socială” şi altul care afirmă că 
aceasta nu este realizabilă practic. Poziţia sa este similară celei pe care ar 
adopta-o cineva care ar pretinde, simultan, că ideea de perfecţiune nu are 
sens şi că perfecțiunea nu poate fi atinsă: or, cea de-a doua idee o neagă 
implicit pe cea dintii. În cazul lui Hayek, contradicţia este evidenţiată de 
constatarea că numai dacă ideea de „dreptate socială” are sens, se poate 
susţine în mod coerent că ea nu este realizabilă efectiv în practica socială. 

Întrebat de ce stările de lucruri din societate nu pot fi modificate 
„conform dreptăţii”, Hayek va răspunde, printre altele, că nu putem afla 
niciodată ce distribuţie finală de resurse ar fi „dreaptă”, căci nu se pot 
determina exact „contribuţiile” fiecăruia şi deci ceea ce merită fiecare 
să primească drept „răsplată” (remuneraţie)!. Hayek insistă că valoarea 


1. Ibidem, cap. 9: „Social or Distributive Justice”, p. 77. 

contribuţiilor umane rămîne necunoscută (în afara aprecierii pe care o dă 
piaţa şi care este tocmai cea discutabilă sub aspectul „dreptăţii”) : „nobody 
knows except in so far as the market tells him”!. Dar, o dată acceptat 
punctul său de vedere, se ajunge la acest cerc vicios: ideea de dreptate 
socială nu are sens, deoarece stările de lucruri nu pot fi modificate (sub 
aspectul „dreptăţii” lor), or numai cu privire la lucruri pe care le-am putea 
modifica are sens să vorbim de responsabilitate şi „dreptate” ; iar noi nu 
putem modifica aceste stări de lucruri, pentru că însăşi ideea de dreptate 
este lipsită de sens (nu ştim ce ar însemna „dreptatea socială”, căreia ar 
trebui să i se conformeze stările de lucruri). Pe acest cerc vicios se sprijină 
(în parte) critica hayekiană a dreptăţii sociale şi este fără îndoială îngrijo- 
rător că această critică se susţine printr-o circularitate malignă. 

Deşi Hayek declară în multe locuri că aplicarea ideii de dreptate socială 
la aranjamentele proprii societăţilor moderne este un nonsens, poate că 
nicăieri explicaţia sa nu este mai frapantă decît în eseul Dreptatea socială 
ca atavism (The Atavism of Social Justice). Pe de altă parte însă, el nu 
poate să nu recunoască faptul că ne putem întreba (cu sens!) dacă alegerea 
organizării bazate pe ordinea spontană este justă (dreaptă) sau nu: 


Ne putem întreba, de aceea, dacă o alegere deliberată a ordinii pieţei ca metodă 
de ghidare a activităţilor economice, cu o incidenţă a beneficiilor sale impre- 
dictibilă şi, într-o mare măsură, determinată de şansă, este o decizie justă, dar, 
cu siguranţă, nu dacă, o dată ce am decis să ne folosim de catalaxie în acest 
scop, rezultatele particulare care le produce pentru diferite persoane sînt juste 
sau injuste?. 


Ideea de la care se pleacă este, după cum se ştie prea bine, aceea că 
problema dreptăţii sociale se pune numai pentru actele voluntare, cele de 
care sîntem responsabili, or nimeni nu este responsabil de efectele (necon- 
trolabile) ale unei ordini de piaţă : acestea nu au caracterul propriu actelor 
voluntare. Ceea ce Hayek omite însă este faptul că, dacă are sens să 
întrebăm : „Este oare dreaptă alegerea ordinii de piaţă ? ”, atunci are sens să 
întrebăm şi: „Este oare dreaptă menţinerea/acceptarea ordinii de piaţă ? ”. 
Temeiul acestei deducţii este evident: nu numai alegerea ordinii de piaţă 
este un act voluntar, dar şi acceptarea ei, precum şi menţinerea ei, apărarea 
ei, refuzul de a o schimba sînt, de asemenea, acte voluntare. Mai departe, 
dacă are sens să punem întrebarea : „Este oare dreaptă menţinerea/accepta- 
rea ordinii de piaţă ? ”, atunci are sens şi să întrebăm pur şi simplu: „Este 


1. Ibidem. 
2. Hayek, The Principles of a Liberal Social Order, ed. cit., p. 171. 

oare dreaptă ordinea de piaţă? ”, deoarece tot ceea ce pune în discuţie 
această a doua întrebare este pus în discuţie şi de prima. Cu alte cuvinte, 
a întreba dacă menţinerea ordinii de piaţă este dreaptă echivalează practic 
cu a întreba dacă această ordine este, în sine, dreaptă. Devine deci bizar că 
Hayek admite o interogaţie ca: „Este dreaptă alegerea ordinii de piaţă? ” 
şi respinge interogaţia : „Este oare ordinea de piaţă dreaptă ?”. Poziţia sa 
este contradictorie pentru oricine admite echivalenţa practică de mai sus. 

Ce s-ar putea eventual obiecta împotriva acestei echivalenţe ? Hayek ar 
putea bunăoară pretinde că există o acceptare tacită a ordinii de piaţă (a 
„regulilor jocului” pieţei) şi deci repunerea în discuţie a acestora (chestio- 
narea „dreptăţii” lor) este absurdă. El sugerează ceva de acest fel, atunci 
cînd spune: „O dată ce am fost de acord să jucăm jocul respectiv şi să 
profităm de rezultatele lui, constituie o obligaţie morală acceptarea rezulta- 
telor, chiar dacă ne sînt potrivnice”!. Aici ne lovim de vechea presupunere 
că toţi participanţii la „jocul social” dovedesc, prin însăşi participarea lor, 
că i-au acceptat regulile. Presupunerea este complet nefondată. 

În primul rînd, se ridică o problemă de relevanţă. Simpla participare la 
un joc, şi chiar acceptarea (ce poate fi provizorie) a regulilor lui, nu este 
totdeauna relevantă pentru problema „dreptăţii” jocului. Evident, partici- 
panţii la joc pot accepta regulile acestuia pe considerente pur contingente 
(interese imediate presante, lipsa alternativelor raţionale etc.), ceea ce nu 
indică nimic cu privire la „dreptatea” jocului sau a regulilor sale. 

În al doilea rînd, participanţii la joc pot „juca” în acord cu regulile, 
însă fără să le accepte sau să le considere drepte: ei pot evita să încalce 
regula din considerente de oportunitate individuală (teama de consecinţele 
unei încălcări, spre exemplu), fără însă a accepta valabilitatea ei principială. 
Într-un asemenea caz, oamenii „joacă” în conformitate cu regula, dar nu o 
urmează drept validă?. 

În al treilea rînd, se poate argumenta că majoritatea „jucătorilor sociali” 
acţionează în acord cu „regulile jocului”, fără însă a-şi pune efectiv 
problema caracterului drept sau nedrept al acestora. Motivul omisiunii nu 
este nici acela că ei ar considera spontan că regulile sînt „drepte”, nici 
acela că le-ar fi indiferentă „dreptatea” sau „nedreptatea” lor; ci motivul 
este că nu li se oferă niciodată prilejul de a evalua această dimensiune, în 


1. Hayek, The Principles of a Liberal Social Order, ed. cit., par. 50, p. 175. 

2. Fac aici apel, aşa cum este evident, la distincţia consacrată în filosofia analitică 
între a acționa conform unei reguli şi a urma o regulă. Prima variantă, a acționa 
conform unei reguli, nu presupune nici măcar cunoaşterea regulii în cauză, şi cu 
atit mai puţin acceptarea ei; ea desemnează doar comportarea ce nu încalcă 
regula, „coincidenţa” dintre acţiune şi cerinţele regulii. 

sensul că nu li se cere niciodată acceptul pentru regulile fundamentale ale 
jocului şi pentru caracterul lor „drept”. Ocaziile pentru ca persoanele să-şi 
declare adeziunea sau refuzul cu privire la aceste reguli sînt extrem de rare 
Şi, ceea ce este mai important, aproape întotdeauna neconcludente, deoarece : 

(i) în situaţiile respective oamenii nu se află în spatele „vălului (rawlsian) 
de ignoranță” şi nu judecă lucrurile obiectiv, din punctul de vedere al 
„dreptăţii sociale”, ci subiectiv (din punctul de vedere al intereselor 
imediate) ; cu alte cuvinte, se comportă aici utilitar, nu principial ; 

(ii) situaţiile respective sînt cazuri de alegere complexă, între programe 
politice alternative cu caracter multidimensional, nu simple alegeri între 
„reguli drepte” şi „reguli nedrepte” ; neavînd în faţă această ultimă alterna- 
tivă simplă, deciziile persoanelor reflectă efectiv preferinţele lor pentru 
unele dintre aceste programe multidimensionale, pentru „pachete” globale, 
nu pur şi simplu pentru un tip sau altul de dreptate ca atare. Pe scurt, 
ocaziile de a evalua „dreptatea socială” sînt „perturbate” şi chiar anulate 
de nenumărate alte evaluări ce trebuie făcute simultan ; rezultatele, în ce 
priveşte această dimensiune, sînt „viciate” de prezenţa şi urgenţa celorlalte 
dimensiuni asupra cărora se optează. 

Nu există, aşadar, motive pentru a presupune că participarea la joc 
atestă aprobarea tacită a caracterului „drept” al regulilor în vigoare. Hayek 
ar putea obiecta, întrebind de ce ar participa „jucătorii” la un joc ale cărui 
reguli li s-ar părea nedrepte. Dar obiecţia nu are forţă, şi acest lucru este 
de mult cunoscut: încă discuţiile asupra „contractului social” au spulberat 
iluzia că „participarea la viaţa socială” ar demonstra „aprobarea” regulilor 
acesteia. Tot aşa cum participarea socială nu dovedeşte adeziunea (tacită) la 
un „contract social”, ci poate primi multe interpretări diverse, nici „jocul” 
conform cu regulile nu dovedeşte acceptarea acestora ca „drepte”, ci poate 
avea multe alte explicaţii. 

Concluzia acestei argumentări este că nu există temeiuri pentru a susţine 
că participanţii la „jocul social” au admis tacit regulile jocului ca fiind 
„drepte”. Or, în acest caz, nu li se poate imputa eventuala dorinţă de a pune 
în discuţie caracterul lor. lar dacă persoanele au latitudinea de a cerceta 
caracterul „drept” sau „nedrept” al regulilor jocului, aceasta înseamnă că 
se poate pune, cu sens, problema dreptăţii sociale, cel puţin în următoarea 
reformulare : „Sînt oare drepte regulile jocului? ”. De aici, decurg şi 
celelalte întrebări, de asemenea ca întrebări cu sens: „Este oare dreaptă 
menţinerea regulilor existente ?”, „Este oare dreaptă perpetuarea ordinii 
de piaţă ? ” etc. 

Respingînd asemenea întrebări, Hayek ilustrează de fapt refuzul liberal 
de a repune în discuţie „dreptatea” regulilor jocului social. Este larg admis, 

chiar de către liberali precum James Buchanan, că „the rules of political 
order... can be legitimately derived only from the agreement among indivi- 
duals as members of the polity”!. În mod normal, regulile privind „dreptatea 
socială” trebuie deci şi ele deduse din acordul majorităţii membrilor 
societăţii. Declararea lor drept „lipsite de sens” este numai un mod de a le 
sustrage dezbaterii şi de a evita supunerea lor la „votul” acestora. Simultan, 
prezentarea anumitor „reguli ale jocului” drept intrinsec raţionale şi bene- 
fice, drept „ştiinţific fundamentate”, este doar o cale de a le sustrage 
revizuirii critice. 

Deşi Hayek apără ideea de Societate Deschisă, prin strategia sa de a 
respinge punerea în discuţie a „regulilor jocului” şi a declara „dreptatea 
socială” ca nonsens, el încalcă unul dintre principiile centrale ale acestei 
societăți: acela al supunerii la critică a tuturor opţiunilor existente. Justifi- 
carea hayekiană că aici n-am avea de-a face cu nici o opţiune (rezultatele 
ordinii de piaţă fiind necontrolabile deliberat) nu stă în picioare : chiar dacă 
nu putem controla total aceste rezultate, avem totuşi opţiunea de a le recu- 
noaşte drept „echitabile” sau nu, de a le accepta sau nu, de a le amenda sau 
nu, de a le corecta sau nu. Cită vreme aceste opţiuni există, nu se poate susţine 
că problema dreptăţii sociale ar fi lipsită de sens. Situaţia este, de altfel, 
similară, într-o anumită măsură, cu cele discutate în sfera eticii aplicate : 
faptul că o persoană este în pericol mortal din cauze de care X nu este 
răspunzător, nu implică că X nu este dator să o ajute (dacă poate), nici că 
aici nu s-ar aplica ideile de dreptate ; analog, faptul că anumiţi concetăţeni 
ai lui X ajung în situaţii de dezavantaj sau penurie gravă din cauze pentru 
care X nu este răspunzător nu înseamnă neapărat că X nu ar avea datoria 
de a le ajuta (dacă este posibil). Condiţiile şi dimensiunile acestui ajutor 
rămîn subiect de dispută, teza însăşi că X are aici datorii (că dreptatea cere 
ca X să acorde ajutor) poate fi amendată, dar ea nu este nicidecum absurdă. 

Dezbaterea pe marginea viziunii lui Hayek asupra dreptăţii sociale ar 
putea continua, deoarece nu se poate spune că părţile şi-ar fi epuizat 
complet argumentele. Cele spuse mai sus evidenţiază însă dificultăţi teoretice 
majore înfruntate de această viziune. O mare parte dintre aceste dificultăţi 
sînt efectul simplificărilor drastice operate de Hayek, al tendinței de 
„încapsulare” a unor fenomene complexe („dreptate” socială, „stat”, 
„intervenţie deliberată”) în abstracții unidimensionale. Dar în capacitatea 
de a avansa abstracții provocatoare stă şi fertilitatea demersului hayekian : 
într-un fel, argumentele şi contraargumentele de mai sus confirmă fecundi- 
tatea şi importanţa acestui demers. 


1. James Buchanan, Geoffrey Brennan, The Reason of Rules : Constitutional Political 
Economy, Cambridge University Press, 1985, p. 26. 


JEREMY SHEARMUR 


UTILIZAREA CUNOAŞTERII 
IN ORGANIZAŢII: O EXPLICAŢIE 
PRELIMINARĂ 


1. Introducere 


Una dintre contribuţiile cele mai importante ale lui Hayek la teoria 
socială este reprezentată de setul de argumente avansate de el cu privire la 
utilizarea cunoaşterii în societate. Aşa cum bine se ştie, Hayek a fost în 
tinereţe simpatizant al unui tip de socialism fabian?. După terminarea 
studiilor universitare, el a lucrat însă alături de economistul austriac Ludwig 
von Mises. Hayek a fost profund influenţat de critica lui Mises cu privire 
la socialism şi, în special, de argumentele sale cu privire la imposibilitatea 
calcului economic în socialism?. Acest lucru pare să fi jucat un rol crucial 
în modificarea credinţei lui Hayek în fezabilitatea socialismului, înţeles 
ca presupunînd înlocuirea pieţelor cu planificarea centralizată (deşi şi-a 
exprimat simpatia pentru idealurile socialiste — egalitariene — cel puţin pînă 
în 19441). Hayek a mărturisit de asemenea că, deşi considera critica lui 
Mises ca fiind corectă, nu era totuşi de acord cu particularităţile argu- 
mentului misesian. Acest lucru, precum şi unele schimburi de idei cu 


1. Această lucrare se bazează în parte pe idei prezentate într-o conferinţă la Institute 
of Economic Affairs, Londra, în 1998, şi în seminarul meu despre „Organizaţii şi 
Cunoaştere” la Departamentul de Ştiinţe Politice din Faculty of Arts, în cadrul 
ANU în 1999. Aş dori să mulţumesc participanţilor la ambele pentru discutarea 
unor versiuni mai vechi ale ideilor pe care se bazează această scurtă lucrare. (Nota 
editorului englez : Autorul îşi păstrează toate drepturile asupra acestui studiu). 

2. A se vedea, pentru discuţie, lucrarea mea Hayek and After, Routledge, Londra, 
1996, capitolul 2. 

3. A se vedea, pentru discuţie, lucrarea mea Hayek and After, capitolul 2. Asupra 
semnificației argumentului lui Mises, într-o manieră mai generală, a se vedea 
David Ramsay Steele, From Marx to Mises, La Salle, Open Court, 1992. 

4. A se vedea, pentru discuţie, lucrarea mea Hayek and After, capitolul 2, în special 
referirile la lucrarea lui Hayek „On Being an Economist” (1944). 

apărători ai socialismului, l-au condus pe Hayek la dezvoltarea unor reflecţii 
care ne interesează în mod special. Căci, în timp ce argumentul lui Mises 
se referea, în primul rînd, la problemele calcului economic în socialism, ca 
atare - arătind că nu este posibilă determinarea utilizării economice a 
bunurilor de capital esenţiale în absenţa preţurilor de piaţă -, Hayek s-a 
preocupat de o problemă uşor diferită. Aceasta este tema pe care el a 
explorat-o şi dezvoltat-o apoi într-o serie de lucrări ce se refereau atît la 
calculul economic, cît şi, într-un cadru mai general, la utilizarea cunoaşterii 
în societatel. 

În argumentul lui Hayek cunoaşterea este prezentată ca dezagregată din 
punct de vedere social. Prin aceasta înţeleg că ea este social dispersată - în 
sensul că este prezentă în cadrul populaţiei unei societăţi, şi nu este 
controlată în mod centralizat. Hayek va întări mai tîrziu această idee, 
accentuînd, cu referire la Michael Polanyi’, faptul că o mare parte din 
cunoaşterea respectivă poate avea foarte bine un caracter tacit: să fie mai 
degrabă de tipul a şti cum, decît a şti că, pentru a folosi exprimarea lui 
Gilbert Ryle?. Ceea ce era semnificativ în viziunea lui Hayek a fost adus la 
lumină printr-o reinterpretare creativă a ideilor lui Adam Smith cu privire 
la diviziunea socială a muncii. 

În Avuția Naţiunilor, Smith a oferit, este arhicunoscut, o trecere în 
revistă a modurilor în care avuţia este generată ca urmare a diviziunii 
muncii în cadrul unui atelier de ace. Dar, o semnificaţie cheie, în termenii 
teoriei sociale, avea nu atît ceea ce se întîmpla în cadrul atelierului - unde 
se presupune că diversele activităţi ale indivizilor sînt coordonate de un 
manager sau un comitet al muncii —, ci pe o scală mare, la nivelul societăţii. 
Pentru că, în acest caz, există o aceeaşi diviziune a muncii şi, implicit, 
cîştiguri de productivitate. Însă coordonarea avea loc nu atît ca urmare a 
planificării de către un manager sau a directivelor date de către acesta celor 
ce întreprind activităţi economice în cadrul societăţii, ci avea loc mai 
degrabă spontan. Coordonarea activităţilor indivizilor era dată de preocu- 
parea fiecăruia de a obţine un cîştig cît mai mare de pe urma muncii sau a 
bunurilor sale şi de atenţia la semnalele ce li se transmit prin intermediul 
preţurilor. Astfel ei a fost determinaţi să coopereze - fără măcar să ştie că 
acest lucru se întîmplă producînd bunuri de care alţii aveau nevoie - ce îşi 


1. În acestă privinţă, articolele cheie sînt de găsit în lucrarea sa /ndividualism and 
Economic Order, Routledge, Londra, 1949. 

2. A se vedea, în special, materialul inclus apoi în lucrarea lui Polanyi The Logic of 
Liberty, Routledge, Londra, 1951. 

3. A se vedea Gilbert Ryle, The Concept of Mind, Hutchinson, Londra, 1949. 

găseau locul în cadrul planurilor complexe şi necunoscute ale altor oameni — 
ca rezultat al luării în considerare a semnalelor transmise prin intermediul 
preţurilor. Imaginea rezultată este cea care a constituit de atunci o sursă 
continuă de inspiraţie pentru teoreticienii sociali - cu deosebire în predica 
laică a lui Leonard Read, „I, Pencil”?. Aceste preţuri ofereau stimulente şi 
transmiteau, fiecărui individ care acţiona, în diferite situaţii în societate, 
informaţii cu privire la răspunsurile şi evaluările agregate ale altor oameni. 

Hayek a fost capabil să construiască pe - şi să revigoreze - viziunea 
diviziunii sociale a muncii într-o societate bazată pe piaţă, în termenii 
utilizării cunoaşterii social dispersate. Nu era vorba numai despre ce ar 
putea face oamenii, dar şi despre ceea ce cunosc şi pot pune la dispoziţia 
altor membri ai societăţii, prin intermediul mecanismelor de piaţă. Într-adevăr, 
imaginea la care a condus a fost izbitoare. Căci ar părea nu numai că o 
asemenea societate funcţionează astfel încît oamenii contribuie fiecare la 
bunăstarea celuilalt, ci că ei ar putea face aceasta acţioniînd într-o manieră 
care să permită realizarea un ideal important de libertate. Pentru că, într-o 
astfel de societate, indivizii pot acţiona pe baza propriilor judecăţi şi 
cunoştinţe, sub protecţia domniei legii. 

Ideile lui Hayek sînt frapante. Nu trebuie să le tratăm ca descriind 
singurul mecanism legat de cunoaştere care funcţionează într-o societate 
modernă şi complexă a pieţei. Au loc tot felul de alte activităţi, de la 
dezvoltarea încrederii în cadrul relaţiilor repetate şi comunicarea cunoaşterii 
prin intermediul bîrfei”, de exemplu, la întrepătrunderea între, să spunem, 
organizaţii de desfacere şi producători, în scopul unei mai bune asigurări a 
dezvoltării produselor potrivit cerinţelor consumatorilor. Dar, oricît de 
importante ar fi aceste alte probleme, diviziunea socială a muncii şi 
diviziunea socială a cunoaşterii, aşa cum le descrie Hayek, sînt cele care 
formează cadrul pentru alte activităţi. Nu numai că aceste lucruri sînt 


1. Este cu siguranţă o problemă de real interes intelectual cînd şi în ce condiţii are 
loc efectiv această coordonare ; dar nu este un subiect pe care îl putem dezbate 
aici. 

2. Argumentul lui Read este doar unul dintr-un şir de prezentări ale acestei idei, după 
care produsele într-o societate bazată pe piaţă sînt produse ale cooperării neinten- 
ționate între oameni care nu se cunosc între ei şi care nu cooperează în mod 
deliberat, idee ce poate fi regăsită cel puţin încă de la Al doilea tratat despre 
cîrmuire (Second Treatise on Government) al lui John Locke. Cea mai accesibilă 
sursă a eseului lui Read este acum: http: //www.fee.org/about/ipencil.html. 

3. A se vedea, de exemplu, Dan Klein (coord.), Reputation, University of Michigan 
Press, Ann Arbor, 1996, ca probă şi argument cu privire la rolul unor astfel de idei 
ca alternativă la viziunea potrivit căreia guvernul este necesar pentru a determina 
indivizii să se comporte în mod corespunzător unii faţă de ceilalţi. 

caracteristice unei societăţi precum a noastră, dar, aşa cum arată Hayek — 
iar raţionamentul a fost admis de către mulţi socialişti! —, nu pare să existe: 
nici O alternativă evidentă în cadrul societăţilor bazate pe piaţă, extinse, de 
abordare a acestor lucruri altfel decit prin intermediul mecanismelor de 
piaţă. (În mod clar, informaţia furnizată centralizat şi alte activităţi ale: 
guvernului pot afecta funcţionarea unor asemenea mecanisme ; dar argu- 
mentul lui Hayek era acela că nu li se pot substitui în mod sistematic.) 

Acest fapt ne apropie practic de preocuparea lucrării de faţă: ce ne 
facem cu problema lui Hayek privind utilizarea cunoaşterii tacite şi dezagre-. 
gate în interiorul organizaţiilor? ? În acest context, deşi există şi abordări 
mai recente, lucrarea clasică a lui Ronald Coase, Natura firmei, este încă. 
folositoare, oferindu-ne contextul pentru problema în discuţie. Căci el pune 
întrebarea foarte pertinentă : de ce, dată fiind abordarea pe care tocmai am: 
menţionat-o, trebuie să existe firme şi, în general, organizații? Răspunsul 
oferit este că acestea ne permit eliminarea costurilor de tranzacţie (în mod! 
special ceea ce el numeşte costuri de marketing). Această abordare ar putea: 
fi uşor extinsă”. Căci dincolo de şi deasupra acestui răspuns, s-ar putea adăuga, 
că a angaja pe cineva - spre deosebire de a încheia cu el un contract pentru. 
furnizarea unui bun sau serviciu - are două consecinţe semnificative. În 
primul rînd, aşa cum Coase însuşi a accentuat, înseamnă că de la o persoană 
se poate - raţional — aştepta să îndeplinească o gamă largă de servicii, al 
căror caracter nu poate fi specificat în momentul angajării. În al doilea. 
rînd, şi, aşa cum vom vedea, cu deosebire important - în cazul unui; 
angajat, cunoştinţele sale legate de munca pe care o desfăşoară, ca şi 
inovațiile sale sînt proprietate a companiei, şi nu a sa. (În mod clar, acest 
lucru ridică unele probleme interesante cu privire la stimulente, în sensul 
că, dacă angajatul talentat nu are perspectiva unui venit în plus faţă de şi. 
deasupra salariului său - de exemplu, prin oferirea unei părţi din acţiunile 
companiei -, el va avea interesul să ascundă potenţialul inovator care ar 
avea o aplicaţie dincolo de şi deasupra celei necesare soluționării problemei 
care i-a fost încredinţată, iar dacă domeniul este tehnic, devine dificil şi 
costisitor pentru companie să identifice ce anume se întîmplă.) 


1. Spre comparaţie, contribuţiile lui Plant şi Miller, în Julien Le Grand şi Saul Estrin 
(coord.), Market Socialism, Clarendon Press, Oxford, 1989. 

2. A se vedea, de asemenea, pentru o prezentare provocatoare a acestei probleme, R. 
Cornuelle, „The Power and Poverty of Libertarian Thought”, în Critical Review, 6, 
nr.1, iarna 1992, pp. 1-10. 

3. A se vedea, pentru o trecere în revistă folositoare, articolele din Louis Putterman 
şi Randall S. Kroszner (coord.), The Economic Nature of the Firm, ediţia a II-a, 
Cambridge University Press, 1996. 

Problema proprietăţii cunoaşterii este, în mod clar, semnificativă, dacă 
vom Compara un angajat cu cineva care furnizează anumite servicii prin 
contract. Dacă lucrătorul cu contract descoperă o modalitate nouă, mai 
uşoară şi mai rapidă, de a îndeplini o anumită sarcină, el poate nu numai 
cîştiga foarte mult de pe urma respectivului contract (presupunînd că ar fi 
plătit pe baza aşteptărilor tuturor că lucrurile se vor face în vechiul mod), 
dar se poate folosi de inovaţia la care a ajuns lucrînd la problema respectivă, 
pentru a rezolva problemele altora. În timp ce, dacă un angajat ar fi avut 
ideea, atunci, în mod firesc, compania ar avea proprietatea asupra ei, şi 
dacă unii concurenţi ar vrea să se folosească de ea, ar putea face acest lucru 
numai cu acordul companiei şi plătindu-i o taxă. Aşa cum voi arăta mai 
departe în lucrarea de faţă, există şi alte dimensiuni ale acestei probleme. 

În mod corespunzător, sînt suficiente motive pentru existenţa firmelor 
şi a altor tipuri de organizaţii. Dar, o dată ce există, apare o problemă: 
cum ne putem folosi de cunoaşterea social dezagregată - inclusiv cunoaşte- 
rea tacită — în cadrul acestora? 


2. Simularea pieţei 


În tratarea subiectului, o cale ar fi adoptarea viziunii potrivit căreia 
abordarea lui Hayek a oferit calea de rezolvare a acestor probleme de 
cunoaştere şi a posibilităţilor în care ele ar putea fi folosite în interiorul 
firmelor. Un ghid deosebit de bun şi scurt al unor asemenea abordări este 
oferit în lucrarea lui Tyler Cowen şi David Parker Markets in the Firms 
(Piețe în interiorul firmelor)!. Scopul general al argumentului lor este 
accentuarea continuității între relaţiile contractuale din afara şi din interiorul 
firmei?. Examinează apoi — şi argumentează — o multitudine de căi în care 
abordări de piaţă (marketr-like approaches), ca şi mecanismul preţurilor şi 
cele asemănătoare acestuia (price-like mechanisms), pot fi utilizate în 
interiorul firmei. Ei ne amintesc, în acest context, de modul în care Ronald 
Coase a citat descrierea de către Robertson a firmelor ca „insule de putere 
conştientă în oceanul de cooperare inconştientă precum picăturile de unt 


1. Tyler Cowen şi David Parker, Markets in the Firm, Institute of Economic Affairs, 
Londra, 1997. Abordarea lor în această - foarte interesantă — lucrare este mai largă 
decît ar putea s-o indice caracterizarea mea de aici. 

2. Spre comparaţie, vezi S. Cheung, „The Contractual Nature of the Firm”, in 
Journal of Law and Economics, aprilie 1983, pp. 1-21, pentru o mai puternică 
susţinere a acestui punct de vedere. 

coagulîndu-se într-o găleată de zer”!. Ei prezintă însă dezavantajele 
acestora, printr-o paralelă cu neajunsurile unei economii planificate 
centralizat. Abordarea lor este oferită ca alternativă la viziunea asupra 
managementului firmei ca planificator central. Această abordare mi se pare 
solidă şi interesantă. Pare, de asemenea, să fie exact tipul de abordare care 
ar trebui utilizat în multe împrejurări. Este uimitor cum, în zilele noastre, 
se discută despre firma virtuală - în sensul unei companii care adoptă o 
astfel de atitudine, pînă la a contracta toate activităţile „sale”. Mi se pare 
însă că există trei probleme ale unei astfel de abordări, care răspund unor 
critici mai vechi ale relaţiei de angajare. 

Prima constă în faptul că introduce în interiorul companiei un mod de 
lucru ce poate conduce la dificultăţi în relaţiile de muncă. Căci examinarea, 
să spunem, a sarcinilor pe care le au de îndeplinit anumite diviziuni ale 
unei companii, ca un preambul la tratarea acestora ca furnizori prin contract 
ai respectivului serviciu, introduce un sistem de stimulente perfide pentru 
angajaţii în discuţie. Căci, în mod clar, evaluarea pe care o faci este aceeaşi 
cu cea pe care ai fi făcut-o dacă ai fi evaluat activitatea plănuind să 
contractezi cu alţi furnizori. Indivizii din respectiva divizie vor putea foarte 
bine să înceapă a se întreba dacă; o dată ce această evaluare va fi realizată, 
condiţiile lor de angajare şi oportunităţile de promovare vor rămîne 
asemănătoare celor pe care le aveau în cadrul companiei mai mari. În mod 
evident, contractarea - ca şi introducerea de asemenea condiţii în interiorul 
unei companii - poate oferi reale beneficii celor ce se ocupă de manage- 
mentul companiei originale şi celor care conduc unitatea respectivă. Însă, 
pentru angajatul obişnuit, pot exista dezavantaje importante. Nu numai că 
toate condiţiile pot fi mai proaste, dar, dacă rezultatul este raţionalizarea, 
raţionalizate pot fi chiar posturile lor. Angajaţii pot simţi că participarea la 
exerciţii evaluative relaţionate cu astfel de mişcări este echivalentă cu 
împletirea funiei cu care vor fi spînzuraţi. Este posibilă, astfel, rezistenţa 
sau chiar sabotarea respectivelor activităţi. 

Ajung, astfel, la cel de-al doilea punct. Relaţiile în discuţie - între 
angajat şi angajator -— au fără îndoială un caracter pur instrumental. Una 
dintre persoane este folosită pentru atingerea scopurilor unei alte persoane. 
Asemenea aranjamente sînt importante — căci ele pot fi în direcţia eficienţei 
şi a unui tip de ordine socială descris de Smith şi mai apoi de către Hayek. 
Mai mult, dacă avem de-a face, în acest cadru, cu indivizi care sînt 
întreprinzători individuali sau parteneri într-o mică întreprindere, angajarea 


1. A se vedea Ronald Coase, „The Nature of the Firm”, in Coase, The Firm, the 
Market and the Law, Chicago University Press, 1988, p. 35. 

în asemenea termeni este posibil să fie extrem de stimulativă. Poate fi o 
adevărată provocare a-ţi utiliza cunoştinţele şi ingeniozitatea pentru a face 
lucrurile mai bine - un fapt nu numai extraordinar, dar şi extrem de 
profitabil, nu doar în termeni de venituri de pe urma ideilor tale, dar şi ca 
urmare a satisfacţiei de a ţi le vedea puse în practică şi de a ajuta la 
creşterea şi dezvoltarea companiei cu care te identifici. Lucrurile sînt însă 
diferite în cazul unui simplu angajat într-un asemenea cadru. Căci, în acest 
context, este posibil nu numai ca o sporire a productivităţii să fie în 
detrimentul cuiva - fie în termeni de pierdere a locului de muncă, fie de 
scădere a interesului asupra propriei activităţi. Dar există chiar riscul ca 
aceasta să fie o urmare a propriilor idei şi inovaţii. 

În al treilea rînd, cineva care intră într-o relaţie contractuală se presupune 
că ştie ce anume doreşte. Cu alte cuvinte, dacă cineva contractează cu o 
parte din afara companiei pentru furnizarea a ceva, se presupune că doreşte 
lucrul pe care l-a comandat. Trebuie, în mod firesc, să plătească pentru el, 
dacă a fost livrat conform specificaţiilor, şi nu cade în sarcina persoanei cu 
care a contractat să-i ofere o critică a produsului care a cerut să-i fie 
furnizat. În mod evident, există contexte în care acesta din urmă ar putea 
ridica o sprînceană sau pune o întrebare mai explicită cu privire la ceea ce 
i s-a cerut să furnizeze. Dar tocmai pentru că nu este parte a activităţii tale 
antreprenoriale - şi, astfel, nu ştie cu exactitate ce anume doreşti să realizezi — 
există limite cu privire la cît de departe poate în mod rezonabil pune 
asemenea întrebări, ca să nu luăm în considerare faptul că, dacă o astfel de 
situaţie are loc, dezvăluirea a ce anume doreşti să realizezi îi poate oferi 
informaţii preţioase. (De exemplu, cu privire la o piaţă pe care respectiva 
persoană ar putea să intre în concurenţă cu tine.) Acest fapt presupune, la 
rîndul său, că nu va avea nici un stimulent pentru a se gîndi la problemele 
tale, ci numai la cum ar putea produce, în modul cel mai eficient, ceea ce 
i-ai cerut să producă. Dacă o abordare precum cea a lui Cowen şi Parker 
duce la dezvoltarea de centre de profit în interiorul întreprinderilor, acestea, 
la rîndul lor, par a nu avea nici un motiv pentru a-şi pierde vremea cu 
problemele altora, ci mai degrabă să desfăşoare producţia — în modul cel 
mai economic - a ceea ce li s-a cerut să producă. Ceea ce înseamnă nu 
numai că - aşa cum am menţionat în introducerea lucrării de faţă - inovațiile 
nu vor fi proprietatea persoanei care îndeplineşte o anumită sarcină (cu 
excepţia cazului în care acest lucru este specificat în avans, ca parte a 
relaţiei contractuale), dar şi că vor exista pierderi atît în privinţa cunoştin- 
telor (know-how) indivizilor care execută sarcinile respective pe cont 
propriu, dar şi în privinţa input-ului decisiv pe care aceştia ar putea să-l 
introducă în specificarea sarcinii pe care o au de îndeplinit. 

Ideile la care conduc toate acestea sînt expuse mai pe larg în cele două 
puncte care urmează. 

În primul rînd, într-un anume sens, cu cît o firmă este de dimensiuni 
mai reduse (sau cu cît o firmă mare adoptă măsuri în interiorul său care să 
simuleze relaţiile între firme de dimensiuni reduse sau indivizi pe piaţă), cu 
atit funcţionarea ei este limitată la cunoaşterea cu privire la ceea ce ar 
trebui să se facă a celor cîteva persoane care o conduc. În mod sigur, ei se 
vor putea baza - prin intermediul mecanismelor hayekiene - pe un volum 
mare de cunoştinţe cu privire la modul în care planurile lor pot fi realizate 
dispersat, în cadrul unei societăţi bazate pe piaţă. Dar aceste planuri sînt 
ele însele dogmatizate, în sensul de a fi luate ca atare, neputind face 
obiectul unei critici. Avem aici analogul unui consumator ale cărui gusturi — 
la un anumit nivel! — sînt luate ca atare, mai degrabă decît să facă obiectul 
unei evaluări critice din partea altor persoane. În mod similar, cunoştinţele 
(know-how) acestor persoane sînt limitate la ceea ce ei cunosc. Este foarte 
posibil ca ei să cheltuiască timp şi resurse pentru a face ceva echivalent cu 
redescoperirea roții. Şi singurul mod în care pot dobîndi alte cunoştinţe şi 
feedback - de exemplu, prin utilizarea consultanţilor - cere ca ei să ştie 
(într-un anume sens) ceea ce nu ştiu şi cine ar poseda cunoştinţele în cauză, 
şi care ar fi preţul corect pentru acestea. (În această privinţă, preocuparea 
noastră poate fi privită ca un ecou a ceea ce Frank Knight numea 
incertitudine, dar ea este, în fapt, destul de diferită?.) . 

În al doilea rînd, problema fundamentală îmi pare a fi aceea că practi- 
canţii unei asemenea abordări lucrează cu viziunea că tot ceea ce este 
înseamnă coordonare de piaţă şi planificare centrală (deşi Cowen şi Parker 
permit mai multe combinaţii între cele două). Aceasta conduce - în mod 
ciudat - la o viziune care, deşi este deosebit de sensibilă la avantajele 
mecanismelor de piaţă, tinde să trateze singura alternativă ca fiind aceea a 
unui planificator central. (Într-adevăr, individul este un astfel de planifi- 
cator în ceea ce priveşte propriile preferinţe şi gusturi.) Dar, aşa cum aş 
dori să argumentez în cele ce urmează, aceasta este o viziune care, deşi 
importantă - şi ar fi bine să o utilizăm în multe împrejurări -, nu poate fi 
considerată singura alternativă la piaţă. 


1. Am scris în acest fel pentru a lăsa loc noţiunii de „bunuri Z” - adică faptului că pot 
exista (pot fi date) preferinţe în spatele a ceea ce în mod curent noi considerăm a 
fi preferinţele noastre, în termenii cărora preferinţele noastre curente pot fi criticate. 
A se vedea, pe această temă, Garry Becker, A Treatise on the Family, Harvard 
University Press, Cambridge, 1982. 

2. A se compara, pe această temă, discutarea de către Coase însuşi, în „The Nature 
of the Firm”, a temelor din lucrarea lui Knight, Risk, Uncertainty and Profit, ediţia 
a Il-a, Harper & Row, New York, 1921. 

3. Cunoaşterea tacită: de la Polanyi 
la managementul cunoaşterii 


În acest moment aş dori să mă întorc la întrebarea-cheie, pusă la sfirşitul 
introducerii : cum am putea răspunde la probleme despre utilizarea cunoaş- 
terii în organizaţii? În secţiunea precedentă am urmărit o abordare a 
acestei probleme care răspunde prin încercarea de a utiliza — sau de a 
simula - preţuri şi mecanisme de piaţă în interiorul organizaţiilor. Dar 
există oare abordări alternative ? Prima noastră mişcare ar fi considerarea 
unei abordări care a devenit recent o modă în rîndul celor ce se preocupă 
de practicile de management, în special în Statele Unite, şi care este adesea 
denumită „managementul cunoaşterii”. (Mi se pare izbitor faptul că unele 
dintre ideile pe care Cowen şi Parker le prezintă ca avîndu-şi originea în 
practica întreprinderilor din Statele Unite, în special la Koch Industries, 
pot fi mai bine teoretizate în termenii acestor idei, decît în termenii 
abordărilor mai înguste bazate pe piaţă pe care le adoptă aceştia.) 

Managementul cunoaşterii poate fi privit în mod folositor, cred eu, ca 
produsul a două tendinţe. Pe de o parte, multe companii mari au cheltuit în 
perioada anilor '80 sume considerabile pe tehnologii ale informaţiei, dar 
cîştigurile de pe urma respectivelor investiţii au fost dezamăgitoare. 
Rezultatul a condus la o îngrijorare cu privire la modalităţile în care aceste 
facilităţi ar putea fi utilizate într-un mod mai eficient în cadrul companiei, 
şi, astfel, s-a produs la o mutare a atenţiei pe cunoaştere şi administrarea 
sa eficientă. Pe de altă parte, unii cercetători au devenit interesaţi în 
probleme privind administrarea cunoaşterii în organizaţii. Printre aceştia 
merită amintit suedezul Karl Erik Sveibyi, care a recurs la lucrarea filosofu- 
lui şi teoreticianului social Michael Polanyi?, pentru idei cu privire la 
caracterul cunoaşterii. Aceste două influenţe au condus în vremurile recente 
la o creştere considerabilă a activităţii în interiorul organizaţiilor comerciale 
şi, prin intermediul comentariilor, în cărţi” şi pe internett. Există multe 


Conform http : //www.sveiby.com.au/KnowledgeManagement.html. 

A se compara ale sale Logic of Liberty şi Personal Knowledge, Routledge & Kegan 

Paul, Londra, 1958. Sveiby a scris o teză cu privire la lucrarea lui Polanyi şi oferă 

în mod curent un ghid al ideilor lui, prin intermediul paginii sale de web (a se 

vedea nota precedentă). 

3. A se vedea, de exemplu, Carla O'Dell şi C. Jackson Grayson Jr., If only we knew 
what we know, Free Press, New York, 1998. 

4. A se compara, de exemplu, http : //www.brint.com/ ; http : //www.knowledge business. 

com/; http: //www.businessinovation.ey.com/center/centerf.html. 

dimensiuni ale acesteia, dar una care este deosebit de semnificativă în 
contextul nostru are legătură cu comunicarea cunoaşterii tacite. 

În „Introducere”, am discutat despre rolul cunoaşterii tacite în argumen- 
tul lui Hayek împotriva planificării centralizate - spunînd că o astfel de 
cunoaştere nu poate fi centralizată şi, astfel, nu poate fi utilizată de către 
planificatori. Viziunea lui Hayek era aceea că o asemenea cunoaştere poate 
fi utilizată social, prin intermediul indivizilor ce o deţin şi o folosesc ca 
bază pentru acţiune, în luarea deciziilor în contexte de piaţă. Hayek avea cu 
Siguranţă dreptate în a accentua acest din urmă punct. Dar una dintre 
temele din managementul cunoaşterii ne sugerează că se poate merge mult 
mai departe decît şi-a imaginat el în a face o astfel de cunoaştere disponibilă 
pentru ceilalţi. Ceea ce s-a făcut - de către consultanţii în management 
Ernst şi Young, de exemplu - a fost chestionarea celor implicaţi în diverse 
sarcini specifice, alcătuindu-se astfel o bază de date care poate fi consultată 
de către ceilalţi membri ai organizaţiei. Cu alte cuvinte, tipul de abordare 
pe care ei l-au utilizat a fost să-i determine pe oameni să transcrie lecţiile 
învăţate, şi alte informaţii pertinente, dintr-o formă tacită într-una inter- 
subiectiv accesibilă. Aceasta nu înseamnă, desigur, că întregul conţinut al 
cunoaşterii tacite este explicitat sau că nu mai ai nevoie de cunoaştere tacită 
(ori de un alt tip) pentru a fi, apoi, capabil să utilizezi ceea ce este pus la 
dispoziţie. Înseamnă doar că, mai presus de orice, dacă o asemenea bază 
de date este instalată, oamenii nu mai au nevoie să înveţe de fiecare dată 
cum să rezolve o problemă anume. Este, de asemenea, grăitor faptul că 
acea cunoaştere rezultată nu este utilizată de planificatorii centrali, ci, mai 
degrabă, într-un cadru desceptralizat, de către alţi agenţi. În vederea 
funcţionării unor asemenea sisteme, este important ca oamenii să fie 
stimulaţi să împărtăşească informaţia. Şi, aşa cum am menţionat, o dezvol- 
tare impresionantă a unor astfel de idei are loc acum, atît în cadrul 
organizaţiilor comerciale, cît şi prin cei interesaţi în studierea lor. Există, 
de asemenea, organizaţii comerciale cum sînt Orbital Software!, care oferă 
facilitatea de căutare (mining) a informaţiei electronice existente - de 
exemplu, a corespondenţei electronice între birourile „de ajutor” şi cei 
care le pun întrebări acestora - pentru a o transforma într-o bază de date. 
Acesteia i se pot pune întrebări în limbajul obişnuit. În cazul în care o 
asemenea căutare nu îşi găseşte răspuns în materialul din baza de date, 
software-ul prezintă legături către persoane din cadrul organizaţiei care pot 
fi contactate şi care pot oferi mai multe informaţii despre subiectul respectiv. 


1. A se vedea http: //www.orbitalsw.com. 

Cu alte cuvinte, întrebările la care nu se poate răspunde sînt direcționate 
către aceste persoane - şi întrebarea, şi răspunsul său fiind adăugate, la 
rîndul lor, în baza de date. . 

Mai degrabă decît a privi la aceste probleme detaliat sau, mai general, 
la domeniul în expansiune al managementului cunoaşterii, aş vrea să extrag 
din acestea cîteva concluzii; unele care sînt legate de teme discutate în 
secțiunea a doua a lucrării de față. 

Căci, o dată ce organizațiile sînt privite în termeni de sistem, în 
interiorul căruia cunoaşterea tacită - şi alte tipuri de cunoaştere — sînt 
împărtăşite într-o asemenea manieră, anumite probleme încep să arate 
destul de diferit. Şi anume, devine clar că pot exista dezavantaje ale unei 
abordări „contractuale” (contracting-out) şi ale modelului companiei virtu- 
ale. Căci baza de date, creată prin intermediul comunicării cunoaşterii 
tacite, este atît un produs, cît şi un instrument al întregii organizaţii. În 
acest context, este foarte important cine este şi cine nu este membru al 
companiei. Căci, în cazul unui membru, se poate apela la cunoaşterea sa 
pentru crearea unei asemenea baze de date. Dar membrii, şi numai ei, vor 
fi şi cei care vor putea utiliza respectiva bază de date. Mai mult, aceasta 
determină o atitudine oarecum diferită faţă de cei din interiorul companiei. 
Căci, mai degrabă decît a-i privi — în mod esenţial — ca executanţi ai unor 
politici ordonate de către alţii, ei pot fi priviţi ca oameni ce deţin cunoaştere, 
o cunoaştere ce poate fi de folos altora. În mod clar, într-un anume sens, 
angajaţii au fost priviţi întotdeauna ca posedînd cunoaştere — de exemplu, 
expertiză în ce priveşte sarcinile pe care au fost angajaţi să le îndeplinească — 
şi aceasta, în mod evident, include cunoaşterea tacită. Dar ea ar fi putut fi 
privită ca o cunoaştere relevantă numai pentru sarcinile pe care le aveau de 
îndeplinit sau, eventual, dacă erau implicaţi în instruirea altora - pentru cei 
care ar fi putut învăţa de la ei, spre a putea, la rîndul lor, îndeplini sarcini 
specifice. Managementul cunoaşterii — de tipul celui la care ne-am referit 
aici - conduce la o viziune oarecum diferită a lucrurilor. Căci, aşa cum am 
explicat, individul este privit ca avînd - şi ca dobîndind continuu - 
informaţii ce pot fi de folos celor care lucrează în alte arii ale organizaţiei 
Şi cu care nu are un contact direct. Dar aceasta, la rîndul său, presupune că 
indivizii vor fi evaluaţi într-un mod oarecum diferit de acela în care au fost 
evaluaţi pînă acum: acum sînt trataţi mai mult ca scopuri în sine, decît ca 
mijloace pentru un scop. În acelaşi timp, ei sînt trataţi ca scopuri în sine 
numai în măsura în care contribuie la un scop instrumental legat de 
împărtăşirea cunoaşterii. În mod corespunzător, dacă expresia „scopuri în 
sine” poate fi considerată ca introducînd o temă kKantiană în argumentul 
meu, trebuie luat în considerare faptul că aceasta are o astfel de motivaţie 

instrumentală subiacentă!. Ceea ce este semnificativ, căci e posibil să 
existe angajaţi a căror folosinţă este în mod îngust instrumentală (de 
exemplu, cei care asamblează componente cu o mare dexteritate manuală, 
dar care au numai o redusă cunoaştere tacită ce ar putea fi de folos altora 
în cadrul organizaţiei). 

Există însă modalităţi în care ideile dezvoltate în această secţiune pot 
căpăta o deschidere mai largă. În viziunea mea, deşi progresele în privinţa 
managementului cunoaşterii într-un cadru comercial sînt fascinante, cred 
că abordările utilizate în mod curent pot cîştiga de pe urma unei extinderi 
a gamei ideilor teoretice care stau la baza acestora. În cele ce urmează, voi 
sugera că ideile inspirate de Polanyi, pe care le-am expus pînă acum, ar 
avea de cîştigat de pe urma adăugării unor idei ale lui Karl Popper. 


4. De la managementul cunoaşterii 
la Popper şi înapoi 


Activitatea lui Karl Popper - în filosofia ştiinţei şi filosofia socială? — 
este bogată şi acoperă un spectru foarte larg. Există însă anumite trăsături 
ale operei sale care mi se par pertinente pentru subiectele aflate în dezbatere 
în lucrarea de faţă. Şi anume, accentul pe care Popper l-a pus pe failibilitatea 
cunoaşterii noastre - pe felul în care ideile pot fi continuu îmbunătăţite prin 
critică — şi pe importanţa faptului de a lăsa ideile să moară în locul nostru. 
Această din urmă teză este legată de ideile sale despre cunoaşterea tacită. 
Căci Popper a accentuat rolul cunoaşterii tacite şi al aşteptărilor — adesea 
neconştientizate şi, uneori, determinate biologic. Nu ajungem niciodată într-o 
situaţie, spune el, lipsită de aşteptări prealabile, în lumina cărora să 
interpretăm lumea. Dar asemenea idei pot fi greşite. Acest lucru - spre 
deosebire de abordarea lui Hayek - introduce ceva distinct; şi anume, o 
viziune a cunoaşterii care implică descrierea (ce poate fi adevărată sau 
falsă) şi argumentarea (în care asemenea susţineri sînt contestate şi puse la 
încercare), mai degrabă decît simpla informaţie. 


1. Pentru această temă, la un nivel mai general, a se vedea discuţia despre drepturi — 
şi în special despre dreptul de exprimare (dialogue rights) - în lucrările mele 
Hayek and After şi The Political Thought of Karl Popper, Routledge, Londra & New 
York, 1996. Ă 

2. A se vedea, în special, lucrările lui Popper: Logic of Scientific Discovery, Hutchinson, 
Londra, 1959; Conjectures and Refutations, Routledge, Londra, 1963; Objective 
Knowledge, Clarendon Press, Oxford, 1972 şi The Open Society and Its Enemies, 
Routledge, Londra, 1945. Pentru propria-mi interpretare asupra unor aspecte ale 
operei lui Popper, a se vedea lucrarea mea 7he Political Thought of Karl Popper. 

Să începem cu cîteva consecinţe ale acestor simple puncte de vedere. 
Mai întîi, avînd în minte perspectiva lui Popper, putem vedea dintr-o dată 
că o comunicare (parţială) a cunoaşterii tacite are o importanţă mai mare 
decît cea conferită de faptul de a fi făcută accesibilă altora. Căci comuni- 
carea a ceea ce facem ne permite - nouă şi altora - să criticăm. De exemplu, 
dezvoltarea unei baze de date de tipul celei descrise în secţiunea precedentă 
se poate considera că implică un proces în care este obiectivizată informaţia 
despre cum anumiţi oameni fac anumite lucruri. Aşa cum subliniază Popper, 
în Cazul în care cunoaşterea este tacită, atunci ea nu este disponibilă ca 
obiect al criticii şi ca un anume lucru la care putem lucra pentru îmbunătă- 
tire. Pe măsură ce avem o trecere în revistă a modului în care diverşi 
oameni îndeplinesc diverse activităţi, nu numai că alţii pot învăţa despre 
acestea - şi, astfel, nu este nevoie să le reinventeze ei înşişi -, dar pot 
vedea modalităţi în care le pot îmbunătăţi. Nu numai că pot face respectivele 
descoperiri, dar faptul că observă probleme în legătură cu ele şi sugerează 
cum ar putea fi depăşite poate fi comunicat altora. În această privinţă, baza 
de date poate deveni baza pentru învăţarea activă în interiorul organizaţiei, 
mai degrabă decît pentru simpla acumulare (folositoare) de date despre 
experienţele diverselor persoane. Mai mult, atît timp cît informaţia despre 
cum anumiţi oameni fac anumite lucruri este explicitată, aceasta devine la 
rîndul său de interes pentru management - care poate, de exemplu, să 
localizeze probleme de interes mai general cu privire la ceea ce se întîmplă, 
şi apoi să intre în negocieri cu angajaţii în privinţa modului în care pot fi 
remediate aceste probleme. La fiecare stadiu însă, practica managementului 
cunoaşterii de a răsplăti indivizii pentru contribuţiile lor trebuie conti- 
nuată - inclusiv răsplătirea lor pentru ridicarea unor probleme folositoare. 
Într-un asemenea cadru, este deosebit de important să avem în minte 
viziunea lui Popper, potrivit căreia descoperirea unei greşeli nu trebuie 
privită ca un dezastru sau ca un eşec personal, ci mai degrabă ca oferind 
ocazia pentru îmbunătăţire. 

Există însă un al doilea mod în care ideile lui Popper ar putea fi aplicate 
în interiorul organizaţiilor. Să considerăm, în acest context, „declaraţia de 
intenţii” a unei organizaţii (a se compara discutarea acestei teme cu cap. 4 
din Cowen şi Parker). În mod curent, multe întreprinderi formulează 
declaraţii de intenţii ce au rolul de a fixa obiectivele către care se îndreaptă 
şi care vor fi avute în vedere ca priorităţi. Din experienţa mea, multe dintre 
acestea sînt o pierdere de vreme sau mai rău, în sensul că adesea includ 
declarații care sînt adoptate cu o insuficientă examinare critică, dar care 
sînt apoi utilizate pentru a controla activităţile oamenilor. Problema cu 
aceste lucruri pare să fie, în mod tipic, dublă. În primul rînd, acestea 


158 COMENTARII ŞI EVALUĂRI 


constau într-un şir de generalităţi, al căror conţinut este dificil de înţeles la 
o primă vedere (şi la care, din acest motiv, se poate consimţi prea rapid). 
În al doilea rînd, sînt impuse de la vîrf, fără o înţelegere a modului cum 
funcţionează realmente organizaţiile - adică, a practicilor efective ale 
indivizilor, a cunoştinţelor (know-how) şi a cunoaşterii tacite de care se 
folosesc aceştia şi aşa mai departe. 

Cred, totuşi, că există o cale în care toate aceste exerciţii ar putea 
deveni folositoare : transformarea lor de către cei în poziţii de conducere 
într-un cadru pentru teoria proprie cu privire la cum ar trebui să funcţioneze 
organizaţia. Aceasta ar include atît scopurile ei propriu-zise, cît şi viziunea 
cu privire la ceea ce fiecare parte a organizaţiei trebuie să facă pentru 
promovare. 

În acest sens, ar trebui să se ţină seamă de două aspecte. Mai întîi, ar 
fi necesar ca aceste idei să fie traduse în termeni ce au legătură cu ceea ce 
se întîmplă în diferitele părţi ale organizaţiei!. Nu numai că este posibil ca 
scopurile unei organizaţii să fie formulate în termeni ce nu au legătură cu 
ceea ce oamenii din diferitele părţi ale organizaţiei fac efectiv (acest lucru 
este evident în cazul unei organizaţii comerciale în care obiectivele 
financiare-cheie pot fi formulate în termeni pe care cei mai mulţi dintre 
angajaţi nu îi înţeleg şi care nu au nici o legătură cu activităţile lor 
non-financiare), dar există un sens important în care indivizii ce îndeplinesc 
anumite sarcini trebuie să formuleze reguli euristice şi căi de realizare a 
lucrurilor care să se potrivească acestor sarcini. Însă, aşa cum a spus 
Lipski cu privire la astfel de indivizi — despre care a discutat în contextul 
serviciilor guvernamentale şi pe care nu pentru acest motiv i-a numit 
„birocraţi de nivel inferior” („street-level bureaucrats”) : 2 deciziile biro- 
craților de nivel inferior, rutinele pe care ei le stabilesc şi soluţiile pe care 
ei le găsesc pentru a face față incertitudinii şi presiunilor de la locul de 
muncă devin efectiv politicile publice pe care ei le desfăşoară. 

Cu alte cuvinte, dacă acesta este caracterul modului în care oamenii 
muncesc, este posibil să nu existe nici un mod prin care o anumită declaraţie 
de intenţii sau de politici stabilite la vîrful organizaţiei să poată servi, direct, 
ca un ghid pentru conduită. Mai degrabă, unicul mod firesc în care se 
poate realiza acest lucru este explicitarea obiectivelor stabilite în declaraţia 
de intenţii, astfel încît ele să devină parte din preocupările părţii respective a 
organizaţiei — lucru care poate presupune un proces elaborat de traducere - 


1. Conform Eliyahu M. Goldratt şi Jeff Cox, The Goal: A Process of Ongoing 
Improvement, ediţia a doua revizuită, Gower, Aldershot, Hampshire, 1993. 
2. Melvin Lipsky, Street-Level Bureaucracy, Russell Stage, New York, 1980. 

şi apoi examinarea modului cum practicile existente pot fi modificate, 
astfel încît să fie aduse mai aproape de cele cerute de respectivele obiective. 

Aceasta este însă numai jumătate din povestea privind declaraţiile de 
intenţii. Căci trebuie să luăm în considerare şi failibilitatea întregii cunoaş- 
teri, inclusiv a cunoaşterii celor care conduc organizaţia. Multe dintre 
ipotezele lor cu privire la cum funcţionează sau ar putea funcţiona organi- 
zaţia lor sînt incorecte. Căci, în mod evident, ei nu posedă tipul de expertiză 
necesar pentru a şti ce anume se întîmplă efectiv sau pentru a cunoaşte 
tipurile de răspunsuri pe care le pot da diferite persoane ca răspuns la 
presiunea exercitată de îndeplinirea anumitor sarcini. (Este, într-adevăr, 
frapant faptul că se oferă adesea sume imense consultanţilor de bani pentru 
a descoperi într-o organizaţie lucruri cunoscute în mod tacit de către angajaţi, 
dar nu şi de către cei care conduc respectiva organizaţie.) Dar - şi acest 
lucru este încă mai important — nu există nici un motiv pentru a presupune 
că cei care conduc organizaţia nu greşesc cu privire la scopurile pe care 
aceasta ar trebui să le îndeplinească. În mod evident, într-un anume sens 
nu există o posibilitate prea mare de eroare - ca, de exemplu, în sensul în 
care spunem că scopul unei organizaţii comerciale este obţinerea de profit. 
Dar cînd se trece la idei despre cum ar putea fi realizat acest lucru, se trece 
la aspecte cu caracter teoretic, al căror statut este ipotetic. Şi aici, din nou, 
este bine să învăţăm să greşim şi să lăsăm teoriile greşite să moară în locul 
nostru, decît să murim o dată cu ele. Drept urmare, descoperim încă un rol 
pentru angajaţii unei companii: nu numai acela de a găsi modalităţi de 
implementare a unei declaraţii de intenţii (sau, şi mai bine, de a vedea cum 
practica efectivă poate fi schimbată, pentru a fi adusă mai aproape de 
declaraţia de intenţii), ci şi acela de a oferi un feedback critic asupra sa. 
Acesta este cu atît mai folositor cu cît sînt mai detaliat expuse prezumţiile 
celor care conduc organizaţia. Ceea ce sugerează încă un mod în care 
input-ul angajaţilor poate fi valoros. Ei contribuie nu numai prin experienţa 
lor locală, legată de modul în care realizează sau ar putea realiza sarcinile 
pe care le au de îndeplinit (şi astfel obiectivele organizaţiei pot fi mai bine 
implementate), dar sînt capabili să ofere feedback pentru scopurile mai înalte 
ale organizaţiei, cînd acestea sînt înţelese ca teorii în curs de experimentare. 
Nu trebuie să presupunem că fiecare va fi la fel de capabil sau de cunoscător 
precum cei care conduc compania sau că întotdeauna angajaţii vor avea 
contribuţii substanţiale. Dar, aşa cum scria Edmund Burke!, „nu am văzut 


1. Acest pasaj din Burke este citat ca moto al unor ediţii ulterioare ale lucrării lui Karl 
Popper The Open Society and Its Enemies. El nu precizează de unde este luat, şi eu 
nu am reuşit pînă acum să localizez sursa acestui citat. 

încă un plan care să nu fie îmbunătăţit ca urmare a observaţiilor unor oameni 
mult inferiori din punct de vedere intelectual celor care conduc afacerea”. 

Pînă acum ne-am preocupat de dezvoltările „popperiene” ale ideilor 
implicate în abordările existente în cadrul managementului cunoaşterii. Şi 
am urmărit numai o noţiune simplă în cadrul operei lui Popper : importanţa 
criticii. Cred că există mult mai multe idei care ar putea fi dezvoltate, dar 
pentru moment mă voi referi numai la încă o temă. Este legată de ceea ce 
Popper numeşte „reguli metodologice” şi de posibilitatea ca acestea să 
primească o interpretare sociologică!. 

Popper a accentuat ideea că, pentru creşterea cunoaşterii noastre, este 
importantă expunerea propriilor idei la critică, dar şi disponibilitatea de a 
le modifica atunci cînd se dovedesc a fi incorecte. Descoperim aceasta cînd 
găsim o inconsistenţă între ideile noastre sau cînd ajungem să acceptăm ~ 
ca rezultat al testării lor - că se confruntă cu probleme empirice: nu 
descriu în mod corect lumea. În orice caz, el recunoaşte - în lumina ideilor 
avansate de filosofi „convenţionalişti” precum Pierre Duhem sau Henri 
Poincaré - că este întotdeauna posibil să ne menţinem (unele dintre) idei în 
faţa unei experienţe adverse, dacă dorim să punem responsabilitatea pentru 
eşecuri în seama altor elemente ale sistemului de idei cu care lucrăm. În 
viziunea lui Popper, acest lucru poate fi legitim, cu condiţia să nu diminuăm 
conţinutul aserţiunilor noastre. Dar el accentuează importanţa conştien- 
tizării a ceea ce facem şi a evitării schimbărilor într-o manieră clandestină. 
A face aşa ceva - de exemplu, prin retragerea a ceea ce a fost spus iniţial, 
fără recunoaşterea explicită a acestuiducru - este numit de către el „strata- 
gemă convenţionalistă”. Şi, dacă preocuparea este — ca în cazul lui Popper - 
pentru descoperirea adevărului, mai degrabă decît pentru evitarea umilirii 
sau pentru cît mai redusa schimbare a propriilor idei, „stratagema” este, cu 
siguranţă, de evitat. 

În mod evident, este posibil ca toate acestea să nu se desfăşoare în 
contexte în care oamenii adoptă în mod conştient proceduri cu privire la 
modul cum trebuie manevrate tezele ce alcătuiesc cunoaşterea. Căci tot 
felul de reguli şi proceduri organizaționale pot servi la structurarea modului 
în care sînt adoptate ideile. De exemplu, poate exista o regulă, aproape 
tacită, potrivit căreia nu este permisă criticarea persoanei aflate în funcţie 
de conducere sau chiar caracterizarea unor convingeri pe care aceasta le 
consideră adevărate ca fiind false. Este posibil ca lucrurile criticabile şi 
cele necriticabile să fie determinate de tot felul de alte probleme ce nu au, 


1. Pentru explorări anterioare ale acestei teme, a se vedea lucrarea mea „Religious 
Sect as a Cognitive System”, in Annual Review of the Social Sciences of Religion, 
4, 1980, şi „Epistemology Socialized ? ”, in Et ectera, Fall, 1985. 

cel puţin la prima vedere, nici un fel de legătură cu deschiderea către 
critică. De exemplu, procedurile cu privire la cine este şi cine nu este 
consultat în luarea deciziilor pot fi extrem de semnificative în privinţa 
tipului de critică care se poate aduce!, în timp ce procedurile instituite 
pentru tot felul de alte scopuri legitime pot avea ramificații cu privire la 
modul cum este administrată cunoaşterea noastră. 

Acest lucru este sugerat de faptul că, atît timp cît există o preocupare 
pentru o asemenea învăţare, poate fi importantă examinarea propriilor 
proceduri, spre a vedea măsura în care acestea determină o blocare a 
criticii, o blocare a avansării de sugestii cu privire la modul cum ideile şi 
căile de a face anumite lucruri pot fi îmbunătăţite. Atât timp cît schimbări 
în această privinţă sînt implementate, ele pot aduce noi modalităţi în care 
membrii unei organizaţii vor fi preţuiţi pentru ideile lor, mai degrabă decît 
să fie pur şi simplu utilizaţi instrumental. 

Există însă patru avertismente. 

În primul rînd, scopul unei atare activităţi este îmbunătăţirea proce- 
durilor şi învăţării, iar schimbările trebuie făcute numai în acest sens, atît 
timp cît sînt considerate oportune. Dacă, să presupunem, o organizaţie are 
ca obiect de activitate conservarea ardeiului, aceasta poate cîştiga ca urmare 
a îmbunătăţirii cunoaşterii şi a procedeelor sale de învăţare. Dar asemenea 
preocupări pot, în mod clar, diminua capacitatea sa de a produce murături. 
Şi dacă din acest lucru trebuie să-şi cîştige existenţa, atunci situaţia îi poate 
fi fatală! Este de aşteptat să existe diferenţe semnificative în privinţa 
cîştigurilor de pe urma acestor idei, în funcţie de tipul de organizaţie. 

În al doilea rînd, măsura în care aceste activităţi sînt folositoare este o 
problemă empirică ; una care depinde de caracterul activităţilor organizaţiei 
şi de capacităţile indivizilor respectivi. Dacă operează, să spunem, într-un 
domeniu în care este importantă sensibilitatea la cerinţele schimbătoare ale 
consumatorilor, în care mulţi dintre angajaţi îndeplinesc sarcini non-stan- 
dard în diferite tipuri de situaţii, de la aceştia putîndu-se aştepta o contri- 
buţie semnificativă, concentrarea pe probleme de cunoaştere poate fi extrem 
de importantă. La polul opus, dacă o organizaţie produce un bun standard, 
şi cei mai mulţi dintre angajaţii săi îşi folosesc numai abilităţile manuale în 
sarcini repetitive, iar de la aceştia nu se poate aştepta sugerarea de căi în 
care procedurile ar putea fi îmbunătăţite, este posibil ca toate cîştigurile de 
pe urma concentrării pe probleme de cunoaştere să fie reduse. 


1. Este frapant faptul că multe abordări „tradiţionale” ale înţelegerii puterii pot fi 
reinterpretate în asemenea termeni. Pentru o trecere în revistă a acestora, vezi 
Steven Lukes, Power: A Radical View, Macmillan, Londra, 1974. 

În al treilea rînd, pot exista incompatibilităţi între utilizarea cunoaşterii 
în organizaţii şi un sistem în care indivizii sînt liberi să procedeze aşa cum 
doresc - de exemplu, plasîndu-se în situaţia de furnizori de bunuri şi 
servicii, pe cont propriu. În unele cazuri - aşa cum este cel al consultanţei 
manageriale - capacitatea de a utiliza diverse cunoştinţe constituite într-o 
bază de date în urma experienţei consultanţilor anteriori poate fi de nepre- 
tuit. O astfel de cunoaştere poate fi utilizată într-o manieră dezagregată, de 
către cei cărora le este utilă, fără ca aceasta să conducă la schimbări majore 
în interiorul organizaţiei. În alte cazuri, atunci cînd o anumită sugestie se 
referă la întregul mod în care o organizaţie trebuie condusă, introducerea 
de schimbări poate fi foarte dificilă şi costisitoare, astfel încît schimbarea 
nu ar trebui să fie frecventă decit în cazul în care există aşteptări importante 
cu privire la beneficiile pe care ea le va aduce. A permite indivizilor să 
facă, în mod liber, propuneri este un lucru. Este însă cu totul altceva a lua 
o decizie de implementare a unor schimbări semnificative sau de a experi- 
menta noi modalităţi în care sarcinile ar trebui îndeplinite. În unele cazuri 
poate fi mai uşor ca o astfel de inovaţie să aibă loc prin testarea ei într-o 
organizaţie nouă, separată, mai degrabă decît să fie introduse schimbări în 
interiorul vechii organizaţii. 

O cauză pentru care o asemenea situaţie s-ar putea produce constituie 
cel de-al patrulea motiv de îngrijorare. El se referă la faptul că, pe lîngă 
cunoaştere, este important să luăm în considerare rolul în organizaţii al 
convențiilor şi al socializării indivizilor în interiorul acestora. În toate 
tipurile de cazuri, de la limbaj la proceduri organizaționale, pot exista 
cîştiguri considerabile ca urmare a interacțiunii cu cei cu care este împărtăşit 
un anumit set de convenţii. În unele cazuri — aşa cum este cazul regulilor 
de circulaţie - poate să nu conteze (prea mult) care este regula, atît timp cît 
toți o utilizează. În alte cazuri, este posibil să existe cîştiguri de pe urma 
adoptării de către toţi a unui nou set de convenţii, dar costurile acestei 
adoptări depăşesc cîştigurile. (Să ne gîndim, de exemplu, la costurile 
trecerii de la engleză la esperanto ca limbaj standard al comerţului, presupu- 
nînd, de dragul argumentului, că esperanto ar fi un limbaj „mai bun”.) 
Acelaşi lucru, după părerea mea, este adevărat cu privire la învăţare: 
putem beneficia de pe urma ei, dar trebuie să luăm în considerare şi 
costurile învăţării. Mai des în acele domenii în care ceea ce contează este 
doar existenţa unei convenţii împărtăşite, cîştigurile de pe urma învăţării 
pot fi anulate prin destrămarea unor astfel de convenţii coordonatoare, 
destrămare generată de tentativa de învăţare. Căci, în astfel de cazuri, 
însăşi conştientizarea a ceea ce sînt convențiile noastre poate submina 
caracterul lor „nediscutabil”. Şi aceasta poate constitui, în sine, o subminare 
a facilităţii funcţionării organizaţiilor. 

5. Concluzie 


Lucrarea a început prin trecerea în revistă a operei deschizătoare de 
perspective a lui Hayek cu privire la diviziunea socială a cunoaşterii şi cu 
privire la cunoaşterea tacită şi dezagregată. Am pus apoi întrebarea : ce se 
întîmplă dacă luăm în considerare problema utilizării unei asemenea cunoaş- 
teri în interiorul organizaţiilor ? Am arătat că, atunci cînd se pune o astfel 
de întrebare, mai multe tipuri de răspunsuri pot fi avute în vedere. În plus 
faţă de explicarea sumară a celei mai bine dezvoltate abordări în prezent, 
care rezolvă aceste probleme prin utilizarea pieţelor în interiorul firmelor, 
am avut în vedere şi unele idei în mare măsură diferite, de la idei ale 
managementului cunoaşterii, care sînt, în parte, inspirate de unele dintre 
lucrările lui Polanyi, la moduri în care ar putea fi aplicate în acest domeniu 
idei din lucrările lui Karl Popper. 

Ideile dezvoltate aici le văd mai degrabă ca fiind complementare decît 
ca înlocuind utilizarea sau simularea pieţelor, în sensul că, aşa cum am 
încercat să sugerez, mi se par a fi folositoare în situaţii oarecum diferite. În 
opinia mea, cercetarea în domeniu poate fi cel mai bine văzută ca ţintind la 
dezvoltarea unui portofoliu de diferite instrumente, a căror cunoaştere - ca 
şi cunoaşterea condiţiilor în care ar putea fi cel mai bine utilizate - poate 
avea o reală contribuţie la îmbunătăţirea modurilor în care funcţionează 
organizaţiile. Ideile discutate aici ar putea sugera motive pentru care, în 
unele cazuri, nu ne putem aştepta ca firmele să devină „virtuale”. Căci, atît 
timp cît cunoaşterea împărtăşită sau învăţarea prin intermediul criticii 
Joacă un rol semnificativ, există avantaje clare în a avea o organizaţie, mai 
degrabă decît o reţea de agenţi independenţi legaţi prin contracte singulare. 
În acelaşi timp, în măsura în care organizaţiile doresc să utilizeze ideile 
angajaţilor în acest mod, ele trebuie să ofere angajaţilor nu numai stimulente 
adecvate pentru contribuţiile lor, dar şi echitate în cadrul organizaţiei 
atunci cînd idei semnificative sînt adoptate de către aceasta, şi nu doar un 
salariu pentru îndeplinirea unei munci specifice. 

Cred, de asemenea, că aceste idei au şi o semnificaţie politică. Opera 
lui Hayek însăşi a fost de mare importanţă în oferirea unei imagini a 
desfăşurării cooperării sociale în moduri compatibile cu libertatea indivi- 
duală. În viziunea sa, supremaţia legii stabileşte regulile de bază ale 
instituţiilor necesare pentru funcţionarea cu succes a unei societăţi bazate 
pe piaţă şi, în acelaşi timp, o teorie a condiţiilor libertăţii umane!. Ideile pe 


1. S-a oferit, de asemenea - în unele dintre lucrările „de mijloc” ale lui Hayek - o 
prezentare a viziunii sale cu privire la condiţiile necesare pentru ca o intervenţie 

care le-am discutat aici au sugerat, aşa cum am arătat, moduri în care 
angajaţii pot fi trataţi într-o manieră non-instrumentală. Dacă ideile oameni- 
lor sînt apreciate, aceşti oameni au nevoie de un anumit spaţiu - şi de o 
autonomie - în care să le dezvolte. Dacă este să luăm în serios criticile şi 
sugestiile lor, din nou este nevoie să le fie acordat un grad de autonomie şi 
de protecţie faţă de cei puternici, care ar putea să nu fie de acord cu ceea 
ce ei au de spus. 

Chiar dacă aceste idei sînt corecte, ele nu sugerează o modalitate în care 
ar putea fi creată o împărăție Kantiană a scopurilor, prin intermediul mîinii 
invizibile a schimbului şi a urmăririi eficienţei organizaționale. În primul 
rînd, semnificaţia respectivelor idei va depinde de contribuţiile pe care 
oamenii sînt efectiv capabili să le aducă. Şi, aşa cum am arătat la sfîrşitul 
secţiunii anterioare, acest lucru va depinde de capacităţile lor, de caracterul 
respectivei afaceri şi de echilibrul între semnificaţia inovației şi importanţa 
neperturbării convențiilor coordonatoare. În al doilea rînd, pot exista - aşa 
cum, de asemenea, am arătat - limite ale modului în care sugestiile îşi pot 
găsi locul într-o anumită organizaţie. Pot exista reale probleme în cazul în 
care există obligaţia de a contribui la obţinerea consensului — sau cel puţin 
a consensului între decidenţii-cheie - într-o mare organizaţie. O idee poate 
fi bună, dar poate să nu fie uşor de implementat în acea organizaţie în 
interiorul căreia a fost sugerată. Poate fi, într-adevăr, mai uşor pentru 
inovator să intre în afaceri pe cont propriu şi chiar să furnizeze vechii sale 
companii produsele rezultate din sugestia sa, decît să găsească o modalitate 
în care ideile despre cum ar trebui administrate lucrurile să-şi găsească 
locul în interiorul vechii organizaţii sau o modalitate în care organizaţia să 
se schimbe pentru a se adapta ideii sale. 

În mod corespunzător, ideile discutate în această lucrare pot avea două 
consecinţe politice. Pe de o parte, ele sugerează că organizaţiile bazate pe 
cunoaştere pot oferi oamenilor ce preţuiesc autonomia posibilităţi de anga- 
jare în termeni care să le fie pe plac, de un tip ce nu ar fi fost, înainte, la 
îndemâna tuturor. Pe de altă parte, ele sugerează importanţa covîrşitoare a 
ideilor lui Hayek cu privire la pieţe, nu doar ca oferind un sistem de preţuri 
necesar tuturor acestor organizaţii pentru coordonarea activităţilor lor cu 
cele ale altora, dar şi un cadru în interiorul căruia pot avea loc inovaţii ce 
nu pot lua naştere în interiorul organizaţiilor existente. 


Traducere de Florentina Popescu 


guvernamentală să fie compatibilă cu libertatea umană. A se vedea, cu privire la 
aceasta, lucrarea mea, „Hayek, Keynes and the State”, in History of Economics 
Review, 26, iarnă-vară 1997, pp. 68-82, care se bazează în parte pe materiale 
nepublicate din arhiva Hayek de la Institutul Hoover, Universitatea Stanford. 


MIHAIL-RADU SOLCAN 
HAYEK ŞI IDEEA DE DEMOCRAŢIE 


Obiectivul principal al acestui comentariu este analiza concepţiilor lui 
Hayek despre democraţie în trei dintre lucrările sale majore, fiecare marcînd 
o etapă în evoluţia intelectuală a filosofului. Pe această bază vor fi sondate 
apoi posibilităţile de a investiga democraţia în contextul mai amplu al 
dezbaterii despre rolul cunoaşterii în societate’. 

Hayek era ceea ce se numeşte în mod curent un liberal clasic. Intuiţiile 
şi argumentele sale principale sînt sintetizate într-una dintre lucrările sale 
tîrzii, The Fatal Conceit?. Dacă ne uităm în indicele de materii al acelei 
cărţi, vedem că termenul „democraţie” nici nu apare. Democraţia este în 
afara sferei principale a intereselor cognitive ale lui Hayek. Evident, ea nu 
este nici o valoare care să-l intereseze în mod special. 

Atitudinea aceasta contrastează puternic cu impresia care există în 
special la noi că democraţia ar fi cumva elementul central, piesa cea mai 
valoroasă a angrenajului societăţii moderne. Democraţia este tratată uneori 
la noi ca un sistem de instituţii sacre, menite să legitimeze tot ceea ce 
întreprinde statul. Totul trebuie să fie, cu alte cuvinte, democratic sau făcut 
în mod democratic. 

De unde atitudinea frapant diferită a lui Hayek? Care erau principalele 
sale preocupări ca filosof politic? Dacă deschidem The Fatal Conceit, prima 
noastră impresie va fi că obiectivul de bază al lui Hayek este unul negativ. 
Scopul său este să producă o infirmare cît mai bine susţinută a socialismului. 
Termenul „socialism” este însă unul înşelător. Sfera sa de aplicare a variat, 
ca şi înţelesul său. De asemenea, Hayek are în vedere atitudini şi concepţii 
ale unor oameni care nici nu s-ar declara „socialişti”. Cu alte cuvinte, nu 


1. Comentariul de faţă reia şi dezvoltă o parte din materialul cuprins în articolul meu 
„Democracy and Reform. Notes on Hayek”, în curs de apariţie în Polis, în 
momentul în care redactez acest text. 

2. FA. Hayek, The Fatal Conceit. The Errors of Socialism, editată de W.W. Bartley III, 
Routledge, Londra, 1988. 

3. In carte există cel puţin o scurtă referire la democraţie, la care vom trimite ceva 
mai tîrziu. Conceptul de democraţie şi problemele democraţiei nu sînt însă discutate 


pe larg. 

este vorba despre un partid anume!, nici despre persoane sau grupări care 
s-ar recunoaşte drept socialişti. Cuvîntul folosit are puţină importanţă. 
Ceea ce-l interesează pe Hayek este să explice mecanismul unei erori?. 

Socialismul, sub o formă sau alta, înseamnă aranjarea, direcționarea 
deliberată de către o autoritate centrală a interacțiunilor dintre oameni’. 
Această acţiune implică dirijarea unor resurse de care dispune colectivi- 
tatea. Problema pe care o vede aici Hayek este că această dirijare, într-un 
fel sau altul, a resurselor implică o cunoaştere a obiectivelor şi resurselor 
ce vor fi folosite la atingerea lor. În ce fel poate fi generată cunoaşterea şi 
cum poate fi ea utilizată? Aceasta este o mare întrebare, peste care 
socialiştii (în sensul extins al termenului, aşa cum îl foloseşte Hayek) trec 
cu prea mare uşurinţă. 

În contexte speciale, problema cunoaşterii în sensul de mai sus este 
totuşi pusă explicit. Cînd România era în mod declarat o „republică 
socialistă”, nu o dată s-a pus problema „orientării forţei de muncă”. Încă 
din şcoală urma să se opereze o „orientare profesională” a copiilor. Aceştia 
urmau să fie îndrumați către meseriile cele mai potrivite. Sistemul era 
desigur mai complicat şi includea repartizarea absolvenţilor diverselor 
forme de învăţămînt, îndrumarea lor către zone sau domenii unde autorita- 
tea centrală estima că era mai mare nevoie de ei şi aşa mai departe“. Un lucru 


1. În mod regretabil, ediţia în limba română a Drumului spre servitute omite dedicaţia 
cărţii, care este foarte grăitoare din acest punct de vedere. Dedicaţia aceasta este, 
în original, fo socialists of all parties (socialiştilor din toate partidele). Vezi 
FA. Hayek, The Road to Serfdom, Routledge, Londra, 1986, p. iv. Prima ediţie a 
acestei cărţi a apărut în 1944. Mă voi referi în continuare la Road to Serfdom cu 
ajutorul prescurtării RS. Pentru a putea consulta ediţia în limba română, dacă este 
cazul, voi menţiona elementele de structură ale cărţii (capitole, paragrafe, alineate). 

2. În titlul cărţii sale The Fatal Conceit, ca şi pe parcursul lucrării, Hayek foloseşte 
termenul conceit. Conform marelui dicţionar al limbii engleze Oxford English 
Dictionary (Oxford University Press, 1994) termenul conceit are, de-a lungul 
istoriei limbii engleze, sensuri precum „concepţie”, „facultate de a concepe, de a 
imagina”, „capacitate a minţii, atitudine mentală”, „opinie personală”, „opinie 
favorabilă”, dar şi „opinie exagerat de favorabilă, trufie”, „opinie fantezistă”, 
„truc”. Există în acest cuvînt o trimitere potenţială către ceea ce este exagerare, 
concepţie fantezistă, dar susţinută cu multă trufie. 

3. Vezi The Fatal Conceit, p. 7. 

4. Cu titlu de exemplu, doar aparent anecdotic, aş menţiona unele aspecte ale per- 
spectivelor „oferite” tinerilor prin anii 1970-72. Autoritatea centrală comunistă 
extinde puternic Politehnica bucureşteană. In acest proces, este desigur inclusă şi 
dezvoltarea unei facultăţi consacrate calculatoarelor. De altfel, lucrul acesta avea 
să se facă nu doar acolo, ci şi la ASE, şi la Universitate. Avea regimul comunist 
„viziune” ? În aparenţă da, dar să cercetăm mai atent problemele pe care le pune 
cunoaşterea unei astfel de evoluţii. 

este însă limpede pentru oricine: tot acest sistem implică generarea şi 
folosirea unei cunoaşteri (a oamenilor şi capacităţilor lor, a direcțiilor de 
evoluţie economică şi socială etc.). 

Într-o formă diferită, ideea este prezentă chiar şi acum, cînd România 
este orientată de către autorităţi în direcţia „construirii” unei societăţi 


Eu eram student la Filosofie, iar profesor la disciplina „Fundamentele matematicii” 
era un matematician şi logician faimos, Grigore C. Moisil. Nu am să uit niciodată 
că Moisil a indicat asistenţilor săi să studiem la seminar programarea calcula- 
toarelor. Argumentul lui Moisil era următorul : peste un deceniu vom avea pe masă 
computere şi va trebui să ştim să lucrăm cu ele. Privind lucrurile retrospectiv, 
afirmaţia lui Moisil pare de-a dreptul extraordinară. Primele computere personale 
apar abia prin 1975-76, la destul de mult timp după moartea profesorului. În 
economiile libere, cei care s-au orientat către producerea şi programarea lor au 
devenit celebri şi bogaţi (precum Steve Jobs, William Gates şi alţii). 

În economiile libere, primele computere personale au fost produse în garaje. Nici 
o autoritate centrală nu le-a spus, direct sau indirect, investitorilor că trebuie să-şi 
plaseze banii la Apple sau la Microsoft. Chiar şi marile corporaţii, precum IBM, 
s-au orientat către computerele personale abia ceva mai tîrziu, la începutul anilor 
'80 ai secolului XX. 

Care era problema autorităţii centrale comuniste în tot acest context? Prima 
problemă era aceea a identificării experţilor. Care sînt experţii ce ar trebui consultaţi 
de autoritatea centrală comunistă? Moisil? Altul? Care ar fi criteriile de alegere 
a lor? Dacă nu mă înşel, prin 1948, Moisil a fost pus să dirijeze tramvaie (pentru 
vreo trei ani). Dar, la începutul anilor '70, aparent, autorităţile fac un efort în 
direcţia „bună”. Sînt atîtea facultăţi consacrate calculatoarelor! Aparenţele sînt 
însă înşelătoare. Pe de o parte, scapă atenţiei autorităţilor semnificaţia computerelor 
personale, a computerelor aflate pe masa de lucru. Evident, avea să le scape mai 
tîrziu cu totul rolul legării acestor computere în reţele. Pe de altă parte, dacă 
examinăm structura Politehnicii, atunci vom vedea că o mare dezvoltare o iau 
metalurgia sau tehnologia construcţiei de maşini şi altele. Dezvoltarea promovată 
de autoritatea centrală comunistă era oarbă. Dacă este să identificăm semne ale 
unei selecţii, atunci acestea vin din partea celor care vor să devină studenţi, 
Concurența la facultatea consacrată calculatoarelor era legendară, ca şi calitatea 
celor care deveneau studenţi acolo. Dar acesta nu este altceva decît un mecanism 
de piață! Semnalele autorităţii centrale erau ambigue sau eronate. Reacţiile publi- 
cului, prin orientarea către o ramură sau alta, erau surprinzător de corecte. Din 
nou, dacă examinăm lucrurile în retrospectivă, în condiţiile globalizării, vom 
observa că, în plan mondial, şansa de a găsi un loc de muncă a celor care s-au 
specializat în calculatoare este semnificativ mai ridicată decît a celor care s-au 
orientat către ingineria mecanică. Piaţa (orientarea spontană a publicului) era 
corectă. Planurile erau greşite. 

Morala întregii istorii este că autoritatea centrală are mari dificultăţi atunci cînd 
ește vorba despre anticiparea direcțiilor de dezvoltare. Cunoaşterea de care dispune 
această autoritate pare a fi extrem de limitată. Desigur, poveştile cu aer anecdotic 
nu pot demonstra acest lucru, dar ele ne sugerează problema pe care o identifică 
FA. Hayek. 

capitaliste. Sindicatele cer uneori să li se spună oamenilor către ce direcţii 
se îndreaptă ţara. Alteori, autorităţile susţin că tinerii trebuie să ştie care 
sînt meseriile de perspectivă. Cum ar putea fi însă generată cunoaşterea 
acestor „direcţii” sau a meseriilor „de perspectivă” ? 

În acest moment, o dată ce am identificat ideea despre care vorbeşte 
Hayek şi în condiţiile „promovării” capitalismului, putem să eliminăm şi 
termenul de „socialism”, atît de legat de contexte istorice şi politice mult 
prea înguste. Hayek foloseşte un termen din limba germană, pe care-l soco- 
teşte greu de tradus în limba engleză. Termenul cu pricina este Machbarkeit! 
Chiar dacă şi în limba română termenul este dificil de redat într-un înţeles 
cuprizător, ideea este însă foarte simplă. Hayek are în vederea atitudinea 
mentală care vede în societate o entitate ce poate fi construită şi recon- 
struită. Mai general, este vorba despre ideea că rezultatul la care s-a ajuns 
prin evoluţie nedirijată ar putea fi mai bun, dacă tot procesul ar fi unul de 
construcţie conştientă a unei ordini sociale. Perspectiva pe care o atacă el 
este aceea după care societatea are proprietatea constructibilităţii. 

Termenul de „constructibilitate” este într-adevăr mai potrivit. Este mai 
puţin încărcat de conotaţii istorice derutante. lar comentatorii ideilor lui 
Hayek nu mai par să facă extinderi forţate atunci cînd ar identifica aceeaşi 
idee de constructibilitate socială şi la cei ce vor să edifice o societate 
socialistă, şi la cei care vor să construiască una capitalistă, şi la cei care vor 
să construiască o societate comunitară şi aşa mai departe. Problema pe care 
o vede Hayek în toate aceste cazuri este aceea a cunoaşterii de care are 
nevoie autoritatea ce vrea să ducă la bun sfîrşit construcţia. 

În The Fatal Conceit, cadrul discuţiei teoretice este foarte extins. Hayek 
sondează inclusiv structurile minţii umane pentru a pune în lumină rădă- 
cadrul minţii umane. Instinctul este colectivist?. Instinctele primitive sînt 
cele ale solidarităţii şi altruismului. Civilizaţia este rodul unei evoluţii prin 
care aceste instincte sînt puse sub controlul instituţiilor proprietăţii private 
şi contractului. Instinctele naturale ale oamenilor sînt depăşite. Rațiunea 
este însă cea care ne conduce către o constructibilitate rezonabilă, ea 
sugerează oamenilor că ordinea dintr-o civilizaţie ar trebui să fie creată 
conştient. Intelectualii, de la Rousseau pînă la Foucault şi Habermas, scrie 


1. Verbul german machen înseamnă „a face”. Aici am putea folosi cred foarte bine şi 
pe „a construi”. Machbar ar însemna „constructibil”, iar Machbarkeit ar însemnate 
„constructibilitate”, faptul de a putea construi ceva. Pentru termen şi discuţia 
despre traducerea lui vezi The Fatal Conceit, p. 83. 

2. Cf. The Fatal Conceit, p. 12. 

Hayek, au crezut că alienarea este endemică într-un sistem în care ordinea 
nu este impusă în mod conştient!. Demersul prin care ordinea ar fi creată 
în mod conştient deschide însă calea răbufnirii instinctelor de bază, cele 
colectiviste, care distrug civilizaţia, bazată pe proprietate şi contract. 

Mergînd pe urmele unei distincţii propuse în filosofia minţii de către 
Gilbert Ryle, Hayek face o deosebire între a urma reguli de conduită şi 
cunoaşterea temeiurilor regulilor?. A şti cum să faci ceva nu se confundă 
cu a şti că respectiva acţiune are un rol sau altul în cadrul interacțiunilor 
sociale. Prin procesul de evoluţie socială, instinctele au fost depăşite, 
orizontul ordinii sociale ca atare s-a extins graţie faptului că oamenii au 
învăţat cum să urmeze regulile proprietăţii private şi cum să încheie 
contracte şi să le respecte. Asta nu înseamnă însă şi a şti că un contract are 
cutare sau cutare rol în societate sau care sînt temeiurile proprietăţii private. 
Eroarea constructibilităţii constă în ideea că ordinea rezultată prin urmarea 
unor reguli ar putea fi obţinută şi prin cunoaşterea temeiurilor lor şi fixarea 
deliberată a unei ierarhii de scopuri care urmează să fie atinse. Procesul 
acesta conştient va genera, arată Hayek, inevitabil mai puţină cunoaştere 
decît cea rezultată din interacţiunea celor care urmează reguli, fără să ştie 
că regula respectivă va conduce la cutare sau cutare rezultat din punctul de 
vedere al ordinii de ansamblu a societăţii. 

Hayek întreprinde în continuare un efort de-a dreptul eroic de a demola 
din punct de vedere teoretic toată cultura bazată pe disprețul pentru activi- 
tăţile comerciale şi pentru bani. El arată că momentul esenţial al acestui tip 
de atitudine îl reprezintă cerința de a pune în centrul atenţiei „nevoile” 
oamenilor, şi nu calculele referitoare la costuri şi beneficii”. Societatea 
trebuie ordonată, restructurată în aşa fel încît să răspundă „nevoilor” 
autentice ale omului. 

Nu este greu să ilustrăm cu exemple din realitatea noastră cotidiană 
tipul de atitudine la care se referă Hayek. Cîţi intelectuali de la noi nu fac 
o deosebire între o editură şi o fabrică de cîrnaţi? După ei, editura are o 
producţie „mai nobilă”. Tot aşa, un cunoscut politolog mi-a spus cîndva că 
între o bancă şi un bordel există o deosebire lesne sesizabilă. Se presupune 


1. Cf. ibidem, p. 64. 

2. Idibem, p. 78. 

3. Ibidem, p. 104. Influența acestui model cultural poate fi lesne evaluată, dacă ne 
aruncăm o privire pe lista numelor celor care au contribuit, într-un fel sau altul, la 
susținerea lui. Hayek menționează, între alții, pe Aristotel, pe Russell, pe Einstein. 
Este limpede de ce şansele de a-i convinge pe intelectuali de valoarea punctului său 
de vedere nu sînt chiar foarte mari. 

că banca este cumva în slujba moralei sau este conformă cu aceasta. Dacă 
analizezi afacerile unor bănci, de la noi cel puţin, lucrul pare îndoielnic. 
Ce să mai spunem, de altfel, despre ideea de a împrumuta mai mulţi bani 
decît sînt depuşi la bancă? Pe ea se bazează tot sistemul fracţionar cu care 
lucrează băncile. Alt exemplu: recent, avocaţii au protestat energic împo- 
triva tratării firmelor lor drept firme comerciale ca oricare altele. Din nou 
a intervenit ideea unei ierarhii, făcută după nevoile pe care le slujesc 
firmele. Ce ar putea sta mai presus de „nevoia de dreptate”? În toate 
aceste exemple există un fir comun : disprețul pentru activităţile comerciale 
şi oferirea de bunuri şi servicii în schimbul banilor. Activităţile socotite 
nobile trebuie să fie tratate ca şi cum nu ar fi comerciale. 

Nu am de gînd să merg pe urmele lui Hayek din acest punct de vedere, 
în ciuda faptului că intuiţiile mele coincid cu ale lui. Schimbarea unor 
astfel de atitudini se poate face numai prin manifeste sau orice alt tip de 
lucrare care încearcă să convingă. Recursul la argumente nu este suficient. 
Dorinţa mea aici este să mă menţin în limitele unei lucrări academice în 
care contează doar evaluarea argumentelor, analiza structurii lor şi punerea 
în evidenţă a presupoziţiilor. În special presupoziţiile acceptate ar putea să 
difere drastic. Ele sînt legate de opţiuni ce ţin în realitatea politică de 
contextul în care se află cele sau cei ce le acceptă, de perspectiva lor, de 
interese şi alţi factori, care s-ar putea să fie mult dincolo de raza de acţiune 
a discursului persuasiv ca atare. 

Întrebarea asupra căreia vreau să atrag atenţia priveşte democraţia. 
După cum spuneam, în The Fatal Conceit, Hayek nu este preocupat în mod 
special de democraţie. Cred însă că multă lume şi-ar pune totuşi întrebarea 
dacă vreuna dintre procedurile democratice nu ar putea totuşi contura 
ierarhia de „nevoi” care trebuie satisfăcute. S-ar putea crede că, printr-un 
efort colectiv, cu participarea tuturor sau prin dialog social ori vreo altă 
metodă democratică, s-ar putea degaja un obiectiv comun, a cărui urmărire 
să conducă societatea în „direcţia cea bună”. Acest efort democratic ar trebui 
să poată produce ceea ce nu pot face comisiile de experţi care alcătuiesc 
strategiile de dezvoltare pe termen scurt, mediu sau lung ale ţării. 

Înainte de a trece mai departe, ca să fim precişi, ar trebui spus că în The 
Fatal Conceit, deşi democraţia nu şi-a croit drum pînă în indicele de 
materii, cuvîntul „democraţie” este menţionat, relativ în treacăt. Cînd 
vorbeşte despre otrăvirea limbajului, Hayek arată felul în care calificativul 
„social” goleşte de sens o mulţime de lucruri. De exemplu, statul de drept, 
dacă primeşte şi calificativul de social, tinde să nu mai fie de drept. Tot 
aşa, spune Hayek, cuvîntul „democraţie” avea un sens precis. Totul s-a 

golit de sens în momentul cînd s-a vorbit însă despre „social-democraţie” 
sau „democraţie socială”!. 


Democraţia ca scop şi democraţia ca mijloc 


Road to Serfdom? este cartea care l-a scos pe Hayek din cercul mai 
îngust al autorilor de analize economice. Ea este rodul efortului său de a 
adăuga argumentelor economice împotriva planificării argumente de ordin 
social şi politic. Se poate presupune că, atunci cînd Hayek vorbeşte despre 
sensul precis al democraţiei, el are în vedere un înţeles de genul celui 
utilizat în această carte. Aici el scrie limpede că „democraţia este în esenţa 
ei un mijloc, un dispozitiv utilitar de menţinere a păcii interne şi a libertăţii 
individuale”?. Cu alte cuvinte, valorile de bază sînt pacea internă şi 
libertatea individuală. Democraţia nu este o valoare în sine. Ea are valoare 
doar ca mijloc de atingere a acestor scopuri de bază. Pentru Hayek, ca şi 
pentru alţi liberali clasici, democraţia este chiar un mijloc periculos în 
anumite condiţii. Ea s-ar putea transforma în putere arbitrară a majorităţii. 
Democraţia însăşi trebuie să respecte reguli fixe“. 

Postura în care Hayek pune democraţia coincide, de pildă, cu modul în 
care vedea democraţia mentorul său spiritual, Ludwig von Mises. Argu- 
mentarea lui Mises ar putea fi sintetizată în felul următor : nu poate exista 
o ameliorare constantă a condiţiilor economice, dacă societatea este măci- 
nată periodic de conflicte interne violente; nu este nici o ruşine să fii 
guvernat de către alţii, atît timp cît aceştia îţi fac serviciul de a-ţi proteja 


1. Cf. The Fatal Conceit, p. 117. 

2. În româneşte, titlul a fost tradus ca „Drumul către servitute”. Redarea aceasta a 
stîrnit unele critici. Am fost redactorul primei ediţii a traducerii şi, la vremea aceea, 
formula mi s-a părut potrivită. Astăzi aş sugera poate luarea în considerare a variantei 
„Drumul către aservire”. „Aservire” pare o redare mai exactă a lui serfdom ; în 
orice caz, mai bună decît „sclavie” sau „iobăgie”. Ca de obicei, în cărţi de acest 
gen, cuvintele nu au însă un rol decisiv. De altfel, serfdom nici nu este unul dintre 
conceptele prezente în indicele de materii. lar, dacă nu greşesc, cuvîntul ca atare 
nici nu intervine în textul de bază al cărţii. Ideea sugerată de titlu este aceea că 
sistemul planificării vieţii economice şi sociale creează condiţiile unei noi aserviri 
a indivizilor. Acesta este, de altfel, şi sentimentul cuiva care a trăit într-o societate 
accentuat socialistă: ea generează o reţea de feude pe care sînt stăpîni cei numiţi 
popular nomenclaturişti ; fiecare stăpîn se comportă arbitrar cu cei aserviţi feudei 
sale şi, la rîndul său, este la cheremul celor care-i sînt superiori ierarhic. 

3. RS, cap. V, par. 6, alin. 1. 

4. Ibidem, alin. 2. 

libertatea şi proprietatea ; democraţia nu este altceva decit acea „formă a 
constituţiei politice” care permite adaptarea guvernării la dorinţele celor 
guvernaţi, fără să producă zguduiri violente, şi în care, prin intermediul 
alegerilor şi al acordurilor intervenite în parlament, schimbarea guvernelor 
se face fără violenţă şi vărsare de sînge!. 

În The Road to Serfdom, Hayek nu studiază sistemul de instituţii al 
democraţiei ca atare?. Ceea ce-l interesează cu precădere este conexiunea 
cauzală dintre planificare şi democraţie. Hayek are în vedere în această 
carte o planificare ce tinde să devină cît mai cuprinzătoare. Ipoteza sa este, 
în esenţă, că o astfel de planificare distruge democraţia”. Democraţia este 
un obstacol în calea instaurării unui nou sistem de aservire a indivizilor. 
Trecerea în revistă a argumentului lui Hayek, chiar într-o versiune simplifi- 
cată, ne ajută însă să înţelegem şi felul în care vede el democraţia. 

De ce distruge planificarea democraţia ? Hayek observă că lucrul cel 
mai facil într-o democraţie este să cădem de acord asupra obiectivului 
major al planificării. Acesta poate purta, de pildă, numele de bine comun. 
Marea problemă a sintagmei este însă absolut evidentă : are un caracter cît 
se poate de vag. Ce înseamnă binele comun? Include el un efort, de 
exemplu, de dezvoltare a învăţămîntului ? Înseamnă asta, ca la noi, că în 
Legea învăţămîntului este specificat un anumit procent (raportat la unul 
dintre indicatorii care permit evaluarea stării economiei) pe care bugetul de 


1. Ludwig von Mises, Liberalism in the Classical Tradition (The Foundation for 
Economic Education and Cobden Press, San Francisco, 1985), pp. 39-42. Cartea 
a fost scrisă de Mises în 1927. În 1951, editura Gustav Fischer din Jena anunţa pe 
cineva dornic să aibă Liberalismus că toate exemplarele au fost distruse din ordinul 
autorităţilor. Care autorităţi, se întreba Mises ? Cele naziste sau cele din Germania 
„democratică” ? În 1962, cartea a apărut în limba engleză. Citind-o, putem aprecia 
rolul lui Mises în menţinerea în viaţă a ideilor liberale clasice. Autori precum 
Hayek sau Popper folosesc, între altele, după cum se vede lesne din opera lor, ideea 
că democraţia înseamnă schimbarea paşnică şi fără tulburări interne a guvernanţilor. 

2. De aici şi aprecierea comentatorilor (vezi Eamon Butler, Hayek. His contribution 
to the political and economic order of our time, Templesmith, Londra, 1983, 
p. 163) că analiza cea mai amănunţită a democraţiei este făcută de către Hayek în 
The Constitution of Liberty, cap. 7. Alte consideraţii despre democraţie pot fi 
găsite în Law, Legislation and Liberty, vol. „The Political Order of a Free People”, 
pp. 133-146, precum şi unele observaţii în New Studies in Philosophy, Politics, 
Economics and the History of Ideas (Routledge, Londra, 1978, pp. 92-97). Opiniile 
lui Hayek despre democraţie în The Constitution of Liberty şi Law, Legislation and 
Liberty sînt comentate de către noi în continuare, după discuţia despre The Road to 
Serfdom. 

3. Vezi, de exemplu, formularea din RS: cap. V, par. 6, alin. 1. 

4. Cf. ibidem, par. 1, alin. 3. 

stat trebuie să-l aloce învăţămîntului ? Care ar fi criteriile pentru a stabili 
aceste procente : pentru învăţămînt, apărare, justiţie, cultură şi ce va mai 
fi fiind inclus în acest bine comun. În concepţia planificării extinse, şi 
industria sau comerţul sînt dirijate, într-un fel sau altul, din perspectiva 
binelui comun. 

După cum se vede destul de repede, binele comun nu are un sens deloc 
limpede. Pentru a fi operaţional, din punctul de vedere al bugetului de stat, 
al sistemului de impozite, al reglementărilor pe care le impune statul sau, 
mai demult, al ordinelor date direct producătorilor şi consumatorilor, binele 
comun trebuie să ia o formă mult mai exactă. Trebuie specificate cel puţin 
o serie de obiective subsumate binelui comun, precum şi ierarhia acestor 
obiective. De ce? Pentru că orice acţiune, fie ea individuală sau colectivă, 
are scopuri (țeluri, obiective) care sînt atinse cu ajutorul unor mijloace. Or, 
mijloacele de atingere a obiectivelor nu sînt altceva decît resursele care 
trebuie evaluate şi repartizate în funcţie de diferitele obiective. Pentru a 
face această repartizare (alocare) de resurse, este nevoie de o ierarhie a 
obiectivelor. 

Cum ierarhizăm obiectivele ? Ordinea obiectivelor ar putea fi indicată 
de către piaţă. Dar, în cazul planificării, acest mod de a proceda nu are nici 
un sens. Se presupune că intervenţia conştientă, deliberată (a colectivităţii) 
conduce la rezultate mai bune decît cele ale pieţei. În orice caz, aceste 
rezultate sînt diferite de cele la care conduce piaţa ! Tocmai acesta este şi 
sensul intervenţiei. Trebuie obţinute rezultate diferite. Iar aceste rezultate 
nu sînt altceva decît obiectivele propuse. Colectivitatea îşi propune, cu alte 
cuvinte, să obţină rezultatele respective. 

Ideea de bază a constructibilităţii sociale este, cum am văzut mai sus, 
existenţa unor nevoi ale omului. Aceste nevoi nu sînt, de fapt, bine slujite 
de către piaţă. În orice caz, ele urmează să fie folosite pentru a ierarhiza 
obiectivele pe care vrea să le atingă colectivitateal. Cum vor fi însă 
identificate aceste nevoi ale omului ? Pentru a interpreta ceea ce vrea să ne 
spună Hayek, ne putem imagina aici două scenarii. 

În primul scenariu, se procedează absolut democratic. Sînt propuse 
diferite nevoi şi se decide prin vot dacă ele sînt sau nu nevoi genuine şi care 
ar fi poziţia lor într-o ierarhie a nevoilor omului. Dacă ne închipuim că este 
vorba despre un număr relativ mare de votanţi (cam de ordinul, de pildă, 
al numărului de votanţi din ţara noastră), atunci procedura aceasta a votului 


1. Hayek atrage atenţia că (în cazul planificării cuprinzătoare) trebuie să dispunem de 
ceea ce el denumeşte un cod etic complet, pentru a putea ierarhiza obiectivele (vezi 
RS: cap. V, par. 1, alin. 3-4). 

democratic tinde să devină extrem de greoaie. Cît de mare este lista 
nevoilor? Hayek sugerează că ar putea fi vorba despre o varietate infinită 
a nevoilor diferiților oameni!. Oricum ar fi, numărul propunerilor va fi 
evident finit, dar foarte mare. Inevitabilele dezbateri, chiar dacă ar fi 
extrem de civilizate (cum pare să sugereze ideea de dialog social, populară 
printre intelectualii din ţara noastră), tot ar dura un timp destul de mare. 
Practic nu este greu să ne imaginăm că votul nu poate fi cel al tuturor 
cetăţenilor. Nu rămîne atunci decit calea de a încredința parlamentarilor 
luarea acestor decizii. Nici democraţia aceasta indirectă nu are cum să fie 
însă mult mai eficientă. Parlamentarii pot consacra mai mult timp dezba- 
terilor, dar tot ar fi copleşiţi de o dezbatere punct cu punct a obiectivelor. 

Al doilea scenariu prevede reunirea unor comisii de experţi. Aceştia ar 
urma să decidă care sînt obiectivele şi care este ierarhia lor. Experții pot 
duce la bun sfîrşit munca lor numai dacă nevoile umane ar fi obiective. La 
prima vedere, aşa s-ar părea că şi stau lucrurile. Nu trebuie tot omul să 
mănînce ? Nu este aceasta o nevoie obiectivă ? În ciuda aparenţelor, răspunsul 
este categoric negativ. De ce? Omul poate supravieţui, de exemplu, din 
cîte am înţeles, foarte bine şi cu lapte praf şi boabe de soia. Probabil însă 
că mai toţi am respinge acest meniu. Eu unul l-am folosit însă (în parte cel 
puţin) cînd voiam să economisesc bani pentru a putea cumpăra maşina cu 
care scriu aceste rînduri. Acum devine însă evident ce anume este subiectiv 
aici. Pot să restrîng cheltuielile, într-o zonă a bugetului meu personal sau 
într-un anume context, pentru a achiziţiona altceva. S-ar putea ca alta sau 
altul să prefere o masă la un restaurant exotic. Unde mai este nevoia 
obiectivă ? Puteţi lua orice alt exemplu. Este sănătatea o nevoie obiectivă ? 
Categoric nu. Dacă mă forţaţi să economisesc pentru a acoperi „nevoile” 
mele de sănătate, atunci mă lipsiţi, de exemplu, de posibilitatea de a investi 
ceva în educaţia suplimentară a fiicei mele. Poate vreau să-i cumpăr fetei 
mele o carte de programare pentru copii? De ce nu aş face-o? 

Rezumînd cele scrise mai sus, experţii nu pot lua decizii în întregime 
tehnice. Mai corect formulat, ele sau ei nu pot lua aceste decizii decît în 
condiţiile în care li se spune limpede care sînt obiectivele şi care este 
ierarhia lor. Dar aceasta înseamnă să ne întoarcem la primul scenariu. Or, 
acesta condusese deja la un rezultat negativ. 

În acest punct, Hayek spune ceva despre mecanismul ca atare al funcţio- 
nării democraţiei în condiţiile planificării. Parlamentele sînt depăşite de 
sarcina stabilirii obiectivelor şi a ierarhiei lor. Ele o predau tot mai mult 


1. Cf. ibidem, par. 2, alin. 1. 

comisiilor de „tehnicieni”!. Din rezultatele celui de-al doilea scenariu de 
mai sus ar decurge însă necesitatea ca, de fapt, comisiile să consulte, direct 
sau indirect, votanţii. Acest lucru desigur nu se face şi nu se poate face. 

Aici ar nimerită includerea unei observaţii simple, dar extrem de perti- 
nente, chiar în condiţiile în care nimeni nu preconizează în mod explicit 
recursul la planificare. Acesta este, de pildă, cazul ţării noastre în momentul 
de faţă. Cînd la noi se ajunge la dificultăţi în procesul de guvernare, se cere 
insistent ca anumite posturi din guvern să fie ocupate de „tehnocraţi”. 
Denumirea de „tehnocrat” nu este decît un alt nume pentru experţii de care 
pomeneam mai sus. Nu-mi amintesc, la drept vorbind, decît de un singur 
asemenea expert, un om mai inteligent decît ceilalţi, care a remarcat 
imposibilitatea de a lua decizii pur tehnice. A sfîrşit, de altfel, prin a fi dat 
afară. Paradoxal, competenţa şi inteligenţa l-au făcut incompatibil cu poziţia 
sa de „tehnocrat”. Nu este nimic de mirare în toată această poveste dacă 
sîntem atenţi la argumentul de mai sus. 

Corolarul acestei paranteze este, de altfel, şi mai important. Tendinţa, 
la noi în orice caz, este de a numi experţi în domeniu în fruntea fiecărui 
minister. Doar presiunile internaţionale au făcut ca un militar să nu se afle 
în fruntea Ministerului Apărării şi un poliţist în fruntea celui de Interne. 
Altfel, este chiar prilej de scandal dacă omul nu are „diplomă” în domeniul 
pe care-l „conduce”. Or, ceea ce va face expertul-ministru este foarte 
subiectiv. Ea sau el vor trebui să spună care sînt „nevoile” departamentului 
pe care-l conduc. Inevitabil, vor fi şi mai subiectivi dacă fac parte din 
grupul de interese strîns legat de departamentul în fruntea căruia se află. 
Nu ar trebui să ne mire atunci că „nevoile” vor fi foarte mari. 

Revenind acum la chestiunea comisiilor de experţi care preiau munca de 
elaborare în detaliu a unui concept operaţional de bine comun, ar trebui 
precizat că pot fi deduse din premisele de mai sus o cascadă de concluzii. 
De asemenea, discuţia poate fi rafinată prin luarea în considerare şi a altor 
aspecte decît democraţia, aşa cum şi procedează Hayek în The Road to 
Serfdom. 

Am să schiţez doar trei concluzii şi o posibilitate de aprofundare a 
discuţiei. Prima concluzie răspunde la o întrebare importantă: conduce 
oare efortul comisiilor la rezultate mai bune decît cele ale pieţei? Nu 
conduce. Comisiile, după cum am văzut, procedează în mod subiectiv. 
Ceea ce se petrece, în fapt, este o luptă de culise între grupuri de interese. 
Nici nu ar putea fi vorba despre altceva. Nu lipsa de bunăvoință sau faptul 


1. A se vedea, în acest sens, RS: cap. V, par. 3, alin. 3 şi RS: cap. V, par. 4, alin. 
4 şi următoarele. 

că nu s-au dedicat binelui comun îi face pe membrii comisiilor subiectivi. 
Aceasta este pur şi simplu condiţia lor. Deciziile lor vor reflecta inevitabil 
interesele unor grupuri deja instituţionalizate. Grupurile de interese noi 
sînt prea puţin structurate şi prea slabe pentru a pătrunde masiv în comisii. 
Astfel, vor fi apărate doar interesele unor grupuri consacrate. Sau, altfel 
spus, aceste grupuri vor institui un sistem de protecţie a intereselor lor. 
Este în natura lucrurilor ca grupurile consacrate să nu inoveze. Dacă ai 
făcut, de exemplu, toată viaţa ceasuri mecanice, nu văd de ce ai avea o 
disponibilitate prea mare pentru producţia de ceasuri electronice. Obstacolul 
care stă în calea schimbării nu este de natură fizică, ci rezidă în dificultatea 
de a dobîndi cunoaşterea necesară. Exemplul ales subliniază intenţionat 
discrepanţa dintre cunoştinţele vechi şi cele noi. Prin protejarea industriei 
depăşite tehnologic, ca soluţie la astfel de probleme, se va produce însă o 
anchilozare a întregului organism economic. Rezultatul este inevitabil mai 
prost decît cel pe care l-ar produce piaţa, cu capacitatea ei de a aduce la 
faliment grupuri întregi, care odată păreau să fie lideri veşnici. 
Planificarea a fost susţinută nu o dată ca o metodă de sporire a controlului 
democratic asupra dezvoltării comunităţii. Se presupune că ea amplifică 
democraţia. Astăzi, cînd cuvîntul „planificare” a ajuns să nu fie onorabil, 
se vorbeşte, la noi de pildă, despre alte metode de extindere a democraţiei. 
Numele şi ideile diferă. De la stînga, vei auzi mai degrabă despre demo- 
craţia socială sau social-democraţie. De la dreapta, mai degrabă ţi se va 
vorbi despre dialog social. Toate acestea sînt categoric intenţii de a extinde 
o democraţie restrînsă la clasica menţinere a păcii interne, la apărarea 
proprietăţii şi schimbarea fără şocuri a cîrmuitorilor. Din cele de mai sus 
rezultă însă că extinderea preconizată sfîrşeşte prin a fi o modalitate de a 
acorda mai multă putere unor comisii de experţi. Or, aceasta nu este 
democraţie. Prin urmare, democraţia nu este extinsă, nici dacă devine 
democraţie socială, nici dacă se recurge la dialog social. Oricare ar fi 
metoda, rezultatul este încredințarea deciziilor unor comisii care se vor a fi 
tehnice, independente de procesul politic democratic. 

A treia concluzie pare mai puţin plauzibilă. Ea este anunţată de titlul 
cărţii lui Hayek şi i-a atras autorului multe critici. Motivul? Realitatea 
empirică nu coroborează ipoteza care se deduce din construcţia teoretică a 
lui Hayek. Care este această ipoteză? Democraţia, nu numai că nu se 
extinde prin planificare, ci ajunge să se restrîngă. Momentul crucial al 
deducţiei lui Hayek este totuşi relativ simplu. Este vorba despre o concluzie 
intermediară la care am ajuns deja: deciziile comisiilor de experţi sînt 
subiective. Mai simplu spus, ele nu reflectă nevoi obiective ale omului, ci 

interesele unor grupuri. De cîtă educaţie am nevoie ? Asta „depinde” de cît 
de puternic este grupul de interese al profesorilor. Dar acest grup, deşi 
relativ numeros, nu are mari resurse pentru a exercita presiuni. Rezultatul 
este că nu am nevoie de multă educaţie, pentru mine sau copiii mei. Cum 
personal fac parte din grupul profesorilor, nu mă pot detaşa de interesele 
grupului ; în orice caz, mie mi se pare însă că am mult mai mare nevoie de 
educaţie decît vor cei care stabilesc bugetul. De cîtă sănătate am nevoie ? 
Asta tinde iarăşi să depindă de puterea mai degrabă a doctorilor decît de 
durerile din mădulare. S-ar putea, în schimb, să am mare nevoie de 
camioane, cărbune şi oţel, deşi personal nu ştiu ce aş face cu aceste 
produse. Mîna vizibilă a statului manipulează însă în aşa fel lucrurile, încît 
s-ar părea că oamenii au mare nevoie de aceste „bunuri”. Prin inducţie, 
putem arăta cum fiecare va fi nemulţumit de aceste „nevoi obiective”. Cum 
faci atunci ca ele să fie acceptate drept nevoi obiective? Evident, este 
nevoie, sub o formă sau alta, de forţă. Obiectivele trebuie impuse prin 
forţă. Acesta este un prim element al drumului către aservire: ţi se vor 
impune cu forţa o serie de obiective „comune”. 

De ce ajunge democraţia să se restringă? Pentru că tot procesul de 
decizie din parlament şi comisii ajunge să li se pară oamenilor foarte 
haotic. La drept vorbind, aşa şi este. Tot procesul acesta este generator de 
dezordine. Democraţia ca atare nu este adecvată pentru a da coerenţă 
procesului. De aici un alt element al drumului către aservire: dorinţa 
populaţiei de a vedea în fruntea ţării o mină forte. 

Care este obiecţia la adresa lui Hayek? Democraţiile occidentale mai 
degrabă s-au consolidat. Nu s-au instalat dictaturi. În nici un caz nu s-au 
instalat dictaturi totalitare. Ce ar fi de spus aici? În primul rînd, este vorba 
despre un drum către aservire, nu către un destin istoric inevitabil. Alegă- 
torii au tot timpul la dispoziţie posibilitatea de a alege guvernanţi care 
gîndesc precum Hayek şi au şi făcut-o, de exemplu, în ţări precum Anglia 
sau SUA. În al doilea rînd, promotorii social-democraţi ai planificării au 
văzut şi văd în democraţie o valoare în sine şi au promovat mai recent 
diversitatea şi pluralismul cu mijloacele intervenţiei guvernamentale. Fie 
că ne place sau nu din punct de vedere politic, aceasta este realitatea. 
Restrîngerea libertăţilor a avut loc, dar mai degrabă în zona economiei. În 
a] treilea rînd, ipoteza lui Hayek este totuşi coroborată destul de intens în 
contextul noilor democraţii din Est. Aici există ample sectoare de stat şi tot 
felul de intervenţii ale statului, inclusiv în vederea „construirii” unei 
societăţi capitaliste. Nimeni nu foloseşte cuvîntul „planificare”, dar argu- 
mentele de mai sus, legate de stabilirea de obiective şi ierarhizarea lor, se 
aplică perfect în acest cadru. Rezultatul este evoluţia dezordonată despre 

care vorbeam mai sus, precum şi regresul pur în multe cazuri. lar dorinţa 
unei părţi a populaţiei de a vedea o mînă forte în fruntea ţării, precum şi 
prețuirea de care se bucură instituţiile strict ierarhice este bine documentată 
de sondajele de opinie. Astfel, obiecţia adusă lui Hayek trebuie examinată 
cu grijă, şi nu acceptată ca şi cum ar fi absolut evidentă. 

De asemenea, înainte de a trage o concluzie finală, trebuie să fim foarte 
atenţi să nu fim vrăjiţi de cuvintele vehiculate în politică. În privinţa 
cuvintelor, mai ales în politică, ar trebui să fim foarte atenţi. Faptul că un 
partid are în denumire cuvinte ca „democraţie” sau „libertate” nu înseamnă 
în sine nimic. Un partid faimos din Rusia se numeşte liberal-democrat, dar 
se pare că este mai degrabă tentat de naționalism şi autoritarism. Chiar 
dacă nu ştiu mare lucru despre problemele interne care i-au făcut recent pe 
alegătorii austrieci să voteze pentru un „partid al libertăţii”, ceea ce mă 
frapează este ostilitatea acestui partid faţă de libertatea de migrare dintr-o 
ţară într-alta. Nu cuvintele, ci politicile sînt importante. Indiferent care ar 
fi opinia mea dacă aş aprofunda cunoaşterea de care dispun în cazurile de 
mai sus, ea nu s-ar baza pe cuvinte, ci pe analiza efectelor politicilor 
promovate. Tot aşa stau lucrurile şi cu „planificarea”. Cuvîntul poate 
să lipsească. Nu înseamnă că lipseşte şi o formă a politicii respective. 
Distincţiile propuse din diverse direcţii s-ar putea să producă multă ceaţă, 
dar ceea ce contează este un set de politici. Acestea trebuie identificate şi 
analizate, iar nu cuvintele folosite de către politicieni. 

Conduc politicile de planificare, oricare va fi fiind numele sub care 
sînt cunoscute curent, la distrugerea democraţiei ? Teza a lui Hayek este 
categoric în favoarea unui răspuns pozitiv la această întrebare. S-ar putea ca 
Hayek să fi subestimat însă calităţile ca atare ale democraţiei. Dar pentru a 
evalua această ipoteză trebuie să vedem mai întîi felul în care Hayek a tratat 
problema structurii instituţiilor democraţiei şi reformarea acestor instituţii ; 
ceea ce vom şi face în- continuare. În final, vom reveni şi la problema 
drumului către aservire, şi la rolul democraţiei în blocarea acestui drum. 

Înainte de a trage o concluzie la cele afirmate pînă acum şi de a trece 
mai departe la examinarea „interiorului” democraţiei în viziunea lui Hayek, 
să menţionăm, fie şi în treacăt, felul în care poate fi aprofundată discuţia de 
mai sus. 

Ceea ce am lăsat deoparte, din pricină că nu ne interesau aspectele 
economice ale planificării, ci conexiunea dintre democraţie şi planificare, 
este cunoaşterea de care trebuie să dispună comisiile de experţi cu privire 
la resursele ce stau la dispoziţie pentru atingerea obiectivelor fixate. Noi 
am tratat totul prin prisma dificultății de a identifica obiectivele. La acest 
nivel, este mai degrabă evidentă tendinţa de umfla „nevoile”. Fiecare grup 
încearcă să arate că nevoile umane de care este interesat direct sînt mai 

importante. Cînd vine vorba despre resurse, lucrurile stau însă exact pe 
dos. Cu ce poate contribui fiecare la efortul comun ? Aici tendinţa este de 
a ascunde ceea ce poţi face. Chiar dacă nu s-ar produce această ascundere 
de informaţie, comisiile tot ar fi confruntate cu caracterul dispersat al 
informaţiei. Chiar şi într-o organizaţie, managementul nu are cum şti care 
sînt exact capacităţile de care dispun subalternii. Trebuie să recurgă la 
stimulente, pentru a le scoate la suprafaţă. Comisiile de experţi care fac 
planuri mult mai mari decît cele de la nivelul unei organizaţii se vor ciocni 
de enorme dificultăţi. Morala este că, pînă la urmă, cel mai eficient mod 
de a scoate la iveală resursele nebănuite este profitul realizat pe o piaţă 
liberă. Astfel, argumentul contra planificării se întregeşte. 

Din punctul de vedere al democraţiei, concluzia care rezultă din toată 
discuţia din The Road ro Serfdom este că „preţul democraţiei îl reprezintă 
restrîngerea posibilităţilor de control conştient la domeniile în care există 
un consens genuin şi lăsarea pe seama hazardului a evoluţiei în alte 
domenii”!. Altfel spus, democraţia este guvernată de reguli fixe. Numai 
încălcarea acestor reguli conduce la extinderea ei. 

Motivele care au stat la originea extinderii democraţiei au fost legate, de 
multe ori, tocmai de respingerea acelui spațiu în care evenimentele sînt lăsate 
în seama hazardului. Intuiţia multora este că hazardul ar putea fi „nedrept”. 
El le poate aduce unora moşteniri substanţiale. De aici cereri de „egalizare 
a liniilor de start”. Alteori, el poate aduce cîştiguri speculative considera- 
bile. Din nou apar vocile care cer impozitarea veniturilor dobîndite în acest 
fel. Clasică este, de asemenea, cerința de a introduce democraţia în întreprin- 
deri. Restrîngerea democraţiei la ceea ce se poate efectiv decide în comun 
este, de aceea, un lucru dificil, şi ideea ca atare pare a contrazice nu doar 
intuiţia celor care întrevăd mari beneficii în intervenţionismul planificator, 
ci şi a celor care doresc tot felul de corecturi ale jocului de pe piaţa liberă. 


Fundamentele instituţiilor clasice ale democraţiei 


Putem citi capitolul 7 din The Constitution of Liberty? ca pe un compendiu 
al argumentelor în favoarea democraţiei în viziunea liberală clasică. Aceasta 
şi este, de altfel, viziunea care stă la originile democraţiilor moderne. De 


1. RS: cap. V, par. 5, alin. 3. 

2. Friedrich A. Hayek, The Constitution of Liberty (Routledge and Kegan Paul, 
Londra şi Henley, 1960). In continuare mă voi referi la această ediţie folosind 
prescurtarea CL, urmată de două puncte şi paginile corespunzătoare. Există şi o 
traducere în limba română, apărută la Iaşi, la Institutul European, în 1998. 

aici şi titlul paragrafului. Căile reformării democraţiei, aşa cum o concepea 
Hayek, vor fi discutate în paragraful următor. 

În mod simptomatic, capitolul dedicat democraţiei în The Constitution 
of Liberty este intitulat „Majority rule” (supremaţia majorităţii). Regula 
după care deciziile sînt luate într-o democraţie prin majoritate de voturi 
este luată drept trăsătura distinctivă a acestui tip de instituţii politice. 

Pe de altă parte, Hayek crede că poate fi trasată o distincţie între 
liberalismul clasic şi mişcarea democratică. Ambele împărtăşesc idealul 
atenian al isonomiei (democraţia ca egalitate în faţa legii), dar sînt în dezacord 
în privinţa agendei problemelor care pot fi decise pe baza votului majorităţii. 
Liberalismul clasic doreşte să limiteze strict procesul de legiferare. Intuitiv, 
ideea liberală clasică este că legile fixează doar regulile jocului. Nu se 
pune problema unor intervenţii care ar canaliza jocul economic şi social 
într-o direcţie sau alta ori care ar influenţa rezultatele ca atare ale jocului. 
Democraţii acceptă însă doar opinia majorităţii ca pe o limită a puterii!. 

Hayek crede că o utilizare atentă a cuvîntului „democraţie” trebuie să 
ţină cont de contrastul de viziune dintre liberalii clasici şi democrați. 
Tratind într-un cadru mai extins problema, prin prisma celor discutate şi în 
paragraful anterior, am putea spune că, pentru liberalii clasici, democraţia 
este un mijloc, iar acest mijloc nu trebuie să se transforme într-un instru- 
ment de distrugere a ceea ce democraţia trebuie să protejeze. De exemplu, 
nu are sens să fie pusă la vot nici una dintre legile care limitează proprietatea 
privată, care duc la expansiunea puterii şi aşa mai departe. Pentru demo- 
craţi, pe de altă parte, democraţia este un scop, opinia majorităţii are o 
valoare în sine şi doar ea poate sluji drept reper în materie de legislaţie. Nu 
se pune problema de a limita reglementarea proprietăţii private sau de a 
îngrăd: procesul de stringere a impozitelor. 

S-ar putea ca distincţia de mai sus să apară ca fiind în mod manifest 
rodul minţii unui economist. Hayek gîndeşte doar din perspectiva raportu- 
rilor dintre democraţie şi capitalism. Există probleme legate de libertatea 
de exprimare, de drepturile minorităţilor şi altele, în care cred că mişcarea 
pe care Hayek o numeşte democratică nu ar trata neapărat opinia majorităţii 
ca pe o valoare în sine. În zona economicului însă, această mişcare s-a 
distins într-adevăr prin tendinţa de a reglementa şi taxa orice. Proprietatea 
privată are, pentru democrați, din acest punct de vedere, mai degrabă 
limite, iar democraţia nu are limite. 

Toate acestea nu înseamnă că liberalii clasici de genul lui Hayek preţuiau 
mai puţin democraţia. Ea are însă un alt gen de valoare pentru ei decît 


1. CL: 103. 

pentru democrați. Ideea nu este, cum se sugerează uneori, că liberalii 
clasici ar cultiva un soi de fundamentalism al pieţei libere. Nu există, de 
fapt, un contrast între piaţa liberă şi democraţie. Atît doar că aceasta din 
urmă este chemată, în viziunea liberală clasică, să protejeze piaţa liberă, în 
vreme ce pentru democrați este legitimă corectarea funcţionării pieţei. 

Argumentele liberalilor clasici, în versiunea Hayek, împotriva corectării 
funcţionării pieţei le-am trecut în revistă în paragraful anterior. Aici se 
cuvine doar să remarcăm profunzimea contrastului dintre liberalii clasici şi 
mişcarea democratică. 

Pe scurt, liberalii clasici resping conceptul de suveranitate ca supremație 
nelimitată şi nelimitabilă a majorităţii!. Ei au însă o serie de argumente în 
favoarea democraţiei, dar din altă perspectivă decît aceea a valorii pe care 
o are în sine opinia majorităţii. Hayek alcătuieşte o listă cu trei astfel de 
argumente. Primul se bazează pe ideea că democraţia este o metodă de 
schimbare paşnică?. Al doilea argument îşi trage forţa din ideea că demo- 
craţia este garantul libertăţii individuale?. Al treilea argument are la bază 
premisa că democraţia este o metodă de educare a majorităţii“. 

Primele două argumente le recunoaştem uşor. Fără a fi dezvoltate prea 
mult, ele pot fi reconstituite totuşi pe baza caracterizării făcute democraţiei 
în The Road to Serfdom. Al treilea argument are însă o structură aparte. El 
pare a-l atrage acum cel mai mult pe Hayek. 

Simplul fapt că majorităţile ar avea ceva de învăţat ar trebui să ne dea 
de gîndit. Deciziile majorităţilor au adesea drept obiect procese a căror 
natură este greu de înţeles. Voi da doar un singur exemplu. Este extrem de 
greu de înţeles, pentru o majoritate, importanţa stabilităţii cadrului legisla- 
tiv. Tentaţia de a alege politicienii care propun „legi bune” este prea mare. 
Este greu de văzut ce cîştiguri ar rezulta din stoparea valsului legislativ. 
Ceea ce ar trebui să înveţe majoritatea sînt principiile comune ale unei 
filosofii politice. 

Hayek insistă asupra rostului principiilor în cadrul unui proces demo- 
cratic. El respinge acţiunea politică pragmatică. Schimbările parţiale au 
sens numai cînd sînt ghidate de o viziunef. 


1. CL: 106. 

2. CL: 107. 

3, CL: 107-108. 

4. CL: 108-109. 

5. Hayek îl citează pe John Stuart Mill, care insista asupra influenţei profunde a 


ideilor filosofice asupra acţiunilor omenirii (CL: 112-113). 
CL: 114. 


(ea 

Filosoful care este la originea respectivei viziuni trebuie însă să se 
confrunte cu opinia majorităţii, nu să i se conformeze eil. 

În fond, toate aceste consideraţii sînt fireşti, dacă gîndim din perspectiva 
că opiniile ce au aparţinut odată doar unei minorităţi sînt mai apoi îmbrăţişate 
de o majoritate. Întreaga viziune liberală clasică urmăreşte să dea, de fapt, 
sens ideii că a te afla în minoritate nu înseamnă neapărat şi a avea o opinie 
eronată. Dacă majorităţile nu au valoare în sine, atunci minoritățile pot cultiva 
convingerea că ideile lor sînt, de fapt, cele corecte. Iar un sistem care limitează 
drastic puterea majorităţilor de a hotărî în mod arbitrar lasă minorităţilor 
spațiul necesar pentru experimentare, pentru testarea ideilor lor. 


Reformarea democraţiei 


Presupun că cititoarea sau cititorul sînt familiarizați cu instituţiile 
democraţiei reprezentative clasice şi mai ales cu diviziunea tripartită a 
„puterilor”. De aceea, mă voi mărgini aici la comentarea momentelor 
specifice reflecţiilor lui Hayek despre democraţie. 

Dacă, din perspectivă pozitivă, ca să spunem aşa, accentul a căzut pe 
rolul viziunii şi pe procesul de educare a majorităţilor, din perspectivă 
negativă, va fi vorba despre reformarea democraţiei. 

De ce ar trebui democraţia reformată ? Hayek îşi expune argumentele în 
Law, Legislation and Liberty? şi ele ar putea fi sintetizate în felul următor : 
democraţia are valoare din motivele deja enumerate mai sus (între altele, de 
exemplu, este o pavăză a libertăţii individuale) ; ea este însă şi o formă de 
putere ; democraţia modernă tinde către puterea nelimitată (Şi, în acest fel, 
loveşte în libertatea individuală - îndeosebi în libertatea economică, în 
libertatea de întreprindere) ; în concluzie, ea trebuie limitată, ca orice altă 
formă de putere. Ar trebui precizat că, după Hayek, marea problemă a 
democraţiei moderne este lipsa unei limitate trasate prin nomos?, printr-o 
lege superioară, alta decît legislaţia confecţionată de mîna omului. 

Ar trebui făcute cîteva precizări terminologice. Problema de mai sus a 
fost deja pusă în paragrafele anterioare, dar într-o altă terminologie. Am 


— 


CL: 115. 

2. Friedrich A. Hayek, Law, Legislation and Liberty, Routledge, Londra, 1982. 
Ediția aceasta conține toate cele trei volume ale lucrării, legate împreună. În 
continuare mă voi referi la aceste trei volume folosind prescurtarea LLL urmată de 
o cifră care indică volumul. De exemplu, LLL3 trimite la volumul al treilea, apărut 
inițial în 1979. 

3. LLL3: 2. 

vorbit despre problema unei democraţii limitate de reguli. Desigur că 
aceste reguli nu pot fi cele făurite de către majorităţi. Este aici o instanţă 
în societate. Există reguli (de pildă, cele ce guvernează cadrul în care se 
dezvoltă democraţia) ce nu sînt făcute de mîna omului. În opera sa tîrzie, 
Hayek distinge legea (sau dreptul) de legislație. Aceasta din urmă, legis- 
laţia, este confecţionată de oameni, este opera adunărilor legiuitoare. Legea 
(sau, cu termenul grecesc, nomos-ul) poate fi doar descoperită. Ca un 
corolar, ar trebui să ne amintim, de asemenea, de distincţia dintre a urma 
o regulă şi a cunoaşte temeiurile unei reguli, discutată la început. Dacă o 
adunare legiuitoare adoptă o regulă, ea încearcă să-i descopere temeiurile 
şi toţi cei care vor urma respectiva regulă pot face acest lucru. Nu este însă 
necesar ca lucrurile să stea în acest fel însă în cazul tuturor regulilor pe 
care le urmăm. 

Argumentul în favoarea reformării democraţiei recurge la o premisă 
crucială. Ea poate să fie foarte bine o premisă latentă, dar tot argumentul 
atîrnă de veracitatea ei. De ce ar fi, la urma urmei, atît de rău (cum se 
afirmă în această premisă) că puterea nelimitată îngrădeşte libertatea indivi- 
duală? Dacă nu ar exista nici o explicaţie, am putea spune că nu avem de 
a face decît cu un clişeu ideologic!. 

De ce pot să se comporte majorităţile în chip arbitrar, aidoma unui tiran 
tradiţional ? Să presupunem că trăim într-o democraţie în care numărul de 
votanţi este mare şi în care există nenumărate grupuri de interese. Grupurile 
acestea, luate fiecare în parte, sînt însă relativ mici în raport cu masa mare 
de votanţi. Pentru a nu complica discuţia, putem presupune că deciziile se 
iau în baza unei reguli a majorităţii simple. Putem elimina din analiză şi tot 
eşafodajul de instituţii ale democraţiei reprezentative, pentru a nu fi derutaţi 
de ceea ce ar putea să apară ca manevre ale reprezentanţilor alegătorilor. 
Aşadar, se supune la vot o listă cu propuneri de soluţionare a unei probleme. 
Propunerea care întruneşte cele mai multe voturi este adoptată. Există însă 
foarte multe probleme care fac obiectul votului. Din presupunerea că 
numărul de votanţi este mare şi spectrul grupurilor de interese eterogen va 
rezulta, de asemenea, că, la fiecare vot, majoritatea va fi formată dintr-o 
coaliţie de grupuri de interese?. Prin urmare, vor exista repetate constituiri 
de coaliţii. 


1. Pentru analiza unor critici la adresa lui Hayek, tratat ca autor de clişee ideologice, 
vezi părţile din „Democracy and Reform. Notes on Hayek” (în Polis) care nu au 
fost reluate în articolul de faţă. 

2. LLL3: 9-10. 

Să examinăm acum un argument foarte important pentru bunul mers al 
experimentului imaginar pe care ne-am apucat să-l formulăm. O primă 
premisă a acestui argument ne spune că un grup X intră într-o coaliţie cu 
alte grupuri, atunci cînd se votează într-o problemă care nu-l afectează 
direct, pentru că aşteaptă ca grupul interesat direct să-l sprijine la rîndul 
său, atunci cînd se va vota într-o problemă în care este interesat directi. 
Este de la sine înţeles cum va vota grupul X atunci cînd interesele îi sînt 
afectate direct. De aceea, premisa aceasta primă se referă doar la cazurile 
în care interesele grupului nu sînt afectate în mod direct. 

Cu alte cuvinte, orice grup X participă la o coaliţie pentru că se aşteaptă 
la servicii reciproce din partea partenerilor. Astfel, nu avem nevoie în 
explicaţia noastră de nici un fel de interes general care să ghideze modul în 
care votează grupurile. De asemenea, nu trebuie să facem presupuneri greu 
de justificat cu privire la tot acest mecanism de vot ca un mod de a revela 
voinţa generală sau interesul general. Totul poate funcţiona graţie acestui 
sistem de constituire a unor coaliţii bazate pe servicii reciproce?. 

Spre a formula cea de a doua premisă, trebuie să introducem distincţia 
pe care o face Hayek între reguli (generale) şi politici (particulare). Ca 
membri ai unui grup, noi avem doar o cunoaştere legată de politici particu- 
lare şi de efectele unor politici particulare. La urma urmelor, lucrurile stau 
aşa în mod necesar. Noi sîntem fiinţe cu capacităţi cognitive finite, poate 
chiar foarte limitate. Ne sînt cunoscute doar condiţiile particulare la care 
avem acces imediat. Ne este imposibil să cunoaştem astfel de condiţii într-o 
sumedenie de cazuri particulare. Orice politici particulare pot fi evaluate 
însă numai în aceste contexte particulare. Aşa şi procedează membrii 
grupurilor de interese despre care este vorba în prima premisă. În fapt, 
această cunoaştere a condiţiilor particulare şi a faptului că o anume politică 
particulară va avea cutare efect este ceea ce-i leagă pe membrii grupului. 

A treia premisă nu priveşte modul în care votează oamenii sau cunoaş- 
terea de care dispun. Ea caracterizează interacţiunea diferitelor politici 
particulare. Ideea de bază este că rezultatul de ansamblu al interacțiunii 
dintre diferite politic: particulare nu poate fi prevăzut sau influenţat de 
către nimeni. Este vorba despre acelaşi efect care apare pe orice piaţă. 


1. LLL3: 10. 

2. Vezi remarcele din LLL3: 13. Partidele nu au nici un fel de idealuri în aceste 
condiţii. Ele sînt simple vehicule ale grupurilor de interese. De altfel, în reconstruc- 
tia noastră am eliminat orice referire la partide. Grupurile se coalizează în mod 
direct. Desigur că aceasta este o situaţie mult simplificată, dar pentru argumentul 
nostru este absolut suficient să presupunem doar atît în premise. 

3. LLL3: 17. 

Au loc nenumărate tranzacţii, în urma cărora rezultă un întreg şir de 
preţuri. Dacă participanţii sînt foarte numeroşi şi nimeni nu dispune nici de 
cunoaşterea necesară, nici de volumul de marfă sau bani care i-ar permite 
să influenţeze decisiv preţurile, atunci acestea se constituie pe piaţă printr-un 
proces care conduce la un rezultat independent de dorinţele particulare ale 
fiecăruia. 

Acum putem trage şi o concluzie foarte importantă. Pentru a ajunge la 
ea nu vom descrie în mod abstract mecanismul de agregare a politicilor 
particulare, ci vom sugera prin exemple felul în care are loc acest proces. 

Să zicem că grupul X estimează (nu fără temei) că ar avea de cîştigat 
dintr-o politică de protecţie a produselor sale. Grupul este legat, să presupu- 
nem, de producţia unei anumite mărci de automobile şi ar dori să se aplice 
taxe de import care să slăbească presiunea concurenţilor externi. Dacă 
poate, va realiza un sistem de coaliţii şi va obţine ce doreşte. Alt grup, să-i 
zicem Y, poate să ceară ca serviciul pe care-l oferă să fie gratuit (cu alte 
cuvinte, subvenţionat integral din resurse publice). În felul acesta nu va 
trebui să-şi bată prea mult capul ca să descopere clienţi. Grupul Z doreşte 
poate o protecţie împotriva concurenţei interne şi aşa mai departe. 

Tabloul de mai sus este probabil suficient de realist pentru a-i convinge 
pe cititoare sau cititori că experimentul imaginar este relevant în situaţii 
politice reale. De asemenea, mersul argumentării este acum mai uşor de 
înţeles. Dacă este de ales, de exemplu, între regula generală a falimentului 
şi o politică particulară de salvare a unei bănci (prin acoperirea datoriilor 
cu bani publici), atunci grupul afectat ar alege salvarea, nu falimentul. 

Nu încercaţi să ieşiţi din chingile argumentului, spunînd că a fost 
asumat un cadru prea îngust şi că trebuie introdus în discuţie interesul 
general. Cum se întîmplă şi în practica deja familiară nouă la zece ani de 
la 1989, apelul la interesul general nu face decît să încurce lucrurile. Arta 
grupurilor de interese este de a convinge tocmai că este în interesul general, 
de pildă, ca banca să fie salvată de la faliment. Se poate susţine că 
prăbuşirea băncii ar antrena căderea întregului sistem bancar. Vor exista 
atunci suficient de multe urechi care să asculte : toţi cei care au bani depuşi 
la bănci. Cine vrea să-şi piardă economiile ? Rezultatul va fi obţinerea de 
sprijin pentru politica particulară a grupurilor legate de banca falită, care 
va fi salvată cu bani publici. 

Să revenim acum la cadrul mai simplu al democraţiei majoritare imagi- 
nate de noi mai sus. La urma urmei, are puţină importanţă dacă banca dată 
obţine sau nu cîştig de cauză. Important este că politici de genul celei 
favorizate de bancă vor obţine în mod fatal cîştig de cauză. Toate grupurile 
se coalizează în funcţie de serviciile reciproce de susţinere a unor politici 

particulare. Iar cînd este vorba despre votat, oamenii votează doar cînd au 
probleme, iar cînd au probleme se orientează către politici de „salvare” de 
genul celei a băncii din exemplul anterior. 

Rezultatul de ansamblu este unul negativ. Detaliile le putem lăsa pe 
seama cititoarelor sau cititorilor. Un lucru este însă limpede : nu există la 
nesfirşit resurse pentru subvenţii, protecţii, salvări, gratuităţi. Trebuie 
făcute tot felul de ajustări care să rezolve noile probleme apărute. Rezultatul 
este incoerent şi, pînă la urmă, fiecare este tratat în mod tot atît de arbitrar 
ca şi într-o tiranie. Ba se trezeşte că are de plătit pentru a salva cutare 
bancă, ba descoperă că este obligat să cumpere altă marcă de maşină decît 
şi-ar dori şi aşa mai departe. 

Mecanismul poate fi lesne generalizat dincolo de spectrul problemelor 
„economice”. Raționamentul este acelaşi. Efectele sînt de genul că mă 
trezesc obligat să plătesc pentru educaţia pe care mi-o „face” televiziunea 
publică sau că mi se interzic emisiunile favorite sau că trebuie să ascult şi 
un procent de muzică autohtonă şi aşa mai departe. 

În atmosfera creată de rezultatul incoerent al agregării politicilor parti- 
culare, cererea cea mai plauzibilă este aceea de a restabili coerenţa cu 
ajutorul unui plan. Are puţină importanţă cum i se spune planului. Poţi să-i 
zici „strategie de dezvoltare”. Poţi să-l denumeşti „program de dezvoltare”. 
După cum am văzut deja, planificarea este însă imposibilă!. Nu pot fi 
identificate nici măcar obiectivele planului. 

În fapt, votarea de politici particulare joacă rolul unui soi de planificare. 
Sînt, de facto, identificate obiective şi sînt alocate prin decizie democratică 
resurse. Partea proastă este că acest proces poate fi efectiv de o calitate mai 
proastă decît cel realizat de către comisiile de experţi. Dar aceasta nu înseamnă 
decît că poarta care duce spre drumul către aservire este larg deschisă. 

Cu aceasta am ajuns la concluzia a cărei fundamentare ne stîrnise 
curiozitatea. Libertatea individuală este degradată şi subminată de ceea ce 
e fie un soi de planificare de facto, fie o planificare ca atare. Totul este 
generat de mecanismul unei democraţii majoritare neîngrădite, în care 
orice problemă a unui grup este adusă în atenţia tuturor şi primeşte o 
rezolvare. Legislaţia devine un sistem de comenzi ale unui guvernămînt 
arbitrar?. 

Dacă avem nevoie de o denumire comodă, atunci putem să folosim 
sintagma „democraţia aranjamentelor” pentru a ne referi la democraţia 


1. Vezi LLL3: 17-19, pentru o formulare a argumentelor lui Hayek împotriva planificării. 
Evident, aceste consideraţii trebuie plasate în contextul mai amplu al operei sale. 
2. Vezi LLL3: 99 şi următoarele. 

descrisă mai sus!. Într-o asemenea democraţie, tot felul de aranjamente 
între grupuri ţin loc de lege. 

Acum este evident şi care sînt motivele ce conduc la ideea unei reforme 
a democraţiei. Aş dori doar să adaug că argumentul de mai sus are o forţă 
deosebită. Cadrul asumat este cel al unei poliarhii?, un sistem în care există 
grupuri multiple şi surse de presiune multiple. În argumentele standard din 
politologie, se presupune că un astfel de sistem este bun pentru că nici un 
grup nu-şi poate impune puterea sa tiranică. Dacă ne menţinem strict la 
cadrul instituţiilor democratice, atunci aşa şi stau lucrurile. Slăbiciunea 
sistemului iese la iveală însă de îndată ce luăm în considerare un proces 
mai amplu’. 


Propunerile lui Hayek de reformare a democraţiei 


Hayek nu se menţine doar la nivelul discuţiei despre necesitatea reformării 
democraţiei. El are şi un set de propuneri concrete de modificare a siste- 
mului instituţional al democraţiei. Le voi trece pe scurt în revistă. 

Punctul de plecare al propunerilor de reformă avansate de către Hayek 
îl reprezintă observaţia că adunările legiuitoare au două sarcini care contrastează 


1. Hayek foloseşte termenul de bargaining democracy (v. LLL3: 99). 

2. Susţinătorul clasic al ideii de poliarhie este Robert Dahl. A se vedea cartea sa mai 
recentă Democracy and Its Critics (Yale University Press, New Haven şi Londra, 1989) 
pentru o sinteză a teoriei sale a democraţiei. Dahl discută originile democraţiei 
moderne, respinge criticile anarhiste şi autoritare la adresa democraţiei, formulează 
o teorie a democraţiei şi evaluează problemele şi limitele proceselor democratice. 
Între altele, el discută şi motivele pentru care poliarhia s-a dezvoltat doar în anumite 
ţări. Hayek nu este menţionat cîtuşi de puţin. Cum Dahl este unul dintre teoreticienii 
a ceea ce Hayek numeşte mișcarea democratică, cred că se vede de aici ce clivaj 
există între diversele versiuni ale teoriilor despre democraţie. Cartea clasică a lui 
Dahl este A Preface to a Democratic Theory (The University of Chicago Press, 
1956). Vezi pp. 84 şi 71-74 pentru o caracterizare a democraţiei ca poliarhie. 
Pentru o trecere în revistă a definiţiilor şi teoriilor clasice ale democraţiei vezi 
M. Rejai, Democracy. The Contemporary Theory (Atherton Press, New York, 1967). 

3. Dacă este vorba despre ipoteza „drumului către aservire”, la care ne-am referit 
anterior, atunci din perspectiva acestei analize se vede limpede de ce rezistă 
democraţiile occidentale. Ele conţin cel puţin oaze mari de economie de piaţă, dacă 
nu sectoare suficient de vaste de economie liberă. La noi, cred că un lucru arareori 
sesizat este tocmai această legătură între economia de piaţă (capitalism) şi demo- 
craţie. Economia de piaţă este discutată doar din perspectiva nevoii de a avea o 
„vacă de muls” pentru programe de protecţie socială sau alte programe care 
alcătuiesc reţeaua planurilor propuse de diverse forţe politice („socialiştii din toate 
partidele”, cum spunea Hayek). 

una cu alta. Pe de o parte, ele sînt chemate să elaboreze reguli. Pe de 
altă parte, li se cere să aloce resurse pentru atingerea unor obiective 
particularel. 

Cel de al doilea set de sarcini, pe care le putem denumi sarcini admi- 
nistrative, generează o concentrare a adunărilor legiuitoare asupra politi- 
cilor particulare, exact în sensul discutat mai sus. Votanţii cer măsuri 
concrete, deoarece ei acţionează ca membri ai unor grupuri de interese. 
Membrii adunărilor legiuitoare, dacă vor să se bucure de prețuirea publi- 
cului şi să fie realeşi, trebuie să obţină rezultate concrete în adunarea 
legiuitoare. Aceste rezultate nu sînt altceva decît obţinerea acordului adu- 
nării pentru o politică particulară sau alta. 

Argumentul discutat mai sus pentru o situaţie simplificată poate fi acum 
generalizat la cazul în care este vorba despre mecanismul unei democraţii 
reprezentative uzuale. Rezultatul, după cum am văzut, este puterea arbi- 
trară. Cine se întimplă să beneficieze de mai multă influenţă în adunarea 
legiuitoare va obţine mai multe avantaje. Iar în tot acest joc al democraţiei 
aranjamentelor nu există loc pentru nici un fel de reguli generale stabile. 

Remediul clasic pentru puterea arbitrară este divizarea guvernămîntului 
între un corp legiuitor şi un guvern numit şi controlat de către legiuitori. 
După Hayek, tocmai această situaţie a condus la existenţa unei adunări care 
are atît sarcini legislative, cît şi sarcini administrative?. 

Hayek crede că este nevoie de o nouă diviziune a guvernămîntului. El 
are în vedere o structurare a acestuia pe trei niveluri: o adunare ce are în 
grijă cadrul constituţional, o adunare ce are în sarcină regulile cu caracter 
general şi o adunare ce are sarcina de a supraveghea administrația’. 

Hayek crede, de asemenea, că denumirea de „democraţie” a fost mult 
prea compromisă şi trebuie înlocuită cu termenul demarhie?. 

Hayek socoteşte utilă metoda elaborării unei Constituţii-modelS. Ideea 
ei de bază este limitarea procesului de elaborare a regulilor. Nici o adunare 
nu poate modifica regulile în aşa fel încît să transforme într-un enunţ 
lipsit de sens prevederea de bază a Constituţiei-model: oamenii pot fi 
constrînşi numai „în conformitate cu regulile conduitei drepte, menite să 
definească şi să apere domeniul individual al fiecăruia”. Intuiţia care 


: 40. 
LLL3 : 107. Aici Hayek vorbeşte despre valoarea unei Constituţii-model ca ideal. 
LLL3 : 109. 

stă la baza acestui cadru constituţional este că eliminarea constrîngerii 
arbitrare înseamnă libertate individuală!. 

Constituţia propusă de către Hayek prevede o divizare pe trei niveluri a 
adunărilor alese, după modelul amintit mai sus. Piesa de bază este separarea 
Adunării Legislative de Adunarea Administrativă. O Curte Constituţională 
arbitrează între cele două adunări?. O adunare distinctă se ocupă cu 
adoptarea şi amendarea regulilor constituționale’. 

Ideea cu adevărat nouă în toată această construcţie este lipsa conceptului 
de suveranitate. Nici un corp nu este suveran în acest sistem constituţional. 
Motivul este, desigur, evident. Putere suverană înseamnă putere nelimitată. 
Reforma democraţiei urmăreşte să transforme democraţia într-una limitată. 
Oricine şi orice instituţii sînt constrînse de reguli. 

Sentimentul meu este că o incursiune prea amănunţită în detaliile 
propunerilor lui Hayek riscă să facă mai puţin vizibilă ideea ca atare. Unele 
dintre propunerile sale (legate de vîrsta membrilor adunărilor şi altele) pot 
să pară curioase sau exagerate“. De fapt, cred că se declanşează tot acel 
proces în care fiecare se vede pe sine ca membru al unui grup şi încearcă 
să evalueze beneficiile pe care i le-ar aduce reforma. Important de testat 
aici este însă noima unei noi separări a sarcinilor adunărilor reprezentative. 

Am să încerc să ofer un exemplu simplu, diferit de cele discutate mai 
sus. Este vorba despre stabilirea salariilor membrilor adunării legiuitoare 
ca atare. Cine face acest lucru? Dacă l-ar face o instituţie diferită de 
adunarea legiuitoare, atunci membrii respectivei instituţii ar dobîndi o 
evidentă pîrghie de presiune asupra legiuitorilor. Lucrul acesta este inde- 
zirabil pentru alegători, aşa că ei trebuie să accepte ca reprezentanţii lor 
să-şi fixeze singuri salariile. Cum aceşti reprezentanţi sînt însă tot oameni, 
vor tinde să aibă salarii cît mai ridicate. Dacă se poate, vor vota şi cite o 
pensie pentru foştii membri ai adunării. În aceste chestiuni va exista, de 


LLL3 : 111. 

LLL3 : 120-122. 

LLL3 : 123 (unde se discută acest aspect al Constituţiei-model). Vezi şi LLL3: 38 

pentru ideea structurării pe trei niveluri a adunărilor alese. 

4. Membrii Adunării Legislative ar trebui să aibă cel puţin 45 de ani (vezi LLL3: 113). 
Ei ar face parte din adunare vreme de 15 ani. Este un fel de consiliu al înţelepţilor, 
separat de agitația vulgară a grupurilor de interese. 

5. La Hayek, legiuitorii înţelepţi sînt răsplătiți formidabil, iar lucrul acesta face parte 

din logica sistemului constituţional. Scopul este ca legiuitorii să nu fie corupți de 

grupurile de interese. Bănuiala mea este că sumele de bani ca atare nu-şi ating 
scopul. Este necesară şi o etică a funcţiei respective. Practic, este vorba despre un 
grup aristocratic, de genul judecătorilor de la nivelurile foarte înalte ale magistraturii. 


U N — 

altfel, o deloc surprinzătoare armonie între putere şi opoziţie. Rezultatul 
nu reprezintă cine ştie ce pagubă pentru vistieria publică (la urma urmei, 
membrii adunării nu sînt chiar aşa de numeroşi), dar pune în evidenţă o 
problemă structurală. 

Care este problema structurală în exemplul de mai sus? Membrii 
adunării sînt şi parte implicată, şi judecători. Este sursa clasică a puterii 
arbitrare şi, după cum ştie oricine l-a citit pe John Locke, motivul clasic 
pentru divizarea sarcinilor în cadrul guvernămîntului. 

Într-o structură a guvernămîntului de genul celei pe care o are în vedere 
Hayek, adunarea ce are în grijă regulile generale ar stabili o normă fără să 
fixeze un cuantum. Adunarea cu sarcini administrative ar controla cuan- 
tumul, dar nu ar putea stabili norma. Eventual, totul ar fi pus şi sub cupola 
unei prevederi constituţionale. 

Ar funcţiona oare acelaşi sistem? Mai bine, mai rău decît cele actuale ? 
La unele dintre aceste întrebări nu cred că se poate răspunde direct. Voi 
încerca doar să punctez, în partea finală, modul în care cred că pot fi 
evaluate ideile lui Hayek despre democraţie. 


Limitele puterii şi democraţia limitată de reguli 


De ce se prăbuşesc, la urma urmei, toate aceste scheme de protecţie 
constituţională a libertăţii ? Hayek ne spune că democraţia trebuie să fie 
limitată de reguli. Să revedem însă căile posibile ale acestei limitări şi 
logica lor în tot ansamblul instituţional al democraţiei. 

Regulile fixe care limitează democraţia nu ar avea sens să „fie puse pe 
hîrtie” sau respectarea lor să fie asigurată de către instanţe judecătoreşti. 
Totul ar intra, în acest fel, pe făgaşul obişnuit, ca să spun aşa. Ce rămîne ? 
Rămîne posibilitatea ca efectul să fie obţinut indirect, din însăşi funcţio- 
narea instituţiilor democraţiei sau ca urmare a unei tradiţii ori a educaţiei. 
Voi examina în continuare aceste posibilităţi. 

În primul rînd, trebuie cercetat setul a ceea ce am putea denumi 
instituţiile formalizate ale democraţiei. Dacă scopul lor este, cum crede şi 
Hayek, protejarea libertăţii individuale, atunci un prim mijloc este contrapu- 
nerea instituţiilor. Probabil că aşa este mai corect să redăm vechea idee de 
checks and balances. Guvernămîntul este divizat ; ansambluri instituţionale 
ample, precum adunările legiuitoare, executivul şi sistemul judiciar, sînt 
separate. Dacă aceste ramuri ale guvernămintului sînt separate şi se supra- 
veghează una pe alta, există o mai mare şansă ca ele să se împiedice 
reciproc în acţiunea de strangulare a sferei private a indivizilor. 

Dacă ar fi să recurgem la celebra anecdotă de pe vremea comunismului 
privitoare la semnificaţia Coloanei infinitului a lui Brâncuşi!, atunci am 
putea spunea că metoda contrapunerii instituţiilor este o cale de a prelungi 
momentele de relaxare a presiunii statului asupra indivizilor. 

Este impropriu să denumim aceste ansambluri instituţionale ale guvernă- 
miîntului puteri, dacă prin putere înţelegem sarcini precise din cadrul 
guvernămîntului. În SUA, de exemplu, „puterea judiciară” poate face legi 
din simplul motiv că poate crea sau schimba precedente judiciare. Faptul că 
sarcinile se încrucişează este mai degrabă un lucru bun din perspectiva 
contrapunerii instituţiilor. Sporeşte controlul reciproc. 

Ce se întîmplă însă cînd una dintre ramurile guvernămîntului ia iniția- 
tiva, să zicem, a restrîngerii unor libertăţi ale indivizilor? Să presupunem 
că acest lucru este făcut de către adunarea legiuitoare. Cea care reacţio- 
nează, să spunem de dragul argumentării, este Curtea Constituţională. 
Dacă disputa dintre Curte şi legiuitori s-ar tensiona, ar avea Curtea mijloace 
pentru a rezista pe termen lung ? Dacă intervine şi preşedintele de partea 
legiuitorilor ? Cazul Curţii Supreme, în perioada New Deal în SUA, este 
foarte grăitor. Curtea a fost practic invitată să nu stea în calea „progresului”. 
Şi nu a putut sta. La urma urmei, are mai puţină importanţă cine a avut sau 
nu dreptate. Fapt este că o Curte Constituţională nu are la dispoziţie forţe 
de poliţie sau alte mijloace de constriîngere. Ea se bazează numai pe respectul 
de care se bucură. Şi va trebui să se supună într-un fel sau altul dorinţei 
majorităţii. Dar aceasta nu este altceva decît o democraţie neîngrădită. 

În argumentul de mai sus trebuie să fim atenţi la felul subtil în care 
intervine ideea de menţinere a păcii interne. Forţele de coerciţie ale statului 
nu pot fi divizate între ramurile guvernămîntului. Ar însemna să existe un 
risc mult prea evident de conflict violent intern. Astfel, de dragul păcii 
interne, trebuie sacrificat ceva din principiul contrapunerii instituţiilor. 
Morala este că principii precum protejarea libertăţii individuale şi menţi- 
nerea păcii interne nu pot fi susţinute integral în mod simultan. 

Hayek speră ca să funcţioneze nu atît contrapunerea instituţiilor, cît o 
strictă diviziune a sarcinilor. Aici este momentul său de originalitate. Ca 
exemplu, am putea contempla o reformă prin care Senatul nostru devine o 
adunare legiuitoare dedicată exclusiv elaborării de reguli generale, iar Camera 
Deputaţilor o adunare dedicată exclusiv controlului activităţii guvernului. 

Care este sensul reformei de mai sus? Hayek vede protecţia libertăţii 
individuale din altă perspectivă decit cea a lui to be left alone. Dacă toată 


1. Strangulările reprezintă, conform anecdotei, momentele cînd statul strînge laţul, 
iar umflăturile momentele cînd presiunea statului asupra individului a fost relaxată. 

problema este ca individul să fie lăsat în pace, atunci contrapunerea 
instituţiilor este metoda de bază. Autorităţile se încurcă literalmente reciproc 
şi indivizii le scapă printre degete. Problema pe care o vede Hayek este însă 
alta. Libertatea are nevoie de reguli stabile. Dacă parcurgem ce a scris 
Hayek despre supremația dreptului!, ne dăm seama că pentru el era esenţială 
stabilitatea regulilor. Important este să ştii după ce reguli vor fi judecate 
acţiunile tale. Explicaţia este simplă. Dacă vrei să întreprinzi ceva pe 
termen lung, atunci trebuie să eşalonezi un întreg lanţ de acţiuni. Dacă 
legile se schimbă, lanţul se poate rupe. Veriga următoare din lanţ poate fi 
pur şi simplu interzisă, poate apărea obstacolul impozitelor sau pot apărea 
noi reglementări. De aici importanţa stabilităţii legislative. 

Dacă regulile sînt generale şi abstracte, cum vrea Hayek, atunci efectul 
asupra eşalonării pe termene lungi a acţiunilor ar fi benefic. Separarea 
dintre Senat şi Cameră, ca mai sus, ar trebui să asigure stabilitatea regulilor 
şi caracterul lor abstract şi general. 

Problema pe care o întrevăd este din nou legată de acelaşi tip de 
presiune precum cea exercitată asupra Curţii Constituţionale în exemplul 
de mai sus. La nivelul Executivului, se vor acumula presiunile grupurilor 
care cer să se facă tot felul de excepţii de la regulă. Cine le va rezista pînă 
la urmă? Probabil nimeni. Şi, de multe ori, tocmai caracterul general al 
regulilor va putea fi folosit pentru a subsuma cazurile unei părţi cît mai 
convenabile a legislaţiei. 

Că toate consideraţiile de mai sus nu sînt simple speculaţii interpretative 
se vede din greutatea pe care o acordă Hayek, în opera sa tîrzie, tradițiilor. 
Din insistența asupra tradiţiilor deducem că slăbiciunile aranjamentelor 
instituţionale formale trebuie compensate prin altceva. Acel „altceva” sînt 
tradiţiile. 

„Tradiţie” este un termen cam vag. Dacă ţinem însă cont de faptul că este 
vorba despre sisteme de reguli, atunci ne dăm seama că este vorba, de fapt, 
despre instituţii informale. Ele contrastează evident cu instituţiile formale 
menţionate mai sus, dar contrastează şi cu instituţii informale mai vechi. 

Hayek, ca şi alţi autori, are în vedere instituţiile informale care susţin 
contractele şi proprietatea privată. Instituţia contractelor, de pildă, are o 
faţă formală (contracte scrise, cadrul legislativ aferent şi aşa mai departe). 
Există şi faţa lor informală. Pot să închei un contract doar printr-o strîngere 
de mină. Ceea ce contează într-o societate modernă este încrederea părţilor. 
Cele sau cei care încheie contractul nu trebuie neapărat să aibă legături de 


1. Începînd cu Road to Serfdom (vezi capitolul VI). 

solidaritate, să fie din acelaşi „trib”. Dacă ar fi aşa, aria de cuprindere a 
rețelei de contracte s-ar restrînge rapid. Iar pe de altă parte, este perfect 
posibil ca membrii „tribului” nici să nu fie de încredere. Aceştia vor cere 
să fie „înţeleşi” cînd le vine rîndul să plătească datoriile. Vor face imediat 
apel la solidaritatea de grup şi la altruism. De aici contrastul dintre 
instituţiile informale ale modernităţii şi cele ancestrale (instinctuale, cum 
am văzut că le zice Hayek). 

Instituţiile informale ale modernităţii susţin capitalismul mai degrabă 
decît instituţiile formale ale democraţiei. Cred că aşa ar putea fi interpretat 
mesajul lui Hayek. Încercările de a formaliza aceste instituţii informale sînt 
o parte a tentativei de a construi o societate, lucru pe care Hayek îl respinge. 

Morala întregii argumentări de pînă acum este deosebit de semnificativă 
pentru România începutului de mileniu 2000. Fereastra de oportunitate 
pentru dezvoltarea capitalistă şi democratică a unei societăţi este mai îngustă 
decît se crede îndeobşte. Instituţiile informale nu pot fi evident construite, 
iar încercarea de a le raţionaliza este un eşec chiar în societăţi mai evoluate. 
Contrapunerea instituţiilor nu este o soluţie fără cusur. Iar la noi este chiar 
anulată de perspectiva adoptată în Constituţie ca atare. Iar legislaţia este 
departe de idealul hayekian al regulilor generale şi stabile. 


Tipuri de cunoaştere şi democraţie 


Cum se face că democraţia, în pofida variatelor forme de planificare, nu 
s-a prăbuşit ? La urma urmei, imediat după cel de al doilea război mondial, 
planificarea era foarte populară, inclusiv în Occident. Chiar şi cuvîntul era 
la mare cinste. Pînă şi după dispariţia planificării centralizate cuprinzătoare, 
intervenţiile statului au rămas foarte active. Occidentul nu a fost însă 
invadat de totalitarism şi democraţia s-a extins. După cum aminteam şi în 
primul paragraf, aceasta este o întrebare serioasă, din perspectiva formulată 
de Hayek. 

Am putea adăuga la aceasta şi observaţia noastră de mai sus referitoare 
la fereastra de oportunitate îngustă pentru dezvoltarea capitalistă şi demo- 
cratică. Dacă este atît de îngustă, cum se face totuşi că, mai bine sau mai 
Tău, ea este totuşi utilizată? 

Răspunsul asupra căruia voi atrage atenţia poate să pară curios. În 
esenţă, el ne spune că oamenii găsesc în democraţie un soi de sursă aparte 
de cunoaştere. Votul şi dezbaterile democratice au o fascinaţie în sine, care 
devine, la rîndul ei, o barieră pe drumul către aservire. 

Voi începe printr-o trimitere. Trimiterea este la comentariul doamnei 
Karen Vaughn la opera lui Hayek!. Karen Vaughn începe prin a arăta de 
ce planificarea este imposibilă şi felul în care încercarea de a o realiza 
conduce la distrugerea supremaţiei dreptului. Ea pune accent pe semnifi- 
caţia demersului din The Constitution of Liberty. Ideea este că regulile unei 
societăţi libere nu sînt rodul unui plan deliberat. Doamna Vaughn scoate în 
evidenţă faptul că nu toate procesele de evoluţie au rezultate pozitive. 
Există şi selecţie negativă. Politica este un exemplu de selecţie mai degrabă 
negativă. Karen Vaughn scrie că teoria lui Hayek conform căreia grupurile 
de interese ruinează democraţia este populară printre economişti. Pe piaţa 
politică, indivizii sînt confruntaţi cu opţiuni pe care nu le pot face, deoarece 
nu dispun de o cunoaştere adecvată. Nu există nici motive ca să obţină o 
asemenea cunoaştere. 

Vaughn introduce astfel, în conexiune cu opera lui Hayek, tema faimoasă 
a ignoranței raţionale a alegătorilor. De ce m-aş documenta în legătură cu 
candidaţii la posturile publice, cînd ponderea votului meu este atit de 
mică? Ar fi irațional din perspectiva costurilor şi beneficiilor. Beneficiile 
(influenţa mea asupra procesului) sînt mici, iar costurile obţinerii de 
cunoaştere mari. 

Din punct de vedere academic, ar fi desigur ridicol să vorbeşti despre 
conştiinţa cetăţenească, educaţia civică sau altceva de acest gen. Aceasta 
este ideologie ieftină. Voi încerca să abordez problema de mai sus cu 
ajutorul unei tehnici dezvoltate în filosofia minţii. Ea presupune recursul la 
un experiment imaginar de genul celui propus de către Frank Jackson 
pentru a arăta că nu putem reduce orice cunoaştere la un set de informaţii 
despre obiecte şi procese fizice?. 


1. Karen Vaughn, „The Constitution of Liberty from an Evolutionary Perspective”, in 
Hayek's „Serfdom” Revisited, The Institute of Economic Affairs, Londra, 1984. 
Traducerea studiului doamnei Vaughn se găseşte în anexă la ediţia Humanitas a 
Drumului spre servitute. 

2. Frank Jackson, „Epiphenomenal Qualia”, in Philosophical Quarterly, 32 (1982), 
pp. 127-136. Ştiinţa fizicii ne oferă informații de ordin fizic. Jackson vrea să respingă 
punctul de vedere după care toată cunoaşterea de care dispunem este reductibilă la 
informaţii de acest tip. Să presupunem că Maria este cel mai desăvîrşit om de ştiinţă 
şi are toate informaţiile de ordin fizic cu privire la obiecte, inclusiv despre culorile 
lor. Ea trăieşte însă retrasă într-o cameră în care obiectele pot fi văzute numai în 
alb şi negru şi în care orice fel de imagini sînt numai în alb şi negru. Maria nu a 
văzut niciodată cu ochii ei cum arată roşiile. Evident, are însă toate informaţiile de 
ordin fizic despre roşii. Într-o zi, ea iese din cameră şi vede roşii aşa cum le vedem 
noi în mod obişnuit. A descoperit ea ceva nou? Din punct de vedere strict fizic, nu. 
Dar ea are o trăire pe care nu a avut-o înainte. Ea ştie acum ce înseamnă să vezi 
cum arată un obiect colorat în roşu. Este ceva ce ea nu a ştiut înainte. 

Ideea este de a încerca o serie întreagă de experimente imaginare. Să 
uităm pentru o clipă de imposibilitatea planificării şi să ne închipuim că o 
fiinţă foarte inteligentă este administratorul întregii societăţi. Pentru început, 
vom presupune că fiinţa aceasta este ajutată de roboţi şi este în stare să 
furnizeze toate tipurile de bunuri şi servicii, inclusiv regulile de bună 
conduită în societate. Într-o zi, administratorul se retrage şi îi lasă pe 
membrii societăţii să decidă cum au de gînd să trăiască. Ei descoperă ce 
înseamnă să sprijini un partid şi să-ţi pese de regulile jocului social. 

Al doilea experiment seamănă cu primul, dar administratorul nu mai 
este ajutat de roboţi. L-am numi probabil „dictator”. Este însă un dictator 
perfect. Este efectiv în stare să-i spună fiecăruia ce are de făcut. Din nou, 
într-o zi, administratorul se retrage şi oamenii descoperă ce înseamnă să 
stabileşti singur care sînt regulile jocului. 

Mai departe, avansăm către un experiment gîndit în care, de la bun început, 
nu există un administrator al societăţii. Totul decurge însă ca şi în situaţiile 
de mai sus în care exista un administrator. Membrul X al societăţii are 
cunoaşterea care-i permite să producă, să vîndă şi să cumpere în cele mai 
avantajoase condiţii. Voi numi această cunoaştere funcțională. Într-o zi, 
membrilor societăţii începe să le pese dacă urmează o regulă sau alta. Ei încep 
să ştie ce înseamnă a urma o regulă sau alta şi încep să ia decizii în funcţie 
de această nouă cunoaştere, pe care o voi numi cunoaştere fenomenologică. 

O societate care foloseşte doar cunoaştere funcţională ar putea fi foarte 
bine o societate de roboţi. Roboții ar folosi teoria alegerii raționale şi ar 
lua cele mai bune decizii pe o piaţă. Pentru aceasta ei utilizează preţurile 
ca semnale şi consultă agenda lor de preferinţe în procesul de coordonare 
a acţiunilor pe piață’. 

Revenind acum la problema ignoranței raţionale, putem face o distincţie. 
Este raţional să fii ignorant din perspectiva cunoaşterii funcționale. Cunoaş- 
terea fenomenologică este însă o cunoaştere dobîndită prin trăirea eveni- 
mentelor ca atare. Participarea în sine la procesul de decizie democratică 
oferă acces la această cunoaştere. lar de această dată nu mai este vorba 
despre o cheltuială de resurse disproporţionată. 

David Friedman, cu talentul său de a formula exemple frapante, ne 
atrage atenţia asupra suporterilor echipelor sportive?. De ce aş fi „fan” al 


1. David Friedman scoate în evidenţă posibilitatea ca raționalitatea să fie şi rodul a 
altceva decît gîndirea umană. El numeşte aşa ceva „raționalitate în absenţa unei 
minţi” (cf. David Friedman, Price Theory, South-Western Publishing Company, 
Cincinnati, 1990, pp. 15-17). 

2. David Friedman, Hidden Order : The Economics of Everyday Life, HarperCollins, 
New York, 1996, pp. 290-291. 

unei echipe ? Chiar dacă merg la meci, contribuţia mea la victorie seamănă 
cu aceea a votantului la victoria candidatului favorit: numai cu votul meu 
nu ar cîştiga; iar cînd cîştigă, pierdut printre alte nenumărate voturi, al 
meu nu are o semnificaţie deosebită. La aceasta trebuie adăugat că foarte 
mulţi suporteri stau doar la televizor şi nu fac parte din galerie. Aceasta nu 
înseamnă că nu trăiesc meciul. 

Oricît ar părea de curios, ipoteza de mai sus ne spune că partea bună a 
unei democraţii sînt dezbaterile-spectacol de la televiziune. Partea proastă 
este ceea ce ni se spune că ar fi munca veritabilă a politicienilor : elaborarea 
legislaţiei şi administraţia. De ce sînt dezbaterile-spectacol partea bună a 
democrației? Pentru că ele oferă minţilor umane ceva ce nu poate produce 
în Chip civilizat o tiranie : o mare sursă de anecdote, spectacolul intrigilor 
şi al răsturnărilor de situaţii. 

Pentru biîrfă şi anecdote, în regimul comunist, puteai ajunge la închi- 
soare. Într-o democraţie, acestea sînt parte a spectacolului care se desfă- 
şoară la lumina zilei. Consecința neintenţionată este însă remarcabilă. 
Democraţia se menţine şi, o dată cu ea, se menţine un obstacol considerabil 
în calea totalitarismului. 


DRAGOŞ PAUL ALIGICĂ 


ÎNTRE TEORIE ŞI PRACTICĂ 
Limitele structurale 
ale Şcolii de Gindire Austriece 


În cele ce urmează va fi discutată problema aplicării teoriilor articulate 
de Hayek şi colegii săi din Şcoala Austriacă. Perspectiva adoptată este una 
ce pune accentul pe aplicaţiile concrete de politică şi strategie economică 
ale teoriilor politice şi economice, şi mai puţin pe fundamentele metodo- 
logice şi epistemologice ale acestor teorii. Ideea pe care o susţin este că 
teoria austriacă este relativ bună în a oferi imagini generale asupra ordinii 
economice şi sociale precum şi în diagnosticarea anumitor probleme 
peneral-structurale de natură politico-economică. În schimb, ea este cu 
totul neputincioasă atunci cînd este vorba despre a fi aplicată la cazuri 
concrete, în vederea articulării unor soluţii punctuale de politică economică. 
Rămasă blocată la un nivel de generalizare foarte înalt şi rigidizată prematur 
prin dogmatizarea concluziilor lucrărilor clasice ale lui Hayek şi Mises, 
doctrina austriacă este incapabilă să-şi găsească drumul spre problemele 
concrete, situaţional definite şi conjuncturale care reprezintă adevărata 
substanţă a lumii acţiunii sociale. 


Problema proprietăţii de stat şi evoluţia economiilor din Europa de Est 
ne-au arătat că analiza austriacă a problemei proprietăţii socialiste şi a 
sistemului socialist în întregul său a fost exactă. Pe de altă parte, procesul 
de reformă ne-a arătat că nu este suficient să oferi ca soluţie un principiu 
general şi un slogan: „Privatizaţi, privatizaţi, privatizaţi”. Ce, cum, cînd 
sînt întrebări la care trebuie dat un răspuns, un răspuns care să fie realist 
şi fezabil. Reforma în Est a fost şi pentru şcoala austriacă, la fel ca şi 
pentru alte şcoli de gîndire economică şi politică, o piatră de încercare sau 
un test crucial care le-a pus în lumină toate slăbiciunile şi limitele. În cazul 
lui Hayek şi al şcolii austriece, aceste limite s-au dovedit a fi foarte serioase 
la nivel aplicat şi, mai grav, s-au arătat ca avînd o origine adîncă, structurală 
şi nu una superficială, de conjunctură sau interpretare. Altfel spus, reforma 
în Est şi discuţiile din jurul ei au arătat că, prin însuşi felul în care a fost 
structurat argumentul austriac, s-a creat o situaţie în care posibilităţile de 
aplicare a lui la situaţii concrete sînt foarte limitate. 


198 COMENTARII ŞI EVALUĂRI 


Din păcate, autorii de inspiraţie austriacă par să nu fi sesizat aceasta 
sau, dacă au făcut-o, par să nu-i acorde importanţă. Comportarea lor după 
căderea comunismului a semănat mai mult cu aceea a unor prezicători sau 
ideologi decît cu cea a unor specialişti în politici publice sau profesionişti 
ai spaţiului public. Principala lor preocupare a fost să repete la nesfirşit că 
Hayek şi Mises au avut dreptate şi că socialismul nu este un sistem viabil. 
Este adevărat că încă nu toată lumea cunoaşte miturile şcolii şi povestea lui 
Mises şi Hayek, profeţi marginalizaţi de „mainstream”, şi că poate că nu e 
rău ca ea să fie ştiută de cît mai mulţi, dar din păcate principala grijă a 
austriecilor în ultimii ani a părut a fi exclusiv legată de răspîndirea cuvîn- 
tului adevărului şi a legendei persecuțiilor lui Mises şi Hayek şi deloc de 
formularea vreunei soluţii concrete la problemele celor ce trăiau în spaţiul 
ex-comunist. În ceea ce priveşte „cuvîntul adevărului”, acesta se reduce la 
o familie de teme majore (socialismul nu e un sistem viabil, planificarea nu 
poate fi principiul de organizare a unei ordini sociale eficiente şi libere, 
centralismul asemenea, ingineria socială e sortită eşecului, circulaţia şi 
utilizarea informaţiei precum şi calculul economic sînt elemente-cheie ale 
oricărei ordini sociale), precum şi la cîteva implicaţii generale derivate din 
ele cu privire la sistemul politic sau la sistemul monetar, unele dintre 
acestea avînd calitatea dubioasă de a suna mai degrabă a teorii ale conspi- 
raţiei, decît a analize economice sau politice realiste. 

Nu este intenţia mea în acest capitol să încerc să diminuez valoarea 
teoriilor, observaţiilor şi temelor austriece. Aşa cum am spus, folosirea lor 
a dus la o radiogratiere exactă a problemelor sistemelor politice şi econo- 
mice centralizate. Problema este însă că acest corpus teoretic şi acest mod 
de abordare i-au servit pe autorii austrieci şi adepţii lor doar pînă în 1989; 
după aceea, în faţa problemelor noi apărute, probleme de strategie econo- 
mică, de operaţionalizare, de organizare şi design instituţional, de modelare 
decizională etc., austriecii n-au mai vrut ori n-au mai putut să spună nimic 
nou sau util. Dacă ar fi să găsim o utilitate practică, un sens pentru 
discursul lor în noul context, acesta ar fi în ultima instanţă unul profilactic 
şi ideologic ; ei par a trăi într-o teamă perpetuă că socialismul va reînvia şi 
vor Să evite o reîntoarcere la trecut. Discursul lor se reduce la o repetată 
prezentare a erorilor filosofice şi structurale ale socialismului şi la o serie 
de avertismente cu privire la diferite aspecte politice şi economice contem- 
porane ce pot fi semne ale revigorării acestuia. 

Ce spun totuşi austriecii atunci cînd, presaţi fiind să precizeze viziunea 
lor privind strategia trecerii la capitalism, trebuie să articuleze o poziţie în 
acest sens? În general ei se ascund repede în spatele a ceea ce se numeşte 
„the Washington Consensus”, respectiv viziunea generală privind restructu- 
rarea economică dezvoltată de establishment-ul din Washington DC şi de 

instituţiile internaţionale (Banca Mondială şi FMI) la sfîrşitul anilor '80 
(privatizare, liberalizare, stabilizare macroeconomică, disciplină fiscală etc.). 
Faptul că multe dintre elementele „consensului washingtonian” sînt incom- 
patibile cu viziunea generală austriacă nu pare să-i deranjeze, atît timp cît 
îşi pot găsi aici un refugiu momentan înainte de a ieşi din nou la atac, 
lansînd o nouă tiradă împotriva relelor ingineriei sociale sau o mini-pre- 
legere despre imposibilitatea calculului economic în socialism. Problema 
ce se ridică este în ce măsură situaţia se datorează unei conjuncturi sau 
unor caracteristici, slăbiciuni sau preferinţe personale ale celor ce se aşază 
azi sub steagul austriac şi în ce măsură este mai degrabă rezultatul premi- 
selor şi elementelor de bază ale corpusului doctrinar şi teoretic austriac. 
Teza pe care o susţin este că inapetenţa pentru analize şi soluţii concrete de 
politică publică de care dau dovadă austriecii este mai degrabă consecinţa 
conceptelor şi argumentelor cheie pe care se bazează corpusul respectiv. Pe 
scurt, dacă în conformitate cu canonul austriac „ingineria socială” are 
consecinţe negative şi trebuie evitată, atunci cel mai mare experiment în 
inginerie socială al acestui sfîrşit de mileniu, adică tranziţia şi reforma în 
Estul Europei, va rămîne un domeniu interzis celor supuşi canonului. Este 
adevărat că această situaţie creează o stare de confuzie în minţile lor, în 
sensul că pe de o parte se bucură de aceste schimbări şi le doresc, iar pe de 
altă parte se simt constrînşi doctrinar în a nu formula sugestii şi soluţii cu 
privire la felul în care ar trebui să aibă loc acestea. Dar chiar şi dacă un 
autor sau altul încearcă să depăşească situaţia, el se va lovi mai devreme 
sau mai tîrziu de rigidităţile doctrinare şi teoretice ale canonului. 

Am văzut cum au stat lucrurile în acest sens în ceea ce priveşte reforma 
structurală în Estul Europei. În mod similar, problema extinderii UE şi a 
integrării economice a ţărilor estice ne arată cum din nou şcoala austriacă 
oferă posibilitatea unor analize şi diagnoze foarte interesante, dublate în 
acelaşi timp de o inabilitate structurală de a formula soluţii concrete. 
În continuare, voi încerca să argumentez acest lucru, construind o analiză 
austriacă a problemei extinderii UE în Estul Europei şi analizindu-i posi- 
bilele dezvoltări la nivel aplicat. Mai clar, voi încerca să dau o citire 
austriacă procesului de extindere şi apoi să urmăresc ce rezultă la nivel 
aplicat din respectiva citire. În acest sens, mă voi folosi de strategia generală 
de abordare tipic austriacă, de concepţia austriacă a proceselor de piaţă, de 
ideile lui Hayek privind grupurile de interese, precum şi de principiile 
austriece privind economia mixtă, dar, mai ales, şi foarte important, mă voi 
inspira din aplicaţiile de origine neo-austriacă la politica UE dezvoltate de 
Victoria Cruzon Price, unul dintre puţinii autori de inspiraţie austriacă ce 
încearcă să dea o semnificaţie practică teoriilor respective. Pentru a pre- 
întîmpina orice neînțelegere, vreau să subliniez de la bun început că, în 

cele ce urmează, nu pretind că ofer o unică citire posibilă, şi nici cea mai 
„pur-austriacă” citire a problemei. Totuşi, cele menţionate mai sus cred că 
sînt suficiente în a mă pune la adăpost de acuza de a nu fi dat o viziune 
austriacă realistă. 

După toate probabilitățile, tema centrală a unei citiri austriece a proble- 
mei extinderii UE şi a integrării ţărilor estice este că, în ciuda aparenţelor, 
nu ţările din Est, fost comuniste, sînt cele ce au avut probleme în a face faţă 
procesului de extindere economică, ci Uniunea Europeană este cea care a 
avut şi are probleme în a integra ţările respective. Problemele UE sînt de 
natură structurală, şi nu conjuncturală, mai precis sînt rezultatele felului 
constructivist şi redistributiv în care a fost gîndită şi a avut loc integrarea 
economică europeană în fazele ei iniţiale. O serie de structuri instituţionale 
redistributive au fost create fie venind în întîmpinarea unor probleme reale, 
fie, mai degrabă, pentru a satisface o viziune „colectivistă” asupra inte- 
grării. Astăzi aceste structuri se impun ca elemente-cheie în determinarea 
naturii şi ritmului extinderii UE. 

Din perspectiva teoriei economice austriece, nu există nici un motiv 
pentru Care extinderea şi integrarea economică europeană nu ar fi putut 
avea loc într-un orizont de timp foarte limitat. Mai precis, integrarea unor 
economii slabe cu unele puternice nu pune, din punct de vedere teoretic, 
nici o problemă. Economic vorbind, nu există nici o justificare pentru 
amînarea integrării ţărilor din Europa de Est. În realitate însă, direcţia şi 
forma procesului de extindere şi integrare au fost şi sînt determinate mai 
mult de existenţa şi de problemele puse de aceste „fonduri” şi grupuri de 
interese formate în jurul lor, decît de o raționalitate economică. De-a 
lungul timpului, fondurile structurale au continuat să crească în UE, iar 
politicile regulative asociate ideilor ce au dus la geneza şi creşterea lor s-au 
înrădăcinat şi ele. Țări întregi şi sectoare întregi au ajuns să considere că 
au un drept la tratamentul diferențiat oferit de acestea, iar apariţia ţărilor 
estice în sistem nu ar fi făcut (sau nu ar face) decît să le pună în pericol 
poziţia. Astfel, în 1990, structura economică comunitară era departe de a 
fi spaţiul economic liber care, teoretic vorbind, n-ar fi avut nici o problemă 
în a integra rapid ţările candidate. 

Politica Agricolă Comunitară este un exemplu foarte bun în acest sens. 
În cazul în care sistemul european în vigoare ar fi aplicat azi unor ţări ca 
Polonia şi România, producţia acestor ţări ar creşte dramatic, inundînd 
efectiv UE, iar aceasta din urmă s-ar afla în mod automat în faţa unei 
probleme bugetare majore. În cazul în care actualul sistem european nu ar 
fi aplicat, şi un spaţiu de economie liberă ar fi creat, producţia acestor ţări 
chiar şi în condiţiile curente ar fi suficientă ca să pună probleme serioase 
competitorilor occidentali. Puşi în faţa acestei alternative, decidenţii politici 

europeni trebuie să se gîndească serios înainte de a lua orice măsură. 
Soluţia pare a fi una singură: modificarea politicii agricole comunitare. 
Lobby-ul agricol comunitar organizat de grupurile de interese respective 
este însă prea bine înrădăcinat şi a investit în chestiune un capital politic prea 
mare pentru a considera că va fi uşor ca politica agricolă să fie modificată 
pe termen scurt, respectiv înainte ca ţările estice să fie admise. Logica este 
simplă: cu cît procesul de modificare a acestor politici va dura mai mult, 
cu atît extinderea integrării va fi amînată. Chiar şi dacă unele modificări 
vor avea loc, acestea vor fi mai degrabă la nivelul instrumentelor şi tehnicilor 
de redistribuire decît la nivelul obiectivelor şi principiilor generale. 

Dacă varianta unei reforme instituţionale majore este eliminată sau 
trecută pe planul secund, aşa cum a fost făcut pînă acum, soluţia rămîne 
aici mai degrabă una legată de trecerea timpului. O condiţie minimă ar fi 
ca ţările din Est, o dată cu trecerea timpului, să crească rapid şi să reducă 
decalajul dintre ele şi ţările UE. Problema este că, şi dacă ţările estice vor 
continua să crească în mod neîntrerupt, momentul acestei convergente este 
foarte departe. Dacă e să ne luăm după studiile pe această temă publicate 
recent, chiar şi dacă ţările estice vor creşte sistematic cu 2% mai repede 
decît ţările UE, ar trebui să treacă 30 de ani pentru ca ele să atingă jumătate 
din nivelul produsului naţional european curent. Țărilor Vişegrad le-ar 
trebui 40 de ani să atingă 75% din venitul naţional mediu în UE la acea 
dată, iar Poloniei 20 de ani să ajungă din urmă Portugalia. În plus, nu este 
foarte clar în ce măsură creşterea poate avea loc, în condiţiile în care atât la 
nivel intern, cît şi internaţional funcţionarea proceselor pieţei este afectată 
negativ de reglementări şi constrîngeri specifice UE. Pe scurt, negocierile 
de aderare şi procesul de integrare economică sînt condiţionate de existenţa 
şi forma structurilor redistributive comunitare europene. Orice modificare 
a acestora afectează în mod direct forma pe care o va lua procesul de 
integrare. Orice întirziere sau accelerare a modificării acestora vor apropia 
sau amîna momentul integrării formale. Intre timp, strategia de pînă acum 
a UE a fost de a defini nişte criterii economice de aderare pentru ţările 
candidate. Rezultatul a fost o listă cu „ceea ce aşteaptă Europa de la ţările 
candidate”. Astfel, accentul a fost pus în mod excesiv pe factorii ce condiţio- 
nează negocierile şi procesul de aderare al ţărilor candidate, deşi, aşa cum 
s-a arătat, cheia extinderii şi integrării este la UE, în chiar structurile sale. 
Nu inventarul formelor diferite sub care au fost prezentate aceste condiţii 
e important aici, ci ideile şi principiile ce stau în spatele lor. Forma sub 
care aceste principii sînt prezentate a variat şi va varia şi în viitor ; ca fond 
însă, ele vor rămîne neschimbate, pentru că izvorăsc din realitatea struc- 
turală a situaţiei. Cu alte cuvinte, aceeaşi situaţie structurală, internă UE, 
este cea care dictează astăzi forma şi interpretarea acestor principii şi abia 

în plan secund situaţia ţărilor estice sau principiile abstracte de raționalitate 
economică sînt luate în calcul. 

Sintetizată la maximum, ideea centrală rămîne că ţara candidată trebuie 
să aibă „o economie de piaţă funcţională, precum şi capacitatea de a face 
faţă presiunii competitive şi forţelor pieţei din cadrul Uniunii”. La prima 
vedere, este o idee de bun-simţ, rămîne însă foarte important şi foarte 
interesant modul în care a fost precizată şi operaţionalizată pînă acum 
această idee. De exemplu, din perspectiva austriacă, este demn de remarcat 
faptul că, în mod sistematic, se repetă afirmaţia că un sistem de securitate 
socială este parte intrinsecă a unei economii de piaţă funcţionale. În ce 
măsură este sistemul de securitate socială parte a economiei de piaţă este o 
discuţie în sine, la care răspunsul austriac este ferm negativ. Dar şi dacă 
poziţia austriacă ar fi relaxată şi am admite fără rezerve că este, se ridică 
problema: cît de multă securitate socială este suficientă pentru a satisface 
standardele Uniunii? Politicile sociale europene sînt printre cele mai 
complexe din lume. Problema este că în UE ele sînt reflectarea naturală a 
productivităţii mari atinse de economiile respective, un „rău” pe care ţările 
UE şi-l pot permite. În ce măsură productivitatea ţărilor aspirante poate să 
susţină astfel de politici este însă o altă discuţie. Chiar şi dacă ar fi puse în 
practică, ele n-ar fi decît o formă fără fond sau ar submina pur şi simplu 
creşterea economică a acestor ţări, încărcîndu-le nejustificat costurile şi 
diminuîndu-le competitivitatea. Pe de altă parte însă, este de aşteptat ca 
tocmai aceste politici să fie folosite ca instrument de blocare a întregului 
proces de extindere de către membrii Uniunii ce se împotrivesc acceptării 
de noi membri. Ei vor încerca să pună ţările estice în situaţia următoare : 
adoptîndu-le, vor bloca creşterea şi nu vor putea atinge condiţiile macro- 
economice ale integrării ; fără ele, nu vor îndeplini condiţiile sociale. La 
fel stau lucrurile cu condiţionările ecologice. Pe scurt, ele par mai degrabă 
un reflex de autoapărare al sistemelor asistenţiale şi de bunăstare socială 
create în ţările occidentale, care se tem de competiţia ce ar veni din partea 
esticilor pe piaţa forţei de muncă. 

În mod similar, condiţia de „a face faţă presiunii competitive şi forţelor 
pieţei din cadrul Uniunii” a căpătat un conţinut şi o interpretare foarte 
speciale. Aceasta a fost definită în termeni macroeconomici, şi nu de 
organizare industrială sau, mai clar, precizarea ei s-a referit la proprietăţi 
ale mediului macroeconomic, şi nu direct la capacitatea adapiativă a 
firmelor şi industriilor. În această citire impusă de UE nu performanţa şi 
soliditatea firmelor sau industriilor sînt cele care creează capacitatea de a 
face faţă presiunii competitive, ci o anumită trăsătură a mediului macro- 
economic. Altfel spus, un criteriu direct pe care (subliniază teoria austriacă) 
numai piaţa poate să îl confirme sau infirme este înlocuit de unul indirect, 

respectiv calitatea mediului macroeconomic, în fapt o condiţie poate nece- 
sară, dar niciodată suficientă pentru a determina competitivitatea unei 
ramuri, firme etc. În plus instabilitatea macroeconomică este ceva recurent 
chiar şi în economiile avansate, a existat în trecut şi, fără îndoială, o să 
revină în ciclurile economice viitoare. Introducerea ideii de „climat de 
stabilitate şi predictibilitate” pare mai degrabă un criteriu de eternă exclu- 
dete, dacă ne gîndim la existenţa ciclurilor economice sau la incertitudinile 
inerente economiei de piaţă. Adevărul este însă că, în vreme ce capacitatea 
competitivă a unei firme se testează şi măsoară direct pe piaţă, interpretarea 
gradului de stabilitate macroeconomică este ceva ce poate fi discutat la 
masa verde, dînd o mai mare libertate de mişcare negociatorului aflat în 
poziţia de putere, în cazul de faţă UE. 

Un alt mod de a preciza „capacitatea de a face faţă presiunii competitive 
şi forţelor pieţei din cadrul Uniunii” a fost şi acela de a cere ca ţările estice 
să facă dovada că, în momentul aderării, au „o cantitate suficientă de 
capital uman, fizic, infrastructură, educaţie şi cercetare etc.”. Este iarăşi o 
condiţie foarte interesantă. În mod normal, existenţa acestor factori de 
producţie este însă rezultatul dezvoltării, şi nu o condiţie a ei. Implicit în 
această precizare se află ideea că ţările estice trebuie să atingă parametrii 
celor vestice înainte de a adera, şi nu ca un rezultat al integrării economice/ 
aderării. Cu alte cuvinte, UE a prezentat ca obiectiv propria economie 
(rezultat al unui proces de 400 ani de evoluţie) şi a cerut ţărilor estice să îl 
atingă înainte de extindere. Direct legată de aceasta este şi ideea aplicării 
integrale a legislaţiei europene înainte de aderare. Prin ea, UE a cerut nu 
numai ca parametrii de funcţionare ai economiilor estice să fie la nivel 
european spre a se califica pentru aderare, dar şi structurile intime de 
funcţionare şi reglare trebuie să fie identice cu cele europene. În acest sens, 
există şi un document, Carta Albă din 1995, cu 899 directive şi reglementări 
ce trebuie transpuse în legislaţia internă. Din perspectiva austriacă, aceasta 
este o cerinţă mai mult decît perfidă, pentru că nu este în nici un caz în 
interesul ţărilor estice să adopte o legislaţie care, în mod foarte probabil, va 
bloca creşterea şi va genera structuri politice disfuncţionale. 

Pentru a rezuma, o citire austriacă a strategiei UE de extindere ne arată 
că, pînă acum, sub presiunea problemelor structurale interne, UE a mutat 
accentul de pe rezolvarea lor internă în afara UE, punînd sarcina pe umerii 
ţărilor candidate. Mai mult, ea a fixat standarde aproape imposibil de atins 
şi care sînt mai degrabă contraproductive, pentru că promovează un anumit 
model de economie care nu ar putea fi susţinut de productivitatea scăzută 
a ţărilor estice. Puse în aplicare, ele ar diminua competitivitatea acestor 
ţări, mai degrabă decît să o crească. Pe scurt, principiul strategic al UE, ce 
poate fi dedus dintr-o analiză austriacă a strategiei demonstrate pînă acum 


204 COMENTARII ŞI EVALUĂRI 


este destul de clar: criterii cît mai înalte şi în număr cît mai mare, care să 
amîne momentul deciziei formale şi care să diminueze capacitatea compe- 
titivă a ţărilor estice în ariile unde acestea au un avantaj comparativ (în 
special în ceea ce priveşte forţa de muncă). Pe măsură ce criteriile sînt 
specificate operaţional, probabilitatea de a le satisface scade, dar, în acelaşi 
timp, acest lucru sporeşte puterea discreţionară a UE de a selecta candidaţii, 
de a fixa parametrii negocierilor, de a prelungi durata acestora şi, în 
general, de a controla regulile şi dinamica jocului. 

Pînă acum, grija UE că ţările estice nu ar putea face faţă presiunii 
competitive a forţelor pieţei în UE a fost mai degrabă un pretext. Din 
contră, dacă ar fi fost admise imediat, pe baza celor patru libertăţi de 
mişcare (a bunurilor, a persoanelor, a capitalului şi a serviciilor), econo- 
miile estice ar fi fost suficient de solide nu numai să reziste, dar şi să 
crească, datorită extraordinarului avantaj comparativ avut în domeniul forţei 
de muncă. Acesta este şi motivul pentru care acquis-ul trebuia forţat asupra 
lor: altfel, erau prea competitive, atît de competitive că ar fi subminat 
mecanisme şi instituţii adînc înrădăcinate în structurile europene. 

Dacă aşa stau lucrurile din perspectiva unei analize inspirate de teoria 
austriacă, întrebarea care se pune este: „Cum arată soluţiile posibile sau 
direcţiile generale de evoluţie din această perspectivă ?”. 

Alternativele ce se conturează sînt trei : 

În primul rînd, este integrarea economică imediată a ţărilor estice, 
bazată pe aplicarea profundă şi sistematică a principiilor liberalismului 
clasic. Analiza de mai sus a arătat însă că acest lucru nu este posibil, din 
cauza grupurilor de interese şi a constructivismului structural înrădăcinat 
în UE. Deşi aceasta este politica preferabilă, ea nu este fezabilă pe termen 
scurt şi mediu, iar pe termen lung este cu totul altă poveste. 

În al doilea rînd, ar fi vorba despre aplicarea unor forme de asociere 
parţială, mai precis a unor forme de integrare intermediare, în care zone şi 
sectoare de liber schimb să alterneze cu sectoare puternic reglementate. 
Poziţia nu poate fi susţinută din perspectiva austriacă. Ea este neacceptabilă, 
pentru că este în contradicţie cu cele mai profunde doctrine austriece 
privind economia mixtă. Acceptînd o asemenea combinaţie, ţările estice ar 
intra astfel în mod mascat pe calea spre servitute. Orice formă de economie 
mixtă va degenera mai devreme sau mai tîrziu în socialism sau colaps 
economic, care în limbajul austriac sînt echivalente. 

În sfîrşit, ultima posibilă direcţie este de a favoriza creşterea indepen- 
dentă a ţărilor estice, bazată pe aplicarea profundă şi sistematică a princi- 
piilor liberalismului clasic, fie independent în fiecare ţară, fie în bloc între 
ţările respective. Cum am mai menţionat mai sus, problema este în acest 

caz în primul rînd una legată de dimensiunile pieţei necesare susţinerii unei 
creşteri economice reale în condiţiile curente. Azi este aproape imposibil 
ca în ţările estice să aibă loc creştere economică, fără a avea relaţii 
economice cu UE. Mai mult, în teoria austriacă autarhia este respinsă 
a priori ca non-soluţie. Pe de altă parte, orice relaţie cu UE ar însemna 
intrarea într-o formă sau alta de economie mixtă care, conform doctrinei 
austriece menţionate în paragraful anterior, va duce mai devreme sau mai 
tîrziu la colaps economic. 

Pe scurt, o discuţie cu privire la soluţiile şi strategiile integrării econo- 
miilor estice în UE, bazată pe o analiză austriacă a situaţiei, nu poate oferi 
mai nimic, dacă facem abstracţie de implicitul apel retoric la libertatea 
comerţului, la reducerea intruziunii statelor în economie etc., apel existent 
de altfel în orice tip de discurs de inspiraţie austriacă. În ciuda faptului că 
oferă posibilitatea unei analize foarte clare şi ferme a problemei, cadrele 
conceptuale austriece nu oferă un punct de reper solid pentru constituirea 
pasului următor, respectiv a unei strategii generale a extinderii sau contu- 
rarea unor strategii de negociere pentru ţări cum ar fi, să zicem, România. 
Lipsindu-i nuanţa opţiunilor secunde, a alternativelor imperfecte, dar 
preferabile unora şi mai puţin satisfăcătoare, teoria austriacă se autoelimină 
de pe lista structurilor conceptuale menite să inspire soluţii concrete de 
politică economică. Aceasta este cred, tragedia teoriei austriece : un impre- 
sionant corpus teoretic care oferă posibilitatea unor analize şi speculaţii 
foarte sofisticate, dar care, atunci cînd este vorba să fie aplicat cazurilor 
concrete în vederea articulării unor soluţii punctuale, este cu totul ineficient. 

JOHN GRAY 


_CONSERVATORISM ŞI RADICALISM 
IN FILOSOFIA SOCIALA A LUI HAYEK 


Un tip diferit de obiecţii cu privire la integritatea sau caracterul unitar 
al sistemului lui Hayek se concentrează asupra combinării cererilor pentru 
o reformă radicală a atitudinilor şi instituţiilor existente cu puternica 
afirmare a înţelepciunii şi eficacităţii moştenirii sociale a tradiţiei. Acest 
gen de obiecţie poate avea mai multe variante, dintre care voi selecta două, 
ca fiind în mod special semnificative. Prima obiecţie sugerează că filosofia 
socială a lui Hayek încorporează angajamente conflictuale : faţă de indivi- 
dualismul libertarian şi faţă de tradiţionalismul cultural. Aceasta ar însemna 
că Hayek caută să combine două perspective, aceea a liberalismului clasic, 
în care individul este suveran şi conceput ca purtătorul unor cerinţe morale 
importante, independent de societate, şi aceea a conservatorismului tradi- 
tional, pentru care individualitatea umană este ea însăşi o realizare culturală 
şi în care indivizii sînt supuşi cerinţelor practicilor morale ale societăţii 
căreia îi aparţin. Cele două fațete ale gîndirii lui Hayek, fără îndoială, 
întotdeauna radicală în atitudinea sa faţă de opiniile acceptate, în acelaşi 
timp în care manifestă un pronunţat conservatorism în evaluarea tradiţiei 
culturale, apar aici ca reprezentînd o tensiune între libertarianism şi angaja- 
mentul tradiţionalist în filosofia politică. 

Aceasta este o obiecţie comună cu privire la gîndirea lui Hayek şi una 
pe care, cîndva, am sprijinit-o eu însumii, dar care trădează o lipsă de 
pătrundere a unora dintre argumentele centrale, importante ale operei sale. 
Mă refer la teza că individualitatea umană depinde, în ceea ce priveşte 
exercitarea şi chiar existenţa sa, de o matrice culturală a practicilor tradiţio- 
nale care formează şi penetrează capacităţile morale şi intelectuale ale 
individului. Pentru Hayek, ca şi pentru Oakeshott?, individualitatea umană 
este un fruct al tradiţiei şi nu poate să stea, din acest motiv, în opoziţie cu 


1. Vezi J. Gray, „F.A. Hayek on Liberty and Tradition”, in Journal of Libertarian 
Studies 4, primăvara 1980, pp. 119-137. 

2. Vezi Michael Oakeshott, Human Conduct, Oxford University Press, Oxford, 1975, 
pentru o profundă evocare a caracterului istoric al individualităţii umane. 

cerinţele tradiţiei. Susţinind acest lucru, Hayek sintetizează concepţia 
filosofiei conservatoare - în special, concepţia că individualitatea umană 
nu este un dat natural, ci, mai curînd, o realizare socială, în timp ce 
raţiunea umană trebuie văzută, în mod similar, ca un element în dezvoltarea 
culturii şi niciodată drept o călăuză a acesteia - împreună cu preocupările 
centrale ale liberalismului clasic. Hayek ne oferă o formă de liberalism 
mult mai umilă, sceptică şi modestă decît cea a filosofilor francezi, un libe- 
ralism care s-a eliberat el însuşi de spiritul unui raţionalism arogant - şi 
care are mai multe în comun cu filosofia socială a gînditorilor Iluminismului 
scoţian şi, dincolo de toate, cu concepţia lui David Hume. Hayek, în fapt, 
rafinează şi completează această tradiţie non-raţionalistă a liberalismului 
clasic, atunci cînd face distincţia crucială între adevăratul şi falsul individua- 
lism’ - între individualism, care consideră omul independent de societate, 
şi liberalism, care vede individualitatea umană ca parte organică a vieţii 
sociale. Elementul-cheie este distincţia pe care Hayek o descoperă între 
rolurile diferite atribuite raţiunii umane în cadrul fiecărei tradiţii indivi- 
dualiste. Într-una, raţiunea are un rol arhitectonic şi constructiv, pe cînd 
într-alta are un rol critic, explorator şi reprezintă doar un aspect în procesul 
evoluţiei culturale. Filosofia socială a lui Hayek încorporează în fapt o 
fuziune a viziunii conservatoare asupra raţiunii umane, inerent limitată în 
utilizările sale, cu concepţia Iluminismului scoţian asupra omului văzut ca 
fiind creatura (şi nu creatorul) vieţii sociale. 

Rămîne să fie luată în considerare a doua critică adusă sistemului lui 
Hayek, care se concentrează asupra unei tensiuni în concepţia sa despre 
morală. Această a doua critică are ea însăşi două variante, a căror distincţie 
este importantă. Prima, pe care o voi numi obiecția conservatoare, acuză 
ordinea liberală hayekiană că este dependentă de un capital moral pe care 
însăşi funcţionarea acestei ordini şi chiar propriile teorii ale lui Hayek tind 
să-l sărăcească. Aceasta este o critică împotriva libertăţilor pieţei la fel de 
veche ca şi liberalismul însuşi (şi poate chiar mai veche, de vreme ce urme 
ale acestui gen de critică pot fi detectate în scrierile lui Aristotel) şi 
exprimată de mulţi dintre fondatorii liberalismului clasic, inclusiv de Adam 
Ferguson şi de Adam Smith. Ideea-cheie exprimată de aceşti scriitori clasici, 
precum şi de către corespondenţii moderni ai acestora, neoconservatori ca 
Irving Kristol şi Daniel Bell?, este că procesul pieţei, în care recompensele 


1. Vezi Hayek, Individualism and Economic Order, George Routledge & Sons, Londra, 
1948, capitolul 1. 

2. Pentru critica liberalismului hayekian, realizată de Irving Kristol, vezi „Capitalism, 
Socialism and Nihilism”, in Two Cheers for Capitalism, Basic Books, New York, 
1978, capitolul 7. 

sînt distribuite indiferent de calităţile şi virtuțile morale, va distruge baza 
morală a virtuţii burgheze de care depinde stabilitatea ordinii pieţei. Atît în 
scrierile lui Adam Smith, cît şi în cele ale neoconservatorilor se sugerează 
că piaţa neîngrădită tinde să producă un tip de hedonism lipsit de discernă- 
mînt care o lasă fără apărare în faţa unor tiranii mult mai energice. Conform 
argumentului lui Kristol, nu se pierd doar virtuțile marţiale, dar (şi Kristol 
îl urmează aici pe Joseph Schumpeter’) mediul capitalist devine un teren 
ideal pentru înmulţirea tuturor tipurilor de mişcări subversive şi nihiliste. 

Nu se poate nicicum nega că apărarea de către Hayek a capitalismului 
contrazice anumite sentimente morale atît tradiţionale, cît şi contemporane. 
Prin recunoaşterea că în jocul catalaxiei norocul pur este uneori decisiv, 
rupe legătura, păstrată doar în mitologia populară, între succesul pieţei şi 
calităţile morale. Totuşi, nu îmi este clar dacă forţa cu care Hayek a negat 
un element din apărarea tradiţională a liberalismului va slăbi, în fapt, 
ordinea pieţei. Noţiunile tradiţionale de calitate morală, nevoie morală şi 
merit au constituit sursa de inspiraţie a celor mai hotăriţi inamici ai ordinii 
capitaliste în secolul XX, ordine pe care (cu multe rezerve) neoconservatorii 
doresc de asemenea să o apere. Noţiunea populară a dreptăţii distributive 
era (şi este) invocată de criticii comunişti ai capitalismului şi, nu cu mult 
timp în urmă, de inamicii naţional-socialişti ai economiei libere. Ca şi 
împotriva neoconservatorilor, istoria recentă sugerează că Hayek are dreptate 
în judecata sa potrivit căreia apărarea cu succes a capitalismului de piaţă 
cere o revizuire a moralei convenţionale, revizuire în care ocupaţii şi 
practici dispreţuite - precum cele de speculator şi intermediar - sînt 
reabilitate moral. De vreme ce mişcările anticapitaliste ale timpului nostru 
s-au inspirat din moralitatea populară, concluzia lui Hayek pare inevitabilă. 

Există o a doua variantă a criticii - o voi numi argumentul radical - 
care atacă aceeaşi problemă dintr-un unghi opus. În scrierile cu privire 
la Madenville, precum şi în scrierile sale recente, Hayek a cerut revi- 
zuiri substanţiale ale moralității obişnuite sau tradiţionale. Urmîndu-l pe 
Madenville, Hayek a argumentat că viciile private reprezintă uneori bunuri 
publice şi a avertizat că trebuie să ne temem mai mult de rivalităţile de grup 
(şi nu de egoismul indivizilor). Moralele tradiţionale, a subliniat Hayek, 
sînt morale ale grupului restrîns sau morale ale tribului, şi nu morale ale 
omului liber dintr-o societate deschisă. Sentimentele noastre morale adînc 
întipărite, deşi pot exprima instincte primordiale sau tradiţii morale stră- 
vechi, vor încorpora adesea atitudini care sînt dăunătoare stabilităţii şi 


1. Vezi Joseph Scumpeter, Capitalism, Socialism and Democracy, Unwin, Londra, 
1974, capitolul 13. 

bunei funcţionări a ordinii pieţei într-o societate abstractă! sau deschisă. 
Aşa cum Hayek a spus în mod tranşant : 


Nostalgia de tip Rousseau pentru o societate ghidată nu de reguli morale 
învăţate, care pot fi justificate doar prin pătrunderea raţională a principiilor pe 
Care această ordine este bazată, ci de emoţii „naturale” necercetate, adînc 
întipărite în micile cete de-a lungul mileniilor, conduce astfel direct către 
cererea pentru o societate socialistă în care austeritatea asigură ca „dreptatea 
socială” vizibilă să fie realizată într-o manieră ce satisface emoţiile naturale?. 


Aceasta este o afirmaţie importantă, de vreme ce ilustrează cum, în 
cadrul critic raţionalist al doctrinei lui Hayek, se pot da sentinţe care 
condamnă largi segmente ale vieţii morale moştenite şi contemporane ca 
fiind incompatibile cu ordinea pieţei căreia omenirea îi datorează actualele 
sale dimensiuni. În reflecţiile asupra pasiunii morale contemporane pentru 
„dreptate socială”, Hayek a mers mai departe şi a recunoscut că evoluţia 
culturală poate selecta „morale neviabile”? - forme de viaţă morală distruc- 
tive chiar pentru societăţile în care acestea sînt practicate. Aici poate că 
Hayek repetă concepţia prietenului său Michael Polanyi, care identifică în 
vremurile moderne manifestarea a ceea ce el numeşte inversiune morală“, 
o mutație a tradiţiilor morale străvechi şi transformarea lor în forme ale 
sentimentului moral ostile tuturor ordinilor sociale stabilite. Hayek afirmă 
clar că, în mare parte, atît moralitatea străveche, cît şi cea modernă condamnă 
deschis ordinea pieţei. Aşa cum observă Hayek: 


Deşi ei (filosofii constructivişti ai moralei) apelează cu toţii la aceleaşi emoţii, 
argumentele lor iau forme extrem de diferite şi, în anumite privinţe, chiar 
contradictorii. Un prim grup propune o reîntoarcere la vechile reguli de 
conduită, care au predominat în trecutul îndepărtat şi care sînt încă dragi 
sentimentelor oamenilor. Un al doilea, doreşte să construiască noi reguli, care 
vor servi mai bine dorințelor înnăscute ale indivizilor. În special profeţii 
religioşi şi filosofii moralei au fost, cu siguranţă, în toate timpurile, reacţionari, 
apărînd vechile principii împotriva celor noi. Într-adevăr, în cele mai multe 
părţi ale lumii, dezvoltarea unei economii deschise de piaţă a fost, timp 
îndelungat, împiedicată chiar de către acele morale preţuite de profeţi şi filosofi, 
pînă cind măsurile guvernamentale au făcut acelaşi lucru. Trebuie să admitem 


1. Prin formularea „societate abstractă” („abstract society”), J. Gray se referă, cel 
mai probabil, în contextul de faţă, la ideea hayekiană a unei societăţi bazate doar 
pe reguli abstracte (n. trad.). 

2. Hayek, Law, Legislation and Liberty, Routledge and Kegan Paul, Londra, vol. II, 
p. 147. i 

3. Ibidem, capitolul 11. 

4. Relatarea lui Polanyi despre inversiunea morală poate fi găsită în Personal Knowledge, 
University of Chicago Press, Chicago, 1958, pp. 233-235. 

că civilizaţia modernă a devenit posibilă, în mare măsură, prin ignorarea acelor 
moralişti indignaţi. Aşa cum a fost bine spus de către istoricul francez Jean 
Baecheler, „expansiunea capitalismului îşi datorează originile şi raţiunea de a fi 
anarhiei politice”. Acest fapt este suficient de adevărat despre Evul Mediu care, 
în orice caz, s-a putut inspira din învăţăturile vechilor greci ce - de asemenea, 
într-o anumită măsură ca rezultat al anarhiei politice - nu numai că au descoperit 
libertatea individuală şi proprietatea privată, dar şi inseparabilitatea celor două 
şi, prin aceasta, au creat prima civilizaţie a omului liber!. 


Aici Hayek recunoaşte că apărarea modernă a libertăţii individuale cere 
o revizuire radicală atit a moralității curente, cit şi a celei străvechi. 
Urmărind reevaluarea valorilor necesare stabilităţii ordinii pieţei, sîntem 
ghidaţi numai cu ajutorul propriei pătrunderi raţionale a condiţiilor generale 
ale unei acţiuni reuşite a pieţei. Doctrina lui Hayek, în ciuda tezei primatului 
practicii, emite sentinţe critice despre largi segmente ale practicilor morale. 
Exemplul lui Hayek sugerează că, în viaţa intelectuală şi morală, radica- 
lismul şi conservatorismul pot să nu fie deloc în conflict. Dacă argumentul 
său despre tipul de moralitate necesar pentru stabilitatea ordinii pieţei este 
corect, atunci acesta are rezultatul paradoxal că un conservator contemporan 
care apreciază proprietatea privată şi libertatea individuală nu poate să nu 
fie un radical din punct de vedere intelectual şi moral. 


Traducere de Ionela Mînzu 


1. Hayek, Law, Legislation and Liberty, vol. III, pp. 165-6. 

